
INTRODUCERE 


Când am hotărât să aştern pe hârtie aceste gânduri şi 
să răstorn tolba plină de amintiri şi însemnări adunate de- 
a lungul unei cariere de patru decenii, 32 de ani în diplo- 
mație şi alți 8 în jurnalistică, nu bănuiam că am deschis o 
adevărată cutie a Pandorei şi că voi fi copleşit de ceea ce 
mi s-a întâmplat în clipa vieții ce mi-a fost hărăzit să o tră- 
iesc, 

Nu am bănuit nici că îmi va fi, pe alocuri, dificil să 
pot reda numai acele fapte şi idei care ar putea prezenta 
interes pentru un public cât mai larg şi nu numai pentru, 
sper, foştii şi actualii mei colegi, mai tineri sau aflați deja 
în aceeaşi ambarcațiune a pensionarilor. 

Subiectivismul inerent selectării precum şi spaţiul 
acordat momentelor incluse în carte m-au stânjenit adesea 
şi a fost nevoie de rigoare şi mult discernământ în prezen- 
tarea faptelor mai semnificative. 

Din raţiuni de organizare a materialului dar şi pentru 
a aborda, exact aşa cum s-au desfăşurat evenimentele, si- 
multan cu aspectele oficiale, diplomatice, m-am oprit şi 
asupra altora, neoficiale, doar aparent colaterale, aşa cum 
le-am perceput direct în contactele cu ţările în care m-am 
aflat şi cu oamenii pe care i-am cunoscut; niciun diplomat 
nu poate trece nepăsător pe lângă valorile sau punctele de 
interes pe care, fără îndoială, fiecare țară le are. 

Am rezervat spații simbolice opiniilor mele legate de 
funcționarea MAE, instituţie cu un specific şi cu o pro- 

blematică sensibile şi în legătură cu care atât din interior 
cât şi, mai ales, din exterior, se emit judecăți de valoare nu 
întotdeauna exacte şi nici binevoitoare. 

Mentalitatea adesea păguboasă pe întreaga scară ie- 
rarhică ca şi loviturile la care a fost expusă această institu- 
ție, pe drept considerată de elită, atât înainte cât şi după 
1990, le-am perceput şi înfruntat atât în Centrala MAE cât 
şi la misiunile la care am lucrat. 

Cred că aş putea fi considerat, fără falsă modestie, 
unul dintre bunii cunoscători ai realităților ibero- 
americane, ai relațiilor României cu țările de care suntem 
apropiați prin afinități de cultură, limbă şi istorie. Misiu- 
nile mele permanente în Cuba, Spania, Chile, Mexic, Gua- 
temala, Honduras, El Salvador, Nicaragua şi Costa Rica 
precum şi vizitele oficiale ca interpret sau membru al 
unor delegaţii parlamentare, guvernamentale şi preziden- 
țiale în majoritatea țărilor latino-americane şi caraibiene 
ca şi anii în care m-am aflat la conducerea Direcţiei politi- 
ce cu competenţe în aceste regiuni ar putea veni în spriji- 
nul unei asemenea afirmații. 

Adaug la această experienţă şi cei opt ani de jurna- 
lism pe care cu plăcere şi dedicație l-am practicat la Radio, 
Secţia Spaniolă din cadrul fostei Redacţii a Emisiunilor 
Pentru Străinătate (REPS). 

Am fost, aşadar, un împătimit al bilateralismului iar 
pe multilateral am avut unele misiuni temporare şi punc- 
tuale (fostul GATT, OMT, OIRT, Comisia ONU pentru 
Drepturile Omului, OSA etc.). 

Am fost, totodată, şi un om de protocol, aflându-mă la 
conducerea Direcţiei de specialitate din MAE doi ani şi ju- 
mătate. Prin complexitatea materiei şi, mai ales datorită 
interferențelor de competenţe cu cele ale preşedinţiei şi gu- 
vernului, sarcinile specifice şi situaţiile apărute m-au obli- 

gat adesea la soluţii... solomonice. Pentru a nu mai vorbi de 
faptul că pentru un diplomat, şi nu numai, regulile de ce- 
remonial şi protocol fac parte din însăşi structura profesiei 
deşi încă mulți dintre colegii mei acordă o atenţie secunda- 
ră acestor aspecte. Am contribuit la redactarea unui Ghid de 
ceremonial şi protocol care a fost distribuit principalelor insti- 
tuții ale statului şi pe care am reuşit să îl traduc şi a fost 
editat în două state mexicane. Am fost prezent, cu cinci di- 
zertaţii, la trei congrese internaționale de protocol organi- 
zate în Mexic pe durata misiunii mele în această țară. 

Este, cred, vorba despre mărturiile şi observațiile unui 
diplomat care şi-a îndeplinit misiunea sau misiunile ce i-au 
fost încredințate dar care, totodată, nu a încetat să fie un 
observator al vieții, un trecător care a ştiut să vadă, s-a 
străduit să înțeleagă şi care încearcă acum să şi povestească 
experiențele lui multiple, profesionale şi de viață, fără a 
plictisi cititorul, sper, cu detalii tehnice sau prea profesio- 
nalizate despre această traiectorie de patru decenii. „Vivir 
para contarla” adică trăieşte viața pentru a o putea povesti cum 
ar zice marele Gabriel Garcia Mărquez. Aş îndrăzni să cred 
că pentru cei patruzeci de ani de activitate, câteva momen- 
te au fost determinante pentru schimbările din viața mea 
profesională — şi nu numai. Am ales trei dintre acestea că- 
rora le voi acorda o atenţie prioritară în paginile ce urmea- 
ză. Primul — şi cel mai recent — îl situez într-o zi însorită de 
iulie 2006 când, în plin anotimp ploios, la Ciudad de 
Mèxico participam la ultima activitate oficială din cariera 
mea de diplomat. În noua şi moderna clădire a ministeru- 
lui mexican de externe, unul dintre secretarii de stat îmi 
înmâna Ordinul VULTURUL AZTEC în grad de BANDĂ 
conferit de preşedintele Mexicului, Vicente Fox Quesada, 
moment culminant de recunoaştere la cel mai înalt nivel a 
activității desfăşurate de un ambasador în respectiva țară. 

Se încheia astfel un ciclu de patru decenii în care doresc să 
cred că am contribuit cu modestie la promovarea şi apăra- 
rea intereselor țării pe diferite meridiane ale lumii. La rân- 
dul său, ministrul român de externe din acel moment avea 
să îmi trimită o scrisoare în care îmi împărtăşea „aprecierea 
pentru tot parcursul dumneavoastră profesional”. Fără a 
mă ghida după elementele de cronologie, situez ca al doi- 
lea moment de referință cel petrecut într-o zi ploioasă de 
septembrie 1964 într-un Botoşani tern şi apatic unde îmi 
efectuam alături de ceilalți colegi de la Drept serviciul mili- 
tar de trei luni. Aşteptam cu înfrigurare acordul scris de la 
MAE, instituție care selecționase câteva zeci de absolvenţi 
ai promoției 1964, adică a Centenarului, pentru concursul 
de admitere la Cursurile Postuniversitare de Relaţii Inter- 
naționale inițiate în urmă cu doi ani. Chiar dacă aprobarea 
dosarului meu a întârziat câteva zile, importanta hârtie a 
sosit şi m-am racordat total la pregătirea celei de-a doua 
mari încercări din viața mea de până atunci, după intrarea 
la Facultatea de Drept din Bucureşti în 1959, şi anume, sal- 
tul spre diplomaţie. Am avut atunci revelația destinului 
fiecăruia fără a fi însă fatalist: trecuseră exact două săptă- 
mâni de când colegii mei selecționați pentru concursul din 
toamnă primiseră acordul scris de la MAE, mai puţin eu. 
Mă întrebam de ce şi sufeream în tăcere; unii dintre viitorii 
mei colegi de diplomație nu au fost prea amabili, comenta- 
riile lor erau răutăcioase, asta pentru a le aprecia cu îngă- 
duință. Mie îmi era însă hărăzit să reuşesc mai mereu cu- 
noscând emoții suplimentare, aşa cum avea să mi se mai 
întâmple şi în alte situații. De această dată, la 26 septembrie 
1964, adică atunci când am primit comunicarea mult aştep- 
tată, am luat un adevărat start lansat spre viitoarea carieră. 
Mi se pare greu de digerat acum, după atâţia ani, 
ideea că în acel moment cea mai mare preocupare pentru 

mine era să îmi activizez minimele cunoştinţe de limbă 
rusă pe care le dobândisem de-a lungul a...15 ani de stu- 
diu! Nu îmi însuşisem mai nimic din motive care îmi sca- 
pă. Proba de limbă străină a fost de altfel şi cea mai slab 
cotată la concurs în comparaţie cu notele maxime obținute 
la celelalte încercări (socialism ştiinţific, limbă şi literatură 
română, istorie). Aşadar, proba Botoşani fusese trecută şi 
alergam acum în linie dreaptă, pentru a folosi un termen 
sportiv, spre necunoscut! În sfârşit, într-o joi dintr-un de- 
cembrie gri şi sordid din 1981, în timp ce mă aflam la cur- 
sul de perfecționare la limba engleză, într-o clădire anexă 
a fostului MAE, actuala clădire a guvernului, am fost 
chemat la unul dintre secretarii de stat care m-a informat 
fără prea multe menajamente că eram „rotat” şi urma să 
preiau un post de jurisconsult la ICL Combustibilul! 

Începea, după 15 ani de diplomaţie, o nouă etapă de 
viață dar şi profesională care s-a dovedit a fi mai mult de- 
cât benefică şi interesantă. Soarta a fost de partea mea. Au 
urmat opt ani de ziaristică la Radio. 

În jurul acestor trei momente dar şi al altora, desigur, 
s-au țesut din 1964 până în 2006, anul pensionării mele, 
numeroase clipe de viață reală, multe gratificante, multe 
importante, mai puţine şocante şi traumatizante. 

Toate la un loc conturează, sper, o structură umană, 
un caracter şi, în fond, un om ce pleacă dintr-un cartier 
mărginaş al Bucureştiului şi ajunge în onoranta şi minu- 
nata ipostază de a reprezenta şi apăra, la nivelul şi cu po- 
sibilitățile sale, interesele țării. 

SPRE DIPLOMAŢIE-DIN FERENTARI ÎN LUMEA NOUĂ 


Plecat din Ferentari, cartierul în care m-am născut şi 
am crescut, am făcut prima „escală” diplomatică la amba- 
sada României din Havana în calitate de ataşat cultural în 
perioada 1972-1977. Dar, până atunci, câteva antecedente 
îmi sunt obsesiv prezente în memorie şi al căror parfum 
oarecum patriarhal, oarecum nostalgic dar cu certitudine 
originare, mă obligă să le evoc. 

Peste ani mi-a plăcut să cred, cu o oarecare şăgălnicie 
specifică ardeleanului din mine (mama şi tata provin 
dintr-o minunat de frumoasă zonă a Clujului şi au adus 
cu ei la Bucureşti în 1933 toată puritatea şi bunul simţ cu- 
noscute şi apreciate, încă, la unii dintre consătenii locu- 
lui...) că primele noțiuni de diplomaţie le-am primit acasă 
şi în primii ani de şcoală. Câteva exemple pot fi semnifica- 
tive dacă sunt luate sub beneficiul de inventar al deplinei 
lor seriozități. 

Eram în clasa a IV-a a modestei şcoli din cartier când 
mama a fost invitată de învățătoare pentru a-i spune că 
fiul ei, adică eu, am pus sub semnul îndoielii povestea 
„adevărată” a Zoiei Kosmodemianskaia, membră a tinere- 
tului comunist sovietic, luată prizonieră de trupele hitle- 
riste şi torturată în gerul siberian — căruia i-a supraviețuit. 
După aplanarea... conflictului, totul a reintrat în normal 

dar, nu-i aşa, fusesem pe punctul de a fi parte într-un con- 
flict diplomatic dacă învăţătoarea ar fi transmis cele în- 
tâmplate directorului şcolii, un rusofil cunoscut. Mama a 
fost cea care a aplanat orice urmă de neînțelegere. 

Un alt episod este legat de o vecină nevoiaşă care 
primea de la mama, mai ales în zilele friguroase de iarnă, 
ajutoare în alimente scoase dintr-o pivniță mereu bine 
garnisită cu de-ale gurii. Buna mea mamă era mereu gata 
să ajute chiar şi atunci când în pivniță nu mai erau provi- 
zii iar ultimele rezerve le păstra, desigur, pentru cele cinci 
guri din casă. Când într-una dintre zile, într-un an ce fu- 
sese marcat de o secetă cumplită vecina şi-a făcut apariţia, 
mama i-a explicat că nu mai are de niciunele şi că regretă 
enorm situația; eu, la cei şase ani la care îmi începusem 
deja şcoala am intervenit şi am precizat că de fapt, în piv- 
niță, mai sunt destule „bunătăți” şi am şi exemplificat, 
punând-o pe mama într-o situaţie delicată. Am învăţat 
ceva mai târziu că nu este bine să îți depăşeşti mandatul şi 
este benefic să ştii să taci mai ales în prezența superioru- 
lui... 

Cred însă că cea mai elocventă lecție de viață pe care 
am primit-o şi care mi-a servit şi îmi serveşte până la moar- 
te a venit de la tata, un om simplu, dulgher specializat la 
Bucureşti, căci sosise direct de la coarnele plugului în capi- 
tală unde alături de mama au crescut trei copii şi au ridicat 
două case. Într-o dimineaţă friguroasă de ianuarie (una si- 
milară avea să Îi fie fatală pe timpul când decofra la etajul 
cinci al unui bloc din Drumul Taberei) m-a trezit şi, infor- 
mat de mama cu delicatețea de care numai ea era capabilă, 
că am ceva probleme la şcoală, adică la Liceul Caragiale 
unde eram în clasa a VIII-a, mi-a spus arătându-mi palmele 
încrestate de tăieturi cicatrizate: „înveţi sau ajungi cu mâi- 
nile ca ale mele, este clar?” Şi pentru mine a fost atât de clar 

încât niciodată părinții nu au mai avut probleme cu şcoala, 
cu facultatea şi, în general, cu comportamentul meu în so- 
cietate şi în familie. A fi succint şi expresiv conduce la efec- 
te maxime la nivelul interlocutorului! Desigur, dacă şi in- 
terlocutorul se lasă convins... 

Cu aceste cunoştinţe, cu asemenea precepte de viață 
am ajuns cu brio la Drept, apoi la Postuniversitarele de 
doi ani organizate de Universitatea Bucureşti şi MAE şi, 
mai departe, pe meleaguri iberoamericane. 

După concursul de admitere trecut cu brio la Cursul 
Postuniversitar de Relaţii Internaţionale a urmat o pe- 
rioadă de specializare care pentru noi absolvenţii de la 
Drept a fost o continuare a multora dintre cunoştinţele pe 
care le acumulaserăm deja în cei cinci ani de studii la o 
Facultate cu un înalt nivel de pregătire şi exigențe. Mai 
mult de zece dintre colegii mei de an ne aflam din nou în 
aceleaşi bănci pentru a învăța din tainele unei profesii 
. despre care auzisem câte ceva şi care ni se părea încă ireal 
de atrăgătoare, poate tocmai din ignoranța noastră juveni- 
lä. Când am fost anunţat că am fost repartizat la grupa de 
spaniolă-engleză am rămas blocat. Nu ştiam absolut ni- 
mic din cele două limbi iar rusa cea obligatorie ca de altfel 
şi germana de la Liceu nu se lipiseră prea mult de mine. 
Aşadar, două limbi, două imense orizonturi, două provo- 
cări dar şi, nu o ştiam pe atunci, o anumită direcționare 
spre un spațiu de o amploare şi interes extraordinare — cel 
iberoamerican. Limba principală era spaniola cu şase ore 
săptămânal în timp ce engleza ocupa numai patru ore. 
Desigur, alături de dreptul internațional public şi privat, 
diplomaţia,curs predat cu măiestrie de profesorul Mircea 
Malița, devenit ulterior adjunct al ministrului de externe 
şi apoi ministru al învățământului (un om deosebit cu o 
pregătire de excepție, cam distrat şi reconfortant prin dez- 

involtura sa, adesea în contrast cu rigoarea şi apăsarea ce 
domneau în mediile superioare... de partid şi de stat), is- 
toria politicii externe româneşti predată de distinsul Vasi- 
le Gliga, devenit ulterior adjunct al ministrului de externe, 
ambasador precum şi alte materii complementare care ne- 
au deschis apetitul pentru diplomație, nu-i aşa? 


Nu pot să nu îmi amintesc cu plăcere de adevărata 
competiție existentă între toți cei recent intrați la Postuni- 
versitare şi de alți câțiva colegi de Facultate, adevărați atleți 
aflați mereu în vârful ierarhiei la note dar şi la maniera în 
care abordam seminariile, studiam în biblioteca Facultății 
sau ne adresam reciproc întrebări dificile cu răspunsuri 
prompte şi argumentate. Postuniversitarele au continuat 
pentru noi să fie acelaşi teritoriu de perfecţionare a ceea ce 
ştiam îmbogăţind însă cunoştinţe de specialitate din politi- 
ca externă şi, mai ales, pe cele de limbi străine. 

Nu îl pot uita pe unul dintre profesorii de excepție pe 
care noi grupa de spaniolă principal (zece studenți) am 
avut privilegiul să îl ascultam, să îl admirăm şi de la care 
am învățat atât spaniola cât şi reguli de comportament so- 
cial care ne erau destul de străine: domnul Paul Alexandru 
Georgescu, profesor universitar, eseist, om de cultură cu 
vaste orizonturi şi cunoştinţe, cu prietenii celebre printre 
personalitățile culturii şi politicii româneşti dintre cele do- 
uă războaie mondiale dar şi cu antecedente diplomatice în 
Spania. Nu pot fi uitate nici întâlnirile cu doamna Zoe 
Dumitrescu-Buşulenga la cursurile de literatură şi civiliza- 
ție universale, doamnă cu care am avut ulterior ocazia de a 
călători în câteva țări latino-americane şi să o revăd pe 
vremea când se afla în fruntea Academiei Române din 
Roma. A o vizita astăzi la mormântul de la Putna unde se 
odihneşte este pentru mine o sfântă obligație morală. 

Anul juriştilor absolvenţi din Promoţia Centenarului 
avea să dea aşadar, în 1966, după doi ani de Postuniversi- 
tare, tineri diplomaţi care s-au afirmat puternic ulterior 
atât în diplomație cât şi în politică: amintesc printre alții 
pe Theodor Meleşcanu, Gheorghe Tinca, loan Maxim, 
Aurel Preda, Constantin Aron, Romulus Bena, loan 
Cordoş, deveniți ambasadori sau consuli generali, mi- 
niştri, lideri politici sau înalți demnitari parlamentari. In- 
trați în MAE cu gradul de ataşat am urcat, nu ne-am căță- 
rat, treptele ierarhiei diplomatice prin concursuri şi exa- 
mene de o ridicată exigență prin eforturi, dedicație, stu- 
diu continuu, rigoare şi disciplină în tot ce am întreprins. 


DEBUTUL ÎN DIPLOMAȚIE ÎN CENTRALA MAE 


Aşadar, la numai 24 de ani, eram angajat în MAE cu 
gradul de ataşat şi un salariu apropiat de nivelul salariu- 
lui mediu brut național, adică 1725 de lei. Urma repartiza- 
rea noastră, a celor circa 50 de proaspăt absolvenţi ai Post- 
universitarelor. 

Ceea ce nu ştiam eu atunci era că pentru unii această 
repartizare se făcuse deja, zarurile adică fuseseră arunca- 
te. Şi atunci ca şi acum, între bilateral şi multilateral era o 
bătălie conceptuală din care câştiga, prin posibilităţile de 
deplasare, prin deschidere şi destinaţii, cea multilaterală. 

A intra pe multilateral, adică la cele două sau trei Di- 
recții specializate însemna că mai devreme sau mai târziu 
să ajungi la New York, Geneva, Viena sau Paris, a intra pe 
bilateral însemna să pleci în Africa, America Latină, Asia 
sau Europa dacă aveai această şansă. Când am fost reparti- 
zat la Direcția America Latină (DAL) eram mai mult decât 
entuziasmat căci America Latină sau, mai bine zis Ibero- 
america adică şi Spania-Portugalia se prezentau destul de 

atrăgător. Dacă unora dintre colegii mei le-a fost hărăzită 
Geneva pentru a-şi completa studiile la prestigiosul Institut 
de relații internaționale de pe malul Lehmanului, altora le- 
au revenit Direcţiile ce se ocupau cu legăturile bilaterale ale 
României de pe toate continentele. Nici nu vreau să îmi mai 
amintesc cât de des au avut loc schimbări în organigrama 
MAE care de-a lungul anilor a avut patru până la şapte Di- 
recții de Relaţii, fiecare cu alte structuri şi competențe mate- 
riale, apoi Direcţii Generale cu diverse componente şi alte 
competențe. Mai existau, desigur, Direcţiile de specialitate 
cum ar fi cea Culturală, de Presă, de Analiză şi Sinteză, 
Economică, Juridică, Organizaţii Internaționale, Protocol, 
fără a mai vorbi de cele administrativ-contabilă şi financia- 
ră. Spun toate acestea pentru că în primele şase luni după 
intrarea în MAE, conform reglementărilor de atunci am tre- 
cut pentru stagii de pregătire, informare şi acomodare pe la 
alte Direcţii (Culturală, Protocol, Presă, Juridică) cunoscând 
totodată structura ministerului, competențele diferitelor 
compartimente, experiențele altor colegi mai în vârstă. Ceea 
ce, din păcate, astăzi nu se mai întâmplă. 

La întoarcerea la DAL mi-am început, ca să spun astfel, 
adevărata ucenicie diplomatică. Colegii mai vechi din Direc- 
ție ne-au preluat cu destulă condescendenţă dar şi cu o nedi- 
simulată precauţie văzând în noi potenţiali competitori de 
pe poziții ce nu îi avantajau. Erau în marea lor majoritate 
absolvenţi ai unui Curs de Relaţii Internaţionale cu pronun- 
tat caracter politic de prin anii '50 iar alții cu studii medii sau 
cu şcoli de partid. Nivelul limbilor străine pe care le vor- 
beau, în cazul DAL, spaniola şi portugheza, era aproximativ, 
cu excepția colegilor care, ca şi noi, absolviseră Postuniversi- 
tarele în anii anteriori. 

Munca diplomatică principală pe care am desfăşurat-o 
la DAL în primul an a fost cea de... tăietor de ziare din dife- ` 

rite țări latino-americane, mai ales din Uruguay, ţara de 
care mă ocupam cu prioritate. Îmi amintesc că mama care 
îmi pregătea în fiecare dimineață cămăşile albe apretate se 
îngrozea seara când constata că acestea aveau manşetele 
negre iar mai apoi, când mi le suflecam, negreala cernelei 
tipografice ajungea la coate. A fost o muncă aparent puni- 
tivă dar, în realitate, de o utilitate maximă pentru docu- 
mentarul Direcţiei şi al fiecărui diplomat în parte. Aveam 
un documentar structurat pe teme cum ar fi politica internă 
şi externă a țării respective, situația economică, date gene- 
rale despre ţară, partide politice, biografii ale personalități- 
lor politice importante, zilele importante etc. Separat, cu 
caracter secret sau secret de serviciu redactam şi se păstrau 
la arhiva fiecărei Direcţii dosare ce includeau fişe de relații 
bilaterale ale României cu respectivele țări, proiecte de am- 
plificare şi diversificare a acestora. Ce mi-a atras atenția din 
primul moment a fost, printre altele, supraîncărcarea cu 
personal a Direcţiei; circa 20 de diplomaţi pentru numai 3-4 
oficii diplomatice ale țării noastre în America Latină şi un 
volum de schimburi destul de modest. De altfel, prima re- 
organizare de la începutul anilor şaptezeci a adus o primă 
limpezire în acest domeniu. 

Mai târziu, în anii şaptezeci, când relaţiile româno- 
latino-americane au luat o amploare extraordinară şi s-au 
deschis noi oficii diplomatice pe continent (Mexic, Peru, 
Chile, Costa Rica), Direcţia era aproape complet schimbată 
şi încadrată cu diplomați tineri alături de diplomaţi de a 
căror experiență am avut întotdeauna nevoie; i-aş aminti 
aici pe domnii Nicolae Turturea, Constantin Negoiţă, Con- 
stantin Bucur şi alții. Între timp anii au trecut şi eu consta- 
tam că nu mă mişc din Direcţie decât pentru a face transla- 
ție când directorul primea în audienţă diplomaţi de limbă 
spaniolă sau pentru a însoți, tot ca traducător, delegații de 

pe continentul de la Sud de Rio Grande (Rio Bravo del 
Norte cum îl numesc mexicanii) sau din Spania care vizitau 
România. Practică de altfel extrem de utilă de care am be- 
neficiat în situaţiile ce urmau să vină. În minister era o at- 
mosferă de muncă serioasă vegheată mereu cu severitate 
dar şi cu competență de Corneliu Mănescu dar şi de un 
secretar general cum nu a avut prea mulți instituția — Petru 
Burlacu. La DAL, directorii mei au fost la antipozi cu com- 
petenţele profesionale, căci de la excelentul Alexandru 
Petrescu, primul nostru ambasador în Spania până la Mir- 
cea Ocheană, un fost adjunct de ministru la agricultură la 
numai 26 de ani, era o distanță abisală. Şi totuşi, acest băr- 
bat de circa 40 de ani, cam prea plin de el — la propriu şi la 
figurat — avea farmecul lui atunci când se simțea stăpân pe 
situație. Într-o zi am intrat la el în birou cu o notă de servi- 
ciu, aşa cum se numeau pe atunci actualele memo-uri, şi, 
privindu-mă câteva secunde ce mi s-au părut o eternitate 
mi-a spus: mă uit la dumneata şi văd cât de impertinent... 
de tânăr eşti! După ce mi-am tras răsuflarea i-am înmânat 
nota al cărei text nu i-a plăcut; şi atunci am dat lovitura: 
i-am înmânat imediat o alta cu o altă formă pe care a accep- 
tat-o. A fost momentul pactului cu acel personaj care, aşa 
cum era şi firesc, nu a rezistat prea mult în diplomaţie fă- 
când o gafă monumentală la o reuniune OMS depăşindu-şi 
mandatul primit din ţară la o intervenţie în plen. lar pe 
atunci, asemenea scăpări se sancționau prompt... 


Astfel au trecut cinci ani de diplomație în Centrala 
MAE iar eu începusem să înțeleg, sau mai exact mi s-a dat 
a înțelege de ce nu plecam la post-pentru că nu eram căsă- 
torit! Era o condiție sine qua non să fii căsătorit pentru a 
putea primi o misiune permanentă în exterior, şi nu nu- 
mai permanentă (poate că o asemenea exigenţă ar fi utilă 

şi astăzi). Şi nu numai căsătorit dar şi membru de partid, 
al unicului partid existent, desigur. Aşa că, simpaticul to- 
varăş Lucian Petrescu, excelent diplomat, director, amba- 
sador dar şi secretar al Organizaţiei de partid ce includea 
şi DAL mă chema periodic şi mă întreba ce am de gând. 

Când, printre colegele ministeriale am găsit ceea ce am 
crezut-şi nu m-am înşelat-că tot căutam, adică pe actuala, 
unica şi minunata mea soție, Nicoleta, am făcut cunoscut 
aceasta atât la Organizația de partid cât şi la... Direcţia de 
Cadre (Resursele Umane de azi). Simultan am redactat ce- 
rerea de intrare în partid şi am aşteptat să... intru în rândul 
lumii. Intrarea în partid s-a produs fără noutăți însă căsăto- 
ria, mai exact „acceptul” Cadrelor întârzia să vină. Soţia, al 
cărui dosar trebuia să fie „compatibil” — ei ştiau cu ce şi de 
ce — avusese un trecut considerat burghez căci tatăl ei pre- 
luase formal prăvălia de stofe a unui evreu pentru a-l salva 
de prigoana legionară. După o aşteptare ce ni s-a părut o 
veşnicie atât mie cât şi Nicoletei, APROBAREA Direcţiei de 
Cadre a venit şi am încheiat căsătoria la 30 ianuarie 1971, 
momentul cel mai fericit din viața noastră (Nicoleta a citit 
aceste rânduri şi nu are obiecţii la formulare...). 

Primul zbor transoceanic, primul post permanent şi 
toate celelalte aveau să urmeze cu maximă rapiditate. 


DE LA BUCUREŞTI LA ANZI 


Aşadar, după 18 ani de şcoală şi alți cinci de experi- 
enţă în Centrala MAE eram, se părea, suficient de pregătit 
să îmi iau zborul. Şi chiar aşa a fost căci în 1971 am zburat 
la propriu peste Ocean şi peste Anzii Cordilieri (experien- 
tă ce avea să se repete de alte 46 de ori) iar în 1972 am 
ajuns la Havana pe post de ataşat cultural al ambasadei şi 
cu soția secretară a ambasadei. 

America Latină (Centrală, de Sud şi Caraibe) 


PRIMUL CONTACT CU VIITORUL LOC AL MUNCII MELE 
DIPLOMATICE DIN AFARĂ 


Octombrie 1971 a însemnat primul meu contact cu 
una dintre primele personalități şi înalt demnitar al epo- 
cii: Ştefan Voitec, preşedintele Marii Adunări Naţionale, 
adică parlamentul... unicameral al României. In imensul 
birou al acestuia în care tronau o masă de consiliu pentru 
24 de ocupanți şi tot atâtea scaune frumos tapițate într-un 
stil renascentist contrastant cu stema Republicii şi tabloul 
tovarăşului, Ştefan Voitec m-a primit afabil şi sfătos 
vorbindu-mi cald şi convingător prin barba şi mustățile 
sale inconfundabile. 

Mi-a spus că o delegație importantă a MAN va vizita 
în curând America Latină şi că eu aş putea însoți delegația 
în calitate de traducător; aflase că aveam ceva experiență 
în materie. Eram copleşit, am supraviețuit emoțiilor şi am 
plecat la jumătatea lui noiembrie în prima mea aventură 

latino-americană. Nu ştiam atunci că voi avea şi eu privi- 
legiul ca de-a lungul deceniilor, să descopăr propriul meu 
continent, propria mea Lume Nouă despre care voi încer- 
ca să ofer cititorilor imagini şi opinii formate pe viu, acolo 
printre latinii de care spunem adesea că suntem legați 
printr-o multitudine de afinități; şi chiar aşa şi este, cu co- 
notațiile de rigoare şi fără acestea, adică şi la bine şi la... 
mai puţin bine. 

Mihai Dalea, preşedintele Comisiei de politică exter- 
nă a MAN, şeful delegației, Titus Popovici, scriitor în vo- 
gă, autor al romanelor Setea, Puterea şi Adevărul, mare 
amator de vânătoare şi de fuste, Gheorghe Stancu, un mi- 
ner erou al muncii socialiste, Constantin Drăgan, preşe- 
dintele Consiliului Legislativ, Cristofor Simionescu, aca- 
demician, rectorul Institutului Politehnic din Iaşi, Iuliu 
Fejes, preşedintele OJT, toți deputați, un funcționar de la. 
MAN şi cu mine am vizitat Chile, Columbia şi Venezuela 
cu o escală în Guadalupe, pe un itinerar de zbor care, pen- 
tru un debutant ca mine, a fost o adevărată probă de foc; 
asta şi pentru că eu am tradus toate convorbirile avute nu 
numai de şeful delegației dar şi de ceilalți componenți ai 
acesteia; de multe ori, în momentele de destindere create 
mai ales de Titus Popovici, am făcut uz de toate cunoştin- 
tele mele de limbă spaniolă, insuficiente încă, şi am im- 
provizat adesea, pentru a reda bancurile de mare succes 
ale romancierului român. Au fost 17 zile (noiembrie- 
decembrie 1971) care şi-au pus definitiv amprenta pe vii- 
toarea mea carieră de diplomat, devenind, îmi place să 
cred, un latino-americanist redutabil. 

Despre aspectele politico-diplomatice şi despre mesa- 
jul purtat de delegație pe meleaguri latino-americane, 
despre întâlnirile, primirile delegaţiei, vizitele acesteia în 
capitalele respective dar şi în alte oraşe, recepțiile şi dine- 

urile oferite în onoarea noastră, pot spune că au fost ex- 
cepționale. Pregătirea riguroasă a delegației române, 
mandatul ei complex şi complet (politic, economic, cultu- 
ral, diplomatic), adresarea de invitații pentru a vizita Ro- 
mânia atât preşedinţilor țărilor vizitate cât şi miniştrilor 
de externe şi preşedinţilor parlamentelor respective, dis- 
cursurile rostite de şeful delegației în fața parlamentelor 
din ţările vizitate, toate au făcut ca misiunea să fie încu- 
nunată de succes; succes consemnat la întoarcerea în țară 
într-un amplu raport la a cărui redactare am avut onoarea 
să contribui. 

Am mai avut din fericire, câțiva ani mai târziu, oca- 
zia să însoțesc într-o vizită similară o altă delegație par- 
lamentară română şi să pot avea astfel o privire de an- 
samblu, atât din birourile Centralei MAE şi documentare- 
le acesteia cât şi din informațiile şi impresiile culese pe 
viu prin vizite şi contacte directe cu realitățile şi oamenii 
de pe un continent cu potenţial economic şi uman extra- 
ordinar. Cunoaşterea limbii, o anumită înclinare spre va- 
lorile acestui continent, rezultată din interesul meu per- 
sonal dar şi din studiile continue pe teme pertinente mi- 
au facilitat înţelegerea şi apropierea fenomenelor unei 
lumi în dezvoltare, atunci şi acum, cu provocări economi- 
ce şi sociale, cu provocări specifice construcției şi recon- 
strucției statului de drept, autorității legii, încrederii cetă- 
țeanului în valorile democraţiei, în partide, în ziua de 
mâine; proces permanent şi contradictoriu la ale cărui 
evoluții am putut fi martor de-a lungul anilor. 

In martie-aprilie 1979 am făcut parte, ca interpret, din 
cea de-a doua delegație parlamentară română care a vizi- 
tat Mexic, Costa Rica, Columbia, Venezuela şi Brazilia. 
Delegaţia condusă de Virgil Teodorescu, vicepreşedinte al, 
Marii Adunări Naţionale, poet suprarealist a inclus-o şi pe 

doamna academician Zoe Dumitrescu-Buşulenga, perso- 
nalitate cu o impresionantă cultură şi viziune globalistă 
asupra evoluţiei omenirii, pe Dionisie Balint, secretar 
cc.utc, un muncitor constructor, fruntaş, desigur şi un 
funcționar de la MAN. 

Câteva considerente despre aceste eforturi ale di- 
plomaţiei parlamentare române în anii şaptezeci, despre 
semnificațiile rezultatelor acestora ca şi despre 
stadiul actual al acestor raporturi, despre interesul sau 
dezinteresul manifestate azi față de America Latină voi 
încerca să prezint în paginile următoare ale cărții. 

Până atunci, să ne întoarcem la secvenţe atât oficiale 
cât şi neoficiale dar cu expresive conotaţii la care am fost 
martor şi chiar participant activ în anumite momente. 
Vorbesc despre aceste două vizite în cadru parlamentar, 
desfăşurate înainte şi după marile turnee politice efectua- 
te de Ceauşescu pe continent în anii 1973 şi 1975. Deceniul 
anilor şaptezeci a fost deceniul unei adevărate amplificări 
explozive a relaţiilor României cu continentul pe toate 
planurile. Trecând peste pompoasele Declaraţii Comune 
semnate sau adoptate cu prilejul vizitelor la nivel înalt, 
chiar şi peste zecile de acorduri de toate felurile, multe 
dintre ele nefuncționale, se poate spune că prezenţele ro- 
mâneşti în America Latină — politico-diplomatice, econo- 
mice, culturale, în domeniul învățământului şi presei, co- 
operarea economică marcată inclusiv prin societăți mixte 
ca şi colaborarea în problemele internaționale fierbinți 
(nealinierea, subdezvoltarea, pacea, dezarmarea, denu- 
clearizarea, tineretul etc.) au atins apogeul; brandul de 
țară era la loc de cinste când ne refeream la tractoarele 
UNIVERSAL, la ARO, la asistența noastră în domeniile 
petrolului, geologiei, agriculturii; pentru a nu mai vorbi 
de sutele de specialişti în diferite domenii formaţi în Ro- 

mânia şi care proveneau din mai toate țările latino- 
americane, transformați în prieteni şi soli ai țării noastre 
acolo unde îşi desfăşurau activitatea. 

acest cadru şi în această atmosferă, delegaţiile par- 
lamentare române ce au vizitat multe dintre țările conti- 
nentului în deceniul şapte au jucat un rol de deschidere şi 
apoi de consolidare a legăturilor României cu America 
Latină. Principalul merit al acestor vizite l-a constituit, în 
opinia mea, posibilitatea de a ne arăta lumii latino- 
americane aşa cum eram şi cum ne asemănăm cu ei în 
multe privințe. Comunicarea şi contactele umane la nive- 
lul unor personalități din lumea spiritualității româneşti 
dar şi dintr-o paletă reprezentativă de domenii au ajutat 
să se deschidă porți în plan politic, economic, cultural şi 
uman aşa cum nu se mai cunoscuse până atunci. 

Mie mi-a revenit, aşa cum era normal, sarcina priori- 
tară de a traduce şi am făcut-o cât am putut de bine. Dis- 
cursurile pronunţate de şefii delegațiilor române în par- 
lamentele vizitate, deşi fuseseră scrise încă din ţară nu 
erau traduse aşa că am făcut-o simultan de la tribunele 
parlamentare. Dalea îşi permitea chiar să improvizeze 
anumite comentarii şi traducerea ieşea din tipar. Am fost 
încântat când la sfârşitul unei asemenea intervenţii, pre- 
şedintele Senatului Columbiei s-a apropiat de mine şi mi- 
a spus: „admirable como maneja Usted el verbo” (e splendid 
cum mânuiți dv. verbul) iar, după ce i-am mulțumit, mi-am 
amintit cu recunoştinţă de lecţiile riguroase de gramatică 
predate de profesorul Paul Alexandru Georgescu la Post- 
universitare, 

În 1971, în Chile, într-o zi călduroasă de sfârşit de 
noiembrie, preşedintele Salvador Allende al cărui tragic 
sfârşit avea să se producă doi ani mai târziu, ne-a primit 
la reşedinţa sa din Santiago de Chile situată în strada 

Tomăs Moro. Câştigase la limită, cu un an în urmă, alege- 
rile prezidenţiale într-o ţară care nu cunoscuse loviturile 
militare de stat dar care era în schimb una profund de 
dreapta în orientările guvernelor sale anterioare. Şocul 
produs în rândul dreptei, speranţele stângii şi mai ales ale 
populaţiei sărace, măsurile de naționalizare a industriei 
cuprului, a băncilor şi altor sectoare fundamentale ale 
economiei naționale au condus țara în fața colapsului, 

M-au impresionat, în context, sinceritatea dar şi ne- 
putinţa acestui om de stat care ne-a declarat deschis că 
„Nu ştiu cum vom ieşi din acest impas; Congresul (parla- 
mentul) ne blochează toate proiectele de legi, importăm 
alimente, moneda națională e în picaj, bursa neagră pros- 
peră, confruntările de stradă nu mai pot fi controlate şi 
muncitorii cer arme pentru apărarea cordoanelor indus- 
triale”. 

Fidel Castro se afla şi a mai rămas în Chile într-o vizi- 
tă oficială de 25 de zile ceea ce a iritat armata, dreapta şi 
chiar pe cetăţenii care îşi vedeau zilnic deturnate rutele de 
deplasare într-un oraş parcă în stare de asediu. Din păcate 
pentru el şi Chile, Allende, un burghez de centru-stânga 
s-a dovedit a fi prea mic pentru o atât de radicală schim- 
bare în societatea chiliană. Sfârşitul său chiar în palatul La 
Moneda, găsit mort cu Kalaşnikovul dăruit de Fidel 
Castro în mână, se constituia într-un simbol cernit al in- 
capacității şi naivităţii cu care puterea instalată în ianuarie 
1971 acţionase. La via chilena al socialismo, adică drumul 
chilian spre socialism clacase lamentabil în ciuda ajutoare- 
lor nu numai morale venite din Cuba, de la Moscova şi 
din celelalte capitale socialiste. 

Deoarece în toate cele trei țări vizitate, structura şi 
rezultatele întâlnirilor a fost în bună măsură similară iar 
mie nu mi-a revenit practic decât rolul de interpret şi de 

legătură între ambasadele noastre şi delegație mă voi re- 
feri în continuare la câteva aspecte neoficiale, de interes, 
cred, pentru cititori. 

În Chile, în deplasările noastre cu autoturismele, atât 
în capitală cât şi în afara acesteia, eram adesea opriți de 
cetățeni a căror condiție socială era evident de... stânga, şi 
întrebaţi de unde suntem. Fără a minți, aveam şansa să 
fim şi noi de stânga şi scăpam de pietrele ce erau ținute la 
îndemână în buzunarele hainelor, Atmosfera de confrun- 
tare, de îndârjire a celor săraci împotriva elementelor de 
dreapta, ca de altfel şi a înaltei societăți chiliene împotriva 
unui socialism ce producea deja efecte dezastruoase în 
Plan economic şi social domnea peste tot şi în permanen- 
tă. Într-o dimineaţă când ne pregăteam să plecăm spre 
următoarea activitate oficială nu am putut ieşi din hotel 
din cauza gazelor lacrimogene cu care poliția — los 
carabineros — încerca să ţină la distanță doamnele din înal- 
ta societate înarmate cu oale şi cratițe goale întâmpinate, 
la rândul lor, cu pietre de sute de persoane din Unitatea 
Populară, noua forță la putere. Zgomotele la înalt nivel 
fonic scoase de oalele lovite cu linguri şi polonice precum 
şi huiduielile celor săraci, două tabere despărțite de bri- 
găzile de carabinieri, ofereau o imagine cât se poate de 
elocventă a haosului şi neputinței ce tronau într-o capitală 
pe care după mulți ani am revăzut-o în adevărata ei 
splendoare. 

h sfârşit, la plecarea de pe aeroportul Pudahuel, nu 
mică mi-a fost mirarea când unul dintre însoțitorii noștri 
de la Senatul chilian s-a oferit să plătească el în escudos 
suma necesară pentru un poncho pe care vroiam să îl 
cumpăr! l-am dat lui cei 13 dolari pentru care, pe piața 
neagră, în plină înflorire, primea de treizeci de ori mai 
mulți escudos decât la bancă. 

Am ştiut atunci că dolarii fugeau din ţară în mod ile- 
gal iar bursa neagră prospera. Inflația era de peste 300 la 
sută. 

În Chile aveam să revin in 1993 în delegația preşedin- 
telui Iliescu şi, desigur, în 1994 când am preluat pentru 
cinci ani postul de ambasador în această interesantă şi 
frumoasă țară. 

În Columbia, următoarea escală a delegaţiei parla- 
mentare, am fost imediat după sosire... la înălțime! Aceas- 
ta la propriu căci ne aflam la peste 2600 de metri iar aerul 
rarefiat ne-a făcut să ne reglăm respiraţia la un alt ritm. 
De altfel, recomandarea gazdelor a fost să nu ne grăbim 
şi, dacă este nevoie, să recurgem la serviciile unui medic 
ce ne stă la dispoziţie pe durata vizitei. Columbia este țara 
lui El Dorado, adică a aurului, a căutătorilor prețiosului 
metal. Aeroportul se numeşte El Dorado, Muzeul Aurului 
este unic în lume iar legendele abundă. Atunci când spa- 
niolii au cucerit actualul teritoriu al Columbiei ei nu do- 
reau decât să ajungă cât mai rapid acolo unde auziseră că 
se aflau aurul şi comorile băştinaşilor. Legenda spune că 
indienii precolumbieni îşi îmbăiau viitorii conducători în 
laguna Guatavita după ce în prealabil îi acoperiseră cu o 
pulbere de aur. Adevăr sau legendă aveam să aflăm în 
Muzeul Aurului unde din 1939 se află peste 26.000 de pie- 
se din aur, prezentate într-o formă științifică împreună cu 
" hărți şi documente care atestă evoluția societăţii preco- 
lumbiene, îndeosebi în jurul meşteşugului prelucrării au- 
rului. 

La un moment dat, aflându-ne în una dintre cele mai 
mari încăperi din Muzeu, uşa de oțel blindat se închide în 
urma noastră şi rămânem într-un întuneric ce creează o 
reală stare de suspans; însă numai pentru câteva secunde 
căci o lumină orbitoare ne-a făcut să tresărim şi să ne în- 

trebăm dacă de vină erau becurile sau cele 5.000 de piese 
masive de aur prelucrat în cele mai fine şi sofisticate fili- 
grane pe obiecte de cult, de podoabe dar şi de utilitate 
casnică. Autorii principali ai acestor bijuterii cu semnifica- 
ţii de elevată civilizaţie sunt în principal populația huisca 
din epoca precolumbiană. 

A te afla la Bogotă fără să vizitezi Casa în care a locu- 
it o lungă perioadă de timp Simon Bolivar, Eliberatorul 
continentului, El Libertador, ar însemna să pierzi prilejul 
de a cunoaşte fragmente importante din istoria Columbiei 
dar şi a Americii Latine. Născut în 1783 la Caracas în Ve- 
nezuela, Bolivar a devenit lider al luptei pentru emanci- 
pare şi eliberare a popoarelor de pe continent. El a condus 
bătălii decisive împotriva spaniolilor contribuind la inde- 
pendenţa Venezuelei, Columbiei, Ecuadorului, Boliviei şi 
Perului. 

Citisem destul despre El Libertador şi încercasem 
chiar o paralelă între acesta şi Tudor Vladimirescu aşa că 
am păşit cu oarecare pioşenie în Quinta Bolivar, casa co- 
lonială-muzeu cu 6 grădină inundată de palmieri şi 
flamboiari. Mobila de epocă, armele, unele obiecte de îm- 
brăcăminte şi cărți ale eroului, gravuri şi monumentul ri- 
dicat aici Eliberatorului cu prilejul bătăliei de la Boyacá 
din 1819 ne-au impresionat profund. Doamna Zoe 
Dumitrescu-Buşulenga avea să se refere la revenirea în 
țară la acest erou şi la Quinta sa din Bogotà ca şi la cea din 
Caracas ca la „locuri pe care eroii le zidesc pentru tot- 
deauna în istoria universală”. 

Tot la Bogotà am asistat, pentru prima oară-aveam să 
o mai fac în Spania şi Mexic-la o corrida. Atunci ca şi în 
celelalte ocazii am făcut-o din rațiuni protocolare, dând 
curs invitațiilor autorităților locale pentru că, mărturisesc, 
spectacolul din arenă nu mi se potriveşte. Am fost însă de 

fiecare dată impresionat de ceea ce se întâmpla în tribune 
înaintea începerii luptelor propriu-zise. Aşadar, la Bogotă, 
într-o zi de duminică de decembrie cu 15 *C, fără precipi- 
taţii şi chiar cu un soare primăvăratic, Plaza de Toros de 
Santamaria era un cazan încins cu o atmosferă comparabi- 
lä cu cea de pe stadioanele de fotbal. Spectatorii îmbrăcaţi 
în culori stridente, mai puţin cei din loje sosiți în costume 
impecabile ca la o adevărată ceremonie, îşi aruncau neîn- 
cetat nişte ploşti din piele de capră în care, am aflat, adică 
m-am convins, că erau tot felul de băuturi alcoolice cu 
mai multe sau mai puține grade. Astfel că atunci când 
primul taur şi primul toreador şi-au făcut apariţia, tribu- 
nele erau încinse şi, cred, dispuse să se bucure de cele şase 
înfruntări inegale, totuşi, între om şi animal. Aveam să 
mai constat că nu întotdeauna învinge omul şi atunci, tau- 
rul este tratat ca un erou, păcat însă că tot ajunge pe mese- 
le restaurantelor din vecinătate. Îmi permit aici o mică 
paranteză pentru a relata cum s-a desfăşurat în seara ace- 
leiaşi zile de duminică recepţia oferită de preşedintele Se- 
natului columbian în onoarea delegaţiei noastre. 

La superbul hotel Tequendama unde eram cazați, la 
mezanin, la orele 20.00 eram invitaţi, cei zece români, la 
această acțiune care în termeni diplomatici înseamnă o 
recunoaştere a importanţei respectivei delegaţii şi vizite, 
un moment de întâlniri/reîntâlniri cu oficialitățile locale, 
corpul diplomatic etc. La orele 19.55 am bătut în uşa ca- 
merei şefului delegaţiei unde se mai aflau şi alți membri 
ai acesteia şi am coborât la restaurantul de la mezanin 
unde nu se afla... nimeni; nu ne-am alarmat deşi în mod 
protocolar gazdele ar trebui să se afle pentru primiri cu 
10-15 minute înainte de ora anunțată. Pentru a nu o lungi, 
după 30 de minute sosiseră 1-2 ambasadori dar niciun co- 
lumbian. În jurul orelor 21.00 şi-au făcut apariția câțiva 

senatori şi deputați precum şi alte oficialități locale; nu 
însă şi cel ce oferea recepţia, preşedintele Senatului. Cu 
greu, Titus Popovici, partener de vânătoare al lui Mihai 
Dalea, şi cu mine ca „diplomatule, ce zici de prietenii tăi?” 
l-am convins pe demnitarul român să nu plece când în 
jurul orelor 21.30 „gazda“ columbiană şi-a făcut apariția; 
numai zâmbet şi radiind de fericire l-a îmbrățişat şi bătut 
pe spate în pur stil latino-american pe Dalea şi a început 
să îi povestească cât de minunată a fost baia turcească de 
la care tocmai venea căci, nu-i aşa, după corrida şi un 
prânz prelungit nu putea exista un remediu mai indicat 
pentru recuperare înainte de recepţia pe care urma... să o 
ofere. Pentru un european, deşi nu chiar pentru toți, acest 
aspect poate părea anecdotic dar întârzierile cu dezinvol- 
tură şi naturaleţe în Lumea Nouă sunt obişnuite. Trebuie 
desigur să te obişnuieşti şi tu cu ele. 

O ţară nu îţi poate oferi o imagine reală şi completă 
dacă nu ieşi din „capitală. Şi aşa am făcut şi noi în mai 
multe rânduri. În Columbia am mai vizitat Cali şi 
Medellin, ultimul încă de pe atunci înscris printre fiefurile 
de bază ale narcotraficanţilor columbieni cu extensii până 
în SUA. 

Cali este un oraş cu tentă pronunţat colonială situat la 
Pacific la o mie de metri altitudine şi îți oferă din primele 
momente confortul unei armonii cromatice între vechi şi 
nou, între culorile vii ale vegetației luxuriante. Primăria, în 
cel mai pur stil colonial spaniol, cu o imensă curte interioa- 
rä, patio, clădirea cu gratii de fier forjat la cele două nivele 
cu ziduri alb-roşietice în vecinătatea blocurilor de beton şi 
sticlă; dar şi moderna bază sportivă polivalentă care urma 
să găzduiască peste numai câteva luni Jocurile Panameri- 
cane sau Târgul trestiei de zahăr ce are loc aici în fiecare 
început de decembrie; toate aceste imagini sunt dominate 

de vegetația în care predomină roşul aprins al flambo- 
ianilor, verdele unduitor al palmierilor sau coroanele um- 
broase ale maiestuoşilor mangotieri. 

Tot aici în această regiune numită Valle del Cauca se 
cultivă pe suprafețe extinse cafea, porumb, trestie de za- 
hăr, soia, bumbac şi fasole. 

Medellin, în plină zonă muntoasă a Cordilierei Cen- 
trale, situat la peste 2.400 de metri este, fără îndoială, ora- 
şul orhideelor. În periplul nostru de opt ore în această lo- 
calitate am constatat că nu există casă, cu un etaj sau mai 
multe, local public, instituție care să nu aibă expuse sau să 
nu cultive orhidee. 

Comerţul cu această fină şi mândră floare nu este de- 
loc întâmplător una dintre activitățile principale în zonă. 
Scăldat în vegetaţie şi orhidee, în apropierea unei jungle 
în care din păcate se desfăşoară elemente antisociale, pa- 
ramilitare, Medellin rămâne pe retină şi în memorie ca o 
aşezare impactantă prin contrastele ei dar nu mai puțin 
atrăgătoare şi incitantă. 

Desigur, când spui Columbia nu poți să uiţi că aici s- 
a născut şi a creat marele Gabo adică Gabriel Garcia 
Mărquez, autorul „Veacului de singurătate” şi al „Dragostei 
în timp de ciumă”, câştigător al premiului Nobel pentru 
Literatură în 1982 dar şi genialul pictor şi sculptor bucolic 
Fernando Botero ale cărui capodopere se regăsesc în cele 
mai prestigioase muzee din lume. 

Venezuela ne-a primit şi m-a primit de fiecare dată, 
sosind constant pe calea aerului, ca un teritoriu strâns înfră- 
tit cu marea. Prima senzaţie pe care o ai aterizând pe aero- 
portul Maiquetia este că iei contact cu apa, adică cu Marea 
Caraibelor, pista terminându-se foarte aproape de întinde- 
rea albastră. O a doua senzaţie este lipsa de aer căci cele 30- 
35 de grade C cu care te primeşte Caracasul în mai bine de 

opt luni ale anului îți taie respiraţia la ieşirea din avion şi 
parcă eşti tentat să te arunci în marea atât de la îndemână. 

La Caracas aveam să mă conving repede că noi şi ve- 
nezuelanii ne asemănăm mai mult decât credem şi ştiam 
şi că aceasta are avantaje dar şi dezavantaje. Sunt oameni 
deschişi, fără niciun fel de complexe, gata să ajute dar 
foarte nesiguri pe informaţiile pe care ți le furnizează cu 
toată convingerea; la câteva dintre restaurantele la care 
am mâncat am refăcut notele de plată îngroşate în defa- 
voarea noastră de extrem de amabilii ospătari. 

Însă şi aici am avut revelaţia întâlnirii/reîntâlnirii cu 
Simon Bolivar, El Libertador, atunci când am vizitat casa 
în care s-a născut, situată în Plaza Bolivar între străzile 
San Jacinto şi Traposo. Aici în Caracas ca şi în întreaga 
țară cultul lui Bolivar este omniprezent: țara însăşi se nu- 
meşte Republica Bolivariană Venezuela, moneda naţiona- 
lă este bolivarul, există statul Bolivar şi multe localități, 
şcoli şi instituții poartă acest nume; în centrul capitalei 
există Panteonul Naţional care din 1842 păstrează catafal- 
cul cu corpul Eliberatorului. 

Am susținut cândva o conferință la Universitatea 
Bolivar din Caracas şi am primit medalia comemorativă 
Simon Bolivar. În motivaţia sa, rectorul Universităţii spu- 
nea că a fost impresionat să afle cât de multe asemănări 
există între viaţa şi lupta pentru libertate a Eliberatorului 
latino-american şi românul Tudor Vladimirescu, 

Există monumente ale acestuia în multe capitale de pe 
continentul latino-american dar şi la Washington, la Paris 
şi, desigur, la Bucureşti pe strada din fața TVR (Amiral 
Ctin. Bălescu). Am avut prilejul să vorbesc în multe ocazii 
şi în prestigioase universități şi instituții din ţări latino- 
americane precum şi la Casa Americii Latine din Bucureşti 
despre figura copleşitoare a lui Simon Bolivar. 

Aveam să mă conving în periplurile mele continenta- 
le că Venezuela este o țară cu resurse naturale imense, pe- 
trolul şi agricultura ocupând locuri fruntaşe. Din păcate, 
la fel ca şi în alte țări de pe continent, sărăcia şi păguboasa 
administrare a resurselor naturale şi umane lasă dramati- 
ce consecințe în plan social. Fluviul Orinoco şi lacul 
Maracaibo sunt mediile ideale pentru agricultură şi res- 
pectiv industria extractivă de unde petrolul venezuelean 
asigură încă principalele resurse financiare ale țării. Am 
fost la Maracaibo când temperatura era de 45 de grade la 
umbră şi am văzut muncitori români, petrolişti, care in- 
stalau o sondă românească de foraj până la 10.000 de 
metri adâncime. Ei lucrau două ore şi se retrăgeau într-o 
cabană metalică ascunsă în junglă unde aveau din belşug, 
la gheaţă, apă minerală, răcoritoare şi chiar bere. Presa 
venezueleană scria atunci despre români ca despre adevă- 
raţi eroi ai junglei din statul Zulia unde se află Maracaibo; 
iar utilajele produse de uzina de la Ploieşti se aflau în 
multe țări din America Latină şi Africa. 

Alături de noi erau regretatul ziarist Eugen Pop, co- 
respondentul Agerpres pentru America Latină şi, desigur, 
ambasadorul Constantin Bărbulescu, ambii mândrindu- 
se, ca şi noi de altfel, cu acest adevărat brand naţional, 
acolo departe la 13.000 km de casă. 

Primirile delegațiilor parlamentare române atât în 
1971 cât şi în 1979, la care am fost prezent, au fost mereu 
la cele mai înalte niveluri, adică preşedinte de țară, preşe- 
dinți de parlamente, miniştri de externe şi diferite alte 
personalități ale vieții politice, economice, culturale şi de 
presă. 

Impresionant a fost de fiecare dată, trecem peste în- 
târzierile... naturale în zonă, interesul manifestat pentru 
România, pentru latinitatea noastră comună, dorința de 

apropiere generată de situațiile şi provocările comune în 
plan intern şi extern. Îmi amintesc de sugestiile pe care 
am îndrăznit să le fac lui Mihai Dalea în 1971 şi, mult mai 
simplu, lui Virgil Teodorescu în 1979, de a se referi la de- 
mersurile încununate de succes ale lui Nicolae Titulescu 
de a aduce America Latină în Societatea Naţiunilor şi a-i 
conferi acesteia un adevărat caracter universal precum şi 
rolul extraordinar jucat de marele diplomat român în ini- 
țierea şi dezvoltarea legăturilor româno-latino-americane 
prin intermediul Ligii Naţiunilor. 

Cei doi au surprins de fiecare dată în cel mai plăcut 
mod interlocutorii care ne-au invitat să conferențiem pe 
larg despre aceste momente istorice relevante. Aveam să 
o fac eu mulți ani după aceea atât în Chile cât şi în Mexic, 
Costa Rica şi Guatemala. 

În 1972, Fidel Castro vizitează România şi lasă o pu- 
ternică dar controversată impresie la nivelul oficialităților 
şi al nostru, al tinerilor diplomaţi. Deşi programul oficial 
a fost fără îndoială perfect şi asortat cu de toate, radica- 
lismul liderului cubanez l-a surprins chiar şi pe 
Ceauşescu. În plus, o vânătoare organizată la Scroviştea s- 
a încheiat cu uciderea unei căprioare gestante cu un... Ka- 
laşnikov, ceea ce a fost comentat mult timp, în surdină 
desigur, printre colegii mei mai în vârstă. În orice caz, re- 
laţiile bilaterale fuseseră lansate, liderul nostru primise 


www.dătoromanica.ro 


Vasile Dan 


invitaţia să viziteze Cuba, aveam acolo tehnicieni în do- 
meniile petrolier, studenți iar cubanezii primeau tot mai 
multe burse de studii în universităţile şi politehnicile 
noastre. Aşadar, se punea inclusiv problema întăririi am- 
basadei noastre la Havana. Un nou ambasador a fost nu- 
mit iar eu am fost desemnat să preiau postul de ataşat cul- 
tural, având gradul de secretar III. Începea adevărata an- 
gajare şi adevărata probă a calităților de diplomat, calități 
multiple ce necesită mulți ani de efort, perfecționare şi 
examene la propriu şi la figurat în Centrală şi la misiuni. 

Soția mea urma să preia secretariatul ambasadei şi pe 
atunci nu bănuiam cât de dificil avea să fie pentru amân- 
doi să ne facem treaba la nivelul de pregătire pe care îl 
aveam. 

O scurtă trecere în revistă a istoriei revoluționare a 
Cubei ne ajută să înțelegem mai bine traseul urmat de 
această insulă exotică în evoluțiile contemporane ale con- 
tinentului latino-american şi Caraibelor în strânsă inter- 
dependenţă de fosta URSS, apoi de Europa capitalistă. 

Până în 1959 se poate spune că în Cuba au avut loc 
mai multe mişcări revoluționare, soldate în final cu ane- 
xarea țării de către SUA, în 1898, când prin Tratatul de la 
Paris, Spania cedează Cuba Washingtonului. Se încheia 
astfel o perioadă de numeroase bătălii contra coloniştilor 
spanioli, bătălii inițiate în 1868 când Carlos Manuel de 
Cespedes a proclamat independenţa şi şi-a eliberat sclavii. 
Astfel, până la 1 ianuarie 1959 când ultimul dictator cu- 
banez, Fulgencio Batista, numit şi susținut de SUA, fugea 
din Cuba, ţara s-a aflat sub directa dependenţă de Was- 
hington prin diferiți preşedinţi numiţi pentru a-i apăra 
interesele. 

Apariţia lui Fidel Castro, lider incontestabil al tinere- 
tului ortodox cubanez, atacul eşuat al Cazărmii Moncada 

din Santiago de Chile la 26 iulie 1953, plecarea lui Fidel în 
exil în Mexic şi debarcarea, din nou eşuată, în Cuba cu 
vasul Granma, la 2 decembrie 1956, retragerea sa în munții 
Sierra Maestra unde los rebeldes pregătesc atacul asupra 
capitalei Havana urmau să schimbe soarta acestei insule 
ce avusese, practic, statut de anexă a SUA. Intrarea lui 
Ernesto Che Guevara în Havana la 1 ianuarie 1959 şi apoi 
a lui Fidel, opt zile mai târziu, au creat condiţiile necesare 
pentru formarea unui guvern revoluționar ce va fi spriji- 
nit după 1961 de URSS şi de celelalte țări socialiste. 

Cuba anilor şaptezeci era o țară socialistă sub puter- 
nică influență sovietică. O centralizare totală a vieţii poli- 
tice şi economice, sociale şi culturale în mâinile partidului 
comunist creat în 1965, cu un Fidel Castro care deținea 
întreaga putere politică deşi exista şi un preşedinte al țării 
în persoana lui Osvaldo Dorticos Torrado. Fidel era cel de 
care depindea totul în insulă, puternica lui personalitate 
nelăsând loc pentru comentarii sau alte opinii. În discur- 
surile sale de 2-8 ore în Piața Revoluţiei dominată de sta- 
tuia lui Jose Marti şi de imensul portret al lui Ernesto Che 
Guevarra, el lider supremo explica, soluţiona şi trasa sarcini 
tuturor, opiniile fiind asimilate şi aprobate cu îndelungi şi 
repetate aplauze — nu întotdeauna simulate. „A la plaza 
con Fidel!” adică „În Piaţă (nn a Revoluţiei) cu Fidel!” în- 
semna mobilizarea totală a populației la mitingul la care 
El Comandante en Jefe explica, argumenta şi cerea maselor 
să îl urmeze într-un demers sau altul. 

Totodată, Cuba depindea economic şi financiar de 
URSS, de o manieră atât de categorică încât abia în 1991 
când fostul stat sovietic s-a destrămat şi a încetat prezența 
sa în Cuba, toată lumea a înţeles că fusese vorba pur şi 
simplu de o colonizare a economiei cubaneze: orice mică 
defecțiune la o fabrică de zahăr din Cuba ducea la parali- 


39 
www.dacoromanica.ro 


Vasile Dan 


zarea producției deoarece în Cuba nu se putea fabrica 
nicio piesă de schimb! Zeci de ani, în porturile cubaneze 
au ancorat aproape zilnic vase ce aduceau de la benzină la 
alimente, de la maşini la aparate de fotografiat şi vodkă. 
Cubanezii erau într-o permanentă stare de euforie 
ştiindu-se ajutați, interesat desigur, încât nu erau deran- 
jați, de exemplu, atunci când la autoturismele lor Ford sau 
Dodge din anii cincizeci lipseau capacele de la rezervoare- 
le de benzină şi la fiecare pornire țâşneau pe asfalt canti- 
tăți mai mari sau mai mici din... prețiosul carburant! 

Situaţii similare se înregistrau, de altfel, în mai toate 
domeniile vieții economice şi chiar sociale, pentru a nu 
mai vorbi de cel militar. Retragerea de pe teritoriul cuba- 
nez al celor peste şapte mii de militari sovietici precum şi 
a sutelor de consilieri insinuați la nivelul tuturor instituții- 
lor au creat fără îndoială probleme serioase pentru con- 
ducerea cubaneză; aceasta a fost obligată, în condiţiile 
continuării embargoului economic drastic instituit de 
SUA încă în 1961, să deschidă porțile economiei Canadei, 
Spaniei, Japoniei şi altor țări europene. 

China a fost şi este prezentă semnificativ pe piața de 
capital şi în investiţii în Cuba. 

Aşadar, în deceniile şase şi şapte ale secolului trecut, 
Cuba a fost singura experiență de stânga din regiune care 
a supraviețuit, cu ajutorul direct şi total al URSS, iar apoi, 
în anii 90 şi 2000 alături de guverne similare, de stânga 
din America Latina (Brazilia, Argentina, Bolivia, Vene- 
zuela, Ecuador, Uruguay, Nicaragua). 

Acestea sunt guvernele alături de care Fidel Castro şi 
acum, fratele său, Raul Castro, poartă lupta contra neo- 
liberalismului şi globalizării. Cum se explică această dife- 
renţă, de ce astăzi guverne de stânga nu mai pot fi înlătu- 
rate din afară aşa cum s-a întâmplat în anii cincizeci, şai- 

zeci sau şaptezeci cu Joao Goulart în Brazilia, Juan Bosch 
în Republica Dominicană, Jacobo Arbenz în Guatemala 
sau Salvador Allende în Chile? Pur şi simplu pentru că 
astăzi politicile neo-liberale au eşuat în majoritatea țărilor 
din regiune iar, pe altă parte, Washingtonul şi-a îndreptat 
atenţia prioritară spre Orientul Apropiat şi Mijlociu unde 
se află petrolul dar şi focarele temute ale terorismului in- 
ternațional. 

Cuba este o ţară care aplică preceptele unei revoluții 
socialiste specifice circumstanțelor sale geopolitice dar şi 
idiosincratice. Sunt unul dintre cei ce consideră că în Cu- 
ba după Fidel (de altfel din 2006 la conducere se află con- 
cret Raul Castro şi alți şase membri ai unui Consiliu Di- 
rector) va continua un regim bazat în mod fundamental 
pe aceleaşi precepte revoluționare. Când spun aceasta mă 
bazez în principal pe elementul patriotism la nivelul cetă- 
țeanului, sentiment inculcat de Fidel şi de Revoluţie şi în- 
dreptat împotriva anexionistului şi prepotentului vecin 
aflat la doar 120 de mile de insulă. Elementul climă, factor 
anihilant al mişcărilor bruşte şi îndelungate, trebuie luat 
şi el în calcul. 

În toţi aceşti ani, cubanezul, în ciuda sărăciei şi a al- 
tor numeroase restricții şi privațiuni, şi-a clădit propria lui 
demnitate şi cultură de locuitor într-o țară mică dar res- 
pectată şi care, iată, rezistă tuturor intemperiilor politice, 
economice, financiare ale lumii contemporane; iar încer- 
cări ale SUA de a schimba orientarea şi situația din Cuba 
au fost şi sunt numeroase. 

Cuba şi România, țări socialiste dar cu specific în 
aplicarea preceptelor comuniste, cu istorii şi poziții geo- 
strategice importante în respectivele regiuni, cu resurse 
naturale şi umane diferite au găsit numeroase afinități şi 
oportunități de colaborare în toate planurile. Fără a mai 

lua în calcul întâlnirile tovărăşeşti multilaterale ce îşi 
aveau locuri de desfăşurare alternativ în fiecare dintre ele. 

Aşa se face că Havana a fost în toţi cei cinci ani în ca- 
re am activat în ambasadă(1972-1977) locul de desfăşurare 
al unui număr impresionant de reuniuni la care au fost 
prezenţi români, inclusiv, desigur, în domeniile cultural şi 
de presă. 

Ca ataşat cultural al ambasadei am avut posibilitatea 
să inițiez şi să asigur buna desfăşurare a unor Săptămâni 
ale culturii româneşti în toate cele şase provincii cubane- 
ze, expoziții de carte, de grafică şi pictură, concursuri gen 
cunoaşteţi România, am negociat condițiile de participare 
ale unor artişti români la Festivaluri şi turnee: Teatrul Ion 
Creangă din Bucureşti, Secția de Estradă a Teatrului din 
Piteşti, Baletul Operei Române, dirijori şi instrumentişti, 
scriitori şi critici de artă, regizori, solişti de muzică uşoară, 
sportivi şi antrenori. 

Am însoțit marea majoritate a acestor delegaţii şi am 
fost în situația de neinvidiat de a explica compatrioților 
mei că banii pe care îi primeau pentru concerte şi recita- 
luri, pentru cheltuielile zilnice nu puteau fi folosiți decât 
în Cuba şi numai pentru îngheţată, vizionări de filme, 
flori şi... cam atât! Îmi amintesc de un conflict pe punctul 
de a izbucni atunci când cunoscutul dirijor român Iosif 
Conta, în turneu în Cuba (patru concerte dirijate în Hava- 
na şi Matanzas) în 1974 mi-a spus mie şi însoțitorului său 
cubanez că va arde cei opt sute de pesoşi primiţi drept 
onorariu dacă nu va putea să îşi cumpere un aparat de 
fotografiat (sovietic) şi alte lucruri de la magazinul rezer- 
vat corpului diplomatic acreditat la Havana. Am reuşit să 
aplanez acest incident diplomatic luând legătura imediat 
cu directoarea Consiliului Cubanez al Culturii cu care 
aveam bune relații de lucru: ea a promis că nu va transmi- 

te mai departe amenințările şi expresiile injurioase ale 
maestrului iar eu i-am facilitat lui Iosif Conta obținerea 
aparatului dorit (circa 400 de pesoşi cliring) cu decontarea 
contravalorii în lei în țară. Pesoşii hârtie cu care se descur- 
cau cubanezii erau la nivelul de un peso un dolar dar nu 
serveau la nimic iar cei cliring pe care îi încasam noi, pe 
hârtie, de la ambasadă ca salariu aveau acces la cele două 
magazine diplomatice (unul agroalimentar iar celălalt cu 
produse diverse). 

Aşadar, noi aveam prin serviciul de contabilitate al 
ambasadei câte un cont fiecare în care se marcau lunar in- 
trările (salariul) şi ieşirile, adică cheltuielile la cele două ma- 
gazine unde nu plăteam nici cash nici cu vreun card; aveam 
un număr pe carnetul nostru de diplomat sau personal teh- 
nico-administrativ şi acesta era menţionat pe bonurile de 
cumpărături ce erau trimise la ambasadă în fiecare lună. 

Complicat dar totul era sub control căci eram doar 
într-un stat socialist cu caracteristici foarte cubaneze. 

Cubanezii, la rândul lor, aveau şi au cartele cu care la 
fiecare nouă zile îşi puteau cumpăra, teoretic vorbind, da- 
că existau produsele dorite în ziua în care era valabilă car- 
tela respectivă, limitate cantități de carne (de obicei se gă- 
seau numai peşte şi pui), legume şi altele; şi ei îşi puteau 
achiziționa de pe „piaţa liberă” îngheţată, de altfel exce- 
lentă şi dacă aveau răbdare (şi aveau) după o coadă de 2-3 
ore, puteau servi o prăjitură şi chiar o masă standard la 
un restaurant din centru. 

În context, una dintre realizările de care îmi amintesc 
cu plăcere şi astăzi a fost să obţin de la ministerul cubanez 
al învățământului o 'creştere, minimă de altfel, a raţiei 
alimentare pentru cei cinci-şase studenți români aflați la 
studii în Cuba. Şi a mai fost o mare realizare personală în 
condițiile specifice din Cuba anilor şaptezeci: achiziționa- 

rea unei mese de ping-pong! La Institutul Cubanez al 
Sporturilor era preşedinte un tip tânăr, robust şi extrem 
de energic în tot ce făcea. 

ÎI însoțisem pe ambasador la începutul misiunii aces- 
tuia la o întâlnire cu preşedintele INDER (Institutul Naţi- 
onal al Sporturilor) şi atunci am stabilit spontan o relație 
ce avea să fie productivă în multe momente din activita- 
tea mea de ataşat cultural. Printre acestea a fost şi solicita- 
rea de a ne facilita obținerea contra cost a unei mese de 
ping-pong, obiect inexistent pe inexistenta piață cubane- 
ză. După câteva luni am primit la ambasadă prețiosul 
obiect, un adevărat trofeu pentru colectivul ambasadei 
care îşi dorea să poată face puțină mişcare şi să-şi umple 
timpul liber în condiţiile în care plimbările şi activitățile în 
afara spațiului ambasadei erau destul de limitate şi con- 
trolate. Nu mică ne-a fost mirarea când ambasadorul ne-a 
„Surprins“ jucând într-o seară, desigur în timpul liber, şi a 
dispus să nu mai folosim becul în scopuri de distracție 
căci costă! Asigurările noastre că vom plăti personal con- 
sumul nu l-au convins decât atunci când, zile mai târziu, 
şi-a dat seama că el putea să se deplaseze oriunde în Ha- 
vana în timp ce noi jucam ping-pong şi atunci a acceptat 
formula propusă inițial de noi... 

Era incredibil pentru noi — să precizăm că vorbim de 
anii şaptezeci — să nu găseşti nimic de mâncare în localită- 
țile prin care treceam sau rămâneam. Totul era sub con- 
trol şi planificat până la ultima porție. 

Într-o excursie la Varadero împreună cu soţia şi fiul 
nostru, Cristian, născut la Havana, de numai şase luni, am 
constatat cu surprindere că luaserăm cu noi de toate... mai 
puţin carnea pentru grătar; aşa că am recurs la toate argu- 
mentele mele de diplomat acreditat la Havana solicitând la 
unul dintre restaurantele din apropiere câteva fripturi. 

Imprudenţă totală căci, la insistențele mele au inter- 
venit la şefii lor din capitală pentru ca în final să primesc 
cu răceală şi într-o manieră suverană explicaţii de genul 
„revoluţia este grijulie cu resursele poporului”, „doar cu o 
planificare prealabilă de cel puţin o lună se poate servi 
masa la noi şi nu poate fi vorba ca aici să se găsească vre- 
odată carne pentru friptură la grătar”. 

Încercarea de foc pentru întreaga ambasadă, inclusiv 
pentru mine a fost vizita lui Ceauşescu în Cuba în august 
1973. Era prima țară vizitată în cadrul unui turneu ce se 
vroia triumfal şi care includea inițial şapte țări din care au 
rămas doar şase căci în Chile, ultima țară ce urma să fie 
vizitată, preşedintele Allende fusese înlăturat iar Junta 
militară condusă de generalul Pinochet se pregătea să 
preia puterea. 

Aşadar, vizita de răspuns a lui Ceauşescu s-a desfă- 
şurat într-un cadru oficial asigurat de gazde în excelente 
condiţii cu tot tacâmul de întrevederi, recepții, interviuri, 
mitinguri, spectacole în cinstea tovarăşilor, întâlniri cu 
presa (ziariştii români selecționați erau cel puțin două- 
zeci). Ceauşescu şi Fidel, în mare formă au încheiat şi un 
pariu pe un butoi de rom cubanez în cazul în care partea 
română asigură o recoltă de porumb în Camaguey. 
Ceauşescu a câştigat după doi ani acest pariu dar cu chel- 
tuieli imense materializate în trimiterea de specialişti ro- 
mâni, tehnologii avansate, fertilizanţi, semințe boabe se- 
lecţionate de la Centrul de Cercetări Fundulea; rezultatul 
a fost că pe circa cinci hectare s-a obținut o recoltă record 
de porumb dar în anul următor, fără asistența menţionată 
totul a revenit la normalul local, adică uscătură, dăună- 
tori, dispariţia practic a culturii... Cu banii cheltuiţi, inutil, 
Ceauşescu putea să îşi cumpere câteva zeci de butoaie de 
rom! 

În timpul vizitei, mie mi-a revenit rolul ingrat de 
traducător de rezervă plus însoţirea la nevoie a unora din- 
tre membrii delegaţiei. Traducătorul oficial al lui 
Ceauşescu, Ţigu, un foarte bun cunoscător al limbii spa- 
niole dar măcinat de această muncă de mulţi ani era exte- 
nuat fizic în egală măsură de eforturile îndelungate şi de 
tensiunea traducerii simultane ca şi de clima cubaneză 
caracterizată în acea perioadă printr-o umiditate de sută 
la sută; aşa că eu eram pregătit în orice moment să inter- 
vin dacă era nevoie şi tremuram la gândul că aşa ceva s-ar 
întâmpla... 

Nu s-a întâmplat cu acel prilej ci cu câţiva ani mai 
târziu dar aceea este o altă poveste. 

Atunci la Havana, George Macovescu, ministrul de 
externe fusese trimis cu unul din avioanele speciale ale 
delegaţiei în Costa Rica, următoarea etapă a vizitei, pen- 
tru a vedea ce se întâmplă cu anumite manifestații anti- 
ceauşiste despre care informase ambasada noastră din 
San Josè. Numai că după mai multe ore, până în scara în 
care se desfăşura recepţia oferită de Ceauşescu la reşedin- 
ţa ambasadorului român, Macovescu nu dăduse niciun 
semn de viață şi aceasta provocase nelinişte. Ştefan An- 
drei, şeful secţiei externe de la cc m-a abordat şi mi-a spus 
direct că mă roagă să îl găsesc pe Macovescu! „Tovarăşul 
doreşte să vorbească cu el cât mai repede posibil!”. După: 
ce mi-am revenit am luat legătura cu una dintre telefonis- 
tele cubaneze de la serviciul public de telefonie şi i-am 
spus cu oarecare fermitate că din partea lui Fidel şi a lui 
Ceauşescu îmi stă la dispoziție până voi reuşi să găsesc în 
zona Americii Centrale pe unul dintre înalții demnitari ce 
îl însoţeşte pe Ceauşescu. Am reuşit în acest fel o perfor- 
manţă greu de egalat, în condiţiile tehnice din acel mo- 
ment şi acea țară, şi anume să vorbesc la telefon cu aero- 

porturile din Nicaragua, Guatemala şi El Salvador, la re- 
şedinţele preşedinţilor din acele state, cu ambasada noas- 
tră din Costa Rica şi chiar cu guvernatorul din Barbados 
întrebând dacă un avion românesc şi demnitarul X s-au 
aflat sau se află acolo. Nava cu Macovescu avusese pro- 
bleme cu obținerea dreptului de survol, întârziase şi pen- 
tru că nu aveau bani pentru combustibil şi, în sfârşit, 
Macovescu ajunsese pe aeroportul din capitala costarica- 
nă şi am obținut o legătură telefonică chiar prin telegrafis- 
tul avionului. Când l-am anunțat pe Ştefan Andrei că la 
celălalt capăt al firului se afla Macovescu am primit un 
sărut oltenesc pe ambii obraji şi un mulțumesc pe care le- 
am apreciat şi le apreciez chiar şi astăzi... Îmi permit să 
cred, fără a încerca să fiu malițios, că astăzi niciun tânăr 
diplomat nu s-ar simți satisfăcut doar cu asemenea re- 
compense. 

La ambasada din Havana am învăţat însă şi multe 
alte lucruri. De exemplu, diplomaţia în propria casă, sfat 
pe care mi l-a dat Macovescu, prim-adjunct al ministrului 
de externe la plecarea mea la post care m-a primit înainte 
de a pleca la ambasada din Cuba. În acel moment nu am 
prea înţeles la ce se referea versatul demnitar român. 
Aveam să aflu... pe propria piele la Havana. 

Această diplomaţie, adică tact, toleranță, un înalt 
grad de socializare voită sau mai puţin dorită are un rol 
esenţial în colectivele misiunilor diplomatice. Aceasta 
pentru că aici conviețuirea este obligatorie, diplomaţii şi 
personalul tehnico-administrativ locuiesc şi muncesc în 
acelaşi spațiu, în acelaşi campus ce include birourile şi 
locuinţele; situație cvazipermanentă chiar şi astăzi; multe 
se spun, se aud, se insinuează, miroase la propriu şi la fi- 
gurat şi, pe deasupra tuturor, trebuie ca treaba să mear- 
gă... sau nu! Sau şchiopătă... Apoi mai este vorba de sem- 

nalele ce vin de la şeful colectivului, semnale care nu ar 
trebui să însemne sub nicio formă atitudini blamabile nici 
în interiorul şi nici în afara misiunii; „peştele de la cap se 
strică” spune un foarte înțelept dicton cu valabilitate ma- 
ximă atunci când de colective relativ mici şi în afara țării 
este vorba; „capul” trebuie să fie exemplu de corectitudi- 
ne în relația cu subordonații, cu autoritățile şi cetățenii 
locali, să încurajeze iniţiativele, să evite formarea de bise- 
ricuțe sau să înverşuneze pe unii contra altora. 

Din păcate, patru din cei cinci ani de la Havana am 
avut parte de un ambasador, membru ccpcr, fost primar al 
Constanţei, adică un adevărat tovarăş care a făcut rău în- 
tregului colectiv, țării, ministerului, relației cu Havana şi, 
până la urmă, lui însuşi şi familiei sale. De la el am învățat 
ce NU TREBUIE SĂ FACI pentru ca activitatea să meargă 
bine şi oamenii să trăiască şi în exterior propria lor viaţă, 
limitată şi aşa de regulile de conduită ineludibile pentru 
corpul diplomatic al oricărei țări. Pentru că trebuie să se 
ştie că privaţiunile sunt tot atât de prezente ca şi privilegi- 
ile. Nu se poate trece cu vederea faptul că orice diplomat 
trimis peste hotare este obligat să se adapteze rapid con- 
dițiilor de viață, climă, de muncă, alături de familie, care 
are la rândul ei probleme proprii, sau fără familie — alte 
probleme-şi că randamentul său este permanent urmărit 
şi analizat, comportamentul său este în atenţia celor din 
ambasadă, a autorităților locale dar şi a Centralei MAE. 
lar atunci când contactul aproape continuu cu delegaţii 
sau cetățeni români ce vin din țară influențează compor- 
tamentul unuia sau altuia repercusiunile sunt imediate şi 
au efecte negative asupra întregii activități. 

Am reuşit, cu pregătirea şi educaţia de acasă şi de la 
şcoală (mă aplec cu respect şi recunoştinţă în memoria 
dascălilor mei de la Liceul Caragiale (astăzi Colegiu Naţi- 

onal) care mi-au inculcat valorile mereu valabile ale dem- 
nității, respectului, ordinii şi disciplinei puse în slujba 
scopului propus, atât în viața personală cât şi în cea pro- 
fesională. 

Havana a însemnat pentru mine acumularea unei 
bogate experiențe diplomatice datorită variatelor şi com- 
plexelor preocupări pe care le-am avut ca şi, desigur, difi- 
cultăților cu care m-am confruntat şi pe care le-am depăşit 
cu bine. Pe lângă activitățile culturale, am avut o bună 
activitate de relaţii reflectată în munca de informare ope- 
rativă (prin telegrame) şi prin curierul diplomatic(note, 
lucrări de analiză şi sinteză, rapoarte). La Havana am în- 
văţat, de la primii colaboratori ai ambasadorilor (doi la 
număr) cum se culege informaţia, cum se coroborează da- 
tele obținute între ele şi, mai ales cum se sintetizează şi se 
rețin numai acele elemente relevante pentru destinatar. 
Ştiam încă din Centrală dar am exersat şi mi-am consoli- 
dat un anumit stil de relatare într-o limbă corectă şi cu 
acuratețe, fără figuri de stil şi metafore gratuite şi nici cu 
lungimi care produc fie plictiseală, fie zeflemeaua lectoru- 
lui. Munca de informare reprezintă pentru un diplomat 
proba calităților lui profesionale şi aceasta pentru că pre- 
supune un proces îndelung, complex şi calificat: stabilirea 
de relaţii utile bazate pe încredere, chiar pe apropierea de 
surse serioase, credibile la nivelul omologilor atât din 
rândul autorităților locale cât şi al corpului diplomatic; 
aceste relaţii se cultivă atent prin vizite reciproce în cadru 
oficial şi mai puţin oficial, la mese, spectacole şi alte întâl- 
niri formale sau informale, prin trimiterea de felicitări cu 
prilejul zilelor importante pentru aceştia; a obține infor- 
maţii utile şi interesante presupune pregătirea corespun- 
zătoare pentru convorbire, presupune totodată un schimb 
de informații, cunoaşterea materiei vizate, apoi corobora- 

rea informațiilor obținute de la interlocutori, cel puţin doi, 
cu alte informații din alte surse, eventuala discutare a 
acestor date cu şeful misiunii sau cu primul colaborator şi, 
în sfârşit, alegerea corectă şi atentă a destinatarilor infor- 
mărilor respective pentru a păstra cu modestie şi respect 
nivelul acestuia dar şi calitatea şi impactul informării re- 
dactate. 

La Havana am participat la negocierea a numeroase 
acorduri şi programe de schimburi între cele două ţări. 
Anual, chiar semestrial se negociau şi semnau, cu partici- 
parea, desigur, a unor delegații din tară, Programe de 
schimburi sau Convenții de schimburi şi de colaborare în 
domeniile cărții şi editurilor, uniunilor de artişti plastici, 
scriitori, între cele din domeniul cinematografiei, teatrului 
precum în domeniul sportului. Aceasta fără a mai vorbi 
de numeroasele schimburi de delegaţii pe linie de partid, 
delegaţii la reuniuni internaţionale ale țărilor şi partidelor 
comuniste, delegaţii în concediu de odihnă etc. 

Sosirile avioanelor din Europa se făceau în acei ani 
mai ales cu CSK, compania cehoslovacă care sosea la Ha- 
vana în jurul orelor 02.00, aşa că traseul de 30 de kilometri 
dus-întors pe bulevardul Rancho Boyeros îmi este şi as- 
tăzi bine creionat în memorie căci de zeci şi zeci de ori 
l-am străbătut în orele nopții pentru a saluta delegaţiile 
române sau a-l însoți pe ambasador în acelaşi scop. 

Dacă, din motive de similitudini şi tratamente frățeşti 
negocierile acordurilor nu ridicau probleme deosebite, în 
schimb, tratamentul primit de compatrioții noştri nu era 
întotdeauna la înălțimea exigențelor acestora. M-am refe- 
rit deja la regimul banilor cubanezi primiți pe timpul şe- 
derii oaspeţilor în Cuba. Cu probleme se confruntau şi 
când era vorba de mijloacele de transport la dispoziție, 
aerul condiționat din sălile de concerte-spectacole pe tim- 

pul repetiţiilor, furturile de obiecte din camere sau din 
vestiare etc. Sosirea la Havana, în plină noapte, a unei so- 
liste române de muzică uşoară cu statut de vedetă, gravi- 
dă, a creat o adevărată problemă diplomatică căci la res- 
taurantul hotelului nu mai era nimeni de multă vreme iar 
solista dorea lapte fierbinte! Depăşirea momentului de 
criză s-a produs prin invitarea solistei buclucaşe la noi 
acasă unde soția, ca de obicei, înțelegătoare, a acoperit cu 
vârf şi îndesat lapsusul gazdelor cubaneze; lapsus însă 
doar aparent căci în realitate niciodată la hotelurile cuba- 
neze din acea perioadă nu mai era nimeni la servicii după 
orele 23.00... 

Am însă şi amintiri mai simpatice: scriitorul Constan- 
tin Chiriţă, autorul best seller-ului epocii „Cireşarii” şi cri- 
ticul literar Romulus Munteanu au participat prin 1973 la 
o reuniune a Uniunilor Scriitorilor din țările socialiste. În 
asemenea ocazii gazdele cubaneze ofereau la cel mai re- 
prezentativ hotel, Habana Libre, din centrul oraşului aşa 
numita carta blanca, adică acoperirea fără limită de cost a 
cazării, meselor şi... accesul liber la bar. Într-una din seri, 
am ajuns la hotel pentru a-i informa pe cei doi delegaţi 
români asupra ultimelor noutăți din țară şi am avut prile- 
jul să constat că la barul de la mezaninul hotelului erau pe 
scaune numai cei doi români, ceilalți, aşa cum mi-au ex- 
plicat compatrioții mei pierzând pariul cu cele 24 de coc- 
teiluri cubaneze pe bază de rom alb sau mai închis la cu- 
loare. Campionii noştri învinseseră omologi din alte şase 
țări socialiste, aflați în acel moment în diferite poziții ori- 
zontale! 

O altă situaţie cu care ne confruntam adesea era ex- 
punerea exagerată la soare a delegaților români care în 
cele trei-patru zile în Cuba doreau să preia, mai ales în 
decembrie-martie, tot soarele tropical şi cu o insolaţie ga- 

rantată, în ciuda avertismentelor noastre repetate, ieşeau 
adesea din circuitul pe care îl presupunea mandatul pri- 
mit din țară... 

În sfârşit, un alt episod merită a fi evocat. În 1972 a 
sosit la Havana Teatrul Ion Creangă condus de... doi di- 
rectori! Ion Lucian (director încă din 1965 de la crearea 
Teatrului) şi un activist de partid proaspăt numit în func- 
ție. În colectivul de actori domnea o atmosferă încărcată, 
unii coalizaseră deja cu noul director, alții nu puteau cre- 
de că maestrul Lucian fusese dat la o parte de o manieră 
atât de brutală. Mai grav era că Teatrul urma să prezinte 
8-10 spectacole cu o piesă în care maestrul Lucian juca în 
opt roluri! Iar maestrul ameninţa că nu va juca dacă nu 
este lăsat să îşi conducă trupa aşa cum o făcuse în ultimii 
ani. „Snoave cu măşti” aşa se numea piesa, inspirată din 
folclorul comic românesc, spectacol ce avea să pună în 
evidenţă talentul de excepţie al trupei dar şi bogăţia teza- 
urului nostru folcloric, a umorului cunoscut al omului 
simplu de la țară. Or, numai de umor nu le ardea artiştilor 
români... Publicitatea făcută de gazde cu mult înainte de 
sosirea artiştilor români, apropierea premierei pe cea mai 
importantă scenă havaneză presau în egală măsură ca acel 
conflict să fie aplanat cât mai repede cu putinţă. I-am invi- 
tat pe toți la mine acasă şi împreună cu soția am pregătit 
tot ce era mai potrivit pentru ca membrii ansamblului să 
se simtă bine. Am canalizat treptat discuția spre mesajul 
spectacolului, le-am vorbit despre aşteptările cubanezilor, 
despre invitaţiile lansate inclusiv pentru corpul diploma- 
tic etc. Fără a o mai lungi este de menţionat că a doua zi şi 
în următoarele spectacole artiştii români au demonstrat 
cât sunt de mari în frunte cu marele maestru Ion Lucian 
alături de Alexandrina Halic, Daniela Anencov, Jeanin 
Stavarache şi alții. Presa de specialitate din Cuba, demni- 

tarii cubanezi şi mulți dintre colegii mei din corpul di- 
plomatic au vorbit la superlativ despre noi în acele săp- 
tămâni. 

Cuba este însă o țară pe care dacă o cunoşti la ea aca- 
să mai ales prin intermediul oamenilor săi termini prin a 
o înţelege şi îndrăgi. Nu aş vrea să intru in detalii cu ca- 
racter turistic sau să mă aventurez în menţionarea parțială 
a multiplelor puncte de interes şi de atracție pe care le 
oferă această minunată insulă oaspetelui său şi, mai ales, 
celui ce poate rămâne o perioadă mai îndelungată alături 
de oamenii ei. Dar nici nu este posibil să nu amintesc că în 
Havana există clădiri de o rară frumusete din secolele XIX 
şi început de secol XX, din păcate cam neîngrijite şi 
supralocuite de familii numeroase. 

Havana Veche este din 1982 patrimoniu cultural uni- 
versal protejat de UNESCO, portul şi faleza — renumitul 
malecon — sunt adevărata inimă a capitalei, iar muzeele 
sunt multe şi extrem de interesante (Casa Hemingway, cel 
din Guanabacoa sau al santeriei, adică culte afro-cubaneze, 
de artă modernă, al Căpitanilor Generali sau de istorie a 
oraşului etc), restaurante cunoscute (Bodeguita del Medio 
şi El Floridita, ambele frecventate de Hemingway şi de- 
venite celebre, cu băuturi la fel de cunoscute şi apreciate — 
mojito şi, respectiv, daiquiri), pentru a nu mai vorbi de pla- 
jele cu nisipuri fine şi albe, cu apa albastră şi limpede din 
care se văd şi strălucesc seara stelele de mare la Varadero 
şi în Insula Pinilor/Tineretului). 

Revin cu câteva detalii despre Bodeguita del Medio 
devenită un adevărat brand pentru Cuba. Este vorba des- 
pre un restaurant-bar tipic cubanez, pitoresc şi cu o boga- 
tă istorie. Totul a început în 1942 când doi prieteni trans- 
formă localul în care vindeau alimente pentru vecini într- 
un loc de întâlniri amicale la care s-au oferit treptat bău- 

turi şi feluri de mâncare criollo, adică tipică. Atunci când 
acestui grup i s-a alăturat cel ce avea să devină poetul ne- 
gru al continentului, Nicolăs Guillen, localul a primit nu- 
mele de Bodeguita del Medio căci era situat la mijlocul 
străzii, în Havana Veche foarte aproape de superba cate- 
drală ridicată de spanioli în secolul XVI. Iar când acolo au 
început să vină figuri ca Ernest Hemingway, Errol Flynn, 
Pablo Neruda, Gabriela Mistral, Mario Benedetti, 
Bodeguita a devenit un adevărat Bodegân ce nu era omis 
de niciun vizitator mai mult sau mai puțin cunoscut. Şi tot 
aşa, aceşti oaspeți au început să îşi lase amprenta trecerii 
lor pe acolo prin semnături pe pereții localului, prin oferi- 
rea de cadouri simbolice sau mesaje; astăzi este dificil să 
mai găseşti un loc în care să o mai poți face. Când eram la 
Havana, preşedintele chilian Salvador Allende a inclus, 
desigur, în programul său de vizite, extrem de strâns, şi 
Bodeguita unde a lăsat o pereche de pinteni de argint, da- 
rul suprem al unui chilian pentru cei mai buni prieteni. 
Localul este destul de strâmt dar are o împărţire ce permi- 
te servirea inițială a celebrului cocteil mojito (amestec de 
rom alb, o crenguță proaspătă de mentă, lămâie, zahăr 
pudră, apă minerală şi cuburi de gheaţă) cu jumări de 
porc iar apoi se trece într-un alt salonaş unde pe mese de 
brad şi scaune tapisate cu piei de țap se serveşte mâncarea 
tipică creolă,adică orez cu fasole neagră însoțite de pulpă 
de porc la cuptor, fructe de mare, banane prăjite iar ca de- 
sert dulcele fruct numit guayaba sau orez cu lapte. At- 
mosfera este condimentată de acordurile unui trio la chi- 
tară din al cărui repertoriu nu lipsesc marile compoziţii 
muzicale ale continentului. Succesul acestui gen de resta- 
urant este atât de mare încât el a proliferat şi la Ciudad de 
Mexico unde sunt două asemenea localuri ca şi în Guate- 
mala şi în unele insule din Caraibe. 

Am avut plăcerea şi onoarea de a-i cunoaşte şi cola- 
bora cu mari artişti cubanezi şi păstrez desigur unele mo- 
deste mostre ale creaţiei lor artistice. Maestrul Nicolăs 
Guillen, geniu al poeziei negre cubaneze, preşedinte pe 
atunci al Uniunii Artiştilor şi Scriitorilor Cubanezi 
(UNEAC) m-a onorat cu prezența la ambasadă la un de- 
jun oferit în onoarea sa iar la UNEAC m-a primit în multe 
ocazii pentru perfectarea de activități comune sau defini- 
tivarea unor programe la care urmau să participe scriitori 
români. Bardul cubanez era în acei ani în plină forță crea- 
toare. I s-au publicat volume de versuri printre care „Roa- 
ta dințată” pentru care a primit premiul Casei Americii; eu 
însă păstrez şi acum în memorie câteva versuri din poe- 
mul fără egal „Tengo“ (Am): 


„Am, ia Să vedem, 
am plăcerea de a merge prin țara mea, 
stăpân a tot ce e în ea, 
privind de aproape tot ceea ce înainte 
n-am avut şi nici nu puteam să am. 
Am, ia să vedem, 
Am ceea ce trebuia să am!” 


Discurile din colecţia personală pe care sunt înregis- 
trate poemele sale citite de el însuşi sunt, fără îndoială, 
bijuterii ale genului şi geniului poetului negru fără de pe- 
reche numit Nicolàs Guillen. 

Am fost aproape de marii pictori cubanezi Renè 
Portocarrero ale cărui lucrări de pictură, sculptură şi mu- 
rale pot fi admirate în mai toate muzeele importante din 
țările latino-americane; de Mariano Rodriguez, pictor unc 
prin culorile sale expresive şi maniera de a reda şi „înțele- 

ge” cocoşii şi femeile — lait-motiv al operei sale răsplătite 
cu numeroase premii naționale şi internaționale; la amba- 
sada Cubei din Ciudad de Mexico poate fi admirat un 
mural ce îi aparține şi care măsoară 22/2 metri, confecțio- 
nat cu plăci acrilice. 

Cum aş putea uita nenumăratele seri de balet fără 
egal oferite cu o măiestrie artistică şi dăruire fără seamăn 
de Baletul Naţional Cubanez condus de doamna baletului 
Alicia Alonso pe care am avut, de asemenea, prilejul şi 
onoarea să o cunosc, Cu ajutorul ei, în calitate de directoa- 
re, am reuşit itinerarea în Cuba a Baletului Operei Româ- 
ne. Se poate vorbi, desigur, şi despre carnavalul cubanez, 
atât despre cel din Havana cât şi, mai ales, despre cel din 
Santiago de Cuba, ambele exprimând în forme explozive 
temperamentul latin potențat de clima tropicală al unui 
popor ce se descătuşează fără limite dar cu mult talent în 
dans şi muzică, udate din belşug cu bere şi completate cu 
tamales (un fel de sarmale din mălai cu costiță afumată 
sau pui sau fructe de mare înfăşurate în foi mari de po- 
rumb) şi pizza. 

Câteva cuvinte despre omul simplu din Cuba cu care 
am intrat în contact în toate oraşele principale dar şi în 
mediul rural, repet, într-o perioadă de mari lipsuri şi cu o 
sărăcie impresionante, 

Săritor şi ospitalier, afabil şi excelent interlocutor da- 
că ai răbdarea să îl asculți, cubanezul are o capacitate ex- 
traordinară de a suporta greutățile dar explicabilă şi prin 
clima care paralizează opt luni din an între orele 10.00 şi 
20.00 activităţile fizice serioase... Eu ajunsesem ca în fieca- 
re dimineaţă să îmi iau de acasă la ambasadă tot atâtea 
maiouri câte întrevederi în afara ambasadei aveam în res- 
pectiva zi; la revenirea la misiune, înainte de a intra în 
birou la aer condiționat schimbam maioul cu cel uscat şi îl 

puneam la zvântat pe celălalt! Cu 32-35 grade dar cu 
umiditate de sută la sută nu este uşor să munceşti şi să îţi 
şi protejezi oasele. De aceea guvernanţii noştri ar trebui ca 
înainte de adopta anumite măsuri cu caracter general să 
facă unele diferențe legate de specificitatea muncii fiecă- 
ruia. Iar aici mă gândesc inclusiv la diferenţele drastice de 
fus orar, de climat politic şi social, de războaie sau ame- 
nințări periodice în respectiva țară, de despărțirea de fa- 
milie adesea în condiţiile de neadaptabilitate a unuia sau 
altuia dintre membrii acesteia — toate înscriindu-se la ca- 
pitolul privaţiunilor diplomatice. 

Dar să revenim la cubanezi. Îmi amintesc fericirea de 
care a fost cuprins un modest țăran, guajiro, dintr-un sat 
de lângă Camaguey prin care treceam în viteza 
Chevroletului Impala în care mă aflam alături de amba- 
sadorul Moraru şi soția acestuia într-un turneu prin estul 
şi centrul insulei. Am observat în fața unei curți modeste 
un bătrân la poartă cu un pepene în mână. Era, în acei ani, 
un gest de mare curaj căci toată producția agricolă aparţi- 
nea statului căruia trebuia să i-o predai. Ne-am oprit, am 
intrat în vorbă cu Chucho, aşa se numea țăranul „care avea 
circa 60 de ani şi care ne-a invitat la el în casă. În pivnița 
sa se aflau ascunşi sub mai multe straturi de paie de pro- 
tecție pepeni pe care noi îi numim lubenițe, adică lungi şi 
mari de 15-20 de kilograme! Cum nu puteam nici noi să 
găsim pe piață, adică la magazinele diplomatice din Ha- 
vana, (asemenea produse mergeau exclusiv la export), 
surpriza a fost enormă şi pentru noi mai ales că Chucho 
ne invita să alegem. Şi am ales! Cam câţi au încăput în 
portbagajul imens al limuzinei ambasadorului. În schimb, 
noi i-am oferit ţăranului cubanez două sticle de rom alb şi 
zece trabucuri Monte Cristo şi Partagăs, toate originale, 
primite de ambasador de la diferiți interlocutori din pro- 

vinciile vizitate. Nu pot descrie în vorbe fericirea de pe 
fața lui Chucho care şi-a chemat soția şi pe cei doi fii să le 
arate ce a primit iar maniera în care ne-a mulțumit ne-a 
impresionat o bună bucată de vreme. El ne-a spus că, iată, 
nu a muncit degeaba în acel an! Aşa cum e greu de descris 
şi satisfacția membrilor ambasadei care au primit, fiecare 
familie, câte o lubeniţă... reprezentativă. 

Soția mea şi cu mine păstrăm pentru totdeauna un 
loc important în inimile noastre acestui mare popor dintr- 
o ţară mică dar cu potenţial încă neexplorat suficient, şi 
pentru că aici s-a născut unicul nostru fiu, Cristian, tratat 
mereu cu dragoste de cubanezii cu care intram în contact 
prin parcuri sau pe stradă; Cristian era „bomba del barrio”, 
adică bomba cartierului fiind unul dintre foarte puţinii 
blonzi într-o adevărată mare de negri şi metişi din zonă. 

ULTIMII ANI IN MINISTERUL DE EXTERNE 


Din nou acasă... După cinci ani în Cuba lui Fidel 
Castro am revenit la Bucureşti în Centrala MAE. Soţia 
mea şi cu mine trecuserăm prin una dintre cele mai se- 
rioase încercări din viața noastră profesională ca, de altfel, 
din viața noastră în general. Aveam un băiețel, născut la 
tropice dar mai ales aveam o experiență acumulată de o 
manieră traumatizantă pe alocuri care ne-a ajutat însă 
mult în încercările ce abia urmau să vină. 

Activitatea noastră fusese apreciată în minister, cel 
puţin aşa am interpretat eu repartizarea la râvnita Direc- 
ţie de Organizaţii Internaționale. Soţia şi-a reluat activita- 
tea la Direcţia ce se ocupa cu țările din Asia, Africa şi Ori- 
entul Mijlociu, Direcţie grea cu un personal diplomatic 
numeros, continente cu problematici conflictuale deschi- 
se, regiuni care constituiau deja ținte importante pentru 
politica externă a unei Românii membră în mişcarea de 
nealiniere şi în Grupul țărilor în curs de dezvoltare. 

Pentru mine, experiența de la multilateral a fost 
scurtă dar gratificantă. Problematica drepturilor omului 
ce mi-a fost încredințată era un teritoriu nou în preocupă- 
rile mele diplomatice dar extrem de interesantă prin actu- 
alitate şi, oarecum paradoxal, prin abordări corecte față de 
ce se întâmpla în alte țări însă cu conotații diferite pentru 
situații similare existente în țara noastră. 

Am apărat punctul nostru oficial de vedere în reuniuni 
internaţionale desfăşurate succesiv la Geneva şi la... Havana. 

Reîntâlnirea la puţin timp de la despărțire cu o ţară în care 
am petrecut cinci ani de viaţă a fost mai mult decât agreabi- 
lă. M-am reîntâlnit cu foşti colegi de la ambasadă dar şi din 
corpul diplomatic, cu oficialități cubaneze şi, pentru prima 
dată în activitatea mea diplomatică am fost tratat ca cel mai 
înalt reprezentant al țării mele — eram şeful delegației, de 
altfel... eram singurul membru al delegației României la res- 
pectiva reuniune consacrată drepturilor omului. 

Am avut un rol foarte activ şi am apărat punctul nostru 
de vedere privind accesul liber la cultură, educație şi asisten- 
ță medicală al tineretului indiferent de regimurile politice în 
care acesta trăieşte. Îi sunt recunoscător colegului Ion Voicu, 
diplomat fin, unul dintre cei mai mari specialişti din minis- 
ter în problematica multilaterală, care m-a ajutat la pregăti- 
rea mandatului pentru deplasarea mea la Havana. 

La Geneva, într-un decembrie din 1978 am zburdat 
pe coridoarele sediului Naţiunilor Unite dar am gustat 
din plin şi frumuseţea rafinată a oraşului încărcat parcă 
de amintirile epocii de glorie diplomatică a Societăţii Na- 
țiunilor sau a Ligii Naţiunilor la care ilustrul nostru Nico- 
lae Titulescu a jucat timp de peste un deceniu un rol de 
catalizator al forțelor păcii înaintea furtunii fasciste. Multe 
lucruri m-au impresionat la Geneva dar parcă două în 
mod deosebit: în timpul unei plimbări am ajuns la margi- 
nea unui teren minunat cu un gazon incredibil de verde şi 
impecabil tuns străbătut de o alee ce ducea la un pălăţel 
ce te îmbia să îl vizitezi. 

La intrare însă, o pancartă foarte vizibilă te avertiza că 
este vorba de proprietate privată şi accesul este interzis! La 
ora aceea nu aveam deloc simțul proprietății private căci 
nouă ni i se inculca în permanenţă principiul conform căru- 
ia producătorii de bunuri sunt şi proprietarii lor! Nu eram 
un naiv să cred în acest principiu dar repetarea lui şi obli- 

garea noastră de a trăi în spiritul acestui precept m-au făcut 
ca atunci, la Geneva, să am un şocant sentiment de frustra- 
re. Am avut asemenea sentimente şi atunci când ani mai 
târziu am fi dorit să facem o scurtă pauză pe iarbă sau în 
pădurea de la marginea Madridului sau în Chile sau în 
Mexic, aşa cum o facem şi la noi (...sau cum o făceam până 
mai acum ceva ani, căci între timp s-au înmulțit proprietă- 
țile private şi au cam dispărut pădurile), 

Şi încă ceva: pe străzile geneveze puteai achiziționa 
un ziar cu autoservire introducând ulterior o monedă iar 
la fiecare colț de stradă erau containere imense în care 
erau introduse de către cetățeni ambalaje după compozi- 
ţia lor — hârtie şi carton, sticlă, materiale plastice. Ceea ce 
noi nu facem nici astăzi... chiar dacă au apărut timid unele 
containere colorate cu grafitti. 

Nu pot să nu mai relatez încă un fapt ce pentru noi 
atunci şi nu numai atunci a fost şi poate este sau ar trebui 
să fie una dintre explicațiile înaltului nivel de civilizaţie pe 
care îl au elveţienii şi nu numai ei... Colegul nostru Nicolae 
Iordache, ambasador în această țară ne-a povestit cum pe o 
şosea din apropierea Genevei, în drum spre Zurich, unul 
dintre copiii săi a aruncat pe geamul autoturismului amba- 
lajul unui baton de ciocolată, elveţiană, desigur! 

După mai multe zeci de kilometri s-au oprit la o ben- 
zinărie şi au parcat pentru câteva minute acolo; de ei s-a 
apropiat un distins domn care i-a înmânat ambasadoru- 
lui, fără să ştie desigur, despre cine era vorba, ambalajul 
menţionat adăugând doar că „vă aparţine”. 

No comment... însă pentru ambasador şi familia sa ca 
şi pentru toți românii cărora a avut decenţa să le poves- 
tească întâmplarea plină de tâlc, episodul a fost o adevă- 
rată lecţie de civism şi, nu-i aşa, de civilizație în acțiune. 

Preocupările mele multilaterale nu au durat însă prea 

mult. În primăvara anului 1979 am fost inclus, pentru a 
doua oară, ca interpret, în delegația parlamentară care s-a 
deplasat în America Latină, aşa cum am mai spus. La re- 
venirea în țară după trei săptămâni interesante şi pline de 
învățăminte în Mexic, Costa Rica, Venezuela, Columbia şi 
Brazilia mi-am reluat locul la Direcţia America Latină. O 
altă deturnare urma însă să se producă. În august 1979, la 
numai câteva zile după obținerea gradului de secretar |, 
în urma unui concurs extrem de disputat cu 45 de candi- 
dați pe 15 locuri, mă pregăteam să preiau un post la am- 
basada noastră din Ciudad de Mexico. Aveam deja avize- 
le conducerii ministerului, paşapoartele şi urma ca în do- 
uă-trei zile să plecăm spre țara aztecilor. Dar nu a fost să 
fie aşa! In seara zilei în care savuram succesul de la con- 
curs am primit... două telefoane care aveau să schimbe 
radical atât cariera(temporar) cât şi următorul segment 
din viața mea şi a familiei. 

Primul a venit de la bunul meu coleg Vasile Bodnăreț 
de la Direcţia de Cadre care m-a consultat în legătură cu 
cumpărarea unui apartament ce se construia în centrul 
capitalei, apartament ce fusese destinat altcuiva dar care 
renunțase. Nu aveam niciun ban ci numai un autoturism 
Skoda 5120 pe care îl cumpărasem la revenirea de la Ha- 
vana cu pesoşii cliring economisiți în cei cinci ani de mi- 
siune. Împreună cu soția am decis că ne vom angaja în 
această aventură (era o aventură nu numai pentru că tre- 
buia să vindem imediat maşina şi să plătim avansul plus 
apoi 15 ani rate ci şi pentru că pe atunci proprietatea pri- 
vată nu numai că nu era agreată dar era chiar blamată...). 
Al doilea telefon avea să fie bulversant; secretara unui ad- 
junct al ministrului de externe m-a anunţat că a doua zi, 
demnitarul român mă aşteaptă în biroul său la orele 08.00. 
Eram aproape sigur că este vorba despre ultimele instruc- 

țiuni înainte de plecarea la post, aşa cum se obişnuia, aşa 
cum procedase şi Macovescu înainte de plecarea mea la 
ambasada de la Havana. Numai că urma să am o imensă 
şi deloc agreabilă surpriză. 

După o introducere din care nu a lipsit felicitarea 
pentru succesul la concursul de grad, adjunctul cu prici- 
na, activist de partid m-a informat că s-a hotărât ca eu să 
preiau „onoranta misiune de interpret de limba spaniolă al to- 
varăşului”. M-am aflat atunci într-unul dintre momentele 
cheie ale întregii mele activități diplomatice şi în mai pu- 
ţin de câteva secunde a trebuit să decid: nu aveam de ales, 
am înţeles aceasta repede căci un refuz ar fi însemnat ori- 
cum anularea plecării la post şi, probabil, îndepărtarea 
din MAE sau o trecere pe linie moartă. A spune da în- 
semna renunțarea la Mexic şi intrarea într-un carusel al 
obligațiilor la nivelul cel mai înalt şi cel mai periculos din 
carieră. Ştiam asta de la cei pe care îi cunoscusem făcând 
această muncă deloc apreciată pe atunci (este ea oare 
apreciată astăzi?), ştiam că atât Ţigu cât şi cei ce i-au ur- 
mat au avut probleme şi doreau să evite angajarea pe 
termen mediu în postura de interpret al celui ce tăia şi 
spânzura, dacă nu la propriu, în orice caz... pe aproape. 
Am spus da şi am plecat din biroul care punea capăt, cam 
brutal, unui vis ce abia se înfiripase. Viaţa însă avea să fie 
şi de această dată bună cu mine căci după... 22 de ani 
aveam să preiau postul de ambasador chiar în Mexic! 


TRADUCĂTORUL LUI CEAUŞESCU 


Anii 1981 şi 1982 au fost ani negri pentru diplomația 
românească ca de altfel şi pentru România în general; de 
altfel aşa a fost întreg deceniul. Procesul epurărilor din 
MAE era în plină desfăşurare, temerile şi suspiciunile 

dominau comportamentul colegilor mei, în minister şi-au 
făcut apariţia figuri noi în timp ce mulți dintre profesio- 
nişti, oameni cu experiență căliți în bătălii diplomatice 
atât în ţară cât şi în străinătate, cunoscători a două-trei 
limbi şi de limbi rare erau eliminați sub pretextul rotării 
cadrelor şi al revenirii la profesiile de bază, profesii aban- 
donate cu mulți ani în urmă sau nepracticate vreodată. 

Urma ca şi eu să fiu una dintre victimele acestei noi 
viziuni a „geniului Carpaţilor”. Până atunci însă am tre- 
cut în multe rânduri prin furcile caudine ale prezenţei, ca 
interpret de limbă spaniolă, în apropierea lui Ceauşescu. 

Am fost solicitat numai la întâlnirile acestuia cu per- 
sonaje de limbă spaniolă ce au avut loc în ţară, la Bucu- 
reşti şi, respectiv, la Neptun, la reşedinţa de vară. Notabi- 
le au fost cele două convorbiri Ceauşescu — Santiago 
Carrillo, liderul comuniştilor spanioli. 

Îmi mai amintesc şi de alte întâlniri cu preşedinţi sau 
prim-miniştri din ţări africane (Sao Tome y Principe, Ca- 
pul Verde) dar şi, mai ales de întâlnirile lui Ceauşescu cu 
delegații ale partidelor comuniste şi socialiste din Ameri- 
ca Latină şi din Spania. Au fost de asemenea primirile 
unor ambasadori la prezentarea scrisorilor de acreditare 
precum şi cu prilejul Anului Nou a întregului corp di- 
plomatic acreditat la Bucureşti. 

Ca apreciere generală cred că toate aceste întâlniri şi 
convorbiri erau exagerat de protocolare şi reci, de solem- 
ne şi distante, de repetabile în pozițiile pe care Ceauşescu 
le susținea cu obstinaţie. Îmi amintesc de exemplu de pre- 
zentarea, fără excepţie, a două seturi de principii, în func- 
ție de proveniența interlocutorului: cinci principii de poli- 
tică externă românească dacă era vorba de un occidental 
şi zece dacă era un oaspete din lumea a treia. lar ordinea 
în care aceste principii trebuiau prezentate era riguroasă 

şi cum spaniola are multe interferenţe cu româna mai ales 
pe teme internaționale, nu aveam voie să schimb cumva 
ordinea celor cinci sau zece principii căci el intervenea 
imediat cu fermitate şi îmi atrăgea atenția. 

Când şeful statului l-a primit în audiență pe noul 
ambasador al Argentinei şi când eu mi-am făcut debutul 
ca interpret, şeful Protocolului, ambasadorul Nicolae 
Ecobescu mi-a atras atenţia să nu intru în cadru până 
când cei doi se vor aşeza; cum însă chiar în timpul foto- 
grafierii oficiale cei doi au început să vorbească eu m-am 
apropiat şi apoi am luat loc între ei intrând astfel în foto- 
grafiile pe care operatorul le făcea în asemenea situații; 
am primit ulterior de la ambasadorul Ecobescu un exem- 
plar care, în condițiile date, era o raritate... 

Pătimaş când susținea o opinie, neiertător când era 
contrazis — Carrillo l-a iritat pe Ceauşescu în mai multe 
rânduri cu opiniile lui nu prea ortodoxe despre rolul par- 
tidelor comuniste în societățile capitaliste şi despre rolul 
monarhiei. De altfel, cred că liderul spaniol a fost singurul 
care îl domina pe Ceauşescu. Cu argumente dar şi cu te- 
meritatea celui ce a trecut prin lupte şi experienţe de viaţă 
deosebite; să amintesc că Santiago Carrillo fusese singurul 
deputat care în tensionatele ore ale ocupării Congresului 
Deputaţilor de către colonelul Antonio Tejera (încercarea 
de lovitură militară de stat din 23 februarie 1981, el 
tejerazo) nu se clintise de pe scaun înfruntând la propriu 
armele îndreptate permanent spre el şi ceilalți membri ai 
Cortesurilor spaniole. 

Îmi mai amintesc cu titlu anecdotic că la primirea 
primului ministru din Capul Verde convorbirea s-a desfă- 
şurat în spaniolă dar mesajul înmânat de acesta din partea 
preşedintelui țării era în portugheză; chiar dacă între cele 
două limbi există destule similitudini iar eu mai aveam 

ceva cunoştinţe de portugheză nu mi-a fost simplu să tra- 
duc pe loc, la cererea lui Ceauşescu, respectiva misivă, 
Ulterior, împreună cu stenograful personal al acestuia am 
făcut corecturile de rigoare înainte ca materialul să fie pus 
în mapa din cabinetul 1... 

Una peste alta, cele 10-15 întrevederi la care am tra- 
dus pentru Ceauşescu au reprezentat un exercițiu de ma- 
turitate, de stăpânire de sine dar şi de cunoştinţe de limbă 
în condiții de maxim stres ceea ce mi-a servit ulterior în 
multe şi diferite situații. 

În minister mă ocupam între timp de un alt spaţiu şi 
anume de Spania în cadrul Direcției Europa Occidentală. 
Aşa cum spuneam puţin mai înainte era o perioadă nea- 
gră pentru diplomaţi şi diplomaţie, schimbările sau mai 
exact rotările inițiate deja presupuneau instabilitate, sus- 
piciune şi, fără îndoială, interes scăzut în urmărirea dez- 
voltării relațiilor externe. Nimeni nu mai era sigur de ni- 
meni şi de nimic. Se redactau liste cu cei ce urmau să fie 
rotați din motive de la hilare la tendenţioase, ceea ce se 
urmărea era de fapt încadrarea ministerului cu oameni de 
încredere ai lui Ceauşescu, din cu totul alte domenii de 
activitate. 

Din minister ieşeau profesionişti cu zeci de ani de 
experienţă, trecuți prin probele de foc ale diplomației bi- 
şi multilaterale, experți în materii specifice şi apreciați în 
organisme internaționale, consilieri şi ataşați, ambasadori 
şi directori de-a valma. Nu mă pot abţine să nu amintesc 
aici un episod ce pare de domeniul absurdului dar care s- 
a petrecut întocmai în cabinetul ministrului de externe 
Stoian şi nu mai ştiu cum: colegul meu Ilie Dorobanţu, 
rotat şi el, a obținut o audienţă la ministru şi i-a spus că el 
este cunoscător al limbilor daneză, suedeză şi norvegiană 
pe lângă engleză şi franceză şi că a merge ca agent de asi- 

gurări la ADAS (singura societate de asigurări pe atunci) 
ar însemna o pierdere pentru MAE. După ce l-a ascultat 
cu o nerăbdare abia stăpânită acel Stoian (mare amator de 
whisky etichetă neagră şi albastră) i-a spus scurt şi impla- 
cabil colegului Dorobanţu: „Uită-le!”, adică limbile acelea 
străine... Şi Ilie Dorobanțu nu le-a uitat dar a devenit 
agent de asigurări cu un regim de lucru care îl obliga să 
petreacă trei săptămâni din lună în diferite județe ale pa- 
triei... Nu a fost singurul, desigur! 

DE LA DIPLOMAȚIE LA ZIARISTICĂ 


Şi a venit şi rândul meu! Mărturisesc că a fost o sur- 
priză totală şi am avut un şoc în consecință. Fusesem în- 
totdeauna corect, disciplinat, respectuos, muncitor, nu am 
obiectat indiferent de sarcinile ce mi s-au încredinţat şi 
mai eram şi interpretul lui Ceauşescu. Când într-o dimi- 
neaţă de joi 21 a unui decembrie rece din 1981 am fost 
chemat la secretarul de stat Aurel Duma nu m-am gândit 
că ar putea fi vorba despre rotarea mea! Şi totuşi aşa a 
fost. In prezenţa directorului de Cadre şi a unui activist de 
la secția de cadre a ccper mi s-a spus fără niciun fel de 
menajamente că se consideră că este cazul să mai fac şi ce 
am învățat ca profesie de bază, fiind absolvent al Facultă- 
ţii de Drept şi că am fost repartizat pe postul de juriscon- 
sult la ICL Combustibilul! Deoarece tăceam mi s-au oferit 
noi detalii despre viitorul meu loc de muncă unde urmam 
să primesc un salariu de 3300 de lei (față de 4400 în MAE) 
şi că eram aşteptat să îmi preiau postul la începutul lui 
1982, adică peste zece zile. Era un „cadou“ de Crăciun şi 
de Anul Nou pe care aveam să îl împărtăşesc din păcate 
cu întreaga mea familie; familie în care am găsit însă, ca 
întotdeauna, înțelegere şi fortifiantul sprijin necesar pen- 
tru a depăşi o amară experienţă. 

După 15 ani în diplomaţie, după o experienţă de cinci 
ani în Cuba în condiţii nu dintre cele mai bune dar folosi- 
toare pentru formare, după mai multe deplasări în Ame- 
rica Latină şi participări la reuniuni şi conferințe interna- 

tionale, însoțiri de delegaţii în țară şi în afara ei, iată-mă 
aruncat pur şi simplu dacă nu în stradă în orice caz la vo- 
ia vântului, într-un necunoscut preocupant şi ameninţător 
inclusiv din punct de vedere financiar: aveam rată la casă, 
rată la CAR şi rată la plata unui Trabant pe care îl cumpă- 
rasem cu numai câteva luni înainte. 

Dar aveam şi o familie minunată şi pe cineva Acolo 
Sus aşa că la 15 februarie 1982 îmi începeam noua activita- 
te la Radio, Redacţia Emisiunilor pentru Străinătate 
(REPS), Secţia Spaniolă unde aveam să învăţ o altă profe- 
sie şi să folosesc din plin toate calităţile şi cunoştinţele 
acumulate până atunci. 

Pe scurt, am fost unul dintre cei ce au reuşit să fente- 
ze repartizarea de la rotare, o adevărată performanţă, dar 
am fost ajutat atât de ministrul de externe Ştefan Andrei 
(să-şi fi amintit de episodul Havana?) cât şi de directorul 
general al Radioteleviziunii căruia viitorii mei colegi din 
REPS m-au prezentat favorabil. 

În fapt, eu începusem o colaborare destul de frecventă 
cu REPS-ul imediat după revenirea de la Havana cu cinci 
ani în urmă, scriam şi citeam comentarii şi unele programe 
în spaniolă prezentate aici pentru America Latină şi Spa- 
nia. Întâmplarea fericită a făcut ca exact când eu eram sub 
povara rotării, unul dintre ziariştii de la REPS să plece de- 
finitiv în Argentina rămânând astfel un loc liber în schemă; 
cum eram cunoscut acolo şi cum i-am rugat să mă ajute s-a 
găsit destul de rapid această formulă la care fundamental a 
fost totuşi, acordul dat de Ştefan Andrei care răspundea 
direct de aplicarea măsurii de rotare a cadrelor. 

Începea astfel pentru mine o a doua viață profesiona- 
lă ce avea să îmi ofere numeroase satisfacţii, bani mai 
mulți chiar decât la MAE (acordul redacțional era o sursă 
suplimentară de venituri pe lângă salariul de 4400 lei re- 

cunoscut de cei de la Radio pentru încadrarea de redactor 
principal) şi mult timp liber. 

Nu mi-a trebuit prea mult să abandonez costumul şi 
cravata, să îmi cumpăr un costum de blugi şi o pălăriuță 
adecvată pentru a aborda ca ziarist în devenire noul meu 
destin. Colegii din Redacţie ca şi, mai ales, cei din Secţie 
m-au primit cu o oarecare rezervă însă după câteva luni 
am devenit unul dintre ei şi am participat la tot ce a în- 
semnat în acei ani munca de ziarist în Redacție-Secţie, în 
afara ei, adică pe teren, cu reportofonul şi valijoara când 
s-a impus pentru a realiza interviuri, reportaje sau diferite 
alte materiale utile. 

Am fost fericit când mi s-a încredințat redactarea săp- 
tămânală exclusivă a programului „România — America 
Latină; tradiții şi actualitate” ca şi, uneori, a celui intitulat 
„România — Spania: punți ale prieteniei”. Erau programe 
de 30 şi respectiv 20 de minute a căror redactare îmi apar- 
ținea în proporție de 80 la sută, căci în mod obligatoriu in- 
troduceam şi un comentariu intern sau extern de la secțiile 
de specialitate ale Redacţiei. Mă puteam desfăşura conform 
dorinței mele şi concepției de configurare a programelor 
respective, măiestrie pe care colegii mei Alin Genescu, 
Ileana Scipione şi Alexandru Dima, cunoscut ca Şurel, mi- 
au împărtăşit-o cu răbdare şi colegialitate. Am obținut du- 
pă un anumit timp şi dreptul de viză pe bandă şi puteam 
astfel, cu o bună organizare, să predau, fără stresul obişnu- 
it, benzile zilei la timp în cabina de emisie. Disciplina, ri- 
goarea şi respectul față de muncă pe care le dobândisem în 
activitățile mele anterioare mi-au fost aliați permanenți şi 
m-au ajutat să depăşesc momente mai puțin agreabile ge- 
nerate de spiritul cam boem al unora dintre colegi fie că 
erau din Secţia mea sau din altele dar cu care mă întâlneam 
inevitabil în cabinele de înregistrare. 

Unul dintre momentele de neuitat din această pe- 
rioadă este cel ce mi-a prilejuit obținerea unui interviu în 
exclusivitate acordat de preşedintele Adunării Generale a 
ONU în anul 1983, panamezul Jorge Illueca. Succesul este 
coroborat cu vizita pe care am efectuat-o în Mexic în ace- 
laşi an împreună cu alți doi ziarişti români, moment la 
care voi reveni. 

Aşadar, la trecerea prin New York, la începutul lui 
decembrie 1983, după trei săptămâni minunate în Mexic, 
nu am putut să nu vizităm sediul ONU, ajutorul Misiunii 
noastre de acolo fiind decisiv. Iar eu, latino-americanist 
care se ocupa cu programul radiofonic destinat acestui 
continent nu puteam să nu folosesc prilejul pentru a-l 
contacta pe preşedintele din acel an al Adunării Generale 
a ONU, panamezul Jorge Illueca. Nu aveam niciun man- 
dat în acest sens dar limba spaniolă şi puțin tupeu, eram 
ziarist nu-i aşa, m-au ajutat să obțin de la înaltul demnitar 
promisiunea că îmi va răspunde la întrebări direct prin 
linie telefonică în cabina specială de la Radio. Am revenit 
la Bucureşti şi am aşteptat cu sufletul la gură să fiu sunat; 
s-a întâmplat la circa o săptămână de la convorbirea avută 
la New York. Colegilor nu le venea să creadă că este ade- 
vărat dar la celălalt capăt al firului se afla chiar Illueca ca- 
re timp de zece minute a făcut un tur de orizont al pro- 
blematicii ONU şi s-a referit, totodată, la rolul şi locul 
României în cadrul Organizaţiei, la colaborarea țării noas- 
tre cu America Latină. 

A fost un interviu pe care l-au difuzat imediat nu 
numai Secţia spaniolă dar şi alte Secţii din Redacţie şi 
fragmente au fost reluate şi de Actualități; iar eu am folo- 
sit fragmente de-a lungul întregului an următor în cadrul 
programelor pe care le redactam. În afara celor două pro- 
grame menționate, mai redactam şi programe de 60 de 

minute pentru Radio Internațional din Costa Rica în ca- 
drul unor schimburi, aşa că problematica centro- 
americană o tratam cu regularitate iar comentariile şi im- 
presiile unor personalități din regiune despre România 
erau ca pâinea caldă pentru noi. 

Desigur, un alt moment relevant pentru mine în no- 
ua postură a fost includerea în delegația de ziarişti români 
care în anul 1983 a efectuat o vizită în Mexic în cadrul 
unui program de schimburi dintre Agerpres şi Clubul 
mexican de presă Primera Plana. În anul anterior se afla- 
seră în România trei ziarişti mexicani pe care am avut plă- 
cerea să îi însoțesc de-a lungul întregului lor periplu de 
aproape trei săptămâni. 

Pentru mine era a doua vizită în Mexic după cea rea- 
lizată cu delegaţia parlamentară condusă în 1979 de un 
vicepreşedinte al MAN. De această dată, ca ziarist şi îm- 
preună cu ziarişti (Prisăcaru, preşedintele Agerpres şi Gh. 
Potra, vicepreşedinte la Redacţia Tipăriturilor pentru 
Străinătate) stăpâni pe meserie, am avut prilejul să cunosc 
direct şi informal mult mai multe aspecte legate de istoria, 
economia, cultura şi calitățile umane ale unui popor foar- 
te mândru de trecutul său şi de locul ocupat în Americi. 
Voi reveni pe larg în capitolul Mexic asupra tuturor aces- 
tor aspecte. 

Aşadar, la Radio au fost ani, opt la număr, în care am 
învățat nu numai o adevărată nouă meserie dar şi consta- 
tarea că schimbarea, oricât de şocantă poate să pară la 
prima vedere, are în ea şi sâmburele noului şi al saltului 
care dacă este luat cu maturitate şi serenitate înseamnă 
evoluţie, îmbogățire morală, echilibru şi înarmarea cu noi 
unelte utile pentru existența, pentru progresul personal şi 
satisfacţii nelimitate. Experienţa de la Radio mi-a servit în 
ceea ce aveam să fac, din nou, după decembrie 1989. 

Până atunci însă aveam să trec prin evenimentele din 
decembrie 1989 şi ianuarie 1990 în postura de ziarist şi am 
avut, la rândul meu, ceva de spus în acele zile şi nopți. 

În ziua de 22 decembrie, la puține minute după deco- 
larea elicopterului de pe acoperişul sediului ccpcr cu cei 
doi (l-am recunoscut imediat, era alb şi inconfundabil, îl 
văzusem de câteva ori aterizând sau decolând la Neptun 
şi l-am semnalat colegilor aflaţi în acel moment în Secţie), 
la porțile Radioului din strada Nuferilor(aşa se numea 
strada atunci) au apărut mai multe grupuri de cetățeni 
care au dorit să intre şi... au intrat, 

Am fost unul dintre cei care i-au convins pe cerberii 
de la cabina de unde se transmiteau zilnic emisiunile — 
zona cu acces restricţionat — să nu se opună căci nu ar re- 
zolva nimic în faţa unei mase de oameni dezlănțuiți; am 
tratat, în acelaşi timp, cu cei de afară constituirea unui 
grup limitat care să pătrundă în Radio. Dacă primul as- 
pect a fost rezolvat, al doilea numai parţial pentru că în 
Radio au intrat cel puţin treizeci-patruzeci de persoane 
care au transmis imediat un comunicat şi cu ajutorul re- 
dactorului Popescu de la Actualități s-a ascultat în toată 
ţara imnul de stat de astăzi al României. În cealaltă parte a 
clădirii Radioului un alt grup intrase şi se afla în zona 
Corpului de pază unde mai mulți milițieni, majoritatea 
tineri, îşi păstrau armele şi uniformele, într-un salon de 
odihnă în care se mai aflau şi arme închise într-un rastel. 
Cei zece-douăzeci de cetățeni ajunşi acolo amenințau atât 
milițienii cât şi cu ruperea rastelului pentru a scoate arme- 
le. Cum Secţia spaniolă era chiar deasupra acestei zone 
am coborât un etaj şi l-am văzut pe şeful grupului de pază 
îngrozit că ambele obiective ar putea fi puse în practică; 
m-a implorat să explic celor intrați că ei nu au tras nicio- 
dată în nimeni şi că misiunea lor era să păzească clădirea 

Radioului; câțiva dintre tinerii milițieni erau deja îmbră- 
cați în ținută civilă şi se grăbeau să plece cât mai repede 
din incintă. Grupul intruşilor avea un şef, adică pe cineva 
care striga cel mai tare şi pe care l-am convins, într-o pri- 
mă instanță, că nu au ce face acolo iar armele nu pot fi 
scoase decât cu aprobarea unui şef ierarhic superior co- 
mandantului pazei de față. Ulterior faptele au evoluat ra- 
pid şi în Radio s-a instalat o adevărată anarhie în care fie- 
care făcea ce vroia şi numai după o zi-două s-a reintrat 
într-o altă ordine, cea dictată de un domn care a preluat, 
printre altele, şi conducerea Redacţiei noastre. 

Haos şi gălăgie, murdărie şi încălcarea celor mai 
elementare reguli de funcționare într-o asemenea institu- 
ție au dominat câteva săptămâni situația. Noi la REPS 
aveam însă libertatea de a prezenta în direct, fără viză de 
limbă sau de text, ceea ce doream şi credeam despre eve- 
nimentele în plină desfăşurare în stradă şi în culisele pu- 
terii. Reportajele noastre includeau tot ce vedeam şi au- 
zeam în drum spre şi de la radio, părerile noastre despre 
libertatea ce se contura şi despre fuga şi apoi executarea 
celor doi Ceaugşeşti. 

Păstrez şi astăzi încă câteva reportaje de acest fel pe ca- 
re le schițam imediat ce ajungeam la Radio şi cu care, singur 
Sau cu alți colegi, intram în cabina de emisie şi le citeam, de 
multe ori în direct atunci când orele noastre cu cele ale re- 
ceptorilor spanioli sau latino-americani coincideau. 

Miercuri 27 decembrie 1989 îmi intitulam reportajul 
zilnic „Itinerar în cotidian”; citez câteva fragmente: 
„Drumul meu spre Radio trece zilnic pe drumul din tot- 
deauna; este oare cel din totdeauna? Traversez Magheru, 
acum un bulevard în totală normalitate cu oameni care se 
grăbesc spre locurile de muncă şi cu alții care intră şi ies 
din magazine. Mă apropii de Piața Palatului; inima îmi 

bate parcă mai puternic. Aici au avut loc bătălii între la- 
cheii unui regim dictatorial şi populația Bucureştiului, 
mai ales tineri. Aici au căzut eroic mulți concetățeni, ade- 
vărate ofrande ale libertăţii noastre atât de mult aşteptate. 
Zile în urmă aici am fost martorul rănirii grave a Muzeu- 
lui Naţional de Artă şi a Bibliotecii Universitare. Peste 
drum se află Ateneul Român, simbol al spiritualității şi 
perenităţii valorilor culturale româneşti. Străjuit de statuia 
impresionantă a bardului Mihai Eminescu, Ateneul va 
găzdui de acum înainte spectacole şi concerte adevărate, 
şi nu cele omagiale şi mimate dedicate geniului din Car- 
paţi, cum îi plăcea lui Ceauşescu să fie numit...” 

Într-un alt reportaj difuzat joi 28 decembrie 1989 şi in- 
titulat „Gunoier — profesie nobilă” scriam: „În drumul meu 
spre Radio am întâlnit mulţi, foarte mulți gunoieri; ei înlă- 
tură resturile dictaturii măturate de istorie dar şi resturile 
ultimelor confruntări de stradă. Ce adună în containerele 
lor aceşti gunoieri sunt resturile unor portrete rupte şi 
mânjite ale celor doi FOŞTI, geamuri sparte, vreun pantof 
sau bocanc ale vreunui tânăr sau tânără ce au manifestat pe 
aici, vase şi cartoane în care ostaşii au servit masa. Unul 
dintre gunoieri îl îndeamnă pe un altul: să curățăm bine 
totul să nu rămână nimic din trecut! Cât de simplu sună 
aceste cuvinte ale adevărului dar cât de greu a fost şi încă 
mai este. Gunoierii adună multe cartuşe fără glonţ; gloanțe- 
le au omorât, gloanţele au distrus; acum vine momentul 
refacerii, al recuperării celor pierdute dar mai ales al anilor 
şi generațiilor aflate prea mult în negura dictaturii. 

Acum şi aici se nasc speranţele într-o climă de liberta- 
te şi adevărată democrație. Gunoiul la groapa de gunoi a 
istoriei. Gunoierul — profesie nobilă; la fel ca toate celelalte 
într-o Românie liberă, liberă cu adevărat.” 

Acele zile au fost pentru noi minunate dar şi pericu- 

loase căci în zona Radioului se trăgea, în sala Radio şi în 
foaier erau cazaţi zeci de soldați înarmați până în dinţi iar 
la fiecare intrare în sediu auzeam şuierând gloanţe; am o 
întreagă colecție de cartuşe culese la intrarea din strada 
Temişana, În ziua de 23 decembrie nu am putut ajunge la 
Radio deoarece trupele ministerului de interne au blocat 
complet accesul spre Radio începând chiar de la Calea Vic- 
toriei şi Ştirbei Vodă. Aşa că am rămas câteva minute în 
Piața Palatului de unde s-a tras o salvă de tun spre aripa 
Ştirbei Vodă a Muzeului de Artă. Întrebat de ce a făcut-o, 
locotenentul de numai 25-26 de ani mi-a spus că „toată 
noaptea ne-au tocat”; la puține momente după aceasta că- 
dea sub o lovitură de tun aripa dinspre palat a Bibliotecii 
Universitare care a început să ardă. Eram sub tirul obuze- 
lor cu reportofonul sub braț şi am profitat din plin să înre- 
gistrez tot ce puteam înregistra. Cum nu am putut ajunge 
la Radio, de acasă am sunat la Actualităţi şi acolo un ziarist 
pe nume Ştefan Naciu, Erou al Revoluţiei, m-a ascultat şi 
m-a înregistrat iar în minutul următor se difuza pe post 
acest mini-reportaj. Ştefan Naciu a fost grav rănit câteva 
ore mai târziu şi avea să se stingă în 2006 lăsând regrete şi 
amintiri de neuitat printre colegii pe care i-a format şi prin- 
tre cei cu care lucrase mai bine de patru decenii, printre toți 
cei ce l-au cunoscut şi iubit. Sunt unul dintre aceştia... 

Pentru mine, episodul Radio se apropia de sfârşit 
după opt ani care şi-au lăsat amprenta pe tot ce aveam să 
întreprind în continuare. 

Confuzia creată în Radio în acele săptămâni, dispute- 
le dintre colegii mai vechi şi „colegii“ mai noi care se insi- 
nuaseră fără voia cuiva dar şi chemarea lansată de noul 
ministru de externe, adresată celor ce fuseserăm rotați în 
anteriorul deceniu de a reveni în minister, m-au determi- 
nat să dau curs invitaţiei, 

DIN NOU ÎN DIPLOMAȚIE 


Şi astfel, după opt ani în afara diplomaţiei, mă întor- 
ceam cu smerenie la instituția în care m-am format profe- 
sional şi nu numai, cu smerenie dar şi cu multă încredere 
în ceea ce doream să fac; am fost încadrat imediat cu gra- 
dul de secretar I, adică cu gradul cu care ieşisem din mi- 
nister, la Direcţia Europa Occidentală, adică de unde ple- 
casem în februarie 1982. O acoladă peste ani în care se pe- 
trecuseră atâtea evenimente... 

O efervescenţă extraordinară, noi şi mai vechi colegi, 
o conducere ministerială din care făceau parte nume grele 
ale diplomaţiei româneşti, necesitatea de a acționa rapid 
şi eficient în afara şi în interiorul țării pentru a explica şi a 
prelucra avalanşa informaţiilor şi a faptelor, a evenimen- 
telor ce se succedau cu repeziciune în cancelariile europe- 
ne, la misiunile diplomatice ale României, aceasta era at- 
mosfera în care trebuia acţionat cu profesionalism şi res- 
ponsabilitate. Resituarea României pe meridianele norma- 
lității europene şi mondiale, reintegrarea sau mai bine zis 
integrarea noastră în structurile euroatlantice după ce, 
desigur, urma să ne descotorosim de angrenajele econo- 
mice şi militare vetuste la care eram încă parte — iată obi- 
ective prioritare simultan cu organizarea sau reorganiza- 
rea structurilor interne şi externe de funcţionare atât în 
Centrala MAE cât şi la misiunile diplomatice ale țării 
noastre, reînnoirea personalului acestora. 

Nu aveam să rămân prea mult timp în Centrala MAE 

deoarece erau urgențe de acoperit şi una dintre ele se 
numea Madrid! 

Ca într-un adevărat vis, în numai trei luni am susţi- 
nut şi promovat concursul de consilier, la o distanță de 11 
ani față de anteriorul concurs, cel de secretar I; am fost 
chemat de ministrul de externe care mi-a comunicat inten- 
ţia sa de a mă trimite de urgenţă în fruntea ambasadei de 
la Madrid având în vedere apropiata vizită oficială în 
Spania a primului ministru; am început imediat pregătiri- 
le, am mai susținut un test comandat de adjunctul de mi- 
nistru coordonator deoarece un alt coleg intrase în cursă 
pentru acelaşi post — test trecut cu brio. Cu numai câteva 
zile înainte de a pleca spre Madrid, primul ministru Petre 
Roman m-a chemat la el în birou şi mi-a dat ultimele in- 
strucțiuni legate de programul vizitei sale în Spania (16-18 
aprilie 1990) ce începea a doua zi de Paştele catolic într-o 
ţară catolică... atât de catolică. Am primit şi alte orientări 
legate de ambasadă şi personalul acesteia. Simultan, acasă 
aveam o misiune delicată de dus la bun sfârşit: să îi con- 
ving pe ceilalți membri ai familiei care veneau cu mine 
precum şi pe cei care rămâneau acasă de faptul că ce ur- 
ma să se întâmple în viața noastră implica participarea şi 
înțelegerea tuturor! 

Decizia unanimă a fost pozitivă şi aveam cale liberă 
spre reluarea unei activități, cea diplomatică, care îmi fu- 
sese întreruptă brutal cu opt ani în urmă dar pe care nu 
încetasem nicio clipă să o iubesc. 


SPANIA 


Spania la începutul anilor nouăzeci era pentru Ro- 
mânia unul dintre posibilele şi importantele puncte de 
sprijin în reinsertarea noastră europeană, în relansarea 

relaţiilor bilaterale în plan politic, economic, cultural, in- 


stituțional etc. 

giat al Spaniei!”. 

Vizita lui Petre Roman, pregătită în numai patru zile 
a presupus multä imaginație, eforturi de opt-zece ore pe- 
trecute la Moncloa (sediul preşedintelui guvernului spa- 
niol) în compania consilierilor lui Felipe Gonzàlez, mai 
degrabă interesați de apropiatele sărbători pascale decât 
de vizita înaltului demnitar român. Cu toate acestea, am 
găsit înțelegerea şi sprijinul necesare pentru ca prezența 
lui Petre Roman în calitate de prim ministru al unei țări 
ieşite de foarte curând dintr-o dictatură comunistă să fie 
una de lucru, consistentă în întrevederi şi convorbiri la 
toate nivelurile şi în cât mai variate domenii de interes 
reciproc. Vizita a fost un succes extraordinar datorat în 
bună măsură şi carismei şi facilității cu care tânărul lider 
de la Bucureşti relaționa cu partenerii şi cu publicul spa- 
niol care îl aplaudau la fiecare ieşire pe străzile Madridu- 
lui sau la conferințele de presă. Dominarea perfectă a lim- 
bii spaniole a fost un atu în plus pentru ca succesul de- 

mersurilor primului ministru român la Madrid să se con- 
stituie într-un adevărat deschizător de drumuri pentru 
raporturile româno-spaniole. 

Însă problemele ambasadei noastre la Madrid aveau 
să înceapă în curând atât în interiorul ei cât şi în demersu- 
rile față de autoritățile spaniole, reflex firesc şi imediat al 
confuziilor şi confruntărilor din viața politică a României 
post-decembriste. 

Misiunea mea ca şef al unei instituții dominată de 
fantomele trecutului nu prea îndepărtat, cu un personal 
care, în frunte cu fostul ambasador, încă în clădirea amba- 
sadei, cu diplomaţi şi membri ai personalului administra- 
tiv ale căror concepte se bazau evident şi agresiv pe re- 
vanşe, polițe de plătit şi care erau programați parcă pe 
sintagma la modă „ce ați făcut în ultimii cinci ani?”, ui- 
tând că în realitate erau ei cei ce trebuiau să răspundă clar 
şi responsabil la această întrebare. 

Ca atare, simultan, am procedat volens nolens la re- 
organizarea colectivului ambasadei pentru a fi rapid func- 
țional având în vedere obligaţiile inerente, inițierea unui 
amplu plan de vizite şi întrevederi la autoritățile spaniole 
cu interese prioritare pentru noi, desigur, mai ales la MAE 
spaniol, acordarea de interviuri zilnice, la cererea sponta- 
nă a mass media spaniolă care vroia să aibă un punct de 
vedere oficial față de evenimentele ce se produceau „pe 
bandă” la Bucureşti şi în ţară, primele contacte cu membri 
ai coloniei române din Madrid (Frații George şi Vasile 
Uscătescu, Horia Vintilă, ziaristul Dumitrescu dar şi preo- 
tul Moldovan aflat la Madrid în fruntea bisericii ortodoxe 
române de mai mulți ani). 

Din ţară au început să ne parvină o sumedenie de 
solicitări de date, informații şi lucrări privind organizarea, 
funcționarea şi structurile spaniole în materiile legislativă, 

economică, regimul grevelor, regimul investiţiilor, relații- 
le Spaniei cu structurile europene dar şi cu America Lati- 
nă, Asia şi Africa, finanțarea partidelor în campaniile elec- 
torale; toate aceste solicitări erau adesea adresate în ter- 
meni de maximă urgenţă şi necesitau întrevederi şi prelu- 
crări de date, traducerea lor pentru a fi imediat folosite de 
autoritățile nou instalate la Bucureşti. 

Cele mai mari probleme au fost însă cele ridicate de 
prezenţa în Spania a delegaţiilor române fie în vizite ofici- 
ale, fie aflate în tranzit spre America Latină sau dinspre 
acest continent, participarea la reuniuni internaționale 
desfăşurate în Spania cum au fost cele mondiale de socio- 
logie, medicină militară, de istorie pentru a nu mai vorbi 
de reuniunile OSCE, NATO, ale unor Comisii parlamen- 
tare europene etc. Mandatele aproximative ale acestora, 
pretenţiile emise de diferiții membri ai delegațiilor ce 
proveneau din diferite partide politice tratați încă de aca- 
să discriminatoriu (ex.cuantumul diurnei), ca şi dotările 
mai mult decât modeste ale ambasadei cu mijloace de 
transport şi personal calificat şi dispus la eforturi supli- 
mentare, toate se transformau în handicapuri ce trebuiau 
depăşite rapid şi chiar cu serenitate. Voi reveni la aceste 
aspecte cu unele exemplificări anecdotice. 

Pentru mine, activitatea desfăşurată în Spania în 
fruntea misiunii diplomatice pe durata a circa 20 de luni, 
până la sosirea noului ambasador, a constituit o experien- 
ță profesională şi de viață excepţională. Densitatea activi- 
tăților, varietatea lor, clădirea zilnică a unei imagini a 
României care se dărâma la fel de repede, pregătirea şi 
iminența unei acțiuni importante de relații bilaterale ur- 
mată de bulversarea acesteia înainte de finalizare mi-au 
creat adesea impresia unei munci de Sisif; toate însă mi- 
au întins la maximum capacitatea de a face față, de a găsi 

soluţii acolo unde părea greu dacă nu imposibil să reu- 
şeşti. 

Este elocvent exemplul definitivării programului vi- 
zitei preşedintelui guvernului spaniol, Felipe Gonzàlez, la 
Bucureşti: mă aflam în biroul acestuia într-una din nume- 
roasele runde de negocieri cu şeful de cabinet al premie- 
rului şi eram pe punctul de a conveni ultimele elemente 
de program al vizitei pentru septembrie ~ octombrie 1991. 
Acest program şi această vizită fuseseră obiect de tratative 
şi tergiversări repetate în ultimii doi ani, adică după vizita 
lui Petre Roman la Madrid, fără să se fi finalizat. Era aşa- 
dar, un moment important aşteptat cu nerăbdare la MAE 
şi la cabinetul premierului nostru iar eu îi acordasem în 
mod normal o atenţie prioritară. În acel moment, în cabi- 
netul premierului spaniol şi-a făcut apariția secretara şe- 
fului de cabinet care i-a înmânat acestuia un bilețel; a ur- 
mat o scurtă pauză în convorbirea noastră iar la reluare 
am fost informat pe un ton ce mi s-a părut uşor distant că 
voi primi la ambasadă decizia legată de vizita lui Felipe 
Gonzàlez la Bucureşti. 

Fără să înțeleg prea bine ce se întâmplase am revenit 
la ambasadă (pe atunci nu apăruseră încă telefoanele mo- 
bile sau nu erau în dotarea noastră). Minerii ocupaseră 
sediul guvernului şi Petre Roman demisionase. Castelul 
de nisip al unei acțiuni importante căzuse din nou. 

Nu mai puțin interesante mi se par acum, ca şi atunci 
de altfel, cele trei întrevederi avute cu Maiestatea Sa rege- 
le Juan Carlos I. Să reamintesc că eram doar însărcinat cu 
afaceri a. i., dar nu este mai puțin adevărat că îl întâlnisem 
pe suveranul spaniol şi chiar avusesem o scurtă convorbi- 
re la recepţia oferită cu prilejul zilei sale onomastice. Re- 
gele Juan Carlos I m-a primit de fiecare dată în biroul său 
de la palatul Zarzuela, reşedinţa Casei Regale. 

În parcul mare dar nu excesiv de mare m-au încântat 
de fiecare dată să văd ciutele şi căpriorii în libertate, măr- 
turie ale unui calm şi linişti desăvârşite. 

Iar Maiestatea Sa era la fel de calm şi binevoitor, as- 
culta cu atenţie ce i se spunea şi răspundea tacticos, ar- 
gumentat şi mereu gata să dea o mână de ajutor. 

Obiectul uneia dintre audienţe era legată de Casa 
Regală română, de Maiestatea Sa regele Mihai I. Obiect al 
cunoscutelor controverse post-revoluționare la Bucureşti 
şi în țară, acesta începuse o campanie susținută de deni- 
grare a noului regim instaurat la Bucureşti şi cerea spriji- 
nul Caselor Regale şi guvernelor europene pentru a i se 
recunoaşte drepturile şi a fi primit în România ca suveran, 
fără paşaport sau alte condiționări. 

Am transmis coroanei spaniole rugămintea guvernu- 
lui român de a interveni pe lângă regele Mihai I, având în 
vedere şi relațiile de familie existente între cele două regi- 
ne, pentru a înceta această campanie şi a aştepta crearea 
unei atmosfere potrivite pentru revenirea sa în țară; i-am 
prezentat pe scurt Maiestăţii Sale evoluțiile politice şi am- 
bianţa socială, starea de spirit a populaţiei noastre față de 
monarhie, în condițiile regimului comunist de aproape o 
jumătate de secol. Regele Spaniei m-a asigurat că va lua 
legătura cu Mihai şi că Spania doreşte ca România să de- 
păşească cât mai repede şi mai bine această perioadă grea, 
complexă şi contradictorie pe care a cunoscut-o şi Spania 
după moartea lui Franco. 

Când l-am însoțit pe ministrul de externe Adrian 
Năstase la Maiestatea Sa în 1991, suveranul spaniol a fă- 
cut o excelentă caracterizare a situației politico-economice 
a Spaniei postfranchiste cu multe similitudini şi provocări 
regăsite în peisajul politic din România acelor luni şi ani. 
El a apreciat, totodată, sinteza făcută de ministrul român 

asupra evoluţiilor dar şi greutăților pe care guvernul de la 
Bucureşti le întâmpina, necesitatea ca Spania şi alte țări 
europene să sprijine reinsertarea României în structurile 
euroatlantice dar cu ajutoare care să stimuleze investiţiile 
sectorului public şi privat spaniole şi europene. 

O a treia întâlnire cu Maiestatea Sa s-a produs la înche- 
ierea Reuniunii Internaționale la care s-a semnat Tratatul 
Antarctic (am avut onoarea să o fac în numele guvernului 
român); Juan Carlos I era radios şi foarte încrezător că era 
vorba de unul dintre cele mai importante documente juridi- 
ce internaționale menit să protejeze mediul înconjurător prin 
mesajul său de protejare a continentului alb. Nu bănuiam 
atunci că voi avea prilejul peste ani să mă aflu foarte aproa- 
pe de continentul alb pe timpul misiunii mele în Chile. 

Dacă ar trebui să procedez la o rememorare a misiu- 
nii mele spaniole, scurtă dar extrem de încărcată în eve- 
nimente m-aş referi îndeosebi la prezenţele semnificative 
de demnitari români în aceasta țară. Sintetizând: de trei 
ori primul ministru Petre Roman (de două ori oficial), de 
două ori ministrul de externe Adrian Năstase, Sergiu 
Celac, fostul ministru de externe la numai câteva zile de la 
înlocuire(acțiune perfectată în timpul mandatului său), 
patru delegații parlamentare la nivel de preşedinte şi vi- 
cepreşedinte ai Camerei Deputaţilor, miniştrii de interne, 
al culturii, al agriculturii, al muncii, nouă secretari şi sub- 
secretari de stat, 25 de sociologi, 14 militari, cinci specia- 
lişti în agricultură, 11 istorici, procurorul general- adjunct, 
două grupuri de câte 50 de copii în vacanţă la familii spa- 
niole, personalități ca Silviu Brucan, Cristian Popişteanu, 
academicianul Răzvan Theodorescu, Virgil Cândea, zia- 
rişti, sportivi, avocaţi şi aş putea continua. 

La Bucureşti s-au deplasat printre alții ministrul spa- 
niol de interne, un secretar de stat de la Externe, o delega- 

ție de parlamentari şi alta de oameni de cultură precum şi 
mulți oameni de afaceri care au tatonat dar au şi investit 
în România (acumulatoare TUDOR, industria alimentară). 

La Madrid au avut loc alegeri parlamentare la fel ca 
şi în România, prilejuri de deplasări de parlamentari din 
cele două țări; la mese rotunde organizate la Madrid, 
Segovia sau Escorial au fost prezenţi specialişti români în 
drept internațional, drept constituțional, dreptul muncii, 
ambasada a organizat sau a fost prezentă la simpozioane, 
conferințe, dezbateri internaționale pe teme legate de 
tranziția democratică, evoluţiile fostelor țări comuniste. 
Am predat mai multe lecţii despre politica externă a Ro- 
mâniei la prestigioasa Societate de Studii Internaționale 
din Madrid şi am fost recompensat cu Medalia Juan 
Carlos I înmânată chiar de Maiestatea Sa, am susținut 
conferinţe şi am acordat un număr impresionant de inter- 
viuri la televiziune, radio şi în presa scrisă. Un succes no- 
tabil am avut atunci când, cu răbdare şi argumente perti- 
nente, l-am apropiat de ambasadă pe deosebit de aprecia- 
tul ziarist Hermann Tertsch de la cel mai mare cotidian 
spaniol, El Pais. Serviciile acestuia la descifrarea pentru 
publicul spaniol a evoluţiilor din România au fost credibi- 
le şi de cele mai multe ori corecte. Ziaristul, căruia i se re- 
fuzase viza de intrare în România la sfârşitul lui decem- 
brie 1989 a uitat greu acest afront adus libertăţii de circu- 
laţie dar şi de exprimare liberă. Cu Hermann mă întâl- 
neam mai ales la vreun restaurant modest din Plaza 
Mayor unde aveam schimburi de opinii deschise, fără 
menajamente. Relaţia mea cu el a servit atât ca o sursă 
credibilă de informare cât şi pentru întrevederi ale acestu- 
ia cu demnitari români aflați în vizită la Madrid-Adrian 
Năstase, Marin Enache,vicepreşedinte al Camerei Deputa- 
ților, Antonie Iorgovan, preşedintele pe atunci al Comisiei 

de redactare a noii constituţii a României şi alții. La Radi- 
oteleviziunea  Spaniolă-RTVE-cu directorul Diego 
Carcedo, la TVE cu editorul popularului program „Punct 
şi de la capăt”, Manuel Campo Vidal, la Radio Naţional al 
Spaniei cu Homero Valencia Benito, director şi ziariştii 
Isabel Diaz-Aguado y Lorenzo şi Aurora Minguez, la Ser- 
viciul Informativ SER cu ziaristul Jose Manuel Calvo, la 
cea mai importantă agenţie de ştiri spaniolă EFE cu pre- 
şedintele Alfonso Palomares şi directorii de departamente 
Olga Nùñez şi Juan Carlos Zamora Medina am stabilit 
relații de bună colaborare şi am avut deschise porțile la ei 
ori de câte ori am avut ceva de spus publicului spaniol. 

Aici este relevant cred să amintesc că experiența mea 
de ziarist inclusă desigur şi în CV mi-a facilitat aceste con- 
tacte cu jurnaliştii spanioli ca şi cu cei acreditați la Ma- 
drid-sursă de informare adesea extrem de utilă în contex- 
tul din acea vreme, şi nu numai. Deşi nivelul de reprezen- 
tare al României la Madrid a fost doar de însărcinat cu 
afaceri a.i., nu am avut niciun fel de probleme în a stabili 
relații de lucru la toate nivelurile atât printre autoritățile 
spaniole cât şi în corpul diplomatic. Ambasadorul Israelu- 
lui ca şi cel al Canadei, ambasadorii țărilor foste până de 
curând comuniste, toți latino-americanii, Igor Ivanov, mi- 
nistrul consilier al ambasadei Rusiei ce avea să devină 
ministru de externe după numai câţiva ani (m-am reîntâl- 
nit cu el în această funcţie atât la Bucureşti cât şi la 
Ciudad de Mexico), m-au primit cu interes şi m-au ajutat 
să clădesc coloane informative utile pentru MAE şi gu- 
vernul român. 

Desfăşurarea la Madrid a unei importante reuniuni 
internaționale consacrate păcii în Orientul Mijlociu a fost 
pentru colectivul diplomatic al ambasadei (împrospătat 
între timp cu diplomaţi de valoare) un adevărat examen 

pentru capacitatea sa de reacție la eveniment, de putere 
analitică şi forță de redactare a câtorva zeci de informări 
pe o temă de mare actualitate-atunci şi acum. 

Alţi parteneri constanţi şi extrem de interesanți pe 
care am reuşit să îi cultiv în timp, să îi stimulez la dialog 
pe teme de interes nu numai româno-spaniol dar şi global 
au fost Mauricio Hatchwell Toledano, preşedintele Comi- 
tetului Internațional Evreiesc SEPHARAD 92, un om de 
mare cultură, excelent cunoscător al problematicii din 
Orientul Mijlociu; am aflat multe lucruri — cheie pentru 
înțelegerea acestei problematici şi am ascultat opinii per- 
tinente şi bine argumentate pentru eventuale soluții ale 
acestui conflict. 

Jordi Sole Tura pe care l-am cunoscut pe vremea 
când era preşedintele Comisiei Constituţionale a Congre- 
sului Deputaţilor, devenit ulterior ministrul culturii, cu- 
noscător şi mare amator de gastronomie spaniolă, mi-a 
fost un minunat sfătuitor pentru demersurile mele în plan 
cultural şi al asistenţei şi cooperării spaniole în materie. 
Omul Jordi Sole Tura m-a fascinat cu înclinațiile sale spre 
studiul comparat al regimului autonomiei provinciilor, 
temă de mare actualitate atunci şi acum în Europa. El m-a 
ajutat în multe situații să-mi verific informaţii din alte 
surse şi să le pot astfel corobora în note credibile şi ajută- 
toare pentru autorităţile de la Bucureşti. 

Pentru tematica europeană, pe lângă colegii de la 
MAE spaniol, mereu deschişi la dialog, am avut privile- 
giul să mă apropii de Miguel Angel Martinez, preşedinte- 
le delegaţiei spaniole la Adunarea Parlamentară a Consi- 
liului Europei şi preşedinte al Grupului Spaniol la Uniu- 
nea ÎInterparlamentară. 

Pentru a putea răspunde numeroaselor solicitări pe 
aceste teme venite de la Bucureşti dar şi pentru a facilita 

întâlniri de lucru interesante şi utile ale delegaţiilor par- 
lamentare române ce se aflau în Spania, Miguel Angel a 
fost pentru mine un adevărat... înger. La o cafea de lucru 
în holurile Congresului Deputaţilor (Cortesurile) am avut 
o excelentă colaborare cu un Miguel Angel care rămâne 
pentru mine şi pentru România un mare prieten. 

L-am lăsat la urmă, fără a fi însă nicidecum ultimul 
în amintirile mele plăcute din Spania, pe istoricul Juan 
Pando Despierto aflat în acei ani foarte aproape de tot ce 
se întâmpla în țara noastră şi ca atare, foarte aproape de 
ambasadă şi de şeful acesteia... La Biblioteca Naţională 
din Madrid (amintiri frumoase şi recunoştinţă pentru di- 
rectoarea Carmen Lacambra Montero) dar şi la două sim- 
pozioane pe tema democrației şi umanismului, prietenul 
Juan Pando (m-a surprins plăcut când, ambasador fiind în 
Chile, doi ani mai târziu, am primit o scrisoare de la el în 
care îşi amintea de fructuoasa noastră colaborare şi de 
lungile noastre convorbiri pe teme din istoria comună a 
României şi Spaniei) a avut intervenţii profund analitice şi 
riguros ştiinţifice pe teme ca „Spania-România, concepte 
revoluționare într-o Europă revoluţionară” şi, respectiv, 
„România, o europenitate sechestrată”. 

Iar istoricul Jesus Pando, autorul unui volum excep- 
tional de istorie a României „Convorbiri cu Transilvania; 
călătorie de-a lungul a cincisprezece secole” m-a provocat 
adesea la călătorii în istoria „inexplicabilului popor ro- 
mân” cum prefera adesea să mă incite. 

Alte provocări urgente şi complexe ce nu îşi găsiseră 
rezolvarea în termene normale şi care exercitau o presiu- 
ne contracronometru asupra noastră erau legate de parti- 
ciparea României la Expoziţia universală de la Sevilla 
(mai 1992) şi la Jocurile Olimpice de la Barcelona (august 
1992). In primul caz, anterioara echipă diplomatică ce 

funcţionase până în decembrie 1989 „uitase” sau evitase, 
ajutată şi de autoritățile de la Bucureşti, să opteze pentru 
terenul pus gratuit la dispoziție de guvernul spaniol şi se 
ajunsese într-o criză de timp care risca să lase România pe 
dinafară. 

Cum secretarul de stat de la MAE, Miguel Arias era 
şi comisar spaniol pentru Expoziţie am reuşit, după anti- 
camere repetate la acesta (...) să obțin o reevaluare a situa- 
ției noastre şi să primim în final terenul pe care foarte târ- 
ziu echipa specializată din ţară şi-a făcut apariția pentru 
amenajările de rigoare. 

Cu JO de la Barcelona lucrurile au stat ceva mai bine 
dar partea română a avut şi în acel caz reacţii destul de 
domoale. 

Solidaritatea manifestată de spanioli, la toate nivelurile 
şi în toată țara, m-au adus în apropierea celor ce coordonau 
ajutoarele pentru România — Crucea Roşie Spaniolă. Au fost 
eforturi birocratice mai ales pentru ca tir-urile ce plecau spre 
România să nu întâmpine dificultăți la frontieră dar să şi 
ajungă acolo unde erau aşteptate. Au fost prilejuri să fiu 
prezent la plecarea acestor coloane de maşini încărcate cu 
ajutoare umanitare, inclusiv la Santiago de Compostela, ca- 
pitala Galiției, acolo unde preşedintele de onoare al Partidu- 
lui Popular, Fraga Irribarne, preşedinte inclusiv al Uniunii 
Latine, a avut amabilitatea să mă primească şi m-a rugat, 
totodată, să transmit poporului şi guvernului român mesajul 
de prietenie al spaniolilor şi mai ales al galițienilor. Deplasa- 
rea mea la Santiago de Compostela, locul unuia dintre cele 
mai impresionante pelerinaje din lume, acolo unde se află 
una dintre cele mai cunoscute catedrale din lume, a fost una 
fulger nepermițându-mi să rămân după orele 10.00 diminea- 
ţa, în aceeaşi zi în care sosisem, pentru a o vizita... Dar situa- 
ţii ca aceasta aveau să mai fie destule. 

Important pentru mine, pentru misiunea diplomatică 
pe care o conduceam era să clădim o imagine pozitivă 
despre România. Am reuşit în bună măsură datorită: evo- 
luţiilor din țară dar numai într-o mică măsură, vizitelor 
numeroase şi de bun nivel realizate de demnitari români 
în Spania, interviurilor facilitate pentru majoritatea aces- 
tora la cele mai importante canale de televiziuni, posturi 
de radio şi în presa scrisă din Madrid şi Barcelona; celor 
peste 70 de presse release-uri redactate şi difuzate de am- 
basadă, conferinţelor, seminariilor şi simpozioanelor la 
care au participat reprezentanți români din țară şi de la 
ambasadă organizate la Madrid, Escorial, Valladolid, 
Santander, Segovia etc. 

În planul schimburilor bilaterale a existat o oscilație 
permanentă atât în 1990 cât şi în 1991 cu tendinţă de di- 
minuare fără a putea depista elemente de intenționalitate 
la nivelul părții spaniole. Informam constant Centrala 
MAE despre amânarea sau scăderea nivelului unor con- 
tacte sau schimburi economice şi comerciale determinate 
de prioritățile politicii externe spaniole (Golful, SUA, 
CEE, Maghrebul, URSS) coroborate cu criza din partidul 
de guvernământ, PSOE, remanierile guvernamentale re- 
petate şi birocraţia excesivă. 

Dacă la aceste elemente adăugăm şi instabilitatea vie- 
ţii politice de la noi, schimbările sau nebuloasa din legisla- 
ție, mai ales cea referitoare la investiţii şi proprietate ne 
dăm seama de progresele sub aşteptările de la începutul 
anului 1990. 

Cu toate acestea, au avut loc, aşa cum arătam, multe 
vizite de delegații române la nivel guvernamental, parla- 
mentar, politic, cultural, legislativ etc. În plan economic 
au fost remarcabile investiţiile spaniole în 1991 şi diminu- 
area lor pe măsură ce nesiguranța socială şi economică 

internă creştea. De exemplu, grupul TUDOR dorea să 
construiască o mare fabrică de baterii auto la Târgovişte; 
în urma unui exhaustiv studiu de fezabilitate au ajuns în- 
să la concluzia că nu era rentabil în condiţiile în care cu- 
rentul electric se întrerupea destul de des în zonă din mo- 
tive obiective dar şi subiective. Omul de afaceri Jesus 
Rojo, agricultor cu multe sute de hectare şi cu experiență 
îndelungată în domeniu, a vizitat România şi a invitat 
oameni de afaceri şi specialişti români în Spania plătindu- 
le toate cheltuielile legate de şedere. Entuziasmul acestuia 
față de o posibilă cooperare cu România şi-a găsit expre- 
sia de o manieră cât se poate de semnificativă atunci când, 
vizitând țara noastră într-un geros ianuarie 1991, a luat cu 
el în Spania o punguţă cu pământ românesc de un negru 
„Cum nu vom avea niciodată în Spania”. Din păcate, 
schimbarea primului ministru, tensiunile şi modificarea 
politicii agrare la noi au împiedicat materializarea acestor 
bune intenții. 

Spania a continuat însă să manifeste disponibilitate 
în a sprijini eforturile noastre de apropiere şi integra- 
re/reintegrare într-o Europă căreia îi aparțineam dar din 
care ieşisem prin politicile din anterioarele decenii. La 
CEE, CSCE, în Grupul de la Londra, Grupul australian, 
Grupul Zanger, în accesarea programelor Phare, Spania a 
fost aproape de noi şi a reacționat favorabil la solicitările 
noastre. 

În aceste condiţii, vizita oficială în Spania a ministru- 
lui român de externe, Adrian Năstase (februarie 1992) a 
fost un corolar al acumulărilor anterioare în plan diplo- 
matic, economic şi politic la care ambasada a contribuit 
substanțial. Cu prilejul vizitei au fost semnate Tratatul 
asupra relațiilor de prietenie şi colaborare dintre România 
şi Spania, Memorandumul româno-spaniol asupra con- 

sultărilor dintre cele două guverne şi Acordul de colabo- 
rare în domeniul turismului. 

S-a convenit continuarea negocierilor pentru lărgirea 
cadrului juridic bilateral, perfectarea vizitelor la Bucureşti 
ale unor înalți demnitari spanioli în vizite de răspuns şi 
continuarea şi diversificarea colaborării în organisme şi 
organizații internaționale (cooperarea la Marea Neagră, 
sprijin reciproc al unor candidaturi, inițierea negocierilor 
pentru asocierea României şi altor țări foste comuniste la 
CEE). 

Primirea ministrului român la regele Spaniei, con- 
vorbirile sale cu omologul spaniol, Francisco Fernăndez 
Ordóñez, cu preşedintele celei mai puternice organizații 
patronale, Juan Jimenez Aguilar precum şi interviurile 
acordate televiziunii spaniole, prestigioaselor cotidiene El 
Pais şi El Sol s-au constituit atunci într-o adevărată rampă 
de relansare a legăturilor româno-spaniole care cam stag- 
naseră din considerente, aşa cum am mai arătat, atât obi- 
ective cât şi subiective la nivelul ambelor țări. 

Ambasada noastră a contribuit, desigur, din plin la 
succesul acestei acţiuni folosind intensiv şi eficient toate 
relațiile utile create în ultimii doi ani. 

Au urmat negocieri la care am participat direct pen- 
tru finalizarea Programului de schimburi culturale şi a 
Acordului de evitare a dublei impuneri. 

Unul dintre cele mai sensibile obiective şi priorități 
ale mele, ale întregului colectiv a fost, în acelaşi timp, ree- 
valuarea şi reconsiderarea relațiilor cu membrii coloniei 
române din Spania. Aceasta, fără a fi foarte numeroasă în 
acel moment fusese bulversată de regimul comunist de 
care mulți fugiseră şi se stabiliseră în Spania iar alții înce- 
puseră să sosească acolo fie cerând azil politic, fie pentru 
o oportunitate oferită, nu-i aşa, de libertatea de circulație 

atât de mult clamată de Occident. Am cunoscut o bună 
parte dintre ei la ambasadă, la Biserica Ortodoxă cu prile- 
jul slujbelor de duminică, la diferite alte manifestări di- 
plomatice ca şi cu prilejul unor acțiuni inițiate de amba- 
sadă (şcoala unde se preda limba română, Biblioteca Na- 
țională şi, desigur, la recepțiile oferite cu ocazia Zilei Na- 
ționale şi a Zilei Armatei Române, pentru prima dată or- 
ganizate de ambasadă în ultimii şase ani). 

Compoziţia coloniei române era destul de compactă, 
intelectualii formând majoritatea. Cei mai mulți erau ne- 
încrezători în regimul recent instaurat la Bucureşti şi 
aveau reticenţe în a se întâlni cu noi; printre aceştia erau 
şi foşti membri ai Gărzii de Fier. Mă voi referi în continu- 
are la câțiva dintre cei care m-au ajutat efectiv la inițierea 
unei coagulări a micii colonii româneşti, marcată de con- 
tradicții şi rivalități nu întotdeauna justificate şi, oricum, 
contraproductive. 

Ei îşi pierduseră încrederea în ambasadă şi evitau 
orice contact cu aceasta, în orice caz atunci când era vorba 
de întâlniri pe teritoriul misiunii. Aşadar, prima încercare 
era să îi atragem la noi, adică ACASA, acolo în Madrid 
unde trebuia, la rândul nostru să demonstrăm cu fapte că 
lucrurile s-au schimbat sau sunt în curs de o schimbare 
radicală. 

George Uscătescu, filosof, eseist, profesor la Univer- 
sitățile din Madrid, Roma şi Geneva; Alexandru 
Ciorănescu, scriitor, dramaturg, eseist, etimolog, enciclo- 
pedist, diplomat, în exil din 1946 până la încetarea din 
viață în 1999; Horia Vintilă, autor al celebrului roman 
„Dumnezeu s-a născut în exil”, câştigător al unor presti- 
gioase premii literare în Spania şi Franţa; Ioana Zlătescu 
Simatu, directoare pe atunci a Programului Patrimoniului 
Naţional, ziaristă şi autoare de eseuri; Valeriu Lazarov, 

regizor de televiziune care a revoluționat maniera de 
abordare, socialmente şi tehnologic vorbind a televiziunii 
spaniole şi italiene iar mai târziu şi pe a celei din România 
unde o mai făcuse în anii şaptezeci; doctorul în ştiinţe 
economice Nicolăs Şerbănescu, omul de afaceri Basilio 
Uscătescu, autor însă şi al unui reuşit „Jurnal de provincie” 
(1989) dedicat amintirilor din Gorjul natal, ziaristul Mihai 
Constantin, antrenorul de polo Cornel Mărculescu, între- 
prinzător om de afaceri în Barcelona, preotul dr. Teofil 
Moldovan, îndrumătorul sufletesc al românilor ortodocşi 
din Madrid, ca şi distinsul domn George Antoniade, şeful 
consilierilor Casei Regale, toți aceştia au constituit puncte 
importante de sprijin în demersul deloc facil al atragerii 
lor spre ambasadă şi, implicit, spre dorita nouă Românie. 

Imi amintesc cum Horia Vintilă pe care am reuşit, după 
mai multe încercări, să îl contactez la telefon — era prin mar- 
tie 1990 — mi-a răspuns ferm dar pe deplin argumentat că va 
reveni la o relație firească cu țara atunci când „acolo nu vor 
mai domni minerii...”. George Uscătescu a fost cel care mi-a 
facilitat pătrunderea în lumea atât de importantă şi influentă 
a intelectualilor spanioli, a ziariştilor şi a lumii universitare. 
Păstrez cu sfințenie volumul său intitulat „Poeme ale pămân- 
tului pierdut!” (Madrid, 1991) cu dedicaţia de deosebită stimă 
pentru soția mea şi pentru mine. Basilio Uscătescu, cu al său 
umor oltenesc nealterat, îmi spunea adesea că românii nu au 
şanse de reuşită decât dacă „vom aduce în ţară câteva sute 
de mii de evrei şi germani; ori voi tocmai i-ați dat afară!” 
Ioana Zlotescu a devenit nu după mulți ani directoarea Insti- 
tutului Cervantes de la Bucureşti şi a putut astfel să contri- 
buie direct la realizarea unor proiecte pe care le pregătea 
încă de la începutul anilor nouăzeci. lar domnul Cornel 
Mărculescu mi-a facilitat şederea şi unele contacte importan- 
te la nivelul autorităților şi presei catalane. 

În sfârşit, merită cred relatat un episod cu noul val al 
imigranţilor români în Spania aşa cum erau ei folosiți de 
unii sau alții dintre spaniolii sau românii ce nu aveau în- 
credere în noile autorităţi de la Bucureşti şi nici în amba- 
sada noastră de la Madrid. În fața sediului ambasadei din 
Strada Alfonso XIII, pe trotuarul de vizavi s-a instalat la 
un moment dat un mic cort în care un tânăr român profe- 
ra injurii şi acuze la adresa ambasadei şi României; el se 
declarase în greva foamei în semn de protest contra regi- 
mului de la Bucureşti. Era o situaţie cât se poate de neplă- 
cută mai ales datorită limbajului licenţios pe care acel ro- 
mân îl folosea la intrarea sau ieşirea din ambasadă a ori- 
cărui membru al personalului, inclusiv soții şi copii. Am 
observat că numai de greva foamei nu era vorba, tânărul 
primind într-un termos cam tot „Ce era necesar pentru a 
continua operațiunea denigrare. În cursul zilei era vizitat 
de ziarişti şi de unele doamne spaniole care se arătau ori- 
pilate de suferințele românului. Deoarece portarul amba- 
sadei nu reuşise nici un rezultat la intervențiile sale de 
rutină, l-am abordat personal pe tânăr la lăsarea serii şi l- 
am invitat chiar în ambasadă; spre marea mea surprinde- 
re — asta şi pentru că nu eram încă obişnuit cu asemenea 
maniere de protest — a rezultat că: el ceruse cu 2-3 zile în 
urmă paşaport românesc valabil pe cinci ani dar nu pri- 
mise niciun răspuns şi că „cineva” îl plătea cu 200 de pe- 
sete (circa 20 de dolari) pe zi pentru a protesta în acest fel 
în fața ambasadei şi a o discredita... I-am explicat tânăru- 
lui român că solicitarea lui se va rezolva imediat şi l-am 
rugat să suspende maniera suburbană de protest; a accep- 
tat să înceteze cu înjurăturile dar a continuat protestul din 
rațiuni... financiare încă două zile până am primit de la 
Bucureştiul paşaportul cu pricina; desigur, la intervenţia 
mea foarte fermă la organele competente din țară... 

Am lăsat la sfârşitul capitolului de activități oficiale 
aspectele legate de ambasadă, de personal şi de disfuncţi- 
onalitățile apărute în colaborarea cu autorităţile de la Bu- 
cureşti, 

Încep cu o delegație parlamentară condusă de Vasile 
Moiş, vicepreşedinte al Senatului, aflată la Madrid (aprilie 
1991) pentru a participa la reuniunea de constituire a 
Adunării Parlamentare a CSCE (viitoarea OSCE). Formată 
din opt parlamentari de diferite orientări şi partide politi- 
ce, aceasta s-a cazat la hotelul SUEDIA de trei stele situat 
într-o zonă semicentrală a oraşului dar foarte bine dotat 
cu toate serviciile. 

Am negociat personal la recepţia hotelului prețul şi 
am obținut unul foarte convenabil de 200 dolari/persoa- 
nă/noapte pentru şapte zile, în preț intrând cazarea pre- 
cum şi micul dejun şi dejunul/cina. Toată lumea a fost 
foarte mulțumită dar la încheierea sejurului parlamentarii 
noştri l-au rugat pe diplomatul desemnat de mine să îi 
însoțească să convină cu recepţia hotelului ca factura fis- 
cală în valoare de 200 dolari să nu facă referire decât la 
cazare, nu şi la mese; ei au obținut astfel cei 60 de do- 
lari/zi diurnă, adică 420 dolari pentru sejur de persoană 
deoarece rezulta că au folosit-o pentru mese... 

Aceasta nu a fost tot deoarece un deputat, membru al 
Comisiei de politică externă a Camerei Deputaţilor, Liviu 
Mureşanu, a folosit unul dintre momentele sale libere 
pentru a face o deplasare la ambasadă pentru un „control 
al activităţii”, 

Deoarece nu avea niciun mandat în acest sens iar eu 
nu primisem instrucțiuni din Centrala MAE şi cum între- 
bările deputatului erau legate mai ales de proveniența 
diplomaților, de funcţionarea serviciului de cifru şi alte 
aspecte din intimitatea ambasadei am avut obiecţii şi nu 

am dat curs insistențelor d-lui Mureşanu. La revenirea la 
Bucureşti s-a adresat ministrului Adrian Năstase cerând 
rechemarea mea. În convorbirea telefonică avută cu mi- 
nistrul, la cererea acestuia, am furnizat cu exactitate date- 
le solicitate despre cele petrecute şi, tot la cerere, am in- 
format şi în scris. Am primit felicitări de la ministru pen- 
tru modul corect în care am procedat. 

În anul următor, ianuarie 1992, o altă delegație parla- 
mentară s-a aflat la Madrid; şeful delegației, deputatul Dan 
Lăzărescu (PNL) primeşte la ambasadă o aprobare de in- 
demnizație în valoare de 60 dolari/zi şi este cazat la hotelul 
PARIS de două stele în timp ce un consilier parlamentar 
este cazat la hotelul SUEDIA cu drepturi de cazare de 120 
dolari/zi; erau şi în această privință diferențe de tratament 
între FSN şi alte formaţiuni politice... ceea ce se manifesta 
prin şicanări reciproce şi tensionarea atmosferei. 

O altă delegație parlamentară condusă de preşedinte- 
le Grupului Interparlamentar Român a făcut o escală de 
opt ore la Madrid în drum spre o ţară latino-americană 
unde se desfăşura Reuniunea Interparlamentară anuală. 
Cum delegaţia era formată din 18 persoane (!) şi dorea să 
se plimbe prin oraş — şi nu numai — am avut nevoie de 
multă fantezie, răbdare şi putere de convingere față de 
colegii mei (era într-o sâmbătă) să folosim TOATE autotu- 
rismele din dotare (toate erau DACII), inclusiv cele per- 
sonale, inclusiv cele ale ataşatului militar, reprezentantu- 
lui TAROM şi al Ministerului Turismului, noi toți fiind 
desigur pe post de şoferi. Am fi avut, în final, sentimentul 
misiunii îndeplinite dacă nu am fi primit, în loc de mul- 
țumiri, critici şi aprecieri acide legate de parcul de maşini 
din dotare şi de... aglomeraţia din oraş. 

Am învăţat atunci că o misiune diplomatică trebuie 
să aibă în dotare un microbuz pentru situații similare; şi 

am înaintat propuneri pertinente Centralei. Am mai învă- 
țat, desigur, cum nu ar trebui să fie un demnitar român 
indiferent de poziţie şi apartenenţă... politică, aflat sau nu 
la putere. Alte situații-limită am avut şi atunci când într-o 
seară, portarul ne-a anunţat că un grup de biciclişti ro- 
mâni doresc adăpost! Am vorbit cu ei şi a rezultat că sunt 
un grup de ciclişti care se deplasează prin Europa în re- 
prezentarea României! 

Nu aveau bani, sau cel puțin aşa ne-au spus, nu 
aveau unde să doarmă, noi nu primiserăm nicio comuni- 
care de la MAE iar cazarea în ambasadă, în situații de ex- 
cepție, în spaţii mai mult decât modeste nu se putea face 
decât cu aprobarea Centralei. La MAE, ofiţerul de serviciu 
nu ne-a fost de niciun folos, intraserăm deja în noapte aşa 
că am decis să îi primim pe cei 23 de aventurieri români 
pe drumuri europene la parter în salonul de reprezentare 
unde se afla şi o toaletă pentru oaspeți. Fiecare dintre 
membrii ambasadei am contribuit la cina şi apoi la micul 
dejun al concetățenilor noştri; pe lângă mulțumiri aceştia 
au oferit îngrijitoarei ambasadei un consistent supliment 
de sarcini pentru duminica ce a urmat... 

Oaspeți de acest fel am mai avut, la fel de neanunțați 
şi pretenţioşi în mandatul şi mesajul lor prin lume: o glo- 
be-trotter-iță, un grup de distinse avocate etc. Personalul 
ambasadei era, ca şi ţara, într-o continuă schimbare — 
mi-ar plăcea să zic în bine - solicitările erau majore, per- 
manente, mereu sub presiunea timpului cu termene de 24 
de ore sau imediat, românii care veneau în Spania sau 
erau în trecere prin Spania, erau pretenţioşi (cam toți do- 
reau maşină pentru plimbări prin oraş sau la Toledo, 
Escorial, Valle de los Caidos etc.) şi, desigur, un însoțitor. 
Unii erau chiar foarte agresivi şi atât de siguri pe puterea 
cu care fuseseră învestiți în nebuloasa atmosferă postre- 

voluționară că ne amenințau mai mereu cu demiterea şi 
rechemarea în țară pentru rațiuni absolut ridicole pentru 
noi cei ce mai cunoscuserăm şi anterior asemenea mani- 
festări de prepotenţă; au fost însă şi colegi care tremurau 
şi erau vădit timoraţi în fața unor asemenea situații, gata 
mereu să încline balanța demnităţii în favoarea unor... fa- 
voruri imaginare; sau nu... 

Contactele dintre colegii mei şi aceşti oaspeţi ce adu- 
ceau mereu informații din țară pe care le interpretau după 
bunul lor plac sau convingeri politice făceau ca ceea ce 
construiam cu greu şi în această materie atât de sensibilă a 
materiei umane să se clatine aproape la fiecare contact 
dintre ei. Aşa au apărut scrisori de defăimare la adresa 
unuia sau altuia, a şefului de misiune, aşa am avut de-a 
face cu un jaf în plină zi a cărei victimă a fost contabilul 
căruia i s-a furat un plic cu 20.000 dolari-alte patru plicuri 
similare nu au fost atinse (jaf sau înscenare? aceasta a fost 
întrebarea în jurul căreia au avut loc anchete şi schimburi 
de depeşe cu Centrala soldate în final cu recuperarea su- 
mei de la cel atacat...); o altă scrisoare... pierdută şi semna- 
tă „anonim”, găsită în căsuţa poştală a ambasadei defăima 
misiunea diplomatică şi pe toți membrii ei; depeşa a fost 
luată în serios de Centrala MAE încât a trimis o adevărată 
echipă de control şi anchetă să clarifice cazul care a creat, 
desigur, o atmosferă încordată şi nenecesară pentru colec- 
tivul pe care îl conduceam. 

Repet că, simultan cu acoperirea în condiţii dificile a 
tuturor sarcinilor, multe şi complexe, am acționat cu grijă 
la construirea unei echipe în care fiecare să ştie exact ce 
are de făcut dar să şi conştientizeze că în caz de necesitate 
trebuia să răspundă solicitărilor şefului de misiune. Men- 
talitățile noastre nu suferiseră mari transformări, şi nici 
nu era posibil aşa ceva, reziduurile conceptuale şi rezis- 

tența la efort se opuneau însă sistematic la demersul meu 
de a instaura în activitatea specifică a misiunii ordinea, 
disciplina şi rigoarea. Învăţasem de la Havana ce NU tre- 
buie să faci atunci când conduci un colectiv, mai ales la 
misiune, şi mi-am impus, mie şi familiei, un regim în 
strictă conformitate cu normele în vigoare; acestea erau 
ele însele într-o continuă „mişcare” ceea ce îngreuna de- 
mersul. Insă forța exemplului mai ales când este vorba de 
conducătorul unui colectiv eterogen şi aflat după, nu-i 
aşa, o revoluţie, avea să dea roade într-o bună măsură. 
Am inițiat la Madrid una dintre preocupările mele con- 
stante în următorii ani în care am condus diverse colective 
atât în Centrala MAE cât şi în afara țării, şi anume crește- 
rea tinerilor diplomați. 

Aşa cum eu şi colegii mei de leat fuseserăm îndru- 
maţi la intrarea în MAE în anii şaizeci, tot astfel am pro- 
cedat cu cei ce se aflau la Madrid cu burse oferite de statul 
spaniol pentru cursurile de un an la Societatea de Studii 
Internaționale, adevărată academie pentru viitorii diplo- 
mati. În fiecare din acei ani acolo s-au aflat 3-4 tineri bur- 
sieri români cărora le-am oferit şansa de a colabora cu 
ambasada, de a se familiariza cu secretele diplomației din 
interiorul acesteia. Politică pe care am asigurat-o şi atunci 
când m-am aflat la conducerea unor Direcţii din MAE sau 
a unor ambasade. Cazurile Valentin Florea (actual amba- 
sador în Chile), Florin Florian (consul general, director) 
vorbesc de la sine. 

Sosirea la sfârşitul anului 1991 a ambasadorului nu a 
adus, din păcate, nicio schimbare în bine a acestei situații. 
Dimpotrivă! Fără experiență în munca diplomatică, cu un 
caracter care îi provocase mari necazuri în țară — şi avea să 
îi mai provoace multe altele —, noul şef a bulversat tot ce- 
ea ce se reuşise până atunci, a schimbat în următorul an 

mai mulți prim-colaboratori, diplomaţi şi membri ai per- 
sonalului tehnico-administrativ şi, încurajat fățiş de „ju- 
mătatea sa de portocală”, cum mai numesc spaniolii soții- 
le, noul venit a sosit pentru a rămâne cam cinci ani acolo 
unde nu îi era locul. Fiind desigur tolerat, de o manieră 
condamnabilă, într-o funcţie şi într-o țară unde ar trebui 
să avem o reprezentanță diplomatică model de profesio- 
nalism, responsabilitate şi patriotism, la fel ca la toate re- 
prezentanțele diplomatice ale unei țări care pretinde a fi 
europeană, civilizată şi responsabilă. 

Aveam să văd încă o dată ce NU trebuie să facă un 
conducător de colectiv diplomatic... şi nu numai. 


SPANIA ŞI ALE El COMORI 


Dacă la încheierea cam precipitată a misiunii mele în 
Spania ceva m-a deranjat, pentru a folosi o expresie accep- 
tabilă, a fost imposibilitatea ca în acea perioadă să mă bu- 
cur cu adevărat de frumuseţile şi bogăția de valori ale ci- 
vilizației şi culturii unui popor care prin istoria sa şi prin 
contribuțiile la patrimoniul de valori ale umanităţii se în- 
scrie printre marii contribuabili. 

Cu toate acestea, chiar şi numai în fugă, chiar şi nu- 
mai pentru câteva ore sau zile am reuşit să văd, să simt, să 
mă desfăt, să împărtăşesc gânduri şi sentimente cu spani- 
oli de toate categoriile sociale despre ceea ce au spaniolii 
şi cu care ei ştiu să se mândrească; pe care ei ştiu să le 
prezinte lumii ca fiind ale lor şi pe care sunt gata să le dă- 
ruiască celorlalți, celor care îi vizitează şi ştiu să le apreci- 
eze realizările. 

Voi începe cu începutul adică cu Madridul, capitală 
culturală europeană chiar în anul sosirii mele acolo — 
1990. Din 3 iunie 1561 regele Filip al II-lea a stabilit capita- 

la Spaniei la Madrid; atât el cât şi toți urmaşii lui au con- 
tribuit la creşterea şi înnobilarea acestui oraş care se bucu- 
ră astăzi de aprecierile tuturor celor care au posibilitatea 
să îl cunoască. Pentru vizitator şi pentru locuitorii acestei 
metropole europene, Madridul este extrem de generos cu 
ofertele multiple şi îmbietoare. 

Istorie, cultură, parcuri şi divertisment, gastronomie 
şi degustări de vinuri alese, cumpărături în rastro (un tal- 
cioc bine organizat) sau la mari magazine (accesibile ca 
preţ cum sunt El Corte Ingles, adică croiala englezească şi 
nu Curtea englezească cum traduc mai toți cei ce se referă 
la această celebră rețea comercială; sau greu accesibile 
cum sunt cele de pe Bulevardul Serrano). 

Muzeul Prado a fost pentru mine unul dintre locurile în 
care mi-am petrecut ori de câte ori am avut timp, mai ales 
sâmbăta dimineața, ore de desfătare. Sălile Velăzquez şi 
Goya au fost favoritele mele; vreau să menţionez că în mul- 
tele ore rătăcind prin cele două galerii şi uitând de timp şi 
de spaţiu am retrăit momentele pe care cei doi titani ai pic- 
turii spaniole le-au dedicat Caselor regale spaniole pe lân- 
gă care au creat şi le-au înnobilat cu valori ce atunci şi veş- 
nic vor defini spiritul creator şi strălucirea unor talente fără 
egal de pe meleaguri iberice. Lucrările lui Velăzquez erau 
în acele luni reunite sub genericul „400 de ani de 
Velăzquez” şi includeau, pe lângă cele 80 la sută din opera 
sa aflată în Spania şi celelalte 20 de procente aduse din 
SUA, Luvru şi colecţii particulare din toată lumea. 

In sălile unde se află „Las meninas”, celebrul tablou al 
lui Velăzquez alături de impunătoarele picturi ecvestre 
dedicate regelui Filip al IV-lea m-am oprit adesea în extaz, 
la fel ca şi în fața minunatelor „Maja desnuda” şi „Maja 
vestida”, ambele inspirate de nu mai puţin celebra contesă 
de Alba cu care Goya se pare că a avut o aventură mult 

comentată în epocă; erau acestea câteva capodopere pe 
care ajunsesem să le visez. Să nu nedreptățim însă nume- 
roşii Rembrandt, El Greco, Tizian, Breughel, Durer; un loc 
absolut special era destinat în acei ani celebrei „Guernica” 
a lui Pablo Picasso, probabil cel mai vizitat spaţiu muzeis- 
tic, acum expus în Muzeul Regina Sofia, aflat nu prea de- 
parte de Prado. Muzeul face parte dintr-un ansamblu ar- 
hitectonic şi urban creat de regele Carol al III-lea, ansam- 
blu strălucit de creaţie artistică şi confort urban. Regele- 
primar, cum mai este cunoscut Carol al III-lea a lăsat pen- 
tru eternitate în zona cunoscută şi sub numele de Salonul 
Prado, monumente emblematice pentru Madrid: Poarta 
Alcală, fântânile Neptun, Apollo şi Cibeles, muzeul Prado 
dar şi Grădina Botanică şi Observatorul astronomic, părți 
componente ale unui teritoriu în care mustesc istorie, cul- 
tură, regalitate şi mândrie națională, deopotrivă cultivate 
şi promovate exemplar de Primăriile madrilene, indife- 
rent de culoarea primarului sau a consiliilor locale. 

Centrul Cultural al Oraşului, aflat sub Piaţa Columb, 
aproape de impunătoarea Bibliotecă Naţională, oferă ma- 
drilenului şi celui ce se află acolo spectacole, concerte, mu- 
zică simfonică şi corală, balet şi o infinitate de programe 
artistice atrăgătoare, de înalt nivel la care accesul este rela- 
tiv facil — primăria oferă adesea manifestări cu gratuități 
sau facilități pentru toți cei interesaţi. Aici am avut în câte- 
va rânduri tresăriri de orgoliu românesc atunci când Corul 
Madrigal sau dirijori români de prestigiu sau solişti de 
operă sau balerini sau Corul de copii Radio au făcut proba 
înaltelor lor calităţi artistice într-o țară, într-o capitală şi 
într-un centru cultural de prime mărimi. 

Un periplu madrilen nu poate să nu includă mereu şi 
mereu, fără riscul de a te plictisi, Plaza Mayor, locul auto- 
dafe-urilor medievale, acum încărcată de baruri şi cafene- 

le, sediu al celor mai atrăgătoare oferte de divertisment 
ale primăriei capitalei sau Gran Via cu ale ei teatre şi loca- 
luri de noapte, Puerta del Sol, unde se află clădirea Muni- 
cipalității oraşului, adică primăria şi unde se salută în fie- 
care 31 decembrie Noul An cu şampanie şi 12 boabe de 
struguri. Nu departe se află Piața Spania dominată de 
monumentul dedicat celebrului Don Quijote, lui Sancho 
Panza şi nu mai puțin celebrei Rosinanta. 

Madridul înseamnă, fără îndoială, gastronomie, adică 
atracția de la toate orele pentru un madrilen gurmand, 
pentru trecătorul sau turistul curios, pentru oricine trece, 
vede şi miroase. 

Curiozitatea dar şi instinctele noastre ce nu ne înşeală 
în această privință ne trimit parcă fără voie spre aceste 
locuri din care ieşi satisfăcut pe deplin. Aşa-numitele 
tapas şi bocadillos, adică aperitivele cu care eşti tratat ime- 
diat ce ai păşit într-un asemenea loc (întrebarea „Algo para 
picar, Sefior?”, adică „Ceva să gustați, domnule?” este ur- 
mată la numai câteva secunde de o farfurie cu de toate 
sau numai cu ceva delicat pentru cei ce ştiu să comande — 
măsline negre, verzi, brumării, grăsane sau pitice, cu us- 
turoi, ceapă sau şuncă; jambon Serrano sau belota adică 
cele mai cunoscute mărci atât de respectate şi lăudate pe 
bună dreptate, şorici, jumări, cârnăciori de Sanabria şi 
enumerarea poate continua), farfurioară acompaniată de 
un jerez, de preferat Tio Pepe dar, mai ales de o bere rece 
şi gustoasă sau un pahar cu vin dintr-o gamă ameţitoare 
prin ea însăşi. Spaniolii folosesc, mai ales seara (obicei 
dubios vizavi de recomandările nutriționiştilor), două, 
trei sau patru asemenea localuri numai pentru gustări 
înainte de a se aşeza la o masă elegant aranjată pentru a... 
mânca ceva! lar acest ceva înseamnă o infinitate de posibi- 
lități din care nu lipsesc fructele de mare. 

Mariscos, iată cuvântul magic în cele mai multe resta- 
urante madrilene de profil, adică languste, creveţi şi mul- 
te tipuri de stridii şi midii, toate din Galiţia, paradisul 
fructelor de mare; să nu credeţi însă că la Madrid sau aiu- 
rea în Spania nu poți mânca la orice oră din zi sau noapte 
cele mai gustoase şi reprezentative cotlete de porc, specia- 
lități din miel, vițel sau vită cu salate de andive, brocoli 
sau sparanghel, sau o delicioasă ciorbă de fasole cu câr- 
nați şi alte afumături; totul bine udat şi savurat de exce- 
lentul vin de Rioja în toate cele trei variante — rubiniu, alb 
şi roşu —; dacă doreşti să termini franțuzeşte sau... regeşte 
o masă madrilenă care, repet, se încheie cam după miezul 
nopții, atunci nimic mai recomandabil decât un platou de 
brânzeturi fără egal în varietate şi gusturi pentru paladare 
elevate. 

În ce mă priveşte, ca diplomat dar şi ca simplu cetă- 
tean flămând hălăduind uneori pe străzile madrilene am 
rămas cu două preferințe de localuri: în unul, numit Sal- 
vador, situat în Plaza del Rey pe strada Barbieri cu San 
Marco, don Pepe mă aştepta întotdeauna pregătit cu un 
meniu dinainte stabilit pentru două persoane (invitatul 
meu şi cu mine atunci când aveam întâlniri de lucru in- 
formale); era un meniu de 5o de dolari care includea 
bruschete cu usturoi alături de creveţi (gambas) la tigaie 
urmate de o tocăniță din coadă de taur cu măsline iar la 
desert o tartă madrilenă cu fructe de sezon; una copa de 
jerez, desigur, Tio Pepe şi un pahar de Rioja completau o 
masă care dacă nu era copioasă în orice caz era variată şi 
îndestulătoare iar ambientarea cu afişe de la cele mai im- 
portante corride şi cu cei mai mari toreadori inspirau la o 
plăcută şi, vă asigur, de cele mai multe ori, interesantă 
conversație cu toți cei cu care am împărțit mesele lui don 
Pepe. 

Al doilea restaurant, acolo unde preferam să merg cu 
soţia — nu prea des din motive de buget — a fost Terasa de 
Vară de lângă ambasadă. Mirosurile grătarului încins cu 
ale lui cotlete de vită sau cu jumătățile de miel la jăratec 
erau atât de apetisante încât vizitele acolo au fost din mo- 
tive uşor de ghicit destul de rare. Păstrez însă şi acum în 
nări parfumul — mai degrabă fumul-acelor seri de vară 
madrilene. 

În afara Madridului, la distanțe cât se poate de acce- 
sibile se află mai multe puncte de mare interes şi atracție. 
Amintesc dintre cele pe care am reuşit să le cunosc şi să le 
rețin pentru încărcătura lor istorică, culturală şi artistică 
Tdledo, Escorialul, Valle de los Caidos, Guadalajara cu ale 
ei castele, Alcală de Henares, Chinchon şi Aranjuez. 

Alcală de Henares înseamnă Miguel de Cervantes 
Saavedra, cunoscut şi ca „ciungul de la Lepanto”, bătălia 
în care autorul nemuritorului Don Quijote şi-a pierdut un 
braț (casa memorială este unul dintre cele mai vizitate 
obiective turistice din Spania) şi mai înseamnă Universita- 
tea Complutense din secolul XIII, loc unde se desfăşoară 
cam prea des manifestări studenţeşti revendicative; tot 
aici se află casa în care Isabel Catolica s-a întâlnit cu 
Cristofor Columb înainte ca acesta să-şi înceapă drumul 
spre Lumea Nouă pe care el însuşi a descoperit-o şi a dă- 
ruit-o Casei Regale spaniole. Ceremonia de înmânare a 
Premiilor literare Cervantes are loc aici anual în prezența 
regilor Spaniei. 

Toledo, la numai 50 de kilometri de Madrid este un 
loc de pelerinaj turistic şi religios de o rară frumusețe şi 
maiestuozitate. Paştele catolic precedat de Ziua florilor, 
aici marcată de pelerinaje cu ramuri de palmier, oferă 
spaniolilor şi nu numai, o mostră elocventă a ceea ce re- 
prezintă catolicismul, credinţa şi măreția ceremonialului 

bisericesc. Cunoscut ca oraş al sfinților, al eroilor, al artiş- 
tilor şi poeților, imperial, înălțat ca şi Roma pe şapte coli- 
ne a devenit primul oraş sediu al Primatului spaniol în 
secolul XI. Marea şi impunătoarea catedrală de la Toledo 
a început să fie construită cam tot pe atunci şi avea să cu- 
noască îmbunătăţiri şi adăugiri de-a lungul a peste două 
secole păstrându-şi totuşi armonia arhitectonică şi mai 
ales maiestuozitatea fără egal. 

Aranjuezul este palatul fostă reşedinţă a regilor spa- 
nioli încă din secolul al XV-lea dar din secolul al XVIII- 
lea, odată cu venirea în Spania a familiei de Burbon, pala- 
tul capătă strălucirea ce l-a făcut celebru. În cursul primă- 
verii, familia regală se retrăgea aici pentru a-şi petrece în 
linişte, departe de Curtea agitată şi încărcată de intrigi, 
câteva săptămâni. 

Astăzi pot fi vizitate Sala Porţelanurilor, o fantezie de 
rară frumusețe, muzeul costumelor de epocă, exemplu 
impactant al ceremonialului şi protocolului de la Curte; 
după ce ai vizitat palatul este imperios necesar să te odih- 
neşti în grădinile acestuia, ample zone de verde armonios 
îmbinat cu pastelurile florilor de sezon în aranjamente ce 
amintesc de Versailles. Concertul de Aranjuez al lui 
Joaquin Rodrigo Vidre, marchiz al grădinilor din 
Aranjuez, este una dintre bijuteriile muzicii clasice con- 
temporane (compoziţie din 1939) pentru chitară şi orches- 
tră şi poartă în ea tot parfumul florilor şi istoriei acestui 
relevant punct turistic din Spania. 

Chinchon se află la numai 20 de kilometri de centrul 
Madridului dar a reuşit să îşi păstreze nealterate principa- 
lele sale puncte de atracţie turistică: casele din piatră căp- 
tuşite cu lut colorat, case concentrate pe o suprafață mică 
ce îi conferă senzația de familiaritate dacă nu de înghesu- 
ială iar străduţele la fel de strâmte ce urcă şi coboară pe 

colinele din tot perimetrul orăşelului-sătuc dau o persona- 
litate inconfundabilă locului. Ospitalitatea deosebită a 
oamenilor săi dar şi celebra ţuică de Chinch&n fabricată 
prin rafinarea unui soi local de vin amestecat cu anisul au 
făcut celebră şi foarte interesantă această localitate. Indus- 
trializarea metodei de fabricaţie a Chinchonului a mai 
scăzut parcă din interesul pentru această băutură cu care 
se confunda până nu demult orăşelul. 

Valle de los Caidos reprezintă un adevărat simbol pen- 
tru spanioli, este simbolul reconcilierii naționale, locul 
unde sunt îngropate victimele războiului civil din deceni- 
ul al patrulea al secolului XX, unde în vecinătatea mor- 
mântului generalisimului Franco se află şi locurile de veci 
ale republicanilor şi franchiştilor. Cocoţat pe un deal aco- 
perit de pini, monumentul se lasă văzut de la mare dis- 
tanţă şi a fost şi este punctul de reper al refacerii unei țări 
distruse şi divizate de războiul civil dar şi de urmările ce- 
lui de-al doilea război mondial. Instalarea pe tronul Spa- 
niei a regelui Juan Carlos I imediat după moartea lui 
Franco (noiembrie 1975) a reprezentat un alt moment de 
răscruce, de modernizare şi democratizare a unei ţări ce a 
cunoscut dictatura aproape jumătate de secol. 

Nu aş vrea să cad în tentația de a prezenta atracțiile 
turistice ale Spaniei; ar fi greu şi mi-ar fi imposibil iar 
această carte nu are un asemenea scop. Dar a menționa că 
în afara Madridului, Spania are nenumărate puncte de 
interes este o datorie de onoare. 

Eu am străbătut puține din cauze pe care le-am amin- 
tit anterior însă Barcelona, Cordoba, Sevilla, Palma de 
Mallorca, Căceres sau Segovia, Valladolid, Palencia, San- 
tiago de Compostela sunt, fără îndoială locuri pe care vi- 
zitatorul nu le poate omite din itinerariile sale spaniole. 

Fiecare are o încărcătură istorică aparte, fiecare vor- 

beşte despre trecutul său, despre prezentul şi viitorul 
acestui mândru şi harnic popor, despre tradiţiile sale cu 
sfințenie păstrate şi cultivate ca o datorie firească față de 
predecesori şi față de urmaşi. 

Aş vrea doar să mai amintesc cât de intensă şi ex- 
presivă este arta interpretativă spaniolă mai ales atunci 
când este vorba despre muzică şi dans. Spaniolul este 
mândru să îşi cânte patria şi locurile natale, florile şi pă- 
durile, corrida şi iubirea, tot ce dă sarea şi piperul vieţii 
sale, omului în general. 

Şi atunci ce alte mijloace de exprimare mai convingă- 
toare decât flamenco sau sevillanele, sau romanţțele de 
dor, ură şi dragoste unice pe care le interpretează regreta- 
tele Rocio Jurado şi Rocio Durcal sau unica Isabel Pantoja 
sau Rapfael sau Manolo Escobar? 

Am plecat din Spania cu o experiență profesională 
deosebită, cu învățăminte diplomatice şi personale dar şi 
plin de amintiri, imagini şi parfumuri ale epocilor succe- 
date pe acest teritoriu iberic inconfundabil; am plecat cu 
convingerea că cine are în Spania un prieten nu poate de- 
cât să câştige în propriile demersuri pentru progres şi 
autostimă personală şi națională. 

Pentru mine, revenit în Centrala MAE după doi ani 
trăiţi la o intensitate maximă la Madrid, aveau să se pro- 
ducă, din nou, schimbări majore, semnificative şi pentru 
noua turnură a orientărilor din țară şi minister atât în po- 
litica externă cât şi în cea de resurse umane. 

ROMÂNIA ŞI AMERICA LATINĂ: 
DRUMURI PARALELE 


Următorii doi ani aveam să îi dedic aproape în între- 
gime relaţiilor României cu ţările continentului de la Sud 
de Rio Grande, adică Americii Centrale, Americii Latine şi 
țărilor din Caraibe şi Antile, toate acestea din postura de 
director adjunct şi apoi director al Direcţiei Politice de 
specialitate din MAE. După o trecere rapidă de doar câte- 
va luni pe la Direcţia Juridică a Centralei (voi reveni) 
Theo Meleşcanu, numit ministru de externe în decembrie 
1992, m-a întâlnit pe unul din culoarele ministerului situat 
acum în Aleea Alexandru, şi cu surâsul lui plin de înţele- 
suri pentru cine îl cunoaşte, mi s-a adresat cu o întrebare 
plină de semnificaţii: „la Juridică, ha?”. 

A doua zi eram numit director adjunct la DAL şi la pu- 
ţin timp, director plin. Se pregăteau vizite la cel mai înalt 
nivel pe continentul latino-american şi ministrul avea nevoie 
să distribuie eficient forțele de care dispunea în acel mo- 
ment: fostul director, Radu Urzică era numit ambasador la 
Montevideo, un alt latino-americanist, Cristian Lăzărescu, 
ambasador în Columbia; în Argentina (Stelian Oancea), Bra- 
zilia (Marin Iliescu) şi Chile (Constantin Tunşanu), toate țări 
ce intrau în itinerariile vizitelor preşedintelui şi primului 
ministru ai României, şefii misiunilor, profesionişti reduta- 
bili, se aflau deja la post de mai multe luni. 

Aşadar, am constatat încă o dată ce importanţă are ca 
un profesionist adevărat să se afle la locul potrivit în mo- 

mentul necesar; şi aceasta de sus şi până jos pe scara ie- 
rarhică... Din păcate, în anii ce au urmat, improvizațiile şi 
lipsa profesionalismului s-au instalat atât la nivelul deci- 
ziei cât şi al execuţiei spre dauna directă şi adesea irepa- 
rabilă a unor relații construite cu grijă şi efort de-a lungul 
multor ani şi chiar decenii. 

În 1993 şi 1994 preşedintele Ion Iliescu şi premierul 
Nicolae Văcăroiu au efectuat turnee importante pe conti- 
nentul latinoamerican (Argentina, Chile, Columbia, Bar- 
bados, Brazilia, Peru, Paraguay) creând impresia că politi- 
ca activă, fructuoasă a României față de această zonă va 
continua să fie intensă, variată şi reciproc avantajoasă. 
Mai mult, în 2003 preşedintele Iliescu s-a aflat din nou pe 
meridiane latino-americane, efectuând un nou turneu în 
Panamà, Perù şi Uruguay. În 2000, preşedintele 
Constantinescu s-a aflat şi el într-o vizită mai degrabă 
protocolară în Mexic. Rămase fără efecte concrete, aceste 
vizite s-au înscris în final doar ca semnale de bunăvoință 
ale părții române. În continuare voi oferi o sinteză a pro- 
priilor mele opinii despre raporturile româno-latino- 
americane în evoluţia sau... involuţia lor din ultimele do- 
uă decenii. 

În mod tradiţional, aşa cum arătam şi într-un capitol 
anterior, relațiile româno-latinoamericane au cunoscut 
ada pozitive pe toate planurile mai ales începând cu 

ii '70. În plan politic, economic, comercial, financiar, 
Siral i în cadru bilateral şi multilateral, țările noastre au 
găsit în mod constant proiecte şi căi pentru o bună coope- 
rare reciproc avantajoasă. Latinitatea noastră comună dar 
mai ales provocările similare legate de dezvoltarea eco- 
nomică, dezarmarea (România a fost una dintre țările care 
au semnat Tratatul de Tlatelolco privind interzicerea ar- 
melor nucleare în America Latină) au făcut ca țara noastră 

să poată fi primită în Grupul celor 77 prin intermediul 
Subgrupului latino-american. 

Începând cu anii '90 s-au produs deplasări fireşti în 
abordarea acestor raporturi la nivelul ambelor părți. Dacă 
în primii ani ai acestei decade, efect al angajamentelor 
asumate anterior, ca şi al unor „reflexe” politice, au mai 
avut loc unele schimburi de vizite la nivel înalt şi al altor 
demnitari (parlamentari, membri ai guvernelor etc.), pre- 
cum şi în plan economic şi comercial, după 1995 se con- 
stată o continuă diminuare a acestora. 

Ultimii 10 ani au marcat doar sporadice şi simbolice 
vizite de nivel, simultan cu o continuă scădere a volumu- 
lui comerțului pe fondul unei structuri tot mai limitate şi 
neadecvate a ofertei româneşti pe piața latino-americană. 

Închiderea unor reprezentanțe diplomatice la Bucu- 
reşti şi scăderea nivelului de reprezentare al altora, ca şi 
ale țării noastre în America Latină constituie, în aceste 
condiţii, reflectarea directă a unui interes scăzut al autori- 
tăţilor şi operatorilor economici români faţă de o zonă ca- 
re, la rândul ei, a cunoscut schimbări notabile în plan poli- 
tic, economic şi social. 

Cred că este necesară cunoaşterea şi analizarea fiecă- 
ruia dintre jucătorii participanţi la această relație multiplă 
din care nu poate lipsi, din motive simplu de înțeles, Uni- 
unea Europeană; pentru că, în actualele condiții internați- 
onale, ale globalizării şi intrării noastre în UE, aceasta a 
devenit volens nolens vehiculul principal ce poate duce la 
revigorarea atât a relațiilor sale cu America Latină şi Ro- 
mânia, cât şi între acestea din urmă. 

Am cunoscut îndeaproape fiecare dintre aceşti jucă- 
tori, am fost ambasador în unele dintre aceste țări şi am 
studiat şi analizat împreună cu colegii mei de la Direcţia 
de spațiu sau cu cei din corpurile diplomatice de la Bucu- 

reşti, Madrid, Santiago de Chile şi Ciudad de Mexico, 
evoluţiile lor în context regional şi mondial, economic şi 
politic, social şi uman; am ajuns la constatarea că România 
nu a mai oferit acestei regiuni atenția pe care o merita în 
interesul nostru,în cel reciproc la nivelul potenţialului 
economic al ambelor părți şi al ponderii în adoptarea de 
decizii în forurile mondiale şi regionale. 


AMERICA DE SUD 


MERCOSUR (Brazilia, Argentina, Paraguay şi 
Uruguay), creată în 1991, reprezintă cel mai dinamic pro- 
ces de integrare regională cu care Comisia Europeană a 
încheiat un Acord de cooperare tehnică şi instituțională şi 
se află într-un stadiu avansat negocierile pentru semnarea 
unui Acord de asociere politică şi economică. 

Potenţialul economic şi uman al MERCOSUR, necesi- 
tatea combaterii sărăciei şi al altor fenomene sociale grave 
cu care se confruntă țările membre (violența, lipsa de se- 
curitate, traficul de arme şi droguri, poluarea mediului, 
deşertificarea etc.) sunt tot atâtea elemente stimulatorii 
pentru investiţii, implicare financiară şi de expertiză a UE. 

BRAZILIA este cea mai populată țară din regiune cu 
un potențial economic impresionant. Politicile de stânga, 
cu accentuată tentă socială, inițiate la începutul mileniului 
de preşedintele Lula da Silva, au reuşit doar în mică mă- 
sură să atenueze numeroasele focare conflictive din ţară. 

Cu justificate pretenţii de lider regional şi chiar de 
mare putere, Brazilia trebuie tratată ca atare atât în planul 
relațiilor noastre bilaterale, cât şi prin canalele deschise de 
UE. 

ARGENTINA - Eşecul politicilor economice neolibe- 
rale, adâncirea fenomenului sărăciei şi instabilitatea eco- 

nomico-financiară din anii '90 au condus la o orientare cu 
inserții evidente de stânga, populiste în orientarea guver- 
nului argentinian în ultimii ani. Țară care formează, alături 
de Brazilia şi Mexic, tripleta-lider pe continent, Argentina 
merită un tratament special din partea Bucureştiului şi a 
Bruxellesului. Imensitatea resurselor sale naturale, situarea 
geostrategică şi tradiţiile europene fac din Argentina o țintă 
privilegiată pentru strategiile de dezvoltare ale UE atât în 
plan economic cât şi politic şi cultural. 

CHILE este, poate, ţara latino-americană cu cele mai 
spectaculoase evoluţii în plan politic, economic şi social în 
ultimii 20 de ani. Trecerea de la dictatură la democraţie a 
fost benefică pe termen scurt şi mediu, iar performanţele 
sale în plan politic şi economic sunt notorii. 

Asociată la MERCOSUR şi la UE, având un Tratat de 
liber comerț cu SUA, Chile demonstrează cu argumente 
ferme că este un partener de încredere pentru aplicarea de 
planuri substanţiale în cooperarea, exportul şi importul 
echilibrate şi avantajoase cu toate regiunile lumii. 


AMERICA CENTRALĂ ŞI ZONA CARAIBELOR 


Cu potenţial economic şi uman redus, zona oscilează 
între „legături sigure” cu SUA şi Taiwan-economic vor- 
bind-şi alianțele regionale doar teoretic avantajoase. Mă- 
cinate de corupție la nivel înalt, de fenomenul sărăciei ex- 
treme, cu o democrație fragilă, zona reintră încet dar sigur 
în aria de influență a stângii (Nicaragua, El Salvador). 
Tocmai de aceea America Centrală şi Caraibele se află în- 
tre opțiuni simultane cu speranța depăşirii condiției de 
economii şi democrații bananiere. 

Încheierea unui Acord de Liber Schimb cu SUA 
(CAFTA-2005), inițierea de negocieri (2006) pentru sem- 

narea unui Acord de asociere cu UE, ca şi propriul său 
sistem de integrare centro-americană (SICA), nu au reuşit 
până acum decât modeste contribuţii la ieşirea din impas 
a respectivelor țări. Ele constituie tocmai de aceea un 
câmp de atracţie şi de oportunități pentru investiţii şi fi- 
nanțări româneşti şi europene, ca şi pentru acordarea de 
expertiză în domeniile politic, social şi tehnico-ştiințific. 


MEXIC 


A 14-a economie mondială, 106 milioane de locuitori, 
democraţie nealterată din 1921, Acord de Liber Comerț cu 
SUA şi Canada (NAFTA - 1994) şi Acord de Asociere cu 
UE din 2000, Mexicul are, la rândul său, o pondere impor- 
tantă pe ambele continente americane. Iniţiator al Planu- 
lui Puebla-Panama (2000), al altor ample proiecte de coo- 
perare regională în zonele Americii Centrale şi în Caraibe, 
Mexicul nu poate totuşi ieşi din dependenţa sa comercială 
față de SUA-90% din comerțul său exterior se desfăşoară 
cu SUA şi Canada, ponderea UE nedepăşind 5-6%. 


UNIUNEA EUROPEANĂ 


Cu 27 de membri, UE se vede în fața unor provocări 
majore atât în propria sa structură, cât şi la nivelul politi- 
cilor de apărare şi securitate, de asistență pentru alte zo- 
ne, al politicii comerciale. 

UE trebuie să găsească soluții rapide atât acestor noi 
provocări interne, cât şi politicilor menite să asigure con- 
tinuarea şi perfecționarea planurilor sale de colaborare cu 
diferite țări şi organisme pe toate meridianele lumii. Una 
dintre aceste priorități o constituie America Latină, inter- 
față pe care România este obligată să o folosească arun- 
când în joc toate atuurile sale. 

UE trebuie, aşadar, să răspundă rapid şi bine atât ne- 
cesității de asimilare instituțională a noilor membri, cât şi 
regândirii axei Germania-Franţa şi a conceptului de alian- 
ță strategică cu SUA. Aceasta din urmă, determinantă, 
inclusiv pentru relația UE cu America Latină şi zona 
Caraibelor. 


COMUNITATEA ANDINĂ 


În 2006, la Summit-ul de la Viena UE - ALC, s-a hotă- 
rât inițierea negocierilor pentru încheierea unui Acord de 
asociere UE — Pactul Andin. Acest obiectiv este urmarea 
firească a dorinței Comisiei Europene de a asigura un echi- 
libru al relaţiilor sale cu toate sub-regiunile continentului; 
chiar dacă în sub-regiunea andină există anumite dificultăți 
legate de regimuri radicale de stânga (Venezuela, Bolivia, 
Ecuador), care au creat probleme în colaborarea economică 
şi comercială cu Europa. Zona este însă deosebit de intere- 
santă şi atrăgătoare pentru resursele ei de gaze şi petrol, de 
argint şi staniu, ca şi prin potenţialul ei agricol. 


ROMÂNIA 


În documentul aprobat şi difuzat în 2004 de către 
MAE „Repere pentru un nou profil strategic al României 
în următorul deceniu”, ca şi în „Prioritățile politicii exter- 
ne ale României ”, afişat pe site-ul MAE, America Latină 
fie nu figurează, fie este expediată sub o formulă gen “di- 
namizarea relaţiilor cu parteneri tradiționali din... şi 
America Latină”; ceea ce reflectă de altfel situația existen- 
tă îndeosebi în ultimul deceniu: 

— volum modest al schimburilor comerciale bilaterale 
pe o structură firesc nouă de produse față de situația din 
ultimul sfert al secolului trecut; 

- dialog politic sporadic şi fără urmări notabile în 
planul dezvoltării şi diversificării schimburilor de valori 
materiale şi spirituale; 

— restrângerea reciprocă a reprezentării diplomatice — 
7 ambasade latino-americane la Bucureşti şi 9 ale Români- 
ei în America Latină, de altfel comparabilă cu situația ce- 
lorlalte țări din Europa Centrală şi de Est, mai puțin Polo- 
nia. Printre cauzele acestei situații: 

- lipsa de interes şi a voinţei politice la nivelul autori- 
tăților române; 

- lipsa unei strategii coerente, nuanţate, bazată pe o 
ofensivă economică şi comercială atrăgătoare pentru par- 
tenerii latino-americani; ` 

- incapacitatea operatorilor economici români de a 
pătrunde pe piața latino-americană cu oferta noilor pro- 
duse româneşti, ca şi de a investi în economia țărilor din 
zonă; 

- tratarea continentului ca pe un tot unitar când, în 
realitate, abordările şi metodele ar trebui să fie adaptate la 
condițiile şi specificul fiecărui stat latino-american în par- 
te. 

Recent intrată în UE, dar cu o istorie îndelungată a 
relațiilor sale cu America Latină, România poate revigora 
aceste raporturi aproape abandonate în prezent, dacă: 

- va lansa semnale ferme, clare de continuitate în 
procesele sale de reformă economică şi de consolidare a 
instituționalității democratice; 

- va regândi de o manieră pragmatică relația econo- 
mică şi comercială grefată pe structura exportului şi im- 
portului care să răspundă în mod realist necesităților eco- 
nomiei sale şi a partenerilor latino-americani; 

- va cristaliza, în perioada imediat următoare, un 
plan coerent de abordare a raporturilor sale de ansamblu 


117 
www.dacoromanica.ro 


Vasile Dan 


cu America Latină şi zona Caraibelor cu punct important 
de referinţă şi sprijin în UE; 

- va inculca, la nivelul tuturor factorilor de decizie 
politică şi economică, o nouă mentalitate în abordarea şi 
înţelegerea specificului regiunii. 

Se poate constata însă, din păcate, că la nivelul auto- 
rităților române, ca şi al întreprinzătorilor privaţi nu exis- 
tă un interes real şi nici o continuitate coerentă în abor- 
dare. Predomină, deocamdată, interesele sporadice, cir- 
cumstanţiale, incapabile să transmită un mesaj de încre- 
dere la nivelul autorității şi al întreprinzătorului latino- 
american. 

Turismul politic, parlamentar şi economic mascat sub 
forma “unui interes de cunoaştere şi documentare” per- 
petuu se dovedeşte a fi nu numai contraproductiv, dar şi 
creator al unei imagini deformate față de țara noastră. Se 
poate spune că în etapa actuală, deficitul de imagine şi 
mai ales deficitul de cunoaştere atenuate nesemnificativ 
de acțiunile la nivel iniţiate mai ales de partea română, au 
contribuit, alături de persistenţa unor probleme structura- 
le, la stagnarea sau chiar regresul relaţiilor României cu 
țările din regiune, accentuat de incapacitatea operatorilor 
economici din România dar şi din America Latină de a 
identifica şi promova interese reciproc avantajoase. 

Alături de UE sau de țări membre ale acesteia, Ro- 
mânia va trebui să folosească inteligent trecutul şi afinită- 
tile sale incontestabile cu regiunea pe baze pragmatice, cu 
o ofertă atrăgătoare de produse şi servicii noi — singurele 
atuuri cu care țara noastră se poate reînscrie în rândul ju- 
cătorilor interesanți pentru partenerii latino-americani 
evoluațţi, exigenți şi cu multe necesități. 

Mi-am permis aceste consideraţii ca o chintesență a 
experienței mele vizavi de America Latină, de încercările 

mele, multe şi insistente, de-a lungul anilor în favoarea 
regândirii politicii noastre față de continent şi, de ce nu, 
ca o modestă contribuție sper la fundamentarea în conti- 
nuare a acesteia în interes reciproc avantajos pentru am- 
bele continente prin intermediul Uniunii Europene. 

De altfel, aceste elemente de program de acţiune, 
aceste idei, cu domenii şi ţinte precise au fost susținute de 
Direcția America Latină în mod constant în primii ani ai 
decadei anilor 90, de ministrul de externe şi de preşedin- 
ţia țării, de guvern şi alte autorități române însă la proba 
practică a schimburilor economice şi comerciale, a unui 
dialog politic coerent, pragmatic şi realist, partea română 
a pierdut examenul. S-a vorbit şi se vorbeşte mult dar se 
face prea puțin şi timpul nu iartă. 

Au fost probleme cu care m-am confruntat aproape ze- 
ce ani în care m-am aflat în fruntea ambasadelor țării noastre 
din Chile (1994-1999) şi Mexic (2001-2006), de la Ciudad de 
Mexico unde am avut reşedinţa fiind acreditat şi în Guate- 
mala, El Salvador, Honduras, Nicaragua şi Costa Rica. 

Înainte însă de a face din nou un salt spre Anzi, unde 
vom rămâne ceva mai mult timp, aş dori să împărtăşesc 
cititorilor câteva impresii despre cei doi ani şi jumătate în 
care am funcționat în Centrala MAE, între sosirea din 
Spania şi plecarea spre Chile; experienţă de tranziție în 
plan național şi ca atare şi în plan extern, adică şi în MAE 
şi la misiunile sale diplomatice. 

Sosit de la Madrid am preluat imediat, la decizia mi- 
nistrului, Serviciul drepturile omului din cadrul Direcţiei 
Juridice; o adevărată odihnă, poate binemeritată după atâ- 
tea încercări de foc din ultimii doi ani. De aici am avut 
pentru prima dată în cariera mea de diplomat, posibilita- 
tea de a beneficia de o bursă a MAE olandez chiar pe te- 
matica drepturilor omului; şi am folosit-o! Au fost trei 

săptămâni minunate în care m-am simțit cu adevărat un 
student la nivel înalt! Adică aveam 50 de ani şi am fost 
primit cu o deferență excepţională la cele mai înalte nive- 
luri ale MAE olandez, la Înaltul Comisar CSCE pentru 
minorități, Van der Stoel, fost ministru de externe, am 
avut întâlniri de lucru şi de schimb de experienţă cu înalți 
demnitari de la Curtea Permanentă de Arbitraj, Curtea 
Internaţională de Justiţie, Tribunalul Iran-SUA, Conferin- 
ţa de Drept Internaţional Privat, la Universitățile din 
Leiden, la Comitetul Helsinki din Utrecht. Coordonatorul 
întregului program a fost TMC ASSER INSTITUUT şi 
MAE olandez; la acesta din urmă am avut convorbiri de 
un deosebit interes cu directori şi consilieri specializați în 
problematica europeană, integrare europeană, drepturile 
omului, relaţiile cu Americile etc. 

La revenirea în țară am prezentat ministrului 
Meleşcanu un amplu Memorandum cu propuneri concre- 
te menite să instituționalizeze relațiile Institutului olandez 
cu Universitatea Bucureşti şi Institutul Român de Studii 
Internaționale (IRSI), intensificarea schimburilor şi contac- 
telor la Bucureşti şi Utrecht pe problematica drepturilor 
omului între Comitetele Helsinki omoloage etc. Cele mai 
interesante propuneri bazate pe experienţele avute de 
olandezi în procesul de aderare la CEE (UE) au fost înain- 
tate conducerii MAE român şi au folosit la ulterioarele 
măsuri de organizare structurală a instituțiilor române cu 
competențe în materie. În acelaşi timp, am prezentat o 
detaliată informare despre funcționarea diferitelor struc- 
turi juridice ale Cancelariei olandeze, idei transmise cu 
multă solicitudine de către colegii olandezi şi preluate cu 
interes de colegii mei din externe. 

Cred că în premieră absolută am adus în Centrala 
MAE o serie de puncte de vedere ale părții olandeze pe o 

temă ce se dezbătea chiar în acele luni: instituirea unui 
tribunal pentru judecarea crimelor împotriva umanității 
comise pe teritoriile fostei Yugoslavii. Olanda se oferise 
deja să găzduiască acest Tribunal, legea după care urmau 
să fie judecaţi criminalii de război trebuia să fie o îmbina- 
re între dreptul naţional şi cel internațional, determinarea 
categoriilor de criminali ce urmau să fie puşi sub acuzare 
(autorități politice, cei direct legaţi de acestea, intermedi- 
ari care dau şi primesc ordine, executanţi civili şi militari), 
regimul persoanelor tinere cu condamnări de 10-15 ani 
după eliberare/reintegrare în societate. 

O altă temă de mare actualitate şi încă în curs de cla- 
rificări era succesiunea statelor la tratate; cazurile destră- 
mării URSS, Cehoslovaciei şi mai ales Yugoslaviei ridicau 
probleme de succesiune în dreptul internațional cu impli- 
caţii directe şi fundamentale în planul relaţiilor bi- şi 
multilaterale. Tocmai de aceea am inclus în raportul meu 
idei novatoare pe care olandezii le dezbăteau asiduu la 
MAE iar Adrian Bos, consilierul juridic al Direcţiei Juridi- 
ce din acest minister era expertul de la care am aflat şi am 
învăţat multe lucruri utile; toate le-am adus la cunoştinţa 
colegilor din Centrală. 

Pe lucrarea respectivă, din câte îmi amintesc de circa 
20 de file, ministrul Meleşcanu a pus o rezoluţie generoa- 
să: „De acord cu propunerile”. Lua sfârşit astfel noua şi 
scurta mea experiență multilaterală. 

Bilateralul mă chema din nou la ordine căci între 
timp chiar fusesem numit la conducerea Direcţiei Ameri- 
ca Latină... 

AMBASADOR ÎN CHILE 


La sfârşitul lunii septembrie 


Aaa | 


1994, împreună cu familia, adică so- ta la 

ţia şi fiul nostru Cristian „cubane- |NoR”E sran ți 
zul”, ne luam zborul spre Santiago ARR 
de Chile unde fusesem numit amba- paean Tea 


sador. Începea o perioadă de aproa- ) 
pe cinci ani în care am încercat şi [norec ae f 
cred că am reuşit într-o oarecare mä- 
sură să „duc ţara cu mine acolo unde 
mă aflam; a şti să te faci iubit când 
reprezinți țara ta, înseamnă a o 
servi”, aşa cum spunea Nicolae 
Titulescu. Chile este o țară pe care 
am cunoscut-o în diferite momente 
ale dezvoltării sale. 

Prima cunoştinţă cu ea am făcut- 
o în 1971 când m-am aflat acolo pen- 
tru cinci zile ca translator al unei de- 
legații parlamentare române. Era pe- 
rioada Unităţii Populare, adică a gu- 
vernului socialist instaurat odată cu 
victoria la limită în alegerile prezi- 
dențiale a lui Salvador Allende. Des- 
pre sfârşitul tragic al acestui regim şi 
al preşedintelui Allende am scris 
într-un alt capitol. Au urmat anii dic- 

taturii (1973-1989) iar în urma referendumului popular din 
5 octombrie 1988 Augusto Pinochet s-a retras din fruntea 
statului şi democraţia s-a reinstaurat în 1990 prin alegerea 
preşedintelui Patricio Aylwin, democrat-creştin, fost pre- 
şedinte al Senatului chilian în timpul guvernării socialiste 
însă într-o puternică opoziţie față de aceasta. 

A doua vizită în Chile a avut loc în 1993 când l-am 
însoțit pe preşedintele țării într-un amplu turneu prin 
America Latină, turneu ce a inclus şi Chile. Numirea ca 
ambasador în această țară s-a produs, ca atare, avându-se 
în vedere aceste precedente, cunoaşterea nu numai a pro- 
blematicii continentului dar şi, mai ales, a acestei țări deo- 
sebit de interesantă prin istoria ei, prin evoluțiile politice, 
economice şi sociale din ultimele decenii. Aşadar, Chile! 
In limba aymara, vechi locuitori ai acestei țări, chilli în- 
seamnă “ acolo unde se termină pământul”; o altă explica- 
ție a denumirii țării ar proveni de la forma sa de ardei iute 
iar în spaniolă acesta se traduce cu chile. 

“Goliciune geologică, selvă dură, întinse livezi, zăpezi şi 
ultime iceberguri”, iată cum vedea Gabriela Mistral, poeta 
chiliană premiată cu un Nobel pentru Literatură, propria 
sa țară. 

Întinsă pe o lungime de peste 4.300 de kilometri dar 
cu lățimi cuprinse doar între 35 şi 175 de kilometri, Chile 
cunoaşte toate formele de relief şi toate condițiile atmos- 
ferice: la Nord întinsul şi uscatul deşert Atacama, la Sud 
Antarctica cu ale ei glaciare şi vânturi permanente, dar şi 
Țara de Foc şi o parte a Patagoniei. Țara este împărțită în 
12 regiuni de la nord la sud, capitala Santiago de Chile 
situându-se la centru între a V-a şi a VI-a, ea formând Re- 
giunea Metropolitană, în prezent cu o populaţie de peste 
şase milioane de locuitori, adică circa 40 la sută din popu- 
laţia țării. 

Această zonă centrală este bogată în văi udate de râ- 
uri importante ce îşi au izvoarele în Anzii Cordilieri. 

Resursele naturale ale acestei țări sunt variate şi con- 
sistente: cupru în nord, cărbune şi petrol în sud, păduri 
imense în centru şi sud, agricultura şi zootehnia în centru, 
culturi pomicole şi viticole în centru, pescuitul în toată 
zona de coastă. Cu o speranţă de viaţă de circa 72 de ani şi 
un înalt nivel de alfabetizare (95%), cu o mortalitate infan- 
tilă de circa 18%, o populaţie urbană de 84% din totalul 
locuitorilor săi şi cu Antarctica unde se află 84% din re- 
zerva de apă dulce a planetei, Chile este o ţară de invidiat 
din multe puncte de vedere; iar chilienii sunt conştienţi de 
valorile lor şi ştiu să le cultive, să le promoveze şi să le 
apere. 

Constituţia din 1833 a fost în vigoare aproape 100 de 
ani, apoi au fost adoptate cea din 1925, 1980 şi 1989 care 
instaurează un regim democratic, republică parlamentară 
şi asigură o instituționalitate puternic democratică între- 
ruptă violent de perioada în care la putere s-a aflat Junta 
militară a generalului Augusto Pinochet (1973-1989). Chi- 
le a mai avut de fapt un alt guvern militar în perioada 
1925-1931 dar nu atât de drastic ca cel al lui Pinochet. 

Parlamentul chilian-Congresul-are două Camere şi 
îşi are sediul în oraşul Valparaiso la circa 120 de kilometri 
Nord de capitală. 

Ceea ce a atras atenţia întregii lumi a fost maturitatea 
şi inteligența cu care partidele politice, masele de cetăţeni 
indiferent de convingeri politice, religie, rasă sau alte di- 
ferenţe au format înaintea referendumului din octombrie 
1988 o mare şi unică coaliție în favoarea lui NU, adică 
pentru ca regimul Pinochet să înceteze pe cale democrati- 
că, prin alegeri. Aceasta s-a întâmplat la sfârşitul lui 1990 
când Patricio Aylwin, candidatul Coaliţiei pentru Demo- 

crație a învins detaşat în alegerile prezidenţiale. Au fost 
patru ani de tranziție democratică grei dar pașnici, urmați 
de alți şase în care preşedinte a fost un alt reprezentant al 
Coaliţiei, Eduardo Frei Montalva. În această decadă a 
funcționat de o manieră exemplară, deşi nu fără unele 
sincope, un proces dureros dar continuu de reconciliere 
națională între victimele dictaturii şi resturile acesteia 
(armata, foşti politicieni, oameni de afaceri, Pinochet în- 
suşi, senator pe viață conform constituţiei). Mai ştiam că 
Chile a avut un adevărat boom economic în perioada 
Pinochet ca urmare a unei politici liberale inteligente ba- 
zate pe experiența şi conceptele aşa numiţilor Chicago 
boys pe care Pinochet i-a instruit în SUA şi i-a numit apoi 
în posturi cheie din economie şi finanțe. Privatizările in- 
dustriei cuprului, a băncilor, educaţiei au dus la o revigo- 
rare extraordinară a economiei chiliene devenită şi răma- 
să deosebit de atractivă pentru investitorii şi operatorii 
comerciali din toate țările lumii. Forța de muncă calificată 
şi disciplinată, resursele naturale bine valorificate (ex. 
crescătoriile de somon au cunoscut o asemenea dezvoltare 
încât Chile şi-a putut plăti datoriile externe față de SUA, 
circa 14 miliarde dolari, în numai 5 ani prin vânzarea 
acestei delicatese...) au transformat această țară în una 
țintă pentru Uniunea Europeană, Mercosur, APEC, 
NAFTA şi, bineînțeles pentru marile capitaluri din țările 
dezvoltate ale lumii. România a avut relaţii înfloritoare cu 
Chile în anii 70 şi 80 iar după revoluție părea că ele vor 
continua să se dezvolte. Înțelegerile şi chiar contractele 
încheiate cu sectorul public şi privat din Chile cu prilejul 
vizitei prezidenţiale din 1993 păreau să conducă la o ase- 
menea perspectivă. 

Îmi revenea misiunea de a facilita prin mijloacele 
specifice diplomaţiei punerea în practică a acordurilor şi 

înțelegerilor convenite la cel mai înalt nivel dar şi de a 
prezenta chilienilor procesul democratic din România cu 
asemănările şi diferențele sale față de cel chilian inițiat 
cam în acelaşi timp; lărgirea ariei de relații utile ale amba- 
sadei şi convingerea operatorilor economici din această 
țară, a investitorilor chilieni de a veni în România dar şi a 
celor români pentru a impulsiona schimburile de valori 
materiale şi spirituale dintre două națiuni prietene a fost 
prioritatea acţiunilor mele şi ale colectivului pe care îl 
aveam la dispoziţie. Iar acesta includea personal diploma- 
tic redus ca număr, personal tehnic simbolic, la limita de- 
cenţei însă dorința noastră de a face treabă a fost mereu 
entuziastă şi pragmatic calată pe oportunităţile oferite de 
economia emergentă a Chile, de disciplina şi eficienţa fac- 
torului uman chilian. Dificultățile au apărut mai ales din 
partea operatorilor economici români şi a legislaţiei ro- 
mâne... în continuă mişcare. 

A ne face cunoscuţi cu propriile noastre valori şi obi- 
ective, a lărgi şi consolida aria relaţiilor utile la toate nive- 
lurile şi în toate domeniile, a convinge factorii chilieni de 
decizie dar şi oamenii de afaceri importanţi din sectorul 
public şi privat asupra viabilității economiei româneşti 
dar şi pe cei români asupra potenţialului şi seriozității 
partenerilor chilieni, iată numai câteva dintre obiectivele 
pe care mi le-am fixat ca imediate dar şi pe termen mediu 
şi lung. 

Începând cu vizita inițială de prezentare a scrisorilor 
de acreditare la preşedintele Eduardo Frei Montalva şi con- 
tinuând în lunile imediat următoare cu cele la conducerea 
Ministrului Relaţiilor Externe (MRE), la alte ministere de 
interes pentru noi (Economie, Justiție, Muncă, Apărare 
etc.), la parlamentul din Valparaiso, localitate situată la cir- 
ca 120 km. de Santiago de Chile dar cu reprezentanţe ale 

celor două Camere şi în capitală, la partidele parlamentare; 
oameni de afaceri importanți (Pedro Lizana, preşedintele 
celui mai mare Grup industrial, Pedro Ibáñez, preşedintele 
celui mai mare Grup alimentar CORPORA, Pedro Corona, 
preşedintele AFP-urilor, adică sistemul privat de pensii de 
un deosebit succes în Chile, Luis Angel Ovalle, preşedinte- 
le industriei termale şi proprietar a două stațiuni termale 
cu asistență medicală în sistem Ana Aslan, Abelardo Mella 
Quezada, importator de produse casnice din România etc.), 
universități, redacțiile celor mai importante ziare, televizi- 
uni, posturi de radio,oameni de artă şi cultură şi instituții 
din domeniu - toate au fost înscrise într-un plan de contac- 
te pe care l-am respectat cu sfințenie. La diferite întreve- 
deri, în funcție de specific şi interesele noastre am fost înso- 
țit de unul dintre colegii mei care răspundea de sectorul 
respectiv; în acest fel puteam urmări operativ desfăşurarea 
celor convenite inițial şi puteam, desigur, să informăm in- 
stituțiile specializate din țară. Am instituit o evidență dras- 
tică a tuturor elementelor de interes apărute din aceste 
convorbiri şi întrevederi cu autoritățile chiliene dar şi re- 
zultate din comunicările cu instituţiile din ţară, cu Centrala 
MAE, cu ministerele economice, cu oameni de afaceri, uni- 
versități, ziare, posturi de radio şi TV. Această monitoriza- 
re m-a ajutat atât pe mine cât şi pe colegii mei de la comerţ 
(consilierul economic) şi pe primul. ..şi singurul meu cola- 
borator să ştim în orice moment în ce stadiu se află o pro- 
blemă, o propunere sau o inițiativă indiferent de unde ve- 
nea aceasta. Monitorizare care ne-a provocat mai degrabă 
bătăi de cap decât avantaje în condiţiile în care la propune- 
rile noastre nu primeam răspunsuri sau le primeam târziu, 
răspunsurile erau negative din motive de... legislaţie, alte 
priorități sau imposibilitatea livrărilor de marfă contractată 
deja. 

Am avansat la puţin timp de la sosirea la post pro- 
puneri articulate referitoare la implementarea în România 
a unui sistem privat de pensii inspirat din experiența de 
succes a chilienilor. Ei erau un adevărat model pentru mai 
multe țări din America Latină dar şi din Asia. Am partici- 
pat la al [I-lea Congres Iberoamerican al AFP-urilor şi am 
trimis noi şi argumentate propuneri în materie. Propune- 
rile ambasadei au vizat inclusiv invitarea unor delegații 
române pentru cunoaşterea pe teren a acestei experienţe, 
efectuarea de întâlniri şi convorbiri cu factorii de decizie 
în materie atât din sectorul privat cât şi din cel public de 
pensii. Ministrul muncii din România în fruntea unei de- 
legaţii reprezentative şi o altă delegaţie de specialişti ro- 
mâni la Seminarul PNUD pe această temă s-au aflat pen- 
tru mai multe zile în Chile în acest scop în 1998; despre 
sistemul românesc privat de pensii se poate vorbi abia din 
2006! Târziu dar tot e bine că s-a făcut. În fiecare an au loc 
consultări româno-chiliene pe această temă, probă a inte- 
resului existent şi a disponibilităţii celor două părți de a 
aprofunda eficiența sistemului. Mă simt satisfăcut de fap- 
tul că am inițiat o asemenea colaborare. 

Pe timpul mandatului meu chilian am avut impor- 
tante vizite de personalități româneşti la Santiago de Chi- 
le. Amintesc pe preşedintele Camerei Deputaţilor Adrian 
Năstase, ministrul de externe Andrei Pleşu, ministrul 
muncii Alexandru Athanasiu, secretari de stat la cele do- 
uă Seminarii economice româno-chiliene, două delegații 
ale Societății Române de Radio, patru delegaţii la Târgul 
Internaţional de la Santiago de Chile, diferiți oameni de 
cultură, scriitorul Pop Simion, o delegaţie a tinerilor cerce- 
taşi români etc. Am determinat deplasarea la Bucureşti a 
mai multor oameni de afaceri chilieni (Pedro Lizana, 
Pedro Corona), a unui secretar de stat de la MRE la Fo- 

rumul pentru democrație, rectorii universităților din 
Talca, Santiago de Chile şi Punta Arenas etc. Au vizitat 
România preşedintele Tribunalului Constituţional şi un 
ministru al Curţii Supreme de Justiţie. Vizita oficială la 
Bucureşti a ministrului de externe chilian Jose Miguel 
Inzulza în iulie 1995 a reprezentat cea mai reprezentativă 
prezenţă chiliană în România. 

Ca o apreciere generală asupra acestor vizite, în am- 
bele sensuri, pot spune acum că nu au avut ecoul şi efici- 
ența pe care le doream. Oamenii de afaceri români erau în 
cele mai multe cazuri interesați mai degrabă de afaceri ce 
nu se puteau regăsi pe piața chiliană; exemplul pe care nu 
îl pot uita este dat de un om de afaceri român care dorea 
să vândă în Chile cablu din cupru sau altul care dorea să 
instaleze sisteme de televiziune, ambii uitând că se aflau 
într-o țară în care cele două sectoare erau... la ele acasă. 
Au existat şi unele delegaţii ce reprezentau diferite Came- 
re de Comerţ şi care nu se arătau deloc interesate de ne- 
gocierile ce le fuseseră perfectate cu eforturi deosebite ne- 
făcând nici măcar efortul să coboare din camerele lor la 
parter acolo unde se desfăşurau lucrările. Turismul eco- 
nomic era (oare timpul trecut e bine folosit?) la modă. 

Oamenii de afaceri chilieni care au ajuns la Bucureşti 
cu obiective foarte clare au întâmpinat dificultăți de ordin 
legislativ, birocratic şi de mentalitate în contactele cu 
omologii lor români şi la instituțiile noastre competente. 
Reveniţi la Santiago de Chile aceştia mă evitau o perioadă 
de timp din jenă față de mine, eu fiind cel care îi convin- 
sese să facă deplasarea pentru că sunt aşteptaţi cu interes 
conform unui program pe care îl perfectasem de comun 
acord cu cele două părți... Am avut o situație care practic 
a pus capăt unei colaborări foarte eficiente cu tractoare 
româneşti pe piața chiliană, afacere desfăşurată mai bine 


129 
www.dacoromanica.ro 


Vasile Dan 


de două decenii. Un înalt reprezentant al Uzinelor Tracto- 
rul din Braşov s-a aflat la Santiago pentru a semna un 
contract de livrare a 250 de tractoare; termenele de livrare 
şi calitatea tractoarelor erau exact stipulate în contractul 
semnat chiar în prezența mea. Omul de afaceri chilian 
urma să livreze la rândul său diferitele loturi de tractoare 
româneşti mai multor dealeri din diferite regiuni ale țării. 
Cum livrarea întârzia şi termenul-limită trecuse am inter- 
venit personal la Braşov pentru a mă informa şi, mai ales, 
pentru a impulsiona trimiterea mărfii. Cu stupoare am 
fost informat de către directorul comercial al Uzinei că un 
prim lot de 60 de tractoare pregătit pentru Chile a fost 
„deturnat“ către un cumpărător turc care se prezentase la 
poarta uzinei cu o sacoşă cu dolari... şi aşa argumentul 
bani imediaţi a învins argumentul respectării angajamen- 
tului asumat față de un cumpărător tradițional. A fost, de 
altfel, începutul sfârşitului prezenței noastre cu tractoare 
pe piața chiliană; ca de altfel şi al producţiei de tractoa- 
re... Exemple similare au existat şi există şi aceasta este 
una dintre cauzele pentru care schimburile economice bi- 
laterale scad în loc să crească. Operatorii economici ro- 
mâni, şi nu numai, nu realizează că Chile s-a transformat 
într-un partener căutat şi dorit pe piața mondială şi, ca 
atare este în situația de a-şi selecta partenerii; îl îndreptă- 
țesc la aceasta stabilitatea politică internă, potenţialul 
economic pus excelent în valoare printr-o politică econo- 
mică şi financiară realistă şi pragmatică. Desigur, schim- 
barea drastică a structurii producției noastre industriale 
interne reprezintă o altă cauză majoră a pierderii acestei 
piețe de pe continental latino-american; şi nu numai a 
acesteia. 

Aş dori să mă opresc acum la câteva aspecte ale vizi- 
telor mai importante ce au avut loc în Chile pe perioada 

mandatului meu: prezenţa preşedintelui Camerei Deputa- 
ților Adrian Năstase şi a ministrului de externe Andrei 
Pleşu. 

Adrian Năstase s-a aflat în Chile într-o vizită oficială 
de cinci zile în luna martie 1995 în fruntea unei delegații a 
Camerei Deputaţilor din care au făcut parte deputaţi ai 
tuturor partidelor parlamentare din acel moment. Pro- 
gramul vizitei, atent întocmit în urma mai multor runde 
de negocieri cu partea chiliană şi cu acordul, desigur, al 
părții române, a inclus primiri la şeful statului, la condu- 
cerile celor două Camere ale Congresului chilian, susține- 
rea unei alocuțiuni ample în Congresul chilian de la 
Valparaiso, întâlniri cu partidele politice chiliene, acorda- 
rea de interviuri la radio şi televiziune, vizite la obiective 
turistice de interes în apropierea capitalei etc. La ambasa- 
dă am oferit, aşa cum se obişnuieşte, un cocteil în onoarea 
delegaţiei române la care au participat autorități chiliene 
omoloage, şefi ai unor misiuni diplomatice acreditați la 
Santiago, ziarişti şi cea mai mare parte a coloniei române 
din Chile. Se poate spune că a fost o acţiune reuşită în an- 
samblul ei, Adrian Năstase demonstrând suplețe, dina- 
mism şi multă disponibilitate atât față de interlocutorii 
chilieni cât şi față de noi şi de ceilalți români pe care i-a 
cunoscut cu acel prilej. M-a impresionat capacitatea lui 
Adrian Năstase de a recupera forțele consumate de-a lun- 
gul unui turneu obositor dormind pur şi simplu 20-30 de 
minute în timpul unor deplasări cu autoturismul de 
exemplu. M-a impresionat şi capacitatea sa de a se cala 
imediat pe specificul şi atmosfera create spontan de gazde 
atunci când pe timpul unui dineu informal la un restau- 
rant tipic chilian a dat curs invitaţiei de a urca pe scenă şi 
a dansa dansuri chiliene îmbrăcat în tipicul poncho chili- 
an şi cu pălăria de paie tipică din zonă. 

Dacă aceasta a fost partea agreabilă a vizitei păstrez 
şi una mai puțin plăcută. Le-am arătat şi le-am prezentat 
tuturor membrilor delegaţiei sediul ambasadei noastre în 
care îşi au locuinţele toți salariaţii şi în care se află şi... 
reşedinţa ambasadorului. Adică locul de muncă laolaltă 
cu locuinţele tuturor de-a valma. Construcţia din anii 30, 
în stil clasic francez de la începutul secolului XX se află, şi 
astăzi, într-o stare precară dar ocupă un teren de peste 
3000 mp într-o zonă rezidenţială de mare atracţie pentru 
dezvoltatorii chilieni. Cu alte cuvinte, am explicat delega- 
ției şi domnului Adrian Năstase că valorificarea clădirii ar 
putea aduce statului român un venit net de circa 1,4 mi- 
lioane de dolari, asta după ce am dobândi un nou sediu 
pentru ambasadă şi, separat, trei-patru apartamente re- 
prezentative pentru membrii ambasadei. Mai mult, am 
explicat că avem deja un ofertant care ne-ar asigura toate 
facilitățile de funcționare pe perioada de trei-patru luni 
ale tranziției de la părăsirea actualei clădiri până la insta- 
larea în noile spații. Delegaţia a primit cu interes această 
propunere şi m-a asigurat că la revenirea în țară vor face 
demersurile pertinente pentru ca operațiunea să se pro- 
ducă cât mai repede posibil. Am să închei acest episod 
menționând că nici astăzi nu s-a întâmplat nimic în mate- 
rie... 

Vizita domnului Andrei Pleşu în Chile (noiembrie 
1998) s-a înscris, şi ea, într-un cadru mai larg al unui tur- 
neu latino-american. Programul vizitei, negociat intens cu 
factorii de decizie de la MAE chilian dar şi cu alte institu- 
ţii şi oameni de afaceri şi de cultură mi-au ocupat, aşa 
cum este normal, mai multe săptămâni de intensă activi- 
tate. Cea mai delicată parte a programului a fost cea refe- 
ritoare la includerea sau nu a unei conferințe prezentate 
de ministrul român la un prestigios Institut de Relaţii In- 

ternaționale din Santiago. Convenirea datei şi a temei con- 
ferinţei, a personalităților invitate s-au făcut prin coordo- 
narea multor elemente ce se tot schimbau fie din țară, fie 
din Chile. Când în sfârşit totul a fost perfectat şi invitaţiile 
lansate, cu numai două-trei zile înaintea sosirii delegaţiei 
am primit de la Bucureşti informația conform căreia se 
anulează conferința domnului ministru şi ca atare trebuie 
scoasă din program! Vă puteţi imagina ce a însemnat să 
explic gazdelor chiliene, riguroase şi sensibile la aseme- 
nea situații că trebuie să anulăm acțiunea la a cărei defini- 
tivare depuseserăm atâtea eforturi: ştire de presă, telefoa- 
ne date de ambasadă şi de Institutul respectiv persoanelor 
invitate, explicații, jenă etc. Un alt moment al programu- 
lui vizitei l-a constituit ziua de duminică, ultima din pro- 
gram, în seara aceleiaşi zile delegaţia urmând să pără- 
sească Chile: activități sau odihnă totală? Aceasta era în- 
trebarea la care nu am primit un răspuns clar nici măcar 
la sosirea delegației la Santiago de Chile. Condiţii în care 
am rămas în stand by cu două activităţi care să răspundă 
cât mai bine acestui alambicat set de preferinţe. În final, 
vizita a fost un adevărat succes politic şi s-a soldat cu 
semnarea de documente şi, mai ales cu schimburi de opi- 
nii extrem de interesante şi utile ambelor părți pe teme 
bilaterale şi internaționale. Merită să fac aici câteva co- 
mentarii poate mai puțin diplomatice dar, oricum, pline 
de învățăminte, chiar diplomatice. 

La dejunul oficial oferit în onoarea ministrului român 
de către omologul său chilian cei doi au pronunţat, con- 
form ceremonialului obişnuit, scurte alocuțiuni. Cei doi 
au vorbit liber, interesant şi cuceritor dar...şi aici începe 
insolitul, ambii au pronunțat speech-ul în limba... germa- 
nă! Aşadar, doi miniştri de externe din ţări latine vorbind 
germană la un dejun oficial era, fără îndoială, expresia 

unei deschideri culturale şi a unei anverguri spirituale a 
celor doi şefi de diplomaţii fără precedent poate, oricum 
rar întâlnite. lar cei doi, pentru a rămâne în planul anec- 
dotic, ne-au tradus ulterior, în rezumat, conținutul celor 
spuse anterior! Pentru cei ce nu ştiu, să menționez că An- 
drei Pleşu are o solidă formațiune germană iar ministrul 
chilian de atunci a trăit mai mulți ani la Berlin atunci când 
a fost obligat să plece în exil după instalarea dictaturii mi- 
litare în 1973... 

L-am cunoscut cu acel prilej pe Andrei Pleşu care 
preluase conducerea ministerului de externe cu aproape 
doi ani în urmă. Bonom, gurmand, extraordinar coseur, 
stăpân pe problematica în discuţie, manipulând cum do- 
rea limbile germană, franceză şi engleză, cam comod şi 
deschis (poate prea deschis uneori...) la opiniile colabora- 
torilor, mai exact a colaboratoarelor. Îmi amintesc că la 
plecarea spre sediul ambasadei unde ofeream un cocteil 
în onoarea sa şi la care invitasem toți şefii misiunilor di- 
plomatice din Santiago, toți românii şi pregătisem şi câte- 
va surprize (doi distinşi ziarişti din aria culturală erau la 
ambasadă gata să îl intervieveze), domnul Pleşu mi-a 
spus că este cam obosit şi că va rămâne cel mult o oră. 

La ambasadă am organizat de aşa manieră desfăşu- 
rarea acțiunii încât în prima oră ministrul a reuşit să salu- 
te peste 40 de ambasadori, cam 20 de români, cel puțin 50 
de reprezentanți ai celor mai importante instituţii chiliene, 
inclusiv arătoşii generali(trei) în impresionantele lor uni- 
forme albe cu fireturi şi pline de decorații din partea celor 
trei armate clasice. lar domnul Pleşu a rămas impresionat 
de aprecierile, chiar aşa scurte cum permit asemenea acti- 
vități protocolare, oaspeţilor la adresa României, a amba- 
sadei şi chiar asupra activității sale înainte şi după 1989 
(notă: avusesem desigur grijă să distribui mai multe CV- 

uri ale ministrului). Au urmat, de data aceasta în poziția 
şezând comod într-un fotoliu din biroul ambasadorului, 
cele două interviuri care l-au tonifiat şi mai mult. Moment 
după care Domnia Sa s-a retras... definitiv în grădina am- 
basadei aranjată de soţia mea şi de administratorul 
Dumitrescu — trandafiri, iarbă tunsă a la Versailles, un 
magnoliu în floare şi un cocotier bine îngrijite de colegul 
Nicolae, foarte mare iubitor de natură. La o masă, ba nu, 
la două mese, principalii membri ai delegaţiei şi cu soția 
mea au intrat parcă într-o adevărată transă a destinderii. 
Liderul era desigur domnul Pleşu care se simțea mai vi- 
guros ca oricând, tonifiant pentru cei din jur şi atrăgător 
până la acceptarea necondiționată a companiei tuturor 
celor prezenți. Eu am fost prezent la uşă până când ultimii 
oaspeţi au părăsit ambasada — mulți dintre aceştia au tre- 
cut să îl salute pe ministru în paradisul în care se refugia- 
se -pentru a mă alătura apoi grupului care se lărgise con- 
siderabil: am prezentat întregul personal al ambasadei, 
am făcut față chiar şi „celei din urmă dorinţe” a ministru- 
lui şi anume, am adus din rezerva proprie o sticlă neînce- 
pută de coniac Napoleon, ceea ce l-a făcut să comenteze 
că „aici domnul ambasador e supremul”. Se făcuseră ore- 
le 23.00, adică trecuseră patru ore de când delegaţia se 
afla la ambasadă şi domnul Pleşu uitase desigur că se te- 
muse că nu va rezista mai mult de o oră „calvarului” unei 
activități diplomatice de rutină... 

Ultima zi, cu pricina, cea de duminică a decurs la fel 
de neaşteptat şi relaxant în ciuda confuziei ce a domnit ini- 
țial asupra ei: în cursul dimineții delegaţia a făcut o vizită 
la atelierul sculptorului chilian Federico Assler, pionier al 
operelor de artă în beton cu care mă împrietenisem de mai 
multă vreme iar ulterior, alte cinci ore s-au desfăşurat într- 
un cadru natural de excepție la o mică stațiune de odihnă 

pusă la dispoziție în exclusivitate pentru delegație şi însoți- 
tori de către prietenul meu Pedro Corona, preşedintele 
AFP-urilor chiliene, modelul pensiilor private din regiu- 
ne.(Ar fi de prisos să mai spun că acestea erau alternativele 
de program aflate în stand by de mai multe zile). 

Nu pot încheia acest episod fără a aminti că la numai 
şase luni de la vizită, domnul Pleşu m-a rechemat în Cen- 
trala MAE pentru a mă ruga să preiau conducerea Direc- 
tiei Protocol. Începea o nouă şi interesantă etapă din cari- 
era unui diplomat...cuminte. 

Dar până atunci cred că Chile merită încă puțină 
atenție din partea autorului. 

Aş dori să redau acum câteva dintre realizările mele 
în plan diplomatic, mai ales în cel al diplomaţiei culturale. 
Cum în plan politic lucrurile se înscriau într-un algoritm 
normal al contactelor şi vizitelor reciproce fără sincope şi 
diferențe de opinii față de marile probleme bi- şi multila- 
terale, în plan economic şi comercial păreau să fi ajuns la 
o plafonare mai mult sau mai puțin justificată, am recurs 
la arma spirituală pentru a apropia cele două țări, pentru 
a le face să se înțeleagă mai bine în intimitatea idiosincra- 
siei lor; era, sunt convins şi acum, şi am aplicat aceeaşi 
formulă şi în următoarele mele misiuni diplomatice, calea 
sigură spre deschiderea apetitului reciproc spre cunoaşte- 
re şi mai bună înțelegere prin intermediul creațiilor spiri- 
tuale naționale. Şi nu m-am înşelat! Când la un anumit 
moment de maturizare a relaţiilor mele utile în diferite 
medii politice, culturale şi în mass-media chiliene am do- 
rit să ridic ştacheta formelor şi eficienței demersului meu 
diplomatic cultural, reacţiile chilienilor au fost mai mult 
decât favorabile. Aşa a apărut Institutul Ibero-american 
de Cultură „Mihai Eminescu”! În decembrie 1997, la sedi- 
ul ambasadei, în prezența unei delegații a Societății Ro- 

mâne de Radio condusă de regretatul ziarist Ştefan Naciu, 
a coloniei române din Chile, a reprezentanților MRE chili- 
an, ai unor prestigioase instituţii culturale printre care 
Universitatea din Chile, Institutul Profesional de Comuni- 
caţii şi Limbi Străine, Institutul Cultural „Ruben Dario”, 
Societatea Ştiinţifică din Chile, revista Corpul Diplomatic, 
Radio Chilena, Radio Universidad de Chile etc. avea loc 
ceremonia solemnă a creării Institutului ce poartă numele 
poetului nostru național. Era un moment de o deosebită 
semnificație atât prin amploarea sa națională în Chile dar 
şi ibero-americană pentru că printre fondatori au figurat 
şi spaniolii Santiago de Santiago, strălucit sculptor şi isto- 
ricul Juan Pando Despierto, vechiul meu prieten. 

Acest Institut avea să constituie în anii următori un 
adevărat centru de difuzare a spiritualității româneşti, dar 
şi a informației utile, de interes atât pentru oamenii de 
cultură chilieni cât şi pentru oamenii de afaceri din aceas- 
tă ţară deoarece, la sugestia gazdelor, a preşedintelui In- 
stitutului, dl. Hermân Bustos Paredes, în structura sa a 
fost inclusă şi o secție de turism ca de altfel şi una de pre- 
să. Mie mi-a revenit, în calitatea de preşedinte de onoare 
al Institutului, onoare pe care o am şi în prezent, sarcina 
plăcută de a iniția ori de câte ori doream, activităţi prin 
care lansam sau deschideam noi căi de apropiere între 
cele două ţări. 

Au fost, totodată, marcate aici cele mai importante 
aniversări sau comemorări ale personalităților culturii, 
ştiinţei şi tehnicii româneşti. Seri culturale, Seri de poezie 
românească şi chiliană în lectura unor membri ai coloniei 
române din Chile şi a unor artişti chilieni (cu un asemenea - 
prilej am recitat, în premieră absolută pentru un ambasa- 
dor acreditat în Chile, celebrul fragment din Scrisoarea a 
III-a, desigur în limba spaniolă în tălmăcirea de excepție a 

românului Valeriu Georgiade), Eminescu şi Gabriela Mis- 
tral, Eminescu şi Ruben Dario, audiții muzicale, conferin- 
te etc. Aici a fost compusă o piesă muzicală pe versurile 
„Dorinţei” eminesciene, autori fiind Hermân Bustos şi 
Leonardo Condonna. 

Dacă crearea Institutului a fost culminarea unor acu- 
mulări de relații şi interes la nivelul opiniei publice şi al 
autorităților chiliene, antecedentele acestui moment au 
fost, la rândul lor, numeroase şi variate. Ambasada a orga- 
nizat constant Săptămâni ale Culturii Româneşti în toate 
oraşele mari din Chile (La Serena, Concepcion, Valdivia, 
Talca, Vicuña- locul unde s-a născut Gabriela Mistral), de- 
sigur, în Santiago de Chile la cele mai mari Universităţi din 
oraş ca şi în impunătoarea clădire colonială a Primăriei ca- 
pitalei (expoziţia „România Latină”), Seri de film, de muzi- 
că, conferințe susținute de mine de la Porvenir în Ţara de 
Foc şi Punta Arenas până la Antofagasta şi Copiapo. A fost 
lansat un volum de poezie eminesciană în traducerea poe- 
tului chilian Omar Lara iar Universitatea Magellan din 
Punta Arenas a editat lucrarea „Spre Sud” a lui Emil 
Racoviţă, tradusă de ambasada noastră. Un sprijin deosebit 
a primit ambasada de la fiica pictorului Eugen Drăguțescu, 
distinsa doamnă Doina Drăguțescu care ne-a împrumutat 
în mai multe rânduri zeci de lucrări ale marelui artist ro- 
mân şi a contribuit la îmbogățirea exponatelor noastre de 
artizanat prezentate în galerii de artă prestigioase din San- 
tiago, La Serena şi Concepcion. Un moment de mare fru- 
museţe şi mândrie naţională am încercat toți românii care 
am vizitat în decembrie 1997 cunoscutul Târg artizanal San 
Enrique din apropierea capitalei la care s-au difuzat colin- 
de româneşti puse la dispoziție de ambasadă. 

Un loc important în demersul nostru informațional 
cu impact direct asupra opiniei publice din Chile l-a ocu- 

pat în mod constant prezenţa în mass-media chiliană. 
Ambasadorul, alături de ceilalți colaboratori, Valentin 
Florea, în prezent ambasador în Chile şi consilierul eco- 
nomic Constantin Teodorescu au asigurat programe radi- 
ofonice de 30-60 de minute dedicate României, au acordat 
interviuri pe diverse teme celor mai importante mijloace 
de informare scrisă şi audiovizuală din capitală şi provin- 
cie. Era în egală măsură impresionant şi insolit ca la ieşi- 
rea noastră din Studioul Radioului respectiv mai mulți 
vecini să ne întâmpine şi să ne felicite pentru programul 
difuzat cu numai câteva minute în urmă. 

Deoarece am amintit puțin mai sus de unul dintre 
membrii coloniei române, dna. Doina Drăguțescu, îmi es- 
te plăcut să mă refer şi la alți români care au acordat spri- 
jinul lor activităților desfăşurate de ambasadă şi care au 
fost constant prezenți la manifestările auspiciate de aceas- 
ta. Colonia română din Chile este concentrată în capitală 
iar circa 10-12 alţi români se află la Copiapo, acolo unde 
îşi desfăşoară activitatea în domeniul geologic încă de 
acum patru decenii. Inginerul George Tarnovschi este un 
adevărat veteran al geologiei româneşti pe teritoriu chili- 
an fiind deosebit de apreciat de patronul unor uriaşe ză- 
căminte feroase şi neferoase. Îmi amintesc cu multă plăce- 
re de doamna Marina Ignat care nu trecuse pe la ambasa- 
dă în ultimele două decenii şi care m-a onorat cu prietenia 
sa fiind alături la recitaluri de poezie românească ca şi la 
realizarea unor programe radiofonice complexe. Doamna 
Cornelia Crivoşi este o expresie vie a românismului în 
forma lui cea mai pură: la cei peste 90 de ani cu care se 
mândreşte acum are acasă printre obiectele dragi costume 
populare româneşti, tot felul de alte amintiri din Galaţiul 
ei natal şi mai ales un suflet de româncă ce nu se sfiieşte 
să îi îndemne pe români să muncească din greu dacă vor 

să trăiască bine, rețetă pe care dânsa a experimentat-o atât 
în România cât şi în Chile. O altă româncă exemplară prin 
ținută şi reuşită profesională în condiţii nu întotdeauna 
favorabile este medicul farmacist Valentina Boboiceanu. 
Sosită în Chile după 1989, această doamnă vioaie la minte 
şi la trup a învins toate adversitățile şi s-a impus pe piața 
farmaceutică chiliană extrem de exigentă cu produse din 
gama Ana Aslan dar şi, mai ales, cu produse create de ea 
însăşi. Succesul s-a extins şi în afara capitalei şi chiar la 
vecinii argentinieni. Pentru frumusețea victoriei sale, pen- 
tru generozitatea şi amabilitatea cu care a fost alături de 
noi de-a lungul întregului mandat de cinci ani îi sunt şi 
astăzi deosebit de recunoscător doamnei Boboiceanu. 
Cred că se cuvine să amintesc aici despre o prezenţă ro- 
mânească care s-a impus prin ea însăşi fără a avea nevoie 
de vreo promovare sau efort. Eram împreună cu doamna 
farmacistă Boboiceanu la extraordinara Termă de la 
Huife, localitate aflată în Sud-Estul ţării, aproape de gra- 
nita cu Argentina, în plină Cordilieră, acolo unde urma să 
fie preluată metodologia şi tratamentul Ana Aslan (pro- 
cedurile fizioterapeutice specifice şi injectarea cu Gerovi- 
tal şi Aslavital). Termele de la Huife, de o frumuseţe şi 
dotare cum este greu de explicat, într-un cadru natural de 
excepție sunt unele dintre cele mai rentabile din Chile 
tocmai datorită acestor calități dar şi serviciilor de excep- 
ție asigurate de o familie de proveniență germană. Acolo, 
într-o zi de Crăciun mă aflam în scopul menționat când 
salonul montan decorat cu blănuri şi trofee de urşi, cerbi 
şi mistreți, cu un şemineu ce degaja nu numai căldură dar 
şi o bunăstare şi confort fără egal, toate acestea într-o zo- 
nă, repet, departe de lume, departe de orice sursă poluan- 
tă, peste această seară minunată s-au revărsat acordurile 
unui nai fermecat ce nu putea fi decât al lui Gheorghe 

Zamfir! Pentru noi era clar şi i-am spus aceasta gazdei ca- 
re nu ştia că Zamfir este român; ce ne-a mărturisit însă ne- 
a umplut inima de bucurie: proprietara Termelor de la 
Huife avea un set complet cu cd-uri ale maestrului român 
Gheorghe Zamfir şi le asculta împreună cu oaspeţii săi în 
timpul dejunului şi al cinei. Am făcut aşadar numai jonc- 
țiunea dintre muzicianul Zamfir şi România şi am avut 
imediat impresia că gazda chiliană ne privea cu ochi mai 
prietenoşi şi plini de respect. Cred că noi cheltuim prea 
mult în căutarea unui brand de țară; aceste branduri exis- 
tă dar noi trebuie să „descoperim” şi să le promovăm! 

Aminteam mai sus de mass-media şi mai ales de ra- 
dio. Şi aici, în Chile, ca de altfel peste tot pe unde am fost 
după 1989 am avut excelente relații cu posturile de radio, 
antecedentele mele radiofonice deschizându-mi adesea 
drumuri pe care alţi colegi nici nu le bănuiau. Aşa se face 
că în Chile am facilitat vizita a două delegaţii ale Societăţii 
Române de Radio care au semnat convenţii de colaborare 
cu Radio Chilena şi Radio de Chile, iar directorul Radio 
Chilena, Ernesto Corona a venit la Bucureşti şi a luat un 
interviu preşedintelui României transmis în direct în Chile, 
La posturile de Radio Sud America, Radio Universidad de 
Chile am avut timp de doi ani programe lunare de 30 şi 
respectiv 60 de minute în cadrul cărora am putut comunica 
cele mai importante evoluţii de pe scena politică şi social- 
economică românească dar şi comentarii şi analize cu ca- 
racter istoric, cultural, muzical etc. Am fost, alături de am- 
basadorul Ecuadorului la Santiago de Chile, cunoscut pro- 
prietar a două posturi de radio în țara sa, singurul amba- 
sador care a primit Medalia de Argint cu prilejul celei de-a 
75-a aniversări a Radiofoniei în Chile. Mulţumiri Radioului 
român pentru că mi-a oferit o splendidă oportunitate 
atunci când cel mai mult am avut nevoie, 

Cum să nu amintesc de o altă frumoasă realizare 
atunci când la 30 iulie 1998, preşedintele Societății Ştiinţifi- 
ce din Chile, domnul Rodrigo Miranda Caballero şi 
Jeronimo Maldonado Gonzàlez, coordonatorul național al 
Societății mi-au adresat în scris invitația oficială de a face 
parte din această prestigioasă instituție! Era hotărârea luată 
de Consiliul Director al Societății ca urmare a celor peste 30 
de conferințe susținute în Chile pe diverse teme şi la diver- 
se instituții de cultură, ştiinţă, academice şi politice. La 29 
septembrie 1998, în cadrul unei sesiuni solemne a Societății 
Ştiinţifice din Chile susțineam teza cu titlul „România şi 
America Latină; istorie şi contemporaneitate”. Diploma şi 
medalia corespunzătoare mi-au fost înmânate în prezența 
unor distinse personalități membre ale Societății ca şi a 
compatrioților mei, a unor colegi din corpul diplomatic şi 
reprezentanţi ai MRE chilian. Am aflat atunci că această 
onoare i-a mai revenit, la nivelul ambasadorilor acreditați 
în Chile numai celui polonez, „mai degrabă pentru că era 
văr cu Papa loan Paul al II-lea”, cum a comentat, cam hâ- 
tru, un membru chilian al Societăţii. Şi dacă tot a venit vor- 
ba de distincții mă mândresc cu Ordinul Centenarul Albas- 
tru, „Ruben Dario” (mare poet nicaraguan), acordat de In- 
stitutul omolog, ca şi cu Premiul „Integrarea Culturală 
Simon Bolivar”, cu medalia „Integrarea Culturală 14 aprilie 
Ziua Americilor”, Tava de argint a revistei „Corpul Di- 
plomatic” pentru „activitate notabilă ca diplomat şi exce- 
lent colaborator” şi, desigur cu Ordinul Meritului în grad 
de Mare Cruce acordat de preşedintele Eduardo Frei 
Montalva la încheierea misiunii mele în Chile. 

Şi pentru că am ajuns la momentul despărțirii de 
această minunată ţară, după aproape cinci ani de muncă 
intensă dar fructuoasă aş dori să relev una dintre cele mai 
impresionante mostre de prietenie şi apreciere ce mi-a 

fost dăruită de prietenii chilieni cu numai câteva zile îna- 
inte de plecarea definitivă. La superelegantul restaurant 
elvețian Montealpino dintr-o distinsă zonă rezidenţială, 
într-o seară rece de aprilie am fost invitat împreună cu 
soția la un dineu de rămas bun a cărui căldură, distincţie 
şi infinită prietenie manifestate de toţi cei prezenţi mi-au 
amintit de spusele lui Titulescu şi am crezut cu sinceritate 
că m-am făcut iubit servindu-mi ţara. Au fost prezenţi 
preşedintele Institutului Iberoamerican „Mihai Emines- 
cu”, preşedintele Institutului Cultural „Ruben Dario”, di- 
rectorul revistei „Corpul Diplomatic”, toți cu soțiile şi, am 
lăsat pentru sfârşitul listei pe marele scriitor Antonio 
Scărmeta, autorul, printre altele, al romanului de mare 
succes transpus pe marele ecran „Poştaşul lui Neruda”. A 
fost o seară pentru a nu uita nici prietenii, nici Chile, nici 
cât de frumoasă este diplomaţia atunci când o faci cu plă- 
cere şi dedicație. 

Ca o chintesență a experienței mele chiliene, îmi 
permit să citez din alocuţiunea pe care am susținut-o la 12 
aprilie 1999 atunci când am primit înalta distincţie a Or- 
dinului Meritului din partea preşedintelui Republicii Chi- 
le: „Din aceeaşi stirpe-latină, animați de dorința de a asi- 
gura prosperitate națiunilor noastre, de a cultiva relații de 
pace şi cooperare, români şi chilieni am început în acelaşi 
timp o etapă fundamentală în istoria noastră modernă — 
tranziția democratică; drum deloc uşor şi care nu este scu- 
tit de obstacole. Se poate spune, fără teama de a greşi, că 
ambele popoare scriu pagini în propria lor istorie; pagini 
pe care învăţăm apoi să le citim, să le înțelegem şi să ni le 
asumăm. Este un proces complex, simultan cu maturiza- 
rea fiecărei societăți şi a fiecăruia dintre noi. 

Doresc din toată inima ca românii şi chilienii, 
membri demni ai unei comunităţi internaționale tot mai 

globalizate, mai interdependente, să tratăm cu serenitate 
şi cu propriile noastre contribuții provocările acestei pla- 
nete în zorii unui nou mileniu. 

Diplomaţia în serviciul acestor provocări trebuie să 
continue să fie instrumentul care să se impună ca unică 
opțiune pentru soluționarea şi depăşirea problemelor 
unei lumi pe care toți o dorim mai dreaptă şi mai bună. 

Angajată în consolidarea propriului său drum de in- 
tegrare în structurile moderne ale dezvoltării şi civilizați- 
ei, România nu uită niciodată că are în America Latină 
prieteni şi parteneri istorici cu care împărtăşeşte provocări 
şi nelinişti; şi că împreună putem păşi cu fermitate spre 
un viitor de pace şi bunăstare. 

Mi-am însuşit mai bine acest mesaj pe timpul misiu- 
nii mele în Chile; pentru aceasta, de asemenea, vă mulțu- 
mesc! 


CHILE — ȚARA CU ATRACȚII UNICAT 


Nu e uşor să rememorezi nici locurile şi nici oamenii 
pe care i-ai cunoscut de-a lungul a cinci ani de viaţă şi ac- 
tivitate cu un anumit statut — cel de diplomat sau, mai 
mult, de ambasador. Şi nu este uşor pentru că nu este 
simplu să selecționezi numai câteva imagini, numai anu- 
mite secvenţe din multiplele pe care le-ai trăit la intensita- 
tea cunoaşterii reciproce: mergeam să cunosc dar şi să fiu 
cunoscut, adică să ofer o imagine despre țara mea, despre 
un popor cu a sa civilizaţie şi cultură, cu ale sale probleme 
din trecut şi prezent, cu perspectiva dezvoltării armonioa- 
se cu vecinii şi prietenii de pretutindeni. Un diplomat, 
mai ales un ambasador, are obligaţia unei ținute, a unui 
comportament ireproşabile indiferent unde se află, indife- 
rent dacă este în misiune oficială sau în timpul său liber. 

Îmi amintesc, spre a face o scurtă dar elocventă divagaţie 
că unul dintre colegii mei diplomați obişnuia să iasă la 
plimbare în cartierul rezidenţial în care se află ambasada 
într-o ținută cam sumară, cu şort şi un tricou cu aplice co- 
lorate şi inscripționări multiple. Era în timpul său liber şi 
putea ieşi fără restricții dar ținuta sa a fost remarcată de 
unii vecini, printre ei unii cu care ne întâlneam destul de 
des chiar la unele activități oficiale şi care mi-au semnalat 
nepotrivirea dintre statutul colegului şi ținuta sa; nu fă- 
ceau decât să confirme ceea ce eu îi spusesem în mai mul- 
te rânduri. 

Aşadar, am călătorit mult în Chile în scopuri oficiale 
şi am făcut-o şi în scopuri de relaxare, doar o singură dată 
din păcate, atunci când din Centrală nu mi s-a permis 
concediul anual de odihnă în ţară. A fost o prohibiție bi- 
nevenită! 

Capitala, Santiago de Chile, cu o populaţie de aproape 
şase milioane de locuitori — cam 40% din populaţia ţării — 
este situată chiar la centrul teritoriului şi formează Regiu- 
nea Metropolitană, situată între a V-a şi a VI- regiune 
(Chile este împărțit în 12 regiuni şi capitala, numerotate 
de la Nord la Sud). Fondat la 12 februarie 1541 de Pedro 
de Valdivia, oraşul păstrează până astăzi sistemul de sis- 
tematizare pe cvartale marcate de două trei mari bulevar- 
de — Santa Maria, Alameda şi Providencia. Străzile sunt cu 
sensuri alternative astfel că nu este prea dificil să circuli. 
În plus, edilii au introdus sisteme inteligente de maxi şi 
mini taxi care fac legătura între diferite zone ale capitalei, 
funcționează un foarte util metrou iar cetăţenii oraşului 
ştiu să se respecte şi să respecte recomandările primăriei; 
este incredibil să vezi cum în jurul orelor 10.00 pe princi- 
palele bulevarde sensul de circulație devine unic spre lo- 
curile de muncă din centru iar după orele 17.00 sensul 

este invers dar tot unic spre locuințele funcționarilor. Şi 
aceasta fără prezența agenţilor de circulație! Oraşul are 
farmecul lui prin aşezarea printre coline, cele mai cunos- 
cute fiind Santa Lucia, acolo unde Pedro de Valdivia a 
marcat sistematizarea şi inaugurarea capitalei dar şi San 
Cristobal, ambele locuri de adevărate promenade de rela- 
xare şi ambele dotate cu tot ce este necesar pentru ca chi- 
lianul şi nu numai să se simtă bine: restaurante, amenajări 
culturale, terenuri de sport, toate scăldate în vegetaţie 
(specii europene şi locale) şi toate discret dar eficient ve- 
gheate de forțele de ordine — carabinierii — astfel încât să 
te simți bine şi în siguranţă. 

O vizită de cunoaştere bine organizată trebuie să în- 
ceapă însă în Piața Armelor, adică în clasicul centru al ori- 
cărei localități gândite şi realizate de spanioli. Aici se află 
nelipsita Catedrală, în ultima ei formă datând din 1745 şi 
care are o impozantă fațadă în stil clasic asigurată de cu- 
noscutul arhitect Toesca. Pe celelalte laturi ale Pieței se 
află clădirea colonială a Primăriei capitalei, palatul fostu- 
lui Tribunal Regal, în prezent Muzeul de Istorie Naţională 
ca şi alte clădiri din epoca colonială în care funcționează 
printre altele Radio Chilena, restaurante de lux etc. Piaţa 
este dominată de statuia ecvestră a lui Pedro de Valdivia, 
precum şi de grupul statuar al rasei, o replică locală a Zi- 
lei Hispanității. 

Santiago de Chile este un oraş modern în care există 
tot mai multe edificii cu peste 25 de nivele în ciuda dese- 
lor cutremure cu care chilianul convieţuieşte de când se 
ştie. Clădirea companiei de telefonie Telefonica are forma 
unui telefon celular şi domină Piața Italiei şi toată 
Alameda. A fost inaugurată de regele Spaniei în 1996 şi 
reprezintă, alături de zgârie norii hotelului Radisson şi al 
World Trade Center, simbolurile dezvoltării şi insertării 

reale a acestei țări în schimburile de valori materiale şi 
spirituale internaționale. 

Râul Mapocho, tumultuos în sezonul ploios (iunie- 
octombrie) oferă o frumoasă şi odihnitoare privelişte ce 
parcă uneşte dealurile din împrejurimi cu oraşul filtrate 
prin apele sale, nu întotdeauna curate. Bănci, o întinsă pe- 
luză verde, sălcii şi arini te îmbie să poposeşti atunci când 
îți poţi permite pentru a savura panorama vie şi colorată a 
unui oraş care se mişcă în ritmul alert al dezvoltării, al pro- 
vocărilor mereu prezente; dar şi dominate de oameni har- 
nici şi ordonați, riguroşi şi disciplinaţi,este adevărat în mul- 
te dintre cazuri sub imperiul amenințării cu pierderea locu- 
lui de muncă într-o societate în care spiritul competitiv şi 
eforturile de depăşire a stadiului actual de dezvoltare sunt 
o permanentă ameninţare şi... stimulent. 

Plimbările noastre prin Santiago au dus adesea sus pe 
dealul San Cristăbal, o adevărată plimbare sportivă căci du- 
rează circa 40 de minute, se urcă printre pini; odată ajuns, 
amplele peluze cu iarbă catifelată şi umbra cocotierilor şi 
palmierilor te invită la exerciții de gimnastică, la mişcare 
adică privind spre oraşul care de multe ori este acoperit de 
o pâclă deasă creată de gazele emanate de cele peste un 
milion de autoturisme şi rămase acolo în „găleata” formată 
de cocoaşele montane care împiedică circulația aerului în 
cursul verii, adică al anotimpului uscat, mai ales. 

Un alt punct de atracție majoră îl constituie La 
Chascona, adică casa muzeu a lui Pablo Neruda, poetul 
comunist care a primit Nobelul pentru Literatură în 1971; 
casa în care poetul a creat, a trăit şi a murit la nici două 
săptămâni după lovitura militară de stat din 11 septem- 
brie 1973. Această casă a fost, şi ea, supusă rigorilor dicta- 
turii fiind devastată chiar în prezenţa poetului. La fel s-a 
procedat şi cu o altă casă ce aparținea poetului, La 

Sebastiana din Valparaiso. A „scăpat” o a treia, cea din 
Insula Neagră, oază de linişte şi mare inspirație pentru 
poetul chilian care şi-a găsit acolo locul odihnei eterne. 
Casele-muzeu reflectă în mod elocvent apartenența lui 
Neruda la ideologia marxistă, includ pe lângă lucruri per- 
sonale şi colecţii impresionante de cărţi şi fotografii, pre- 
cum şi amintirile sale din perioadele în care a servit în 
corpul consular şi diplomatic al țării (consul în China, 
Spania şi Japonia, ambasador în Franța). 

Nu aş vrea să fac o prezentare prea largă a punctelor de 
interes istoric, cultural şi turistic din Santiago; doresc doar să 
menţionez că am petrecut multe momente agreabile, de des- 
tindere şi de cunoaştere a unei lumi ce poartă evident am- 
prenta unei civilizaţii ce s-a inspirat şi a crescut pe ramuri 
solide atât proprii, naționale, cât şi europene. Spre exempli- 
ficare mă refer la Catedrala Sacramentinilor, copie aproape 
fidelă a Sacre Coeur din Montmartre-ul parizian; cea chilia- 
nă este, şi ea, situată în cartierul în care străzile se numesc 
Paris, Londra şi care are case construite la începutul secolu- 
lui XX în cel mai pur stil neoclasic, gotic sau maur. Sau la 
Palatul de Arte Frumose inspirat din Petit şi Grand Palais din 
acelaşi Paris. lar exemplele ar putea continua. 

Să ieşim însă din capitală şi să respirăm aerul tare al 
Sudului antarctic iar apoi să ne înarmăm cu rezistența ne- 
cesară pentru a parcurge cea mai aridă regiune din lume- 
deşertul Atacama. 


PE URMELE LUI RACOVIȚĂ ŞI POPPER 


În august 1998, în plină iarnă australă am plecat pe 
calea aerului spre cel mai sudic oraş din lume, Punta 
Arenas. Aranjasem acolo cu autoritățile locale mai multe 
manifestări dedicate României printre care dezvelirea 
bustului în bronz al marelui om de ştiinţă Emil Racoviţă, 

explorator pe celebrul vas Belgica în 1898-1899 iar în 1897 
călător curios prin Patagonia chiliană. Profesoara Uca 
Marinescu, cunoscut explorator şi călător versat pe toate 
meridianele lumii, inclusiv la polii geografici şi la cei 
magnetici trecuse cu puţine luni înainte prin Antarctica 
chiliană şi lăsase urme pe care nu puteam să nu le adân- 
cesc! Aşadar, cursa aeriană LAN Chile ne-a dus mai întâi, 
pe mine şi soția mea la Puerto Montt, prima escală în 
Patagonia australă chiliană iar de acolo, pe o ninsoare 
cum nu mai văzusem nici la noi în România în ultimii ani 
am decolat spre Punta Arenas. Oraşul aflat la peste 2.300 
de kilometri de capitală nu poate fi atins decât pe calea 
aerului căci miile de fiorduri, lagune şi golfuri din cele 
mai sudice două regiuni ale ţării elimină orice posibilitate 
de transport rutier. 

Punta Arenas, oraş fondat în octombrie 1848, este ca- 
pitala celei de-a XII-a regiuni şi a provinciei Magellan. 
Vântul, frigul şi ninsorile sunt elementele ce definesc cel 
mai elocvent această aşezare chiliană în care trăiesc foarte 
mulţi imigranţi croaţi şi germani. În aceeaşi zi, în sălile 
ample ale Ateneului Cultural local avea loc Seara cultura- 
lă dedicată României: conferință despre istoria şi cultura 
poporului nostru urmată de o sesiune de întrebări şi răs- 
punsuri măgulitoare pentru interesul manifestat de cei 
peste 200 de participanţi față de țara noastră; muzica şi 
poezia alături de imagini prezentate într-o expoziţie de 
fotografii au întregit tabloul sintetic dar elocvent despre 
spiritualitatea poporului nostru. Cred că momentul ce a 
creat un adevărat liant între două popoare ce nu se cunosc 
prea bine l-a constituit „Balada” lui Ciprian Porumbescu 
pe care am prezentat-o mai întâi publicului; au urmat 
acordurile Stradivariusului mângâiat de genialul Ion Voi- 
cu ceea ce a creat o atmosferă de duioşie şi farmec în care 

noi şi sutele de chilieni prezenți ne-am contopit în simți- 
rea dorului şi dragostei de al tău indiferent unde te-ai 
afla. Gazdele chiliene ne-au oferit, la rândul lor, dansuri şi 
cântece populare chiliene tipice din zonă şi multă, foarte 
multă căldură umană. 

Dezvelirea bustului de bronz a lui Emil Racoviţă a 
avut loc pe malul canalului Magellan sub palele unui vânt 
violent ce m-a obligat să îmi susțin permanent cu o mână 
pălăria iar gazdele să susțină cu doi oameni postamentul 
de beton al drapelului nostru ce flutura de parcă vroia să 
îşi ia zborul peste canal. 

A doua zi am vizitat în fugă oraşul, aşezare impresi- 
onantă prin simplitatea dar soliditatea clădirilor de două- 
trei nivele, prin ordine şi curățenie. În parcul central ne-a 
atras atenția un grup statuar dedicat lui Fernando 
Magellan la baza căruia se află statuia impresionantă a 
unui indigen, probabil onaş, despre care legenda spune că 
dacă îi säruți degetul cel mare de la picior te vei întoarce 
la Punta Arenas. Noi am părăsit oraşul pentru 24 de ore şi 
am revenit după o şedere parcă ireală în Ţara de Foc chi- 
liană, în oraşul capitală Porvenir; fără a fi nevoie să săru- 
tăm acel deget cam înghețat al indianului cu pricina... 

În Țara de Foc eram primii români care călcau pe ur- 
mele lui Iuliu Popper! Dar până să ajungem acolo, adică 
să traversăm pe calea aerului strâmtoarea Magellan 
aveam să cunoaştem 12 minute de aventură extremă aşa 
cum nu bănuiam vreodată că se va întâmpla. Mai exact, 
am ajuns la aeroportul oraşului Punta Arenas pe o furtu- 
nă de gradul trei, adică cu rafale de peste 100 kilometri la 
oră, iar avionul cu care urma să zburăm peste strâmtoare 
era un „țânțar” cu un motor, rămas probabil din al II-lea 
război mondial şi adaptat la curse civile. Două au fost ar- 
gumentele care m-au determinat să continui programul 

stabilit în Sudul Chile: activităţile deja convenite cu auto- 
ritățile din Ţara de Foc (conferința mea despre Iuliu 
Popper, întâlnire cu primarul capitalei, Porvenir, vizita la 
o şcoală căreia urma să îi donez un set de carte româneas- 
că şi vizitarea muzeului de istorie a oraşului în care erau 
mai multe documente şi imagini despre trecerea lui 
Popper pe acolo) şi faptul că pilotul avionetei era un fost 
pilot al forțelor aeriene chiliene, carte de vizită în care noi 
credeam deja fără nicio rezervă. Şi aşa ne-am îmbarcat 
alături de alți opt pasageri, toți cu sacoşe şi coşuri încărca- 
te cu bunătățile cumpărate din Punta Arenas. Au urmat, 
aşa cum spuneam, 12 minute de timp ireal între cer şi ma- 
re, la o altitudine ce oscila mereu între 500 şi 1000 de 
metri; căci acesta era traiectul pe care vântul îl imprima 
zborului fragilului nostru aparat. Eu am călătorit mai ales 
cu ochii închişi şi soția mă ţinea la curent cu apropierea de 
uscat; iar când am auzit binecuvântatele cuvinte „pă- 
mânt” mi-am amintit de fericirea cu care descoperitorii 
Americii anunțau, la rândul lor, acelaşi lucru! Am crezut 
cu adevărat că am depăşit marea încercare numai când 
am simţit cum rotițele avionetei scârțâiau pe asfaltul pis- 
tei de aterizare. Evenimentele au cunoscut evoluții rapide 
căci numeroasele obligaţii deja puse de acord s-au derulat 
conform înțelegerilor şi România era cunoscută aici sub o 
nouă faţetă. Popper al nostru nu are, şi nici nu poate avea 
o imagine foarte favorabilă: el a fost cel care a descoperit 
în Țara de Foc zăcăminte aurifere şi a inițiat exploatarea 
acestora, a bătut monedă şi a tipărit timbre cu efigia sa, a 
dat denumiri româneşti unor ape, munți şi localități din 
regiune dar a şi sacrificat mai mulți onaşi, locuitorii Ţării 
de Foc, după unii localnici de ordinul miilor. 

Am încercat să explic că noul aduce cu sine sacrificii 
dar chilienii, ca de altfel toți latino-americanii, ştiu foarte 

bine că la conquista spaniolilor şi portughezilor a însemnat 
civilizație prin exterminarea populaţiei şi grava afectare a 
civilizațiilor locale. Muzeul din Porvenir îl prezintă în 
imagini fotografice elocvente pe Iuliu Popper împuşcând 
onaşi şi făcând ordine cu argumentul puştii. Pe acelaşi 
panou apar însă şi monedele cu valoarea unui gram de 
aur numite paramo ce au pe una dintre feţe inscripționarea 
numelui Popper; sunt reproduse şi exemplare din timbre- 
le tipărite de acelaşi deschizător de drumuri. Autoritățile 
locale şi elevii în fața cărora am prezentat aspecte despre 
istoria şi actualitatea românească au rămas impresionați 
să constate similitudini de limbă şi cultură dar şi politice 
între cele două țări. 

Aici în Porvenir stăpân pare să fie vântul şi deşertul 
patagonic dar este numai o primă şi superficială părere; 
viaţa economică, fără a fi prea variată este densă- creşte- 
rea oilor şi pescuitul sunt principalele ocupații şi surse de 
venituri. Aici am mâncat cele mai variate şi savuroase 
fructe de mare la prețuri infime; şi tot aici am constatat că 
izolarea face ca omul să fie mai calm, mai înţelegător cu 
semenii, mai ospitalier cu oaspeții şi că frigul şi aparenta 
izolare nu sunt piedici în calea dezvoltării individului. 
Porvenirul are deputați în Congresul chilian de la 
Valparaiso, Porvenirul are licee şi are mai ales acel orgo- 
liu creator care face din locuitorii săi exemple ale luptei 
pentru autodepăşire, exemple ce se multiplică în Chile cu 
fiecare regiune. 

La revenirea la Punta Arenas „țânţarul” nostru nu a 
mai avut de înfruntat nicio adiere de vânt şi a ajuns la 
destinație fără ca noi, eu mai ales, să credem că în ziua 
anterioară fusesem la voia palelor de vânt antarctic... 

Cu amabilitatea deosebită a doamnei primar Nelda 
Ramirez, impresionată de perechea de români care „a 

onorat-o cu prezența” am avut la dispoziție propriul său 
jeep, un exemplar nord-american din anii 80 şi un şofer 
tânăr dispuşi, amândoi, să ne conducă cei 250 kilometri 
până la Puerto Natales, la Nord de Punta Arenas, o mică 
localitate pierdută într-un golfuleț numit Amiral Montt, la 
câțiva kilometri de granița cu Argentina. De acolo urma 
să ne deplasăm la unul dintre cele mai spectaculoase 
puncte de atracţie turistică din lume -— Torres del Paine, re- 
zervație a biosferei lumii aflat sub auspiciile UNESCO din 
1978. Dar până atunci aveam să mai trecem prin câteva 
încercări demne de a fi povestite. Prima parte a drumului 
a fost calmă şi ne-am bucurat de privelişti minunate oferi- 
te generos de Patagonia chiliană în care coironul, adică 
smocuri de iarbă maronie, fac contrast cu deşertul parcă 
fără sfârşit al regiunii. Am admirat de-a lungul călătoriei 
turme de oi care au un număr de ovine de ordinul zecilor 
de mii, dar şi lame sau guanaco cum sunt ele cunoscute 
aici, savurând cu nesaț acest unic dar consistent aliment 
pastoral, coironul, lebedele alb-negru care pot fi întâlnite 
numai în pereche, rațele sălbatice cu un penaj incredibil 
de variat şi armonios. Însă nu peste mult timp peisajul s-a 
schimbat şi până la Puerto Natales am înfruntat o ninsoa- 
re cum personal nu mai văzusem de foarte multă vreme: 
ningea cu bulgări şi nu cu fulgi iar drumul nu mai exista, 
nu se zărea nicio luminiţă, nici măcar cea de la... capătul 
tunelului! Şoferul nostru cu dioptrii ale cărei dimensiuni 
m-au înspăimântat când le-am distins mai bine şi când îl 
priveam ca pe salvatorul nostru de pe bancheta din spate 
stăpânea un monstru de maşină ce părea să se destrame 
din moment în moment. Cu toate acestea am ajuns... cu 
bine la destinație, cele şase ore fiind pentru noi toți o pro- 
bă de rezistenţă fizică şi psihică mai ceva ca în marile ra- 
liuri. Când am ajuns la hotel ne aşteptau o cameră caldă şi 

primitoare şi mai mulți chilieni... înfometați care... pă- 
zeau cuptorul pe vatră în care se tolănea îmbietor şi cam 
nerăbdător un berbecuț pregătit cu tot dichisul asezonări- 
lor secrete ale severilor locuitori din această provincie 
numită Ultima Speranţă! În jurul mesei pline de bunătăți, 
la care am fost invitați absolut spontan, am învățat de la 
oamenii aceştia aspri, căliți în luptele cotidiene cu o natu- 
ră inclementă cât de mult înseamnă comunicarea. Comu- 
nicarea directă, nesofisticată, cu oameni care ştiu să apre- 
cieze valorile altora, o glumă bună dar şi o masă bună 
udată cu un excelent vin chilian în care cele roşii sunt 
strălucite. Şi am aflat toate acestea în acea seară de basm, 
poate şi din cauza efectelor adrenalinei ce cursese din plin 
pe drumul amintit dar şi pentru că relaxarea la o masă 
bună, în bună companie, cu gândul la patul cald ce te aş- 
teaptă răbdător îți creează o stare vecină cu euforia. Am 
constatat atunci că la Puerto Natales, la Porvenir sau 
Punta Arenas, adică în condiţii climatice severe, oamenii 
sunt mai buni parcă şi mai răbdători ceea ce nu îi izolea- 
ză, ci îi apropie de compatrioţii lor din Nord sau din capi- 
tală prin unul dintre acele filoane invizibile pe care le-am 
remarcat atât la chilieni cat şi la alți latino-americani: 
mândria de a aparține unei naţii ca a lor! 

Scurta vizită din zorii zilei următoare în port ne-a 
relevat că orăşelul are nu numai farmec dar şi o puternică 
personalitate. Portul pescăresc este inima localității, de el 
depind economia şi bunăstarea locuitorilor, Aici, la ore 
aproape matinale lupii de mare se tolănesc leneşi dar vigi- 
lenți pe stâncile din golf foarte atenţi la intrarea-ieşirea 
bărcilor sau şalupelor pescăreşti şi nu iartă nicio scăpare a 
celor ce manipulează năvoadele. Aici sunt şi lebede ma- 
iestuoase cu gâtul negru şi penaj strălucitor de alb; totul 
sub un soare care muşcă cu doar cele zero grade pe care le 

arată termometrele, Curat, aer tare şi îmbibat de iodul 
scoicilor, creveților şi al langustelor te invită la masă, Noi 
luăm un mic dejun frugal şi ne îndreptăm spre Torres del 
Paine. 

A vizita Torres del Paine este o datorie de onoare pen- 
tru chilieni şi un motiv de respect pentru străinii ce ajung 
acolo, Respect pentru frumusețile fără seamăn ale unei 
naturi generoase cu noi toți dacă ştim să o respectăm dar 
şi pentru grija cu care autoritățile chiliene şi mediul privat 
din această țară înțeleg să păstreze cu sfințenie această 
rezervație ce aparține patrimoniului universal al biosferei. 
Pe măsură ce ne apropiem de Torres del Paine aflăm de la 
Rodrigo, şoferul care crescuse miraculos pe scara aprecie- 
rilor noastre, o serie de date de interes. Torres del Paine s- 
ar traduce în albăstriu dacă ne referim la limba indigeni- 
lor tehuelche din zonă, albastrul glaciarilor ce domină în 
parc; are o suprafață de peste 242.000 de kilometri pătrați 
şi este vizitat anual de circa 60.000 de turişti. Turnurile 
sunt trei şi au altitudini de 2850, 2800 şi respectiv 2500 de 
metri, permanent acoperite de zăpadă. Acest masiv ca un 
tricorn măreț ce domină înălțimile şi este vizibil de la ma- 
re distanţă are originea rocilor plutonice ridicate la supra- 
față cu peste un milion de ani în urmă în canionul ce se 
numeşte Ascencio. În timp ce Rodrigo ne informa cu o 
spaniolă pronunţată în ritmuri specific chiliene prin în- 
muierea literei ] (jota), noi savuram deja priveliştea verde- 
albastră dominată de cele trei turnuri. După formalitățile 
cerute de regulamentul Parcului şi plata taxei de intrare 
am pătruns în ceea ce ni s-a părut a fi în următoarele cinci 
ore o călătorie în lumea albastră a originilor şi rezervelor 
biosferei pământului nostru. Aveam să înțelegem mai bi- 
ne decât orice alte prelegeri despre ecologia Terrei cât de 
mult datorăm acestui loc, acestor locuri din Sudul Chile în 

care se află peste 80% din rezervele de apă potabilă ale 
pământului nostru... 

Imediat ce am intrat în perimetrul Parcului am fost 
contactaţi de trei vulpişoare viclene cum le ştim care, 
dându-se cu binişorul pe lângă Nicoleta, au reuşit să îi 
epuizeze rapid rezerva de alune cu care se înarmase la 
sugestia aceluiaşi Rodrigo. În periplul nostru am trecut pe 
lângă lacuri a căror apă cristalină şi fără niciun tremur 
oglindeau ca pe o copie la scară de 1/1 masivul Turnuri- 
lor, am admirat dar nu ne-am putut apropia prea mult de 
mici turme de guanaco (o specie de lame) în care se aflau 
şi pui de o fragilitate doar aparentă, lebedele perechi dar 
fără pereche de frumoase şi de mândre în costumele lor 
de gală, rațe multicolore care aterizau într-o costumație 
de o culoare şi înotau într-una diferită. Lacul Pehog de di- 
mensiuni impresionante este aici singurul care poate con- 
cura cu măreţia Turnurilor; cel puţin aşa am crezut până 
am ajuns aproape de glaciare, adică de adevărate dealuri 
de gheaţă albăstrie (iată deci de ce Paine...) care au adân- 
cimi de peste 2000-2500 de metri şi care constituie bogăția 
fără seamăn a omenirii. Puţini ştiu că încălzirea galopantă 
a pământului contribuie la constanta deplasare a acestor 
glaciare şi la topirea lor mult mai rapidă decât ar trebui să 
fie în mod natural şi normal! 

Ajungem aproape fără să ne dăm seama la locul nu- 
mit Grey şi unde se află atât ghețarul cu acest nume cât şi 
o căbănuţă la care am găsit ceea ce rar mai poți întâlni, 
din păcate, în munții noştri: căldură umană dar şi sobe 
bine încinse, ceai servit imediat după ce ne-am aşezat în 
fotolii de piele confortabile, linişte şi un peisaj pe care îl 
admiram de această dată de dincolo de geamuri imense şi 
foarte curate: pinii verzi, păduri de un verde ireal sub ra- 
zele unui soare îngăduitor cu noi şi, mai ales, acest glaciar 

Grey, impresionant prin culoarea sa verde-albastră cu nu- 
anţe alburii sau roşietice sub ultimele raze ale soarelui ce 
se pierdeau pe după Turnuri. Am părăsit Parcul Torres 
del Paine cu o satisfacție greu de ascuns spre bucuria vă- 
dită a lui Rodrigo care ne-a asigurat că doamna Nelda, 
primărița din Punta Arenas va fi fericită să ştie că ne-a 
plăcut, plăcere la care ei doi au contribuit, nu-i aşa, din 
plin. 

La revenirea la Puerto Natales de unde am plecat 
spre Santiago de Chile am trecut pentru un minut să-l vi- 
zităm pe celebrul Pancho, adică un condor veteran de 
peste 50 de ani care se lăsa vizitat contra unei sume modi- 
ce de cinci dolari. Stăpânul său ne-a primit cu braţele des- 
chise mai ales că nu prea era sezon turistic de vârf şi ne-a 
explicat cât de semeț şi viteaz este sau mai bine zis a fost 
Pancho în tinerețea lui. lar Pancho nu s-a lăsat nici el prea 
mult invitat şi ne-a onorat cu ieşirea din imensul său adă- 
post pentru a ne arăta în toată splendoarea ei amplitudi- 
nea de peste trei metri a aripilor sale. 

I-am dăruit doamnei primar o icoană pe lemn pe care 
o cumpărasem de la Mănăstirea Brâncoveanu din Sâmbă- 
ta de Sus şi dorim să credem, Nicoleta şi cu mine, că acolo 
sus unde a plecat în anul 2002 îi poartă de grijă, aşa cum 
şi ea a avut grijă de noi pe pământul acela numai aparent 
îngheţat şi rece. 


De la frigul antarctic şi căldura oamenilor căliți de 
vânturi şi geruri să facem acum o baie de căldură deşerti- 
că în Nordul Chile, adică în Atacama. 

Pentru prima dată de când mă aflam în Chile-şi tre- 
cuseră mai mult de patru ani-se ivise prilejul de a-mi efec- 
tua concediul anual de odihnă chiar în ţara de reşedinţă. 
Motivele erau obiective şi am înţeles decizia Centralei aşa 

că nu-mi rămânea decât să organizez vacanța mea şi a so- 
tiei chiar în Chile. Şi am ales fără ezitare deşertul Atacama 
despre care ştiam o mulțime de lucruri interesante, văzu- 
sem şi câteva filme documentare incitante, ca atare am 
căutat câteva puncte de sprijin şi am întocmit itinerarul ce 
avea să ne ofere poate cel mai pasionant şi inedit concediu 
pe care l-am făcut vreodată. 

Să o luăm cu începutul: un ambasador rămâne amba- 
sador chiar şi atunci când este în vacanță aşa că am profi- 
tat de itinerar pentru a include şi puncte de interes pentru 
ambasadă. Din Santiago de Chile am plecat într-o fru- 
moasă dimineaţă de februarie 1999 în plină vară din emis- 
fera sudică pentru a face o primă escală după 800 de ki- 
lometri la Copiapó, acolo unde de mulți ani s-au instalat 
cu mult succes grupuri de geologi români conduşi de pri- 
ceputul şi inimosul inginer George Tarnovschi. Am fost 
găzduiți pentru o noapte într-un apartament ce aparține 
Companiei pentru care aceştia lucrează iar a doua zi, du- 
pă o masă în cel mai pur stil maramureşean, am vizitat 
locul de muncă al acestor români, specialişti de înaltă cali- 
ficare care au ales depărtarea pentru o viață mai bună şi 
mai sigură decât cea pe care o avuseseră acasă, Şi am avut 
ce vedea căci ei erau foarte apreciaţi atât de patron cât şi 
de colegii chilieni, nord-americani, finlandezi sau austra- 
lieni cu care colaborau, Am cunoscut cu acel prilej doi ti- 
neri ingineri geologi care sosiseră de curând din țară şi 
care impresionaseră deja pe toată lumea cu metodele lor 
de investigare a adâncurilor punând diagnostice precise 
asupra compoziției subsolului până la adâncimi de peste 
zece kilometri prin măsurarea computerizată a tempera- 
turilor straturilor respective. Ei vroiau să obțină sumele 
necesare pentru a ajunge cât mai repede în Australia unde 
se pare aveau deja un aranjament foarte avantajos pentru 

a practica la înalt nivel meseria pentru care se specializa- 
seră în universități din România... 

Următoarea escală a fost în oraşul Antofagasta, după 
ce am parcurs la volan alți 570 de kilometri şi am traversat 
linia imaginară a Tropicului Capricornului. Aici ne aştep- 
ta Jorge Chepy cu ajutorul căruia am făcut un tur al ora- 
şului situat la Pacific, port important prin care pleacă săp- 
tămânal la export mari cantități de nitrat de amoniu, cu- 
pru şi oţel. Fondat în 1868, Antofagasta este acum unul 
din marile oraşe chiliene, capitală a celei de-a Il-a regiuni, 
aşezare urbană modernă şi cosmopolită cu o intensă şi 
fructuoasă activitate turistică. Aveam să ne convingem de 
aceasta la tot pasul: restaurante cu oferte atrăgătoare, ca- 
se-muzeu ce vorbesc despre primele aşezări umane aici în 
vecinătatea deşertului, plaje cu nisipuri aurii dar cu ape 
reci şi stânci pe care se tolănesc la soarele radios lei şi lupi 
de mare. Masa oferită de reprezentantul firmei miniere 
COEMIN a fost bogată în ce altceva decât cele mai fru- 
moase şi gustoase mostre de fructe de mare culese şi adu- 
se la bucătăria restaurantului situat chiar pe malul Ocea- 
nului cu câteva ore în urmă; aşadar, un cocteil de creveţi 
în sos rusesc pe care i-am savurat din jumătatea apetisan- 
tă a unui avocado ce se delecta într-un frumos bol cu fulgi 
de gheaţă, o langustă-coada ei, desigur — la dimensiuni 
liniştitoare înconjurată de felii de portocale, sparanghel şi 
un sos alb cu discret miros de usturoi iar în final o cupă 
de înghețată care iniţial ne-a speriat prin dimensiuni dar 
care până la urmă a fost savurată în totalitatea ei parfu- 
mată. Să nu uit aperitivul tipic chilian, adică pisco şi, fără 
îndoială, vinul chilian alb la gheață, de această dată un 
Sauvignon Blanc al Casei Torres. Cafeaua guatemaleză, 
specialitatea casei a pus capăt unui dejun agreabil din toa- 
te punctele de vedere, însoțitorul nostru chilian dovedin- 

du-se un excelent interlocutor şi, desigur, cunoscător al 
mediului minier din zonă. Aşa am reuşit ca următorul 
nostru obiectiv, înainte de a ajunge la cel terminus din 
deşertul Atacama să fie un altul, cel puțin la fel de impre- 
sionant ca mărime, pondere şi modernitate în peisajul 
economic chilian: Chuquicamata. 

Aşadar, am făcut o escală de patru ore la cea mai mare 
mină de cupru la suprafață din lume - Chuquicamata. La 
250 de kilometri de Antofagasta, mina de cupru care a fă- 
cut şi face cunoscut Chile în întreaga lume, Chuquicamata, 
îți apare ca un imens crater ale cărui straturi de minereu de 
cupru alternând cu sterilul par o operă de artă suprarealis- 
tă. Mina are, la suprafață o lungime de 4,3 kilometri şi o 
lățime de 3 kilometri iar adâncimea la care se ajunsese în 
acel moment era de 650 de metri (astăzi 800 de metri). Des- 
chis în 1898, gigantul produce anual 29 de milioane de tone 
de cupru adică 5% din producția mondială. Chile este unul 
din marii producători de cupru din lume şi îşi sprijină dez- 
voltarea sa economică în bună măsură pe aceste sector. La 
Chuquicamata totul este gigantic: am văzut şi ne-am foto- 
grafiat lângă basculante cu o capacitate de 300 de tone ale 
căror roți măsoară cinci metri înălțime şi au în fiecare roată 
un motor sofisticat care permite, cu ajutorul manevrelor de 
la bord, orice mişcare comparabilă unui automobil de te- 
ren. În dotarea minei sunt peste cinci sute de asemenea mij- 
loace de transport. La baza minei, adică pe suprafața imen- 
să a fundului acesteia funcționează dotările instalațiilor de 
malaxare a minereului, amestec cu acizi catalizatori ce for- 
mează fluvii verzi-roşietice şi apoi rafinarea ce va duce la 
produsul final cu o puritate de 99%. Înalta calificare a per- 
sonalului, ordinea şi disciplina ce domnesc în toate com- 
partimentele acestui colosal complex minier ne-au impre- 
sionat în cel mai înalt mod. Dejunul la care am fost invitați 

de gazdele noastre a fost simplu dar variat şi gustos şi ne- 
am putut autoservi la restaurantul minei, la fel ca ceilalți 
muncitori şi ingineri. 

Am părăsit Chuquicamata sub impresia gigantismu- 
lui şi eficienţei a tot ce văzusem şi am continuat ultima 
parte a călătoriei noastre spre San Pedro de Atacama; adi- 
că spre inima deşertului Atacama, acolo unde plouă cam 
o dată la zece la ani, unde soarele arde ziua iar când se 
ascunde noaptea temperaturile scad până la zero grade, 
acolo unde eram aşteptaţi la hotelul Explora, intrat de cu- 
rând în circuitul turistic de înalt nivel din această țară a 
marilor surprize plăcute. 

Am ajuns la Explora după ce ne-am desfătat şi am 
cam pierdut ceva timp cu fotografiile şi imaginile ce ni se 
perindau de-a lungul şoselei şi care ni se păreau la înce- 
put monotone cu nesfârşite dune de nisip şi şoseaua pe 
care o vedeam în față cu 15-20 de kilometri de anticipație; 
totul drept, totul nemişcat, totul învăluit de nisipurile nes- 
fârşite ce se jucau în culorile maroniu — roşu în funcţie de 
unghiul lor sub soarele ce se pregătea să apună. 

Valea Lunii, Valea Morţii sunt construcții magice în 
nisipuri prin care aveam să rătăcim zilele următoare înso- 
țiți de ghizi cunoscători ai acestor ascunzişuri milenare în 
continuă transformare. La hotelul Explora surprizele plă- 
cute aveau să se succeadă rapid, continuu şi aveau să se 
sfârşească numai atunci când, după trei zile de vis, am 
părăsit zona. 

Maria Teresa de Wedelless ne aştepta şi ne-a pus la 
curent cu regulile, opționale totuşi ale hotelului: masa o 
puteam comanda în funcție de preferință — europeană, chi- 
liană, internaţională, dietă sau nu, cu carne sau vegetaria- 
nä; înainte de a ne conduce în camera rezervată, în realitate 
o suite în toată regula, Maria Teresa ne-a sugerat ca la orele 


161 
www.dacoromanica.ro 


Vasile Dan 


20.00 să fim prezenți în lobby-ul hotelului la o reuniune ce 
are loc, de fapt, în fiecare seară cu oaspeţii hotelului. 

Camera avea să fie una dintre marile surprize ale şe- 
derii noastre aici, în mijlocul deşertului, nu-i aşa? Aranja- 
tă în stil artizanal local cu patul acoperit cu țesături din 
lână de lama, cu o baie în care coboram câteva trepte şi 
dispuneam de apă termală, jacuzzi şi o lumină permanen- 
tă venită în cursul zilei de la razele solare(acoperişul era 
dintr-un material transparent antisolar) dar mai ales cu o 
fereastră ce ocupa întregul perete de vizavi de pat, perete 
care părea a fi un adevărat tablou — peisaj căci prin el ve- 
deam o parte din grădinile ce înconjurau spațiul hotelier. 
Zilele următoare mai descopeream două saune aflate lân- 
gă tot atâtea piscine în aer liber, grajdurile în care aştep- 
tau docili caii de croazieră prin deşert, garajul încăpător şi 
cu aer condiționat în care ne fusese parcată maşina şi mul- 
te altele. 

Dar să revenim la reuniunea din acea seară şi care 
avea să se repete de încă două ori pe timpul şederii noas- 
tre la Explora. Erau prezente cam 20 de persoane, turiştii 
cazați în acele zile la hotel. Maria Teresa însoțită de şeful 
ghizilor, Marcelo, ne-a oferit câte un formular şi ne-a ru- 
gat să îl completăm cu preferințele noastre de program/ 
excursii din ziua următoare. Puteam opta între o excursie 
pe jos în satul San Pedro de Atacama, alta cu bicicleta sau 
o alta cu calul sau, în sfârşit, cu un modern 4x4. Desigur, 
obiectivele erau diferite şi la distanțe corespunzătoare în 
funcţie de aceste mijloace de deplasare. Cina, ca de altfel 
şi toate celelalte mese la Explora au fost minunate prin 
varietate, prezentare, atmosfera creată de o muzică celestă 
ce ambienta salonul şi, nu în ultimul rând, de amabilitatea 
cu care, bucătarul-şef, elvețian, ne întreba dacă ne place şi 
ce alte dorințe mai avem pentru următoarea masă. 

Am vizitat la San Pedro de Atacama trei obiective pe 
care nu le vom uita niciodată: Salarul Aguas Calientes, 
gheizerul Tatio (la o altitudine de 4200 de metri) şi com- 
plexul de colibe indigene de la Tulor. Salarul Aguas 
Calientes este o imensitate de apă sărată într-un imens 
spaţiu dominat de sare cristalizată. În Salar (sal înseamnă 
sare în lb. spaniolă) se intră după ce un filtru îți spală res- 
turile de pe tălpile încălțămintei şi eşti invitat să nu faci 
zgomote care ar putea deranja... miile de păsări flamingo 
ce se află peste tot în zonă. Am văzut flamingo atât de 
multe încât lacul părea roz iar puii zburdau printre pi- 
cioarele mămicilor în voie căci spațiu aveau destul! Am 
văzut flamingo marcați pentru a putea fi urmărite traiec- 
tele lor prin regiune şi după ce părăsesc zona. Insă mo- 
mentul de senzație l-am încercat atunci când, parcă din 
senin, deasupra deşertului s-a pornit o ploaie atât de vio- 
lentă încât din cauza băltoacelor formate instantaneu şi a 
râurilor ad hoc, jeepul nostru nu a mai putut înainta. Ne- 
am oprit şi am savurat nu atât ploaia cât mai ales fericirea 
celor doi însoțitori localnici şi a administratorului parcu- 
lui care nu mai văzuseră aşa ceva de... 15 ani! Desigur, 
mai în glumă mai în serios, atât ei cât şi apoi toți ceilalți 
funcţionari chilieni de la hotel au făcut legătura dintre 
prezența noastră acolo şi această binecuvântată ploaie. 
Am fost invitați să venim mai des şi în caz că vom aduce 
din nou ploaia urma să avem asigurată gratuitatea şede- 
rii! Fără nicio glumă însă am constatat noi înşine ce în- 
seamnă apa aici, ce înseamnă ploaia aici pentru psihicul 
oamenilor dar şi, desigur, pentru culturile lor, modeste 
dar necesare de fasole şi porumb, pentru animale şi, în 
general pentru mediu. Plantele ce se ascund cu înțelepci- 
une în adâncurile deşertice aşteaptă aceste semne secrete 
parcă pentru a-şi scoate capetele la vedere şi a oferi aşa- 

numitul deşert înflorit, fenomen ce se petrece, vă puteți 
imagina, cam tot la 10-15 ani o dată. Iar seara aceea de 
după ploaie - căci ploaia a durat doar 30 de minute — a 
fost feerică, magică şi de neuitat: cerul era parcă un joc de 
artificii multicolore, sau poate o uriaşă pictură suprarea- 
listă imortalizată pe bolta unui cer senzațional de aproape 
de noi; eram invitați să completăm noi înşine cu un penel 
magic magicul tablou. 

Atunci când am ales excursia cu un 4x4 nu am ştiut 
că vom urca până la ceruri cu el! Am ajuns însă la cota 
4200 spre Cordiliera Andină a Boliviei, la gheizerul Tatio. 
Robustețea Land Roverului şi siguranța pe care ne-a insu- 
flat-o chiar Marcelo, ghidul nostru din acea zi, au mai di- 
minuat din preocuparea inevitabilă a trecerilor noastre 
peste şi printre stânci şi prin cărărui de munte ce păreau 
virgine. Am ajuns la destinaţie şi în față ni s-a oferit cu 
generozitate o vale săpată în munte dominată de un verde 
agresiv de tare şi de cascade succesive din a căror apă ie- 
şeau aburi îmbietori pentru o baie confortabilă. Şi nu am 
întârziat să intrăm cu precauţie mai întâi şi cu desfătare 
îndrăzneață mai apoi în cele trei sau patru căzi naturale 
cu apă de 38-40 de grade C ce se umpleau mereu sub că- 
derea altor şi altor şuvoaie de apă la fel de caldă şi bine- 
cuvântată. Mai eram cu o familie şi am revenit cam în ace- 
laşi timp la locul de plecare suind de această dată mai 
multe scări naturale săpate de vânturi şi ape în cine ştie 
câte mii sau milioane de ani. lar acolo, la locul unde se 
aflau cei doi însoțitori am avut una dintre cele mai mari 
revelații şi surprize din excursia noastră: am fost primiţi 
cu halate pufoase din bumbac de un alb imaculat, opera- 
ţie asigurată de unul dintre ghizi iar celălalt ne-a oferit 
câte o cupă ademenitoare de cristal cu un tinto (vin roşu) 
chilian de rezervă, dacă îmi amintesc bine un Cabernet 

Sauvignon 1989, Casa Lapostolle alături de brânzeturi 
franțuzeşti, biscuiţi fără sare şi pâine de graham prăjită. A 
te afla la 4200 de metri în plină şi măreaţă sălbăticie andi- 
nă, proaspăt ieşit din gheizerul reconfortant aflat într-o 
mare de verde virgin şi o linişte de catedrală servind o 
cupă de vin chilian de rezervă alături de fine brânzeturi 
creează — era să spun dependenţă — un punct de referință 
în mersul unei ființe prin această viață destul de glodu- 
roasă de altfel, nu-i aşa? 

În sfârşit, într-o altă zi, între două saune şi tot atâtea 
piscine am plecat la circa 20 de kilometri de hotel la o aşe- 
zare care se numeşte Tulor, transformată într-un parc ar- 
heologic. Aici, pe o suprafață fără sfârşit de nisipuri ma- 
ronii-roşietice am intrat în căsuțe din cărămizi de nisip 
solidificat şi cu acoperişuri din acelaşi material, forma lor 
amintindu-ne de igluurile arctice; uşa fiecăreia dintre lo- 
cuințe e o săpătură în acei pereți fragili acoperită cu o îm- 
pletitură de nuiele cu greu găsite prin apropiere. În aceste 
aşezări umane au trăit strămoşii atacamenilor de astăzi în 
perioada anilor 800 î.e.n. şi 500 e.n. Se poate spune că 
acestea erau mai degrabă adăposturi ocazionale şi tempo- 
rare pentru cei ce tranzitau regiunea între actualele Peru, 
Bolivia şi Chile. 

Nu puteam, desigur, înainte de a ne despărţi de de- 
şert şi de minunile lui să nu vizităm şi satul acesta izolat 
pe harta Chile dar atât de surprinzător de deschis prin 
oferta lui turistică datorită unor oameni întreprinzători. 
Aceasta a însemnat o plimbare de mai mulți kilometri căci 
muzeul de arheologie de aici, ca şi catedrala, dar mai ales 
multele pensiuni fiecare cu specificul său ne-au luat timp 
şi spaţiu. Nu am regretat căci am întâlnit oameni — 
atacameni- adică din Atacama care, ca şi cei din Patagonia 
australă chiliană nu se tem de izolare şi nu sunt deloc ur- 

suzi, ba dimpotrivă! Ei cresc oi şi cai,cultivă porumb, faso- 
le şi legume, tes frumoase ponchouri din lână de lama, 
sculptează în piatră vulcanică şi, desigur, plămădesc ce- 
ramică din nisipul ce-i înconjoară. 

Atacama deşertică pe care am cunoscut-o sub o ploa- 
ie rară, dorită şi binecuvântată, cu Salarul ei plin de păsări 
flamingo, cu colibele Tulor,cu un hotel de excepţie dar şi 
cu mina de la Chuquicamata şi un turism ce înfloreşte şi 
mai ales cu oamenii săi amabili, pricepuţi şi iubitori a tot 
ce au de la Cel de Sus şi, îndeosebi de la ei înşişi, ne-au 
lăsat pentru totdeauna amintiri reconfortante ori de câte 
ori dorim să ne sprijinim pe valoare şi adevăr despre oa- 
meni şi natura în care le-a fost dat să trăiască. 

PROTOCOL — PROBĂ DE CIVILITATE 


Revenirea la Bucureşti s-a produs în condiții absolut 
normale, aceasta şi pentru că ştiam exact ce mă aşteaptă: 
fusesem informat că ministrul Pleşu dorea să preiau con- 
ducerea unei Direcţii mereu conflictivă, mereu solicitată 
ca indispensabilă pentru funcționarea celorlalte compar- 
timente, a conducerii ministerului şi, vrând-nevrând, soli- 
citată să consilieze şi să pună umărul direct ori de câte ori 
era necesar la activităţile oficiale ale preşedinţiei şi guver- 
nului: Direcția Protocolului! 

Primirea la ministrul Andrei Pleşu imediat ce am so- 
sit la Bucureşti, instalarea în funcție la 3 mai 1999 în pre- 
zența secretarului de stat Mihai-Răzvan Ungureanu şi 
participarea la o şedinţă de urgență la Cotroceni pentru 
pregătirea vizitei Papei Ioan Paul al II-lea la Bucureşti s- 
au produs cu o repeziciune şi naturalețe ce nu mi-au 
permis niciun comentariu, ci doar concentrarea pe reuşita 
acestei deosebite acțiuni de politică externă, de relații în- 
tre Biserica Ortodoxă Română şi Vatican, prima vizită a 
Papei într-o ţară ortodoxă! 

Ceea ce credeam că este o excepție în agenda unui 
director de protocol din Externe s-a dovedit a fi ulterior 
ritmul normal al activităților la care urma să particip di- 
rect sau indirect, împreună cu colegii mei din Direcţie; 
activități, aşa cum spuneam, legate direct de specificul 
muncii Centralei MAE dar şi de cele ce aveau loc la gu- 
vern, la preşedinţie, la parlament şi, mai ales, la cele ce 

presupuneau eforturi coordonate ale mai multor instituții 
române pentru organizarea de multiple manifestări inter- 
naționale, regionale şi subregionale ce au avut loc într-un 
ritm sufocant pe alocuri. Şi, din nou, pe fundalul unor în- 
doielnice politici de personal la nivelul ministerului, une- 
le dintre ele afectând direct colectivul pe care îl condu- 
ceam, colectiv care a devenit la un moment dat un adevă- 
rat detaşament Maiakovski, adică de pedepsire sau un fel 
de anticameră a ieşirii definitive din diplomație a unora 
dintre colegi... 

Primele măsuri luate de mine la Direcţia la care fuse- 
sem instalat ca director au fost legate de ordonarea mişcă- 
rilor unui colectiv care ştia în linii generale CE să facă dar 
nu întotdeauna şi CUM s-o facă. În acelaşi timp, eram re- 
lativ puţini şi adesea ne loveam de o lipsă acută de forţe. 
Iar cele pe care le aveam trebuia să le distribui simultan la 
aeroport, la guvern, la Cotroceni sau prin oraş la comenzi 
de carnete şi legitimaţii de tot felul, cărți de vizită, ecu- 
soane, achiziționarea de tot felul de produse de protocol 
(băuturi, cadouri etc), perfectarea de mese oficiale, pentru 
a nu mai vorbi de solicitările permanente ale membrilor 
conducerii ministerului. Totodată, serviciul de imunităţi 
şi privilegii din cadrul Direcţiei era hărțuit fără încetare 
de diverse şi uneori stranii cereri ale corpului diplomatic 
acreditat la Bucureşti. 

Toate acestea impuneau ordine, rigoare şi disciplină 
în primul rând printre colegii mei. Şi am stabilit clar după 
circa două săptămâni de la instalare o serie de măsuri care 
au fost treptat asimilate de toți; mai exact nu chiar de toți 
căci situația unora dintre ei s-a rezolvat mult mai repede 
decât o credeam şi de o manieră pe care eu eram ultimul 
care ar fi dorit-o. Trei dintre colegii mei de generație aflați 
deja sau repartizați ulterior la Direcţia Protocol au fost 

scoşi din minister cu voie sau fără voie, fiind pensionați 
fără vreun drept de replică-era vorba de trei miniştri con- 
silieri, adică trei experiențe diplomatice, trei competenţe 
care ar fi putut fi de mare folos; şi asta nu neapărat la Di- 
recția Protocol... Începea însă un proces pe care nu l-am 
intuit atunci în reala lui amploare şi semnificaţie dar căru- 
ia aveam să îi cad şi eu victimă peste câțiva ani: pensiona- 
rea cu orice preț care dădea bine la presă, la imaginea de 
întinerire a personalului, preț ce cred că este plătit destul 
de scump în ultimii ani de această instituție. 

Ceea ce am introdus însă în practica noastră urma să 
producă efecte benefice la nivelul întregului sistem insti- 
tuțional care se întâlnea inevitabil într-o formă sau alta cu 
normele de protocol şi ceremonial. Mă refer la: formarea 
unei baze de date privind situaţia restituirii TVA către 
misiunile diplomatice de la Bucureşti, bază de date pri- 
vind legitimaţiile eliberate de Direcţie aceluiaşi personal 
diplomatic şi tehnico-administrativ de la Bucureşti, a 
permiselor de acces în aeroport, o alta referitoare la ordi- 
nea de precădere (voi reveni cu unele detalii) ca şi crearea 
la Secretariatul Direcţiei a unui dosar cu toate normele de 
organizare şi funcționare a MAE, precum şi cele privind 
direct aspecte de ceremonial (de exemplu Legea asupra 
arborării drapelului şi intonarea imnului național, folosi- 
rea sigiliului cu stema României etc). Am atras, totodată, 
atenția colegilor mei asupra necesității ca noi să fim 
exemple de conduită diplomatică, să acționăm cu demni- 
tate în orice situație, să evităm relațiile interpretabile cu 
trimişii ambasadelor care vin în contact cu noi pentru in- 
terese de serviciu. Un alt set important de măsuri se refe- 
rea la introducerea unei ordini similare în relațiile amba- 
sadelor acreditate la Bucureşti cu MAE. Acestea aveau 
atitudini revendicative, de frondă şi chiar de superioritate 

atunci când se adresau secretarelor sau când solicitau ce- 
va Centralei; rezultat, desigur, şi al încurajărilor pe care le 
primiseră sub diferite forme şi la diferite niveluri în acest 
sens, Am trimis Note Verbale circulare prin care le infor- 
mam despre orarul la care puteau lăsa şi, respectiv, lua 
documente de interes de la MAE; am rugat ca la Notele 
Verbale să se anexeze şi o copie în limba română a acesto- 
ra şi, în sfârşit, ca Notele Verbale să fie trimise pe cât po- 
sibil la Direcţiile sau compartimentele specializate din 
MAE în funcție de obiectul respectivei Note şi numai o 
copie informativă la Protocol. Am mai stabilit un regim 
clar pentru circulația şi evidenţa hârtiilor în cadrul Direc- 
iei, liste cu serviciile şi orele suplimentare şi, ceea ce nu 
se făcuse până atunci-redactarea Fişelor de post pentru 
fiecare dintre membrii Direcţiei. Am folosit diferite prile- 
juri pentru a-i face pe colegi să cunoască ei înşişi regulile 
de protocol şi ceremonial pentru a putea astfel să fie 
exemple pentru ceilalți colegi din minister şi, desigur, eta- 
loane pentru membrii CD de la Bucureşti cu care veneau 
destul de des în contact: îmbrăcăminte în funcție de eve- 
niment şi momentul la care participau, cum beau şi mă- 
nâncă, dar şi cum se aranjează o masă, cum se desfăşoară 
serviciul la nivel înalt conform etichetei diplomatice. Am 
acordat, totodată, încredere deplină referenţilor la redac- 
tarea de memo-uri obişnuite pe teme curente de serviciu 
şi am făcut ca aceştia să se simtă pe picior de egalitate, din 
acest punct de vedere, cu cei patru diplomaţi din schemă. 
Am reuşit, cred, în scurt timp ca Direcţia să poată răs- 
punde prompt şi calificat solicitărilor multiple şi comple- 
xe ce au urmat. Căci România a fost preşedinte în exerci- 
tiu la OSCE, la SEECP, a găzduit Conferința mondială 
asupra mediului şi Dunării şi nu îmi mai amintesc câte 
alte asemenea evenimente. Prezenţele la Bucureşti ale 

comisarilor UE erau curente, la fel ca şi ale miniştrilor de 
externe din toată lumea. Îmi amintesc că într-o singură zi 
au sosit şi au plecat la/de la Bucureşti secretarul de stat al 
SUA, ministrul de externe al Germaniei şi comisarul pen- 
tru probleme externe al UE; toate acestea într-o zi de iulie 
în care pista aeroportului Otopeni marca 72 de grade C! 
Iar alte situaţii care ne-au pus la încercare adesea capaci- 
tatea de organizare şi profesionalismul erau cele legate de 
prezentarea succesivă a scrisorilor de acreditare de către 
patru-cinci ambasadori. În aceste cazuri erau angrenaţi 
simultan directorul şi adjunctul său, precum şi trei-patru 
diplomaţi şi 1-2 referenți plus, desigur, şoferul Direcţiei; 
iar traseele şi încadrarea perfectă în orarul primirilor tre- 
buiau să fie şi au fost perfecte! 

Nu întotdeauna însă eforturile noastre erau recunos- 
cute şi nici măcar cunoscute sau, mai rău, neluate în sea- 
mă. Aş da aici câteva exemple de ceea ce nu ar trebui să 
se întâmple la întâlnirile oficiale, la mesele şi recepțiile la 
care sunt prezenți demnitari, la ceremonii cu caracter de 
înaltă reprezentativitate. Am fost martor la diferite ase- 
menea situații jenante prin ridicolul lor dar şi semnificati- 
ve pentru un anumit nivel de dezvoltare, de cultură şi ci- 
vilizație în general. Mie îmi place să cred-şi am spus-o 
adesea în diferite medii nu numai diplomatice-că normele 
de protocol şi ceremonial diplomatic sunt, în realitate, 
norme de bună creştere, reguli de conduită cotidiană; adi- 
că valabile pentru toți oamenii civilizați, pentru oameni 
de afaceri şi pentru universitari, pentru noi toți în relațiile 
de serviciu sau stradale sau familiale. Pentru că ele ne 
înalță în ochii celorlalți şi în ai noştri, pentru că ele asigură 
demnitatea şi respectul față de parteneri, pentru că ele 
asigură un tratament egal sau oricum, demn celor de lân- 
gă noi. 

Am avut prilejul să răspund de aceste aspecte sub 
trei miniştri de externe şi doi preşedinţi iar ambasador am 
fost sub şase miniştri şi trei preşedinţi, aşa că am văzut şi 
am auzit destule. Am reținut pentru acest cadru public 
câteva mai semnificative. 

La sosirea pe aeroportul Otopeni a şefului statului 
dintr-o vizită oficială în străinătate demnitari români îl 
salută pe acesta chiar pe pista aeroportului. Printre dem- 
nitari se aflau, la una dintre primele situaţii de acest fel la 
care trebuia să fiu prezent, într-o zi de duminică, mai 
mulți consilieri prezidenţiali dar şi miniştri, senatori, de- 
putaţi şi alte oficialități care s-au înghesuit claie peste 
grămadă să îl salute pe şeful statului. La sugestia secreta- 
rului de stat de la externe prezent şi el acolo am invitat 
reverenţios pe cei prezenți la o aliniere în funcție de ordi- 
nea de precădere şi, mai ales, la o anumită distanţă de lo- 
cul în care urma să staționeze aeronava pentru a evita ori- 
ce neplăcere, inclusiv palele puternice de curent provoca- 
te de aceasta. Dacă într-o primă fază toți s-au arătat su- 
puşi dar şi surprinşi să constate care le era locul, repet, în 
funcție de ordinea de precădere, la sosirea aeronavei pre- 
zidenţiale toți cei aliniaţi de mine au rupt rândurile ca la 
un ordin dat de plutonier în armată şi s-au repezit la scara 
avionului pentru a fi primii în a-i strânge mâna preşedin- 
telui...Unul dintre consilierii prezidenţiali, cred că tocmai 
şeful acestora, mi-a aruncat şi un zeflemitor „aici noi fa- 
cem regulile!” 

Aşa cum am promis, câteva cuvinte despre ordinea 
de precădere. Aş îndrăzni să spun că este vorba despre 
una dintre normele fără de care diplomaţia, mai ales, nu 
ar putea funcționa normal. Acest principiu sau normă a 
devenit demult cutumă adică s-a instaurat ca firească în 
raporturile oficiale dintre state şi demnitarii acestora. Încă 

la Congresul de la Viena din 1815, Talleyrand, marele di- 
plomat francez şi şef al diplomaţiei Franţei napoleoniene, 
a reuşit să insinueze această normă într-un moment ex- 
trem de dificil pentru Franţa cea învinsă; marile puteri se 
pregăteau să o reducă la nivelul unui stat de rând dar 
Talleyrand a reuşit pe parcursul câtorva luni să convingă 
marile puteri ale Europei că locul Franţei este la masă cu 
ele şi nu în salonul de serviciu; el a oferit numeroase re- 
cepții şi dineuri, concerte şi cocteiluri la care a invitat pe 
toți participanţii sau numai o parte dintre ei dar de fiecare 
dată avea grijă ca situarea invitaţilor sau ordinea în care 
erau primiți şi anunțați să țină seama de vechimea în 
funcție, de mărimea țării pe care o reprezentau şi de gra- 
dul diplomatic pe care îl aveau aceştia; Franţa şi reprezen- 
tanţii săi aveau astfel alături, ca gazdă, reprezentanţii la 
Congres ai Rusiei, Prusiei, Austriei şi Angliei. Din ciocni- 
rile diplomatice frecvente între Talleyrand, reprezentantul 
unei țări învinse şi Metternich, reprezentantul inteligent 
al unei Austrii antirevoluționare au rezultat de la Congres 
nu numai noi alianțe (Franţa şi Prusia pe de-o parte, Ru- 
sia, Austria şi Anglia pe de alta), ci şi noi concepte şi nor- 
me diplomatice de-a dreptul revoluționare: noțiunea de 
mică şi mare putere, norme de ceremonial şi protocol, sis- 
temul ordinii de precădere după vechime, sistemul alfa- 
betic la conferințele internaţionale etc. Astfel a reuşit 
Talleyrand să conştientizeze participanţii la Congres că 
Franța ocupă un loc de onoare printre celelalte puteri eu- 
ropene în funcție de vechime, şi nu de regim politic sau 
de putere învinsă sau victorioasă. lată o scurtă istorie a 
apariţiei şi instalării pentru totdeauna în relațiile oficiale 
dintre state şi demnitari a principiului ordinii de pre'căde- 
re; intenţia este evitarea situațiilor neplăcute prin situarea 
după criterii clare a acestora atunci când se întâlnssc în 

cadru bi- sau multilateral. Ceea ce nu ştia, desigur, acel 
consilier prezidenţial... 

Un alt exemplu, oarecum similar cu cel de pe aero- 
port s-a petrecut şi atunci când la sediul MAE, ministrul 
de externe (nu dau nume deoarece cu o singură excepție, 
reacţiile celorlalți au fost similare) a primit şefii misiunilor 
diplomatice acreditaţi la Bucureşti cu prilejul Anului Nou 
şi a oferit o cupă de şampanie. I-am prezentat cu multe 
zile înainte o schemă clară cu situarea în Sala Gafencu a 
şefilor de misiune în funcție de ordinea de precădere şi în 
continuare, pe baza aceluiaşi principiu, a demnitarilor şi 
funcţionarilor români participanți la eveniment. Ministrul 
a fost impresionat de schemă şi aranjament dar când a 
văzut că primul demnitar român, după acest criteriu, este 
un anume X, ambasador cu vechi stagii în diplomaţie mi- 
a spus: nu, mai bine îi lăsăm pe fiecare să ocupe un loc 
cum doresc ei! Şi aşa a fost însă despre busculada produsă 
atunci când toți şefii de misiuni au venit să îl salute pe 
ministru este greu şi penibil să vorbim; ceea ce a stârnit 
nemulțumirea exprimată chiar oficial de către decanul 
corpului diplomatic. 

Capitolul cum mâncăm ar merita un spațiu larg dar 
mă limitez, din nou, numai la câteva exemple elocvente: 
la salonul Titulescu de la Pavilionul Expoziţional RO- 
MEXPO se oferea o recepție cu prilejul deschiderii unei 
ediții a Târgului Internațional. Aveam invitație şi am 
ajuns direct de la minister după ce participasem la o altă 
activitate, aşa că am ajuns cam cu 15-20 de minute după 
ora precizată pe invitaţie (notă: la asemenea activități cum 
sunt recepțiile, cocteilurile, expoziţiile, sosirea invitaţilor 
cu 15-30 de minute după ora menţionată pe invitație se 
înscrie în limitele admise); până să ajung în salonul pro- 
priu-zis am trecut printr-un coridor de circa 20 de metri şi 

nu auzeam nicio vorbă, niciun zgomot crezând că românii 
sau întârzie pentru că sunt latini sau ştiu şi ei regula 
enunțată mai sus. De fapt aveam să constat cu stupoare că 
salonul de recepţie era plin şi că invitaţii erau atât de ocu- 
paţi să termine ceea ce îşi puseseră în farfurii încât nu mai 
aveau timp de conversaţie! Incredibil dar adevărat! Ceea 
ce urma să se întâmple în continuare mi-a depăşit prima 
reacție şi m-a făcut să părăsesc rapid incinta! La două gră- 
tare se pregăteau mititeii noştri dâmboviţeni şi agitația 
era în toi, iar mai toți cei care se aflau deja la cozi impresi- 
onante se adresau cu invective celor care intenționau să 
intre peste rând aşa cum noi suntem cam obişnuiţi să fa- 
cem. Oare şi la asemenea prilejuri? Se pare că da şi aveam 
să mă conving în mai multe rânduri că, spre deosebire de 
lumea diplomatică selectă, la noi, în împrejurări similare 
oamenii uită de bunele maniere, desigur, atunci când se 
presupune că le şi cunosc. 

Încă un exemplu şi gata! La un dineu pe care amba- 
sadorul chinez la Bucureşti l-a oferit, ca de obicei, cu ge- 
nerozitate şi multă ospitalitate la reşedinţa sa din Şoseaua 
Nordului am participat alături de senatori, deputați, mi- 
niştri, un scriitor cunoscut şi preşedinţi de organizații ne- 
guvernamentale, în total 16 persoane. La mijlocul mesei se 
afla la loc de cinste măsuțţa giratorie chinezească plină cu 
specialităţile casei. Alături, fiecare invitat avea în faţa far- 
furiei de serviciu câte un bol cu apă călduţă asortată cu 
felii de lămâie şi flori de magnolie. Ne aşteptau, prin ur- 
mare, fructele de mare atât de delicios pregătite de bucă- 
tarii chinezi. Nu mică mi-a fost mirarea când unul dintre 
oaspeţi a ridicat bol-ul şi a probat gustul apei destinate 
pentru spălarea mâinilor după servirea langustei ce urma 
în meniu. Să nu credeți însă că gestul a fost remarcat sau 
comentat de cineva; doar eu şi secretarul de stat pe care îl 

însoțeam am schimbat priviri semnificative. Invitatul cu 
pricina era român...pentru a nu da naştere vreunei alte 
interpretări... 

Şi parcă sunt tentat să mai dau un exemplu. La Bucu- 
reşti se afla în vizită oficială vicepreşedintele Uruguay- 
ului, țară mică dar prietenă şi care a trimis iată un înalt 
demnitar la noi acasă. Acesta urma să fie primit, printre 
alți demnitari români, şi de primul ministru. Ne-am pre- 
zentat la cabinetul acestuia cu cinci minute înainte de ora 
indicată şi am aşteptat ca oaspetele să fie invitat la primul 
ministru, al cărui şef de cabinet fusese informat despre 
sosirea uruguyanului. Aşteptarea s-a prelungit dincolo de 
orice normă acceptabilă cu mai bine de 30 de minute fără 
ca cineva să explice ce se întâmplă; noi am aflat că primul 
ministru nu sosise încă la birou! Iar când primirea s-a 
produs, gazda română nu a prezentat nicio explicaţie sau 
scuză! De altfel, acelaşi prim-ministru a făcut ca întreg 
corpul diplomatic, adică şefii de misiune, să îl aştepte cam 
tot o jumătate de oră într-un frig de 8 grade sub zero la o 
ceremonie de depunere de coroane de flori în Parcul Ca- 
rol cu prilejul Zilei noastre Naţionale. Comentariile sunt 
de prisos — sau poate nu... 

Am mai constatat pe timpul mandatului meu câtă 
improvizație exista la toate instituțiile importante atunci 
când era vorba de tratamentul corpului diplomatic la Bu- 
cureşti. lată numai câteva: trimiterea invitațiilor la activi- 
tăți oficiale se face cu o anticipație de două săptămâni cu 
excepţia situațiilor neprevăzute când se transmit scuzele 
de rigoare, dar noi, cu excepția MAE, le trimitem cu una, 
două sau trei zile de anticipație; măsurile de securitate la 
accesul acestora în incinta sau sala respectivă ar trebui să 
se facă cu o anumită reverenţiozitate şi în prezența unui 
reprezentant al protocolului care îi cunoaşte şi recunoaşte 

pe cei ce intră, evitându-se astfel situațiile dezagreabile şi 
protestele ulterioare pentru exagerarea măsurilor de con- 
trol; însoţirea şefilor de misiune la locurile destinate lor în 
marile săli de spectacol sau conferințe este de asemenea o 
obligaţie elementară. 

În sfârşit, mai vreau să amintesc o experiență avută 
cu personalul tehnico-administrativ care se pregătea să 
plece la post la diferite ambasade sau se aflau în concediu 
de odihnă la Bucureşti. Vorbesc de contabili, secretare, 
administratori, şoferi, muncitori calificați, portari, îngriji- 
toare. Aranjasem cu unul dintre directorii adjuncţi de la 
Resurse Umane să facem această sesiune de informare şi 
formare plecând de la înnoirea masivă ce se petrecuse în 
minister şi la misiuni inclusiv la nivelul acestor categorii 
de personal. Le-am vorbit despre fişa de post a fiecărei. 
funcții, necesitatea de a intra în rolul destinat prin această 
fişă, adică prin încadrarea în respectiva schemă, i-am pus 
concret în diferite situații practice şi le-am oferit soluții de 
ieşire din ele, le-am vorbit despre necesitatea cunoaşterii 
şi respectării riguroase a legislaţiei româneşti specifice 
muncii în exterior şi a celei din țara de reşedinţă. Intrebă- 
rile lor puneau în evidenţă interes dar şi o ignoranță preo- 
cupantă. Le-am dat un test cu rugămintea să mi-l prezinte 
completat pentru a-l nota şi a aviza astfel plecarea lor la 
post. Mare, ba nu, nu mi-a fost prea mare mirarea când a 
doua zi am primit aceste teste completate identic de ma- 
rea majoritate a candidaților care se inspiraseră din spuse- 
le unui coleg ce nu cunoştea, la rândul lui, decât după 
ureche, unele dintre regulile şi soluțiile respective! Oare 
aşa suntem noi cu adevărat? Trişăm şi atunci când aceasta 
ar putea să ne lezeze direct interesele noastre şi pe ale al- 
tora? Cu atâtea experienţe şi învățăminte mi-am comple- 
tat tolba pe care o purtam deja de mulți ani cu mine ori- 


177 
www.dacoromanica.ro 


Vasile Dan 


unde m-am aflat. Era timpul să las şi pe alții să se bucure 
de frumusețea ceremonialului şi protocolului practicat la 
noi în Europa bucureşteană... 

Până atunci însă, mai am de relatat ceva ce mă leagă 
definitiv de existența unuia dintre miniştrii de externe. Şi 
pentru că acesta este ceea ce mai bun mi s-a întâmplat în 
cei patruzeci de ani de activitate nu pot să nu o fac cu 
acest prilej; şi o mai fac pentru a-i contrazice una dintre 
temerile sale atunci când constata că „singurele mulțumiri 
publice garantate în România sunt cele post-mortem. 
Contez pe ele! „Ei bine, domnule Pleşu, vă rog să contați 
pe recunoştinţa mea pentru multe dintre momentele de 
finețe intelectuală pe care le-aţi dăruit adesea, cel puţin în 
prezența mea, atât în cadru oficial cât şi neoficial precum 
şi unele manifestări de omenie şi deferență față de mine. 

În octombrie 1999 ministrul Pleşu scria pe un Memo- 
randum referitor la propunerea de participare a sa la ce- 
remonia sfințirii Bisericii Ortodoxe de lemn din Caracas: 
„Ar putea merge dl. Vasile Dan, fost ambasador în Ame- 
rica Latină şi şef al Protocolului MAE”. Şi aşa a fost, am 
participat alături -de Prea Fericitul Părinte Patriarh 
Teoctist şi alți înalți demnitari români la o minunată ce- 
remonie desfăşurată în capitala Venezuelei în prezența 
unor înalți prelați, a autorităţilor locale şi, mai ales, a unei 
numeroase colonii de români încântați de sfânta bijuterie 
de lemn plămădită în Maramureşul românesc de oameni 
pricepuți şi cu inima mare sub îndrumarea cunoscutului 
etnograf Mihai Dăncuş şi dăruită pentru eternitate lor. Iar 
pentru a termina aceste rânduri dedicate aceluiaşi minis- 
tru, am să mă refer la momentul în care, cu o oră înaintea 
plecării din funcţie, a avut totuşi timpul şi disponibilitatea 
de a semna ordinul prin care câțiva dintre consilierii MAE 
au fost promovați la gradul de miniştri consilieri; mă 

aflam printre aceştia... Să menționez totuşi că am fost eu 
cel care i-a amintit de existența acelei mape! Ca manager, 
domnul ministru nu era întotdeauna la înălțimea intelec- 
tualului de excepție. Sunt mulți colegii mei ce nu au nimic 
împotriva acestei constatări... 


La unul dintre numeroasele peripluri la aeroportul 
Otopeni pentru a-l conduce pe un alt ministru de externe, 
al treilea de când eram director la Protocol (apropo, unul 
dintre colegii mei de la Direcţie mi-a spus la plecare că 
fusesem la aeroport cam de 350 de ori şi că participasem 
într-o formă sau alta la peste 250 de activități protocolare 
organizate de Direcție în marea lor majoritate) i-am atras 
atenţia asupra unui şiret de la pantof cam rebel şi la co- 
mentariul său despre eficiența mea am profitat şi i-am 
spus că ar fi poate timpul ca după doi ani şi jumătate la 
această frumoasă Direcţie să mai fac şi altceva la fel de 
eficient! Îndrăzneală ce nu a rămas fără ecou căci la puțin 
timp după aceea am fost chemat în cabinetul său şi infor- 
mat că a propus numirea mea în calitate de ambasador în 
Mexic! Vă rog să vă amintiţi că în 1979 urma să plec în 
această țară, la ambasada României din Ciudad de Mexico 
dar în ultimul moment fusesem deturnat. Iată, peste ani, o 
a doua oportunitate şi încă la ce nivel. Nu aveam să o mai 
pierd! 

În 2001 când am fost numit ambasador în Mexic dar 
şi în Guatemala, Honduras, El Salvador, Nicaragua şi 
Costa Rica eram conştient că acesta va fi ultimul meu 
post, cel puţin în afara țării. Şi i-am acordat o atenţie abso- 
lut specială din toate punctele de vedere: Mexicul ca țintă 
a politicii noastre externe, ca partener în organisme şi or- 
ganizații internaționale, ca partener comercial şi econo- 
mic, țară cu un potenţial uman, economic şi cultural ex- 
cepțional ce trebuia racordat la interesele noastre regiona- 
le şi globale. 

Misiune deloc uşoară în condiţiile în care la Bucureşti 
îmi dădusem seama că prioritățile noastre erau departe de 

a viza America Latină, America Centrală şi Mexicul. Şi 
totuşi merita să încerc, merita să găsesc acele portiţe, acele 
nişe care să catalizeze interese comune şi să activizeze o 
relație ce putea să declanşeze o reacție în lanţ cel puțin la 
nivelul statelor din America Centrală, strâns legate de 
economia mexicană, chiar de evoluțiile şi influenţele pu- 
ternicului vecin de la Nord. Eram înarmat, cred, cu toate 
instrumentele profesionale necesare pentru a face ca lu- 
crurile să se mişte din loc, să înregistreze un salt calitativ 
şi cantitativ în toate domeniile de interes reciproc. 

Ajungeam în Mexic pentru a treia oară după experi- 
ențele anterioare din 1979 cu o delegație parlamentară (ca 
interpret) şi 1983 cu o delegaţie de ziarişti (ca ziarist). 

Având în vedere aceste antecedente doresc ca acest 
capitol dedicat Mexicului dar şi Americii Centrale să se 
constituie într-un tablou complex şi sugestiv al unei 
subregiuni importante a continentului, subregiune cu ra- 
mificații fundamentale în Nordul dar şi în Sudul 
Americilor. Şi apoi să nu uităm că Mexicul este o țară fa- 
buloasă din punctul de vedere al resurselor, al dimensiu- 
nilor, un stat cu o istorie şi un prezent impresionante dar 
şi cu provocări serioase în plan politic, economic, social şi 
educaţional. Să nu uităm, în acelaşi timp, că multe dintre 
aspectele pe care le voi evoca se regăsesc în situații simila- 
re existente în România şi că adesea comparațiile sau tri- 
miterile unor politicieni sau ziarişti români la țările bana- 
niere (latino-americane) ar putea foarte bine să fie inter- 
pretate şi invers cu trimitere la specificul dâmboviţean, nu 
întotdeauna gratificant. Unele comparații între țările noas- 
tre vor fi inevitabile, iar constatările şi concluziile rămân 
la latitudinea cititorului. 

Să începem prin a situa Mexicul şi America Centrală 
în ansamblul problematicii continentale, îndeosebi la in- 

terferența lor cu marele vecin de la Nord - SUA. Voi ana- 
liza, desigur, câteva aspecte ale situației interne din Mexic 
în context latino-american; toate, rezultatul propriilor ob- 
servaţii dar şi al numeroaselor convorbiri avute de-a lun- 
gul a aproape cinci ani în acest post, cu demnitari mexi- 
cani, diplomaţi acreditați la Ciudad de Mexico şi, desigur, 
cu autorități din țările centro-americane în care am fost 
acreditat având reşedinţa în Mexic. Aşadar, vă propun un 
Mexic şi o subregiune cu ambele fațete: una impactantă 
prin provocări şi dificultăți aproape insurmontabile, alta 
prin fabulosul culturii pre şi postcolumbiene, prin impac- 
tul impresionant al eforturilor şi succeselor vizibile, deşi 
nu chiar la tot pasul. 


STATELE UNITE MEXICANE — PREZENTARE GENERALĂ 


Mexicul reprezintă o entitate geografică, social- 
politică, economică şi umană impresionantă prin dimen- 
siuni: o suprafață de aproape două milioane de kilometri 
pătrați şi o populaţie de circa 106 milioane locuitori (circa 
22 milioane locuiesc sau muncesc zilnic în capitală - 
Districtul Federal-DF- şi perimetrul adiacent), 32 de state 
care alcătuiesc Federaţia şi o economie ce ocupă locul 14 
printre cele mai puternice din lume. Cu o frontieră cu 
SUA (la Nord) de peste 3.500 km şi o alta (la Sud) de 1.200 
km cu America Centrală (prin Guatemala şi Belize), circa 
7.000 km la Oceanul Pacific şi alți 3.000 km la Golful Me- 
xic, Statele Unite Mexicane apar mai degrabă fragile şi 
supuse presiunilor şi fenomenelor nocive ce decurg din 
tranzitarea teritoriului său din toate direcţiile: valurile 
emigranților  centro-americani, caraibieni şi latino- 
americani printr-o frontieră (cea din Sud) apreciată ca ex- 
trem de penetrabilă, „frontiera schweizer”, acţiunile ban- 

delor de traficanţi de droguri şi de arme, promotori ai 
pornografiei infantile şi prostituţiei, contrabanda cu pro- 
duse falsificate sau care eludează normele vamale şi fisca- 
le şi care provin în principal din R.P. Chineză şi Taiwan. 
Toate aceste fenomene găsesc un teritoriu favorabil şi 
înfloresc cu complicitatea cunoscută şi recunoscută a auto- 
rităților vamale, fiscale şi poliției mexicane. Aceste feno- 
mene-acceptate tacit şi chiar încurajate prin absența unor 
măsuri ferme de combatere — facilitează —, pe de-o parte, 
existența unei forțe de muncă informale (vânzători ambu- 
lanţi, apreciați la nivel de sute de mii în D.F.) iar pe de alta 
încurajează infracționalitatea, lipsa de securitate a cetățea- 
nului şi, desigur, afectează grav sectoare economice pro- 
ductive proprii (textile, încălțăminte, mobilă, jucării etc.). 
Între sărăcia extremă (13 milioane locuitori), sărăcia 
în general (40 milioane locuitori) şi aceste fenomene 
antieconomice, antisociale există o directă şi strânsă inter- 
acțiune cu efecte dureroase pentru ansamblul societății 
mexicane. Acţiunea guvernului de implementare a unor 
programe de contracarare a acestor fenomene se vede li- 
mitată şi chiar anihilată de lipsa de eficiență şi chiar de 
complicitatea unor organe ale statului chemate să facă or- 
dine şi să aplice legea. Aici se întâlnesc elemente de anar- 
hie instituțională şi incapacitatea guvernului de a da coe- 
rență şi autoritate actului de conducere a societății mexi- 
cane măcinate de contradicții şi paradoxuri. Odată insta- 
lat în fruntea statului după victoria la prezidenţialele din 
iulie 2006, Felipe Calderon Hinojosa a adoptat un plan 
deosebit de drastic în lupta cu organizaţiile mafiote, cu 
contrabandiştii de ființe umane, de droguri şi a implicat 
chiar şi forțele armate în această bătălie ce părea inegală, 
adică în favoarea elementelor antisociale. La frontiera cu 
SUA au continuat însă atacurile armate, confruntările sol- 

date cu sute şi mii de morți. Este bătălia unui stat pentru 
apărarea valorilor sale democratice dar şi pentru apărarea 
securității cetățenilor unei țări ce se află pe o treaptă infe- 
rioară la aceste capitole. 

Iată câteva dintre exemplele ce evidențiază existența 
unor atitudini şi chiar deprinderi la nivel instituțional ca- 
re pun sub semnul întrebării eficiența şi credibilitatea in- 
stituțiilor statului. Exemplele s-au petrecut la începutul 
anilor 2000 dar ele au perpetuat şi chiar s-au agravat, aşa 
cum rezultă clar din relatările presei mexicane. 

În statul Morelos, coordonatorul poliției ministeriale 
a fost arestat pentru relaţiile sale cu bande de traficanţi de 
droguri iar cei 500 poliţişti din stat au fost demişi (100 au 
fost reangajaţi). În ciuda unor probe şi prezumții de vino- 
văție aduse împotriva guvernatorului acestui stat ancheta 
nu l-a inclus şi pe acesta. 

În statul Chihuahua, la frontiera cu SUA, au fost asa- 
sinate în ultimii şase ani peste 500 de femei fără ca autori- 
tăţile locale şi cele federale să găsească făptaşii sau mobi- 
lurile exacte ale crimelor. 

Poliția mexicană este federală, statală şi municipală 
iar în planul competenţelor materiale se divide în şapte 
categorii (securitatea bancară şi industrială, securitatea 
cetățeanului, circulație, granadieri — contra manifestații- 
lor, agenţi federali de cercetări, antitero şi preventivă). 
Competenţele sunt atât de diverse încât se interferează 
adesea în ambele planuri (geografic şi material) îngreu- 
nând atât faza de urmărire, cercetare cât şi, ulterior de su- 
punere a infractorului unei curți/instanțe de judecată (la 
rândul lor extrem de diverse după aceleaşi două criterii 
menționate mai sus). 

Se adaugă la aceste structuri paralele, paralizante ade- 
sea pentru actul justițional, corupția cvasigeneralizată a poli- 

iei. Este de notorietate publică faptul că cetățeanul trebuie 
să se ferească în primul rând de poliţişti! Şi pe bună drepta- 
te, căci dintre aceştia apar cu regularitate şefii unor bande 
mafiote, colaboratori cu traficanții de droguri, sechestratorii 
de persoane şi autorii actelor antisociale. După 2-5 ani de 
exercitare a profesiei, mulți poliţişti trec de partea cealaltă a 
societății, întărind în mod calificat rândurile răufăcătorilor. 
La vamă, la frontieră, la bănci şi reşedințe, pe stradă şi în 
casele cetățenilor, polițistul este un virtual suspect de acte 
îndreptate împotriva statului şi cetățeanului. Încercarea gu- 
vernului D.F. de a aplica în capitala țării măsuri pentru o 
„toleranţă zero” la infracționalitate a dispărut înainte de ma- 
terializare în fața amenințărilor venite din diferite sectoare. 

Există aici cartiere sau zone cunoscute ca inaccesibile 
pentru poliție — Tepito de exemplu — unde contrabandiştii 
şi traficanţii de droguri, arme şi carne vie sunt singurii 
stăpâni; orice „încercare“ (multe îndoielnice) a poliției de 
curățire a zonei s-a soldat cu eşecuri ruşinoase transmise 
în direct la TV... 

Iată în continuare câteva exemple semnificative, de 
ceea ce (nu) înseamnă legea sau actele normative, în gene- 
ral, în societatea mexicană de azi. 

Parlamentul Capitalei (D.F.) a votat la un moment 
dat două legi cu aplicabilitate imediată: contra pirateriei 
cu c.d.- uri, cărți, video etc. şi contra risipei de apă (îndeo- 
sebi cu prilejul „sâmbetei de glorie” în preajma Paştelui 
catolic); ambele prevedeau pedepse penale extrem de se- 
vere dar populația şi mai ales cei ce dintotdeauna produc, 
multiplică, vând, clonează casete audio şi video nu au 
acordat nici o atenție noilor legi. Timidele reacții ale poli- 
ției au fost primite cu violenţă de cei ce continuă să se si- 
tueze „la vedere” în afara legii. Cât despre risipa cu apa 
nici nu mai vorbim... 

Existența unei legi în materie ca şi a unui minister al 
mediului nu are nici un efect asupra existenței şi creşterii 
permanente a nivelului de contaminare a râurilor şi lacu- 
rilor mexicane. În convorbiri avute cu guvernatori, pri- 
mari şi parlamentari din D.F., statele Tlaxcala, Nuevo 
León şi Guanajuato am constatat impotența recunoscută 
de aceştia în faţa firmelor naționale şi internaționale-surse 
ale contaminării şi „nederanjate” de autorități din varii 
motive; corupția este unul dintre acestea. Cunoscutul scri- 
itor mexican Carlos Fuentes arăta cu un prilej, cam muca- 
lit dar realist că, în Mexic, corupţia lubrifiază sistemul, îl 
fluidizează... 

Într-un oraş cu peste 20 de milioane de locuitori şi 
nenumărate surse de pericole, incendiile sunt curente. Cu 
toate acestea corpurile de pompieri sunt constituite din 
civili voluntari care nu au un statut juridic reglementat de 
lege, care nu au un salariu minim garantat dar de care 
depind zilnic sănătatea şi integritatea capitalei. 

Se poate constata, pe acest fundal, existența unei rup- 
turi, a unui adevărat divorţ între societatea civilă şi gu- 
vern. Această ruptură provoacă slăbirea instituțiilor şi 
proliferarea mişcărilor sociale autoritare şi reacționare 
care consideră violenţa ca o formă firească de presiune (în 
capitală, nu există săptămână fără asemenea manifestări 
iar uneori circulația se blochează în zone-cheie paralizând 
orice mişcare într-o metropolă în care zeci de milioane de 
locuitori îşi asigură existența). Mişcări „celebre” ca cele 
ale locuitorilor dintr-o localitate apropiată de D.F. care au 
anihilat prin violenţă aplicarea planului aprobat de către 
guvernul Fox de construire a unui nou aeroport sau a ar- 
matei Zapatiste de Eliberare Nationala (EZLN) care face 
legea în unele localități din statul Chiăpas sau Mişcarea 
„Cele 400 de comune” care ocupă prin câteva zeci de bär- 

baţi şi femei, goi puşcă, în fiecare an pentru circa o lună, 

intersecția marilor bulevarde Insurgentes şi Reforma sunt 

doar o mică parte a acestei „societăți necivice” care se 
dezvoltă în Mexic. 

Dacă Mexicul reprezintă azi o forță economică 
mondială, explicaţia trebuie căutată în doi factori-resurse 
materiale şi umane, în plan intern, includerea lui în pro- 
iectele de dezvoltare regionale de către SUA, Canada, 
U.E., în plan extern — condiţie pentru asigurarea unei rela- 
tive şi necesare stabilități în regiune şi în lume. 

Mexicul ocupă o poziţie aparte în ansamblul țărilor 
din regiune deoarece: 

- face parte din NAFTA, organism de liber comerț cu 
SUA şi Canada, cele mai puternice economii din regi- 
une, componente ale Grupului celor 8; Mexicul pri- 
meşte asistența necesară pentru dezvoltarea capacită- 
ților sale de producție, pentru exploatarea resurselor 
de care dispune şi poate ocupa o bună parte a forţei 
sale de muncă în activități încurajate de respectivul 
organism comercial; 

- reprezintă a 14-a economie mondială(PIB/locuitor este 
de 6300 dolari, primeşte 47% din investiţiile străine 
productive din America Latină, prezența SUA este 
masivă în investiţii, comerţ exterior-este al doilea par- 
tener al SUA); 

- are un acord de liber comerţ şi parteneriat strategic cu 
UE, ceea ce îi permite o oarecare alternativă la masiva 
influență nord-americană în economia sa; 

- raporturile sale economice şi financiare cu țările APEC 
ca şi cu cele latino-americane, centro-americane şi 
caraibiene îi conferă o stabilitate şi fiabilitate de invi- 
diat în actualele împrejurări internaționale; 

- locul opt în lume la producţia şi locul nouă la exportul 

de petrol asigură Mexicului un loc privilegiat printre 
producătorii de petrol cu atât mai mult cu cât nu face 
parte din OPEC şi are o anumită libertate de mişcare. 

Fără a putea spune că efectele crizei actuale nu îl 
afectează, Mexicul se vede totuşi în situația de fi dorit ca 
partener de Nordul bogat, de Sudul de care în mod tradi- 
tional a fost legat, ca şi, mai nou, de o Europă în expansi- 
une şi de un APEC care vede în Mexic culoarul de legătu- 
ră trans-Pacific. 

Mexicul are o situație geostrategică şi un potenţial 
economic şi uman care îi permit să joace rolul de placă tur- 
nantă între nordul şi sudul continentului, ca şi între Europa 
şi Pacific; el are, pe bună dreptate, veleităţi de lider regio- 
nal datorită, fără îndoială, prezenţei sale în NAFTA. Mexi- 
cul nu poate fi, în aceste condiţii, în afara proceselor de in- 
tegrare continentală; mai mult, el se constituie într-o placă 
turnantă a modalităţilor de acțiune pentru abordarea inte- 
grată a problemelor regionale şi subregionale. 

Astfel: 

- țările din America Centrală, regiunea Caraibilor şi 
America de Sud văd în Mexic, în virtutea afinităților 
multiple, culoarul unei posibile accedări spre structu- 
rile şi resursele generoase ale Nordului bogat; 

- țările Uniunii Europene, cu care Mexicul are un Acord 
de liber schimb şi de parteneriat politic şi strategic, 
văd în Mexic calea sigură de acces spre economiile din 
Sudul acestuia; 

-  APEC-ul, la rândul său, vede în Mexic calea directă a 
unui culoar trans-Pacific capabil să lege economiile 
dezvoltate şi emergente din cele două regiuni; 

De pe această poziție, Mexicul a lansat cunoscutul 
Plan Puebla-Panama (PPP) care include 9 state din sud- 
estul Mexicului şi 7 state centro-americane. Planul este 

parte a unui proiect integral ce combină intervenţionis- 
mul politic, economic şi militar într-un ambalaj de plan 
pacificator, de dezvoltare şi creare de locuri de muncă; el 
asigură participarea marelui capital financiar nord- 
american într-o zonă cu resurse naturale excepționale şi 
64 milioane de locuitori. PPP răspunde mai degrabă inte- 
reselor de securitate națională ale SUA în subzonă, adică 
acolo unde apar evidente nemulțumiri față de evoluțiile 
societăților democratice respective. 

Ţările din America Latină oscilează între modelele 
NAFTA şi MERCOSUR, „trag cu ochiul spre Uniunea Eu- 
ropeană”, iar SUA folosesc poziţia şi influența Mexicului 
în regiune, ca şi viitoarea configurație a ALCA pentru a 
contrabalansa influenţa tot mai evidentă a Europei într-o 
zonă ce „i-a aparținut” în mod tradiţional. Mexicul joacă, 
în condiţiile date, cartea echidistanţei şi a parteneriatului 
(istoric, pragmatic) cu Sudul şi Nordul, cu Asia şi Europa, 
dar se confruntă cu serioase probleme interne şi de fronti- 
eră care îi afectează serios credibilitatea. 

Terorismul, narcotraficul şi crima organizată în Ame- 
rica Latină sunt fenomene endemice, parte integrantă a 
celor cu care se confruntă întreaga lume. După 11 sep- 
tembrie, configurarea unor structuri eficiente, inteligente 
şi coordonate de luptă împotriva acestora a devenit una 
dintre prioritățile statelor din regiune. Este însă clar că 
severitatea, coerenţa şi gândirea acestor structuri sunt ini- 
țiate şi prind contur la inițiativa şi sub presiunea Washin- 
gtonului; frontiera strategică a SUA cu Mexicul, ca şi labi- 
litatea frontierei de Sud a Mexicului fac din această țară, 
aşa cum spuneam, un punct de extremă importanță pen- 
tru asigurarea securității naționale a SUA. 

America Latină, Centrală şi zona Caraibelor ar trebui 
să fie regiuni importante pentru globalizarea sau mondia- 

lizarea raporturilor interstatale actuale. Evoluţiile economi- 
ce şi sociale din ţările acestor regiuni infirmă deocamdată 
beneficiile globalizării. Inexistenţa unor proiecte punctuale 
coerente şi grefate pe exigenţele realiste ale dezvoltării 
subregiunii, regiunii şi fiecărui stat, corupția la nivelul 
structurilor instituționale şi imaturitatea factorilor politici 
conducători pun sub semnul întrebării globalizarea. 

Mexicul consideră globalizarea ca un instrument ce 
întăreşte dezvoltarea fiind conştient, în acelaşi timp, că 
progresul depinde de fiecare țară în parte. Mexicul însuşi 
cunoaşte în mod inegal efectele globalizării: un 
PIB/locuitor de 6.300 $, cu o medie însă de numai 2.300 $ 
în state ca Chiapas, Tabasco, Chihuahua, dar cu 16.000 
$/locuitor în Capitală. 

Se poate spune că asistăm la un proces de conturare a 
unui nou context internațional, dar nu şi a unei noi ordini 
internaționale; în termeni economici, globalizarea oferă 
oportunități multiple, dar accesul la tehnologii şi servicii 
moderne continuă să fie apanajul celor dezvoltați, latino- 
americanii văzându-şi limitate posibilitățile de acces la 
acestea. 

Pentru a cunoaşte şi mai bine cauzele acestor stări de 
lucruri într-o ţară cu potenţial deosebit de resurse umane 
şi materiale dar cu un grad de sărăcie preocupant, pentru 
a înţelege mai exact locul societăţii mexicane pe continen- 
tul american, aflată la confluența influențelor majore 
nord-americane este, cred, necesară o introspecţie în 
chimia raporturilor şi paradoxurilor mexicano-nord- 
americane. 

Pentru mulți mexicani, SUA continuă să fie mai de- 
grabă o fantomă a trecutului decât o realitate a prezentu- 
lui şi o şansă pentru viitor. Există, fără îndoială, o serie de 
fapte istorice care alimentează susceptibilitățile mexicanu- 

lui: războiul din 1846-1848 în urma căruia Mexicul a fost 
obligat să cedeze jumătate din teritoriu (circa 2 milioane 
kilometri pătrați), conspirația ambasadorului nord- 
american Wilson împotriva preşedintelui Francisco I. 
Madero care a facilitat lovitura de stat din 1913, invazia 
de la Veracruz din 1914, expediţia de pedepsire împotriva 
liderului Pancho Villa în 1917. După al doilea război 
mondial s-au acumulat multe alte motive de “răceală” 
între mexicani şi vecinul din Nord: revoluția cubaneză, 
ciclul de lovituri militare de stat care încep în Guatemala 
în 1954 şi ajung în Chile în 1973, războaiele centro- 
americane din anii '80, invaziile nord-americane în Gra- 
nada şi Panama în anii '90. 

Elementul paradoxal al acestei relații rezidă evident în 
faptul că SUA a constituit şi constituie în realitate o şansă 
pentru Mexic: includerea în 1994 în Tratatul de Liber Co- 
mert (NAFTA) alături de SUA şi Canada s-a dovedit a fi 
proverbială pentru un Mexic măcinat de lupte sociale şi 
ineficiență economică iar în 1995, sub amenințarea devasta- 
toare a unei crize financiare fără ieşire („tequilazo”), preşe- 
dintele Clinton a acordat Mexicului clemență financiară 
care a evitat colapsul economiei mexicane. 

Un al treilea element sine qua non care defineşte 
această relație paradoxală în inevitabilitatea sa o constitu- 
ie cei aproape 21 milioane mexicani (născuţi în SUA -— 
chicanos; emigranţi cu documente legale şi alți 4 milioane 
de ilegali-indocumentados) care trimit anual în Mexic fami- 
liilor lor circa 24 de miliarde dolari- a treia sursă de veni- 
turi după petrol şi turism. 

Sondajele de opinie reliefează, la rândul lor, această 
relație de dragoste-ură a mexicanilor față de vecinul din 
Nord — şi invers: de la 68% în 1999 simpatia mexicanilor a 
scăzut la numai 58% în 2006; nu este mai puţin relevant 

nici faptul că, la rândul lor, nord-americanii cunosc prea 
puţin sau sunt prea puțin interesaţi să cunoască în pro- 
funzime vecinul din Sud şi se limitează să se apropie şi să 
aprecieze Mexicul prin locurile de turism şi divertisment 
pe care acesta le oferă de-a lungul întregului an. 

Mexicanii se tem astăzi mai mult ca oricând că veci- 
nul din Nord este mai mult interesat de petrolul, apa şi 
mâna de lucru ieftină mexicane decât de o relație de par- 
teneriat strategic. Revine în actualitate o frază la modă în 
a doua jumătate a secolului al XIX-lea, după războiul me- 
xicano-nord- american: „Sărmanul Mexic: atât de departe 
de Dumnezeu şi atât de aproape de SUA!”. 

Între 1848, prima mare lovitură primită de Mexic din 
partea vecinului de la Nord şi 2003, opoziția Mexicului 
față de intervenţia militară a SUA în Irak, se întinde o pe- 
rioadă istorică în care s-au acumulat fapte, simpatii şi an- 
tipatii, colaborări şi dispute între un Mexic măcinat de 
lupte interne şi de căutări ale propriei identități politice şi 
social-economice şi o SUA dezvoltată, prepotentă şi con- 
ştientă că de ea depinde în bună măsură destinul vecinu- 
lui de la Sud de Rio Bravo. 

De-a lungul istoriei, cele două țări s-au atacat şi ocu- 
pat reciproc — cu rezultate net favorabile pentru SUA, au 
luptat împreună în al doilea război mondial; în plan eco- 
nomic s-a trecut de la izolaționism la deplina integrare 
economică. 

Nord-americanii sau gringos - în limbaj latino- 
american despectativ- „coboară” zilnic în Mexic cu două 
scopuri bine definite dar ei nu rămân în medie mai mult 
de 72 ore... Scopurile: afaceri şi turism. Fiind prezent în 
mai multe rânduri la Monterrey, oraş cu pondere econo- 
mică şi financiară importantă în Mexic, am putut constata 
personal cum oameni de afaceri din SUA soseau diminea- 

ţa acolo, luau micul dejun cu omologul sau omologii me- 
xicani şi semnau contracte sau alte documente de colabo- 
rare chiar pe masa din restaurant sau din lobby-ul unui 
hotel pentru a decola spre casă după numai câteva ore... 
Iar cunoscuta stațiune Cancun, aflată în partea cea mai 
sud-estică a ţării s-a transformat de mai mulţi ani într-o 
adevărată oază nord-americană de distracții. 

Opiniile mexicanului mediu - cu telefon — despre 
gringos sunt împărțite: 

- 44% au încredere în ei iar 53% nu; 

- 17% îi admiră, 10% consideră că nord-americanii do- 
resc cu adevărat să îi ajute; 

- 27% spun lucruri pozitive despre ei, iar 40% negative; 

- 38% mexicani spun că au relații de prietenie cu un 
nord-american iar 67% recunosc că au rude care tră- 
iesc în SUA. 

Ambiguitatea sentimentelor şi aprecierilor se bazează 
nu numai pe elemente contradictorii din istoria comună ci şi 
pe nivelul redus al cunoştinţelor reciproce despre cealaltă 
ţară. Majoritatea mexicanilor cred că SUA nu au o moştenire 
culturală reală, că este un stat imperialist, rasist în care mexi- 
canii sunt tratați prost şi sunt considerați o amenințare; o 
altă parte, importantă, a mexicanilor consideră SUA ca o ţa- 
ră democratică, un model de urmat, în care se poate munci 
şi prospera. Am cunoscut în diferite deplasări prin Mexic, 
persoane care îşi împart viaţa şi activitatea în două planuri: 
şase luni din an muncesc, cei mai mulți ilegal, în SUA, iar 
alte şase luni au o mică afacere în localitatea din care provin; 
nu am întâlnit însă şi mexicani fericiți cu această alternanță 
din viața lor; ei trăiesc permanent la limită-cea a lipsei de 
securitate în Nord şi cea a sărăciei la ei acasă... 

Ultimii cincisprezece ani-de când Mexicul se află în zo- 
na de liber comerț cu SUA şi Canada-schimburile comerciale 

şi migrarea mexicanilor spre nord au cunoscut o explozie 
fără precedent. Totodată, alternanţa la putere în Mexic din 
2000, după 71 ani de hegemonie a unui singur partid — PRI — 
a adus unele modificări în opiniile şi percepțiile reciproce cu 
mutații negative, totuşi, după 11 septembrie 2001. 

Un rol important în aceste percepții l-au jucat relațiile 
personale între preşedinţii celor două ţări. În timpul gu- 
vernului Carlos Salinas de Gortari, SUA au acceptat intra- 
rea Mexicului în NAFTA, Clinton a acordat un sprijin fi- 
nanciar decisiv lui Ernesto Zedillo în 1995 pentru evitarea 
unei catastrofe economice şi sociale. Bush, fiind în exce- 
lente relații cu Fox a fost de acord într-o istorică întâlnire 
de la începutul lui septembrie 2001 cu o agendă bilaterală 
ce a ridicat cota de popularitate a preşedintelui mexican la 
nivele neaşteptate. 11 septembrie a bulversat aceste pla- 
nuri iar poziția Mexicului în Consiliul de Securitate în 
problema Irakului a redus serios nivelul speranțelor me- 
xicanilor în bunele intenții ale vecinului de la Nord- pro- 
blema situației mexicanilor din SUA, regimul frontierei, 
livrarea de apă agriculturilor din Texas etc. Actualul pre- 
şedinte, Felipe Calderon Hinojosa a inițiat demersul deloc 
facil al construcţiei unei relaţii bune, eficiente cu noul pre- 
şedinte nord-american Barack Obama. 

Aşadar... nimic idilic în relaţia Mexic-SUA. Frontie- 
ra dintre cele două țări (3.150 km) este cea mai mare exis- 
tentă între o ţară bogată şi alta în curs de dezvoltare. Au 
loc schimburi inegale şi, adesea, nedrepte. O relație atât 
de complexă presupune conflicte în multe privințe. Mexi- 
canul nu reuşeşte să uite — aşa cum au făcut-o germanii, 
japonezii; (chiar dacă memoria nu şterge cele petrecute în 
al doilea război mondial, Germania şi Japonia văd în SUA 
aliatul actual inevitabil şi doar trăsăturile de orgoliu şi 
unele interese proprii mai fac uneori diferenţa). 


194 


www.dacoromanica.ro 


Însemnările nonconformiste ale unui diplomat 


Spre deosebire de Mexic, alte țări latino-americane şi 
caraibiene au cunoscut intervenţii nord-americane dure- 
roase în ultimele 5-6 decenii dar au în prezent conştiinţa 
necesității unei apropiate şi benefice relații cu Washingto- 
nul. Cu Mexicul, alchimia anti-americanismului a suferit 
modificări de compoziţie şi de obiective: după războiul 
catastrofal din 1846-1848, mexicanii s-au unit, au „strâns 
rândurile” în fața unui pericol ce părea continuu şi imi- 
nent dar care nu s-a mai materializat la nivelul anterior; el 
a servit însă multor guverne care au încercat şi au reuşit 
în multe rânduri să distragă atenţia opiniei publice ne- 
mulțumite în plan economic şi social. Vecinul din Nord 
era vinovat de orice nerealizare în plan național. Fenomen 
evident după 1970 când mai multe guverne ale PRI şi-au 
dovedit incompetenţa şi au aruncat vina pe SUA pentru 
criza economică a țării, pentru înapoierea şi inegalitățile 
din ţară. Cu alte cuvinte, anti-americanismul ocupa un loc 
important în ideologia priistă, în naționalismul său revo- 
luţionar! Oarecum paradoxal, între această orientare revo- 
luţionar instituțională şi cea de stânga — intelectualii — s-a 
produs o uniune bazată pe sentimente anti-americane din 
rațiuni completamente diferite; consens ant-american care 
s-a fracturat în anii '90, 

Sunt mulți analişti politici mexicani care consideră, 
astăzi, că, anti-americanismul „practicat” în a doua jumă- 
tate a secolului XX a constituit în realitate o ipocrizie nați- 
onală care „caracterizează de fapt întreaga noastră istorie 
națională”. Sunt exemple elocvente în acest sens: în timp 
ce autoritățile şi mexicanul de rând se indignează în faţa 
tratamentului la care sunt supuşi conaționalii lor în Nord, 
nimeni nu protestează față de felul inuman în care sunt 
tratați imigranții centro-americani în Mexic; sau față de 
maniera arbitrară în care în anii '30 statul Sonora i-a ex- 

pulzat pe chinezi şi le-a confiscat proprietățile. Aversiu- 
nea faţă de SUA a fost „activată” atunci când interesele 
țării au reclamat-o. Mexicul va putea avea o relație onestă 
şi corectă cu SUA numai atunci când mexicanii vor fi ca- 
pabili să-şi înțeleagă cu adevărat şi să-şi asume propria 
istorie. 

Reacţia întârziată a Mexicului la atacul terorist împo- 
triva SUA din 11 septembrie a fost, cred, grefat pe acelaşi 
sentiment de aversiune dar, mai ales, pe neînțelegerea 
imediată a gravității celor petrecute nu numai pentru 
SUA, ci şi pentru Mexic, pentru întreaga omenire. 


Un colos şi un pitic? Să fie oare aceasta adevărata re- 
laţie între SUA şi Mexic? 

Să enumerăm câteva argumente pro şi contra (la ni- 
velul anului 2006): 

PIB în Mexic atinge cota a circa 380 miliarde dolari 
adică aproximativ egal cu al statului Pennsylvania... 

- economia mexicană reprezintă circa 4,15% din cea 
nord-americană; 

- PIB /locuitor la Nord de Rio Bravo este de 33.850 do- 
lari în timp ce la Sudul aceluiaşi râu de numai 6.200 
dolari; 

- nivelul învățământului atinge în SUA 15,5 ani / locui- 
tor iar în Mexic numai 7,7; 

- în scopuri culturale, SUA consumă 143 kg hârtie/per- 
soană iar Mexicul doar 11. 

In faţa acestei statistici zdrobitoare, ultimul deceniu a 
adus la nivelul mexicanului mediu şi a elitelor o schimba- 
re de optică esenţială SUA nu mai reprezintă pentru 
mulți imperiul a cărui superioritate este acceptată cu re- 
semnare ci locul unde pleacă zilnic mii de mexicani care 
muncesc, învață, acumulează nu numai bani ci şi o altă 

mentalitate şi revin pentru a prospera în propria țară. Aici 
rezidă poate quintesența unei relații inevitabile, asumată 
şi folosită benefic de ambele părți. Nord-americanul şi 
economia SUA au nevoie de mâna de lucru ieftină şi bine 
calificată a mexicanului iar acesta îşi găseşte „lângă casă” 
oportunități care îl ajută şi ajută Mexicul în plan mental, 
eficiență, spirit întreprinzător. Să nu uităm că, în alt plan, 
cel etnic şi, implicit, politic, mexicanii (după unele surse 
circa 25 milioane trăiesc în SUA) constituie în cadrul ele- 
mentului latin din SUA o forță electorală pe care şi-o dis- 
pută, în egală măsură, SUA şi Mexicul. 

Aşa s-a creat, treptat, la nivelul elitei economice me- 
xicane, înaintea celei politice, deprinderea de a-şi trimite 
progeniturile şi colaboratorii de încredere la înalta şcoală 
a pragmatismului economic şi financiar nord-american. 

Aşa au învățat mexicanii ce înseamnă spiritul de 
competiție; aşa au devenit mexicanii de neînlocuit în 
Manhattan sau fermele texane: „am văzut aici italieni, in- 
dieni şi ruşi; cei mai buni însă sunt, fără îndoială, mexica- 
nii“ declara presei proprietarul unei mari rețele de maga- 
zine newyorkeze. 


MEXAMERICA 


La granița dintre Mexic şi SUA există deşertul 
Arizona considerat în secolul XIX drept o zonă neospitali- 
eră menită să asigure separarea sau distanța de siguranță 
între cele două țări. După războiul din 1846-1848, în res- 
pectiva regiune au apărut, treptat, atât nord-americani cât 
şi mexicani într-o interferență culturală şi economică atât 
de accentuată încât teritoriul este cunoscut astăzi sub nu- 
mele de Mexamerica şi adăposteşte peste 24 milioane lo- 
cuitori. De o parte şi de alta a frontierei a înflorit în ulti- 

mul secol o structură comună atât în plan cultural — edu- 

cațional cât şi economic şi uman. Oraşe ca Tijuana, San 

Diego, Austin, Brownsville, Tecate, Mexicali, Nogales, 

Douglas, McAllen sau Reynosa au un statut aparte în pei- 

sajul vecinătății cu guvernatori şi autorități mixte, cu şcoli 

frecventate de copii care traversează zilnic o frontieră ce 
apare mai degrabă ca imaginară. 

Apropierea are avantaje dar creează şi numeroase 
probleme. Iată câteva: 

- Douglas şi Agua Prieta sunt două mari scene pentru 
traficul ilegal de persoane. În anii '90 populaţia lor a 
crescut cu 67%. 

- Laredo şi Noul Laredo sunt punctul de trecere comer- 
cială cel mai tranzitat: 3 milioane de camioane trec pe 
acolo în fiecare an; în ultimul deceniu populația lor a 
crescut cu 38%. 

- San Diego şi Tijuana constituie punctele de frontieră 
cele mai tranzitate şi populaţia-circa 4 milioane locui- 
tori-a crescut cu 26% în ultimul deceniu. 

Dar „frontiera” este în orice parte când vorbim de 
hispanos şi mexicanos în SUA; căci în Los Angeles, de 
exemplu, los hispanos reprezintă 47% din populație, în 
Dallas 36%, 27% în New York etc. Mexicanii, la rândul lor, 
reprezintă aproape 60% dintre hispanicii ce trăiesc în 
SUA. 

Nu este lipsit de interes să amintim că un sondaj în 
rândul nord-americanilor a dezvăluit că aceştia consideră 
Mexicul țara cu un impact superior Canadei în plan poli- 
tic, economic şi cultural în SUA; 78% dintre nord- 
americani sunt dispuşi să-şi înveţe copiii limba spaniolă. 

Aşadar, fenomenul „mexamerican” se răspândește la 
Nord şi la Sud şi, în ciuda aversiunilor reciproce, mai 
mult sau mai puțin justificate, compenetrarea reciprocă se 

roduce; cine beneficiază sau cine beneficiază mai mult? 
Întrebări la care istoria contemporană în circumstanțe 
subregionale, regionale şi internaționale specifice oferă 
răspunsuri zilnic. 

Fenomenul americanizării Mexicului îşi are sorgintea 
la jumătatea secolului XIX când trupele nord-americane şi 
apoi diplomaţia forţei au pecetluit diferența între sisteme- 
le şi capacitatea celor doi vecini de a se autoapăra într-un 
cadru național coerent şi eficient. 

Americanizarea Mexicului include: 

- imitarea mai mult sau mai puțin forțată a nord- 
americanului; 

- renunțarea la tradiţii care au stat la originea națiunii; 

- renunțarea la valori profunde ce țin de familie şi reli- 
gie, înlocuite cu materialismul consumului; 

- confundarea modernizării cu americanizarea şi prelu- 
area fără discernământ a „tot ce vine din Nord”. 

De altfel, ca şi alte țări, Mexicul este supus inevitabil 
americanizării până la punctul de a se constitui în parte 
integrantă a identității naționale, take it or leave it, 

Este elocvent să constaţi, în acest sens, cum „lideri de 
opinie” (politicieni, ziarişti, oameni de cultură) vorbesc ca 
şi cum ar traduce din engleză discursuri deja pronunțate — 
sintaxa spaniolă este uitată şi mesajul devine confuz şi 
îndoielnic. Totodată, am constatat cum se plagiază „at- 
mosfera”, noțiunile de eleganţă, lux, frumuseţe, moder- 
nism şi post-modernism fiind preluate după modelele 
nord-americane şi transformate în motive de mândrie la 
nivelul claselor medii şi avute din Mexic. Pe bulevarde, 
străzi, magazine somptuoase, vile şochează încercările, 
adesea eşuate în kitsch-uri, de a reproduce ceea ce se poa- 
te întâlni în Manhattan, Fifth Avenue sau Beverly Hills. 

În sfârşit, mexicanul a inclus în limbajul său zilnic 

nord-americanisme care ameninţă direct şi grav acurate- 
tea limbii spaniole pe care, şi aşa, o vorbesc cu multe con- 
tribuții locale; câteva exemple: marketa pentru piață, run 
pa câ, run pa allá (fugi pe ici-colo) iar expresii similare ne- 
lipsitului americanism fuck off abundă într-un Mexic tot 
mai dependent de Nordul... dezvoltat (ex. chingada, 
cabrón etc.). 

De fapt, Mexicul trebuie să se întrebe încotro merge, 
care îi este locul şi care îi sunt mijloacele cu care urmează 
să se „fixeze” într-o lume globalizată, bulversată de 
schimbările din anii '90 şi, mai ales să găsească cu mijloa- 
ce noi, moderne, de drept şi etică internaționale modalită- 
ţile de apropiere, în circumstanţe excepționale, de vecinul 
din Nord fără de care... nu poate progresa; şi aceasta si- 
multan cu insertarea în lumea tot mai globalizată, alterna- 
tivă obligatorie pentru evoluţiile evident sinuoase şi im- 
previzibile ale lumii contemporane. 

Aici este cheia evoluţiilor mexicane în următoarele 
decenii şi totul se pare că pleacă de la „politica schimbă- 
rii” inițiate de o Administraţie care a „detronat” un partid 
ce a condus Mexicul 71 de ani. Schimbarea inițiată de pre- 
şedintele Fox în 2000 este continuată de colegul său de 
partid, Felipe Calderon Hinojosa instalat la Los Pinos (re- 
şedinţa oficială a preşedinţilor mexicani) în decembrie 
2006, Schimbarea în politica externă vizează schimbarea 
poziției Mexicului față de o lume în evidentă schimbare în 
care bipolarismul în lume a încetat odată cu multiplicarea 
actorilor, lumea s-a diversificat, a devenit mai complexă, 
legăturile sunt nu numai multiple dar şi imprevizibile. 

Mexicul a fost nevoit să reacționeze pozitiv şi rapid şi 
a făcut paşi importanţi în acest sens prin: 

- asocierea economico-comercială cu SUA şi Canada în 
cadrul NAFTA (90% din comerțul său exterior se rea- 


200 
www.dacoromanica.ro 


Însemnările nonconformiste ale unui diplomat 


lizează cu SUA, 67% din investiţiile străine directe 
provin din SUA iar 70% din turiştii străini ce intră în 
Mexic sunt din țara vecină de la Nord); 

- proclamarea şi apărarea cu consecvență a drepturilor 
omului şi democrației pe continent şi în lume; 

- asumarea rolului de lider în emisferă iar în Consiliul 
de Securitate (2003-2004) a manifestat autonomie chiar 
dacă aceasta a dăunat agendei bilaterale cu SUA. 

Prin multiplele şi inevitabilele legături cu SUA, gene- 
rate de poziția sa geostrategică, Mexicul nu îşi poate per- 
mite echilibrarea politicii sale externe prin intermediul 
altui efort bilateral în favoarea altui stat sau a altei regi- 
uni; consecinţele ar fi nefaste în condițiile asimetriilor din 
relația Mexic — SUA ca şi poziției hegemonice a Washin- 
gtonului în viața internațională. Unica formă de echilibra- 
re a agendei sale externe o constituie pentru Mexic o pre- 
zență mai activă în sistemul multilateral. Să nu uităm însă 
că în acest caz este extrem de uşor să se situeze pe poziții 
disconforme cu cele ale SUA iar efectul asupra bilateralu- 
lui este prompt şi dăunator (poziţia faţă de Irak a dus la o 
amânare sine die a acordului migratoriu; problema datori- 
ei de apă pentru texani şi dificultățile apărute la tranzita- 
rea camioanelor mexicane pe teritoriul SUA, măsurile de 
închidere a frontierei etc). 

În balanţă apar, însă, şi avantajele frontierei comune, 
apropierii: comerțul, investiţiile, turismul şi supapa pen- 
tru emigranții mexicani. 

De aceea, diplomaţia mexicană consideră că relația 
strategică cu SUA trebuie aprofundată şi construită pe trei 
elemente: 

- includerea de teme noi pe agenda bilaterală: migrarea, 
energia, securitatea emisferei americane. 

- incorporarea de noi interlocutori politici nord- 

americani: Congresul, sindicatele, mijloacele de co- 
municare, statele federaţiei, grupuri ale oamenilor de 
afaceri. 
stabilirea unui nou cadru general pentru o relație pe 
termen lung şi nu numai conjunctural: se are în vede- 
re constituirea de noi instituții şi structuri cu cele două 
state nord — americane care să asigure pe termen lung 
circulația liberă a capitalului, a persoanelor, serviciilor 
şi bunurilor. 
Cu alte cuvinte, noua politică externă a Mexicului la 
a cărei fundamentare am fost martor la începutul anilor 
2000 vizează, simultan, o activizare a prezenței acestei țări 
în organismele şi organizațiile multilaterale precum şi o 
diversificare şi aprofundare a relațiilor cu SUA şi Canada. 
Din păcate şi aici viața a demonstrat că, după 11 septem- 
brie, Mexicul riscă să intre în contradicție cu cei doi mari 
din Nord atunci când încearcă o anumită autonomie în 
structurile internaționale, aşa cum arătam mai sus. 
Mexicul conştientizează tot mai mult că o colaborare 
necondiționată cu SUA în lupta contra terorismului inter- 
național (îmbunătățirea controlului frontierelor, schimbul 
de informații şi stabilirea de criterii şi proceduri comune 
în materie vamală şi de frontieră) constituie punctul în 
care relația mexicano-nord-americană se poate consolida 
cu efecte benefice pentru ansamblul relațiilor bilaterale. 
Dacă Mexicul va înțelege şi va fi şi capabil să adopte 
măsurile pertinente pentru crearea unui perimetru comun 
de securitate cu SUA şi Canada (constituirea unui „spaţiu 
Schengen” nord-american), atunci relaţia sa cu SUA poate 
prospera iar asperitățile şi aversiunile vor trece în plan 
secundar. 
Mexicul se împiedică încă de puternica rezistență a 
unei opoziții ancorată în conceptele tradiționaliste — pen- 


202 
www.dacoromanica.ro 


Însemnările nonconformiste ale unui diplomat 


tru a nu le numi vetuste ale neintervenției, nefolosirii for- 
tei, egalității juridice a statelor etc.; or, realitățile lumii 
contemporane post „căderea zidului Berlinului” sunt to- 
talmente diferite de cele din deceniile '50-'80; şi mai difici- 
lă este calea „schimbării” preconizate de partidul de gu- 
vernământ PAN dacă ne gândim la o constituție mexicană 
— adoptată în 1917 — ce include prevederi raportate la acea 
perioadă; constituție ce nu poate fi uşor amendată sau 
schimbată în condiţiile în care parlamentarii PAN nu pot 
asigura cele două treimi necesare pentru aceasta; dar aces- 
tea sunt paradoxuri şi contradicții interne — cu efecte ne- 
gative, fără îndoială, la nivelul raporturilor țării cu exteri- 
orul. 

SUA reprezintă, aşadar, pentru Mexic cel mai impor- 
tant partener, un partener inevitabil, necesar şi perpetuu; 
iar Mexicul reprezintă pentru SUA, după afirmațiile fos- 
tului preşedinte Bush, „țara cu care avem relația cea mai 
însemnată”. 

Cele 25 milioane de mexicani care trăiesc permanent 
sau temporar în SUA se constituie într-un bloc politic şi 
economic de referință-care poate influența direct rezulta- 
tul unor alegeri locale — şi nu numai — şi cu contribuții no- 
tabile la PIB-ul Statelor Unite. 

Apartenența la NAFTA face ca Mexicul să depindă- 
sub aspectele sale pozitive dar şi negative-de evoluțiile 
economice ale celor doi parteneri din Nord. 

Depinde de Mexic să-şi controleze mişcările, să-şi 
domine reacțiile latine impulsive şi să înțeleagă că fără 
SUA nu are viitor nici în planul relațiilor bilaterale şi nici 
în structurile multilaterale, 

Depinde de SUA să înțeleagă şi să demonstreze cu 
mai multă inteligență şi înțelegere diplomatică că Mexi- 
cul, aflat la graniţele sale de Sud, cu peste 100 milioane 

locuitori şi cu alte 25 chiar pe teritoriul său este în mod 
obiectiv un vecin cu care relația trebuie să fie apropiată şi 
constant cultivată. 

Doi vecini, doi parteneri, doi protagonişti ai vieții 
internaționale în „plasa” cărora se află sau doresc să se 
afle alte state din aceeaşi emisferă sau din alte zone ale 
lumii. Ambele trebuie să demonstreze că pot fi la înălți- 
mea preceptelor şi exigențelor unei lumi globalizate, în 
continuă schimbare. 

Acestea au fost câteva considerente cristalizate de-a 
lungul a cinci ani de experiențe mexicane trăite direct şi la 
temperatura evoluţiilor adesea agitate, contradictorii şi 
chiar violente. Cu atât mai interesante şi pline de învăță- 
minte şi asupra cărora am avut desigur prilejul să infor- 
mez cu regularitate Centrala MAE. Obligaţie care face 
parte din cele trei principale linii directoare ale unui am- 
basador, alături de reprezentare şi negociere. 


MEXICUL VĂZUT DE APROAPE 


Sosisem în Mexic după o perioadă nu prea fastă la 
nivelul reprezentării diplomatice căci, în bunul stil dâm- 
boviţean, atunci când vrei să scapi de cineva din ierarhiile 
politice îl trimiţi în diplomaţie, dacă se poate, chiar amba- 
sador! Ceea ce s-a întâmplat şi cu predecesorul meu. Fără 
a fi un handicap pentru mine, am trecut rapid la treabă şi 
am reuşit după nu prea mult timp o integrare fructuoasă 
atât la nivelul autorităților locale cât şi al corpului diplo- 
matic; românii din Mexic şi America Centrală pe care i-am 
cunoscut destul de bine s-au constituit şi ei într-un punct 
de sprijin important pentru misiunea mea la pregătirea a 
numeroase prezențe mexicane în România şi româneşti în 
Mexic. Ceea ce cred că ar putea prezenta interes pentru 

un public cât mai larg este relatarea unor experienţe pro- 
prii, cu oarecare titlu de învățăminte ce ar putea servi şi 
mai tinerilor diplomaţi dar... nu numai. 

Voi începe prin a spune că şi în Mexic instaurarea 
unui climat de disciplină şi ordine, de muncă la nivelul 
profesionalismului pe care l-au avut majoritatea colegilor 
cu care am colaborat a constituit cheia desfăşurării unei 
activități laborioase, extrem de variate şi complexe, 
aproape fără răgaz. Au fost premize ale unei activități so- 
licitante prin varietate, densitate şi dificultatea demersu- 
lui diplomatic în condiţiile unui interes minor abia disi- 
mulat la nivelul factorilor de decizie de la Bucureşti. Erau 
anii în care eforturile noastre, ale diplomației şi factorilor 
politici vizau cu prioritate Europa şi structurile euroatlan- 
tice; din păcate, în detrimentul altor deschideri spre regi- 
uni şi problematici ce fuseseră până nu demult ținte ale 
politicii noastre externe. În aceste condiţii, semnalele pe 
care le-am primit de la Centrala MAE dar şi de la alte in- 
stituții şi, mai ales, de la numeroasele delegații române ce 
au venit în Mexic erau departe de a ne încuraja demersu- 
rile pe lângă autoritățile mexicane şi partenerii noştri po- 
tențiali de afaceri din Mexic şi țările centro-americane. 
Iată unul dintre paradoxurile relaţiilor bilaterale: schim- 
buri de delegaţii parlamentare, economice, participări la 
congrese, conferințe internaționale, dar cu eficiență mini- 
mă sau pur reprezentativă. Aşa-zisele vizite de documen- 
tare, de cunoaştere şi prospectare s-au repetat şi în Mexic 
ca şi în Chile şi Spania, de altfel, fără rezultate notabile, 
fără o continuare relevantă după efectuarea acestor vizite. 
Am avut şi în Mexic mai multe prilejuri să constat că ro- 
mânii sosiți cu un anumit mandat din țară, indiferent că 
era vorba de unul în plan parlamentar, politic, economic, 
comercial sau cultural aveau un comportament similar: 

formali în abordări, interes minor față de substanța con- 
vorbirilor şi major pentru cunoaşterea obiectivelor turisti- 
ce mexicane; nimic rău în aceasta iar ambasada a avut gri- 
jă întotdeauna ca, fie cu forțe proprii, fie cu implicarea 
gazdelor, să includă în programe şi asemenea obiective. 
Din păcate însă, încă de la aeroport la sosire rezulta clar 
că interesul era orientat mai ales spre asemenea obiective 
cu recunoaşterea adesea deschisă a faptului că nu se poate 
face mare lucru în respectivul domeniu datorită a... n mo- 
tive! O delegaţie a unei Camere județene de comerț for- 
mată din 16 persoane s-a aflat în Mexic pentru două săp- 
tămâni din care într-o singură zi a avut o rundă de trata- 
tive la sediul Camerei de Comerţ din Ciudad de Mexico; 
restul... obiective turistice! O altă delegație română, de 
această dată una parlamentară formată, coincidenţă, tot 
din 16 persoane între senatori, deputaţi şi funcționari, 
participantă la Reuniunea Uniunii Interparlamentare, a 
lipsit în corpore mai multe zile de la lucrări pentru a putea 
astfel ajunge la Acapulco şi la alte obiective turistice din 
afara capitalei; aceasta după ce ambasada, eu personal m- 
am ocupat ca în timpul lor liber să le asigurăm vizitarea 
cât mai multor asemenea obiective în capitală, desigur. 
Nu cred că este relevant faptul că am reuşit, cu im- 
plicarea calificată a Biroului Consilierului Economic al 
ambasadei, să ridicăm volumul schimburilor economice 
româno-mexicane de la 22 de milioane de dolari în 2000 la 
130 de milioane în 2006 căci acestea sunt acum de numai 
30 de milioane. Potenţialul celor două economii, comple- 
mentaritatea economiilor noastre, amploarea contactelor 
şi a prezenţelor agenţilor economici şi comerciali români 
şi mexicani în misiuni de studiu pe pieţele celor două ţări 
ar obliga la volume mult superioare. Am arătat mai sus 
câteva dintre cauzele acestei situaţii, cu deficienţe şi ob- 

stacole în rândul ambilor parteneri. În privinţa prezenţei 
noastre pe pieţele din America Centrală „am reuşit per- 
formanta” de a le pierde aproape în întregime! Cauze: lip- 
sa fondurilor de marfă, alte priorități geografice, structură 
complet diferită a exporturilor şi importurilor noastre cu 
aceşti parteneri, dezinteresul operatorilor economici ro- 
mâni față de țări ca Nicaragua, Costa Rica, Honduras, 
Guatemala, El Salvador. În aceste condiţii eforturile noas- 
tre au vizat constant promovarea noii situații economice 
şi politice de la Bucureşti, insistența cu care am prezentat 
oferta de oportunități de cooperare economică, rămase 
din păcate, fără rezultate notabile şi pregătirea unor pro- 
grame de lucru variate şi dense pentru delegațiile române 
aflate în Mexic. Îmi amintesc că atât la nivelul partenerilor 
din sectorul public cât şi din cel privat aveam împreună 
cu consilierul economic al ambasadei excelente relații care 
ne permiteau confecţionarea unor dense programe de lu- 
cru pentru delegaţii români ce soseau în Mexic dar oferta 
acestora, chiar interesul lor erau minore. Promisiunile şi 
deschiderile ce se produceau în Mexic nu se regăseau ul- 
terior într-un follow up pragmatic şi eficient. lar mexicanii, 
la rândul lor, aveau şi au alte priorități şi preferințe decât 
cele europene şi... româneşti. lată un cerc vicios din care 
nu se poate ieşi decât dacă ambele părți, alături de Uniu- 
nea Europeană, vor depista proiecte interesante pentru 
toți partenerii, UE urmând să le finanțeze. 

Aş vrea să amintesc că printre prezenţele notabile în 
Mexic în perioada mandatului meu au fost: participarea 
preşedintelui Iliescu în fruntea unei reprezentative delega- 
ți la Conferința mondială pentru finanțarea dezvoltării 
(Monterrey, martie 2002), trei delegații parlamentare parti- 
cipante la reuniuni ale Comisiei de relații externe a Consi- 
liului Europei, a alteia la Adunarea Uniunii Interparlamen- 

tare (aprilie 2004), participarea ministrului justiţiei la Con- 
ferința ONU pentru semnarea Convenţiei asupra corupției 
(Merida, decembrie 2003), a unui consilier prezidenţial şi a 
unui membru al guvernului la Forumul Mondial pentru 
reinventarea guvernelor (noiembrie 2003) etc. În domeniul 
economic au avut loc două sesiuni ale Comisiei mixte de 
cooperare economică, trei delegaţii ale unor Camere de 
comerț din România au vizitat Mexicul, ministrul român al 
comerțului a vizitat Mexicul, diferiți operatori economici 
români au fost prezenţi pe piața mexicană etc. 

Dacă este să rețin cu adevărat ceva consistent, perma- 
nent şi cu ecou pe termen mediu şi lung în Mexic, atunci 
mă voi referi la activitatea culturală intensă şi la scară nați- 
onală în această ţară cu o vastă cultură şi cu un adevărat 
cult față de valorile şi creațiile spirituale. Aş aminti aici 
turneele de răsunet ale ansamblului de dansuri şi cântece 
folclorice „Mărţişorul” din Cluj-Napoca în frunte cu tara- 
gotistul fără de pereche Dumitru Fărcaş şi cu un conducă- 
tor de largă şi eficientă viziune numit Silviu Corpodean; 
Teatrul „Bulandra“ în frunte cu inegalabilii Victor 
Rebengiuc, Mariana Mihuţ, Horaţiu Mălăiele şi alții într-o 
minunată versiune a „Livezii cu vişini” ce a făcut furori la 
Festivalul Internațional Cervantino de la Guanajuato în 
octombrie 2003; corul unor minunați copii numit „Allegret- 
to”, grupul de jazz „Rădăcini” ansamblul „Taraful Haidu- 
cilor” şi altele. Din aceste prezențe culturale româneşti ce 
au lăsat urme benefice pentru ţara noastră nu pot fi omise 
cele aproape 40 de Seri şi Săptămâni culturale româneşti, 
aproape 40 de conferinţe ale mele la universități, centre cul- 
turale sau primării mexicane, expoziții de artizanat şi foto- 
grafii, editarea unui volum de versuri eminesciene, tradu- 
cerea şi editarea în. două state mexicane a unui Ghid de 
protocol, înfrățirea oraşelor Băile Herculane şi Tlaxcala, 

activități desfăşurate în 21 de state din cele 32 pe care le are 
Mexicul. 

Un loc important în activitatea mea l-a ocupat constant 
apropierea şi cultivarea celor mai bune relații cu membrii 
coloniei române din Mexic. Circa 400 de români, dintre care 
o bună parte au dobândit şi cetățenia mexicană se află răs- 
pândiţi în diferite oraşe mexicane, desigur, în principal în 
capitală dar şi în Monterrey şi Guadalajara. Colonia română 
este formată în principal din intelectuali şi oameni de afa- 
ceri, foşti sportivi şi actuali antrenori de loturi naţionale. 
Păstrez vii şi permanente amintiri plăcute despre familia 
Magdalenei Ionescu, fost medic personal al doamnei Ana 
Aslan, care, aflată în Mexic din 1982 a reuşit curând să se 
impună prin valoare şi inventivitate, prin calități umane ce 
au făcut-o indispensabilă pentru mari personalități mexica- 
ne din lumea politică şi boemă; tratamentele sale geriatrice, 
dominarea interdisciplinară a metodelor de abordare a pro- 
blemelor pacienților o situează printre cei mai apreciaţi stră- 
ini integrați cu mare succes în societatea mexicană. Doamna 
doctor Ionescu nu a uitat şi nu uită de țara în care s-a născut 
şi s-a format; Domnia Sa a fost prezentă cu consistente şi 
imediate ajutoare după decembrie 1989, a finanțat monu- 
mentul funerar dedicat Anei Aslan din Cimitirul Bellu; a 
ajutat constant ambasada în diverse moduri la organizarea 
şi desfăşurarea unor acțiuni de succes şi a fost mereu pre- 
zentă la cele inițiate de noi pentru promovarea valorilor 
româneşti în Mexic. Doctorul Gabriel Cherebeţiu şi soția sa, 
fostul mare handbalist Gheorghe Gruia, fostul campion 
mondial şi olimpic la canotaj-canoe, Gheorghe Simionov, 
Agy şi Ismail Grinberg şi mulți alţii fac cinste României aco- 
lo departe în Mexic fiind printre protagoniştii străini ai efor- 
turilor autorităţilor de dezvoltare şi depăşire a problemelor 
cu care se confruntă societatea mexicană. 

Familia Lilly şi Alejandro Saltiel, ambii de origine 
română reprezintă pentru colonia noastră din Mexic un 
adevărat stindard prin amploarea demersului lor umani- 
tar: au o Fundaţie ce le poartă numele cu ajutorul căreia 
susțin material circa 300 de evrei ce trăiesc în Cuba; actele 
lor de caritate sunt recunoscute în Mexic iar calitatea 
umană de excepție a acestei familii de români aflate de 
peste 60 de ani în Mexic m-a însoțit şi ajutat în demersuri- 
le de promovare a României. 

Un loc deosebit în activitatea mea l-au avut totodată, 
consulii onorifici, instituție căreia nu i se acordă încă la noi 
atenția cuvenită. Cei doi consuli onorifici din Monterrey şi 
Guadalajara, ca şi cei din Guatemala, El Salvador şi Costa 
Rica au avut contribuţii relevante la promovarea interese- 
lor româneşti în respectivele țări; păcat că de la Bucureşti ei 
nu se bucură de prea mare ajutor iar ambasada noastră din 
Ciudad de Mexico ca de altfel şi celelalte din regiune nu au 
mijloace concrete de sprijinire a acestora (materiale de 
promovare, importul de produse româneşti de către aceştia 
din categoria cerută pe respectivele piețe: autoturisme, În- 
grăşăminte chimice, uree, ciment etc.). 

Eforturile mele şi ale colectivului pe care l-am condus 
cinci ani au primit recunoştinţa unor instituții mexicane 
exprimate şi prin acordarea titlului de Doctor Honoris 
Causa şi membru de onoare al Academiei Mexicane de 
Drept Internațional, membru de onoare al Institutului 
Iberoamerican de Relații Publice, posesor al Medaliei de 
Onoare pentru Pace, Cultură şi Drept ca şi, desigur, al ce- 
lei mai înalte distincții acordate de preşedintele Mexicului 
la încheierea misiunii mele în această ţară — Ordinul Vul- 
turul Aztec în grad de Bandă. Am fost proclamat cetățean 
de onoare al oraşelor Tlaxcala, Huamantla, Villahermosa, 
Contla, San Miguel de Allende şi Coyuca de Benitez. 

Tot ce a însemnat misiunea mea în Mexic şi în celelalte 
cinci țări din America Centrală s-a constituit într-o încunu- 
nare a întregii mele activități în slujba scopului nobil şi de 
mare răspundere de a face cunoscută țara mea peste hota- 
re, de a o reprezenta, de a-i facilita legăturile de prietenie şi 
colaborare cu o regiune de mare potențial economic şi 
tate şi idiosincrasie, Mărturisesc că după mai mulți ani de 
la revenirea definitivă în ţară şi ieşirea la pensie păstrez cu 
aceeaşi prospețime şi interes legătura telefonică şi prin in- 
ternet cu mulți dintre cei cu care am colaborat şi am avut 
plăcerea să îi cunosc în Mexic (apreciere în egală măsură 
valabilă şi pentru Chile). Un caz demn de amintit îl repre- 
zintă actualul guvernator al statului Tlaxcala, domnul 
Hector Ortiz Ortiz! Fost primar al oraşului cu nume omo- 
log, dl. Ortiz a venit în România în septembrie 2003 şi a 
semnat cu omologul său român Protocolul de înfrățire din- 
tre Tlaxcala şi Băile Herculane, Atunci când i-am propus 
această acţiune, dl. Ortiz a îmbrăţişat-o imediat, a trecut-o 
prin Consiliul local şi a venit în România. El l-a primit pe 
primarul Băilor Herculane doi ani mai târziu iar în conti- 
nuare am cu Domnia Sa schimburi de impresii şi idei, ne 
trimitem felicitări cu diferite prilejuri naționale sau perso- 
nale. Domnul Ortiz a fost şi a rămas un mare prieten al 
României şi ar trebui cultivat şi folosit mai eficient de către 
ambasada noastră din Mexic, 


MEXICUL FABULOS ŞI FASCINANT 


Mexicul este considerat de mulți autori şi analişti po- 
litici drept o adevărată placă turnantă între două lumi: 
America Centrală şi de Sud şi America de Nord; iar dacă 
ne amintim de legăturile şi interesul manifestate de țările 

asiatice membre în APEC şi de cele europene față de Me- 
xic ne convingem că şi la Est şi la Vest această țară are in- 
terferențe de substanță politică şi economică. Întâlnim în 
Mexic de o manieră contrastantă şi vie paradoxurile şi di- 
ferenţele dintre două civilizații, mentalități şi nivele de 
dezvoltare ce explică atât tarele cât şi virtuțile unei mari 
națiuni, 

In continuare doresc să scot în evidenţă, în completa- 
rea datelor deja prezentate, câteva dintre valorile intrin- 
seci ale unui Mexic fascinant prin valorile sale, incitant 
prin oferta culturală, cuceritor prin culoare, muzică şi 
dans, profund prin tradiţii şi, fără îndoială, primitor şi 
ospitalier, cu oameni deschişi chiar dacă sunt preocupați, 
la fel ca noi toți, de ziua de mâine şi se confruntă cu pro- 
vocări grave şi complexe. 


MEXICUL ÎNAINTE ŞI DUPĂ CONQUISTA 


În perioada anilor 2000 înainte de Cristos şi 1521 anul 
cuceririi de către Fernando Cortes, Mexicul a cunoscut 
culturi succesive pe amplul său teritoriu ce includea pe 
lângă cel de astăzi o suprafață similară în Sudul SUA de 
azi. Mexicul aparține civilizației mezoamericane, unică şi 
cu multiple fațete care include şi toată America Centrală. 

Pe acest imens teritoriu au înflorit de-a lungul secole- 
lor culturile olmecă, teotihuacană, toltecă, aztecă, mayaşă, 
totonacă, huaztecă, zapotecă şi mixtecă. Relevante prin 
contribuţii majore la dezvoltarea populaţiei de pe aceste 
teritorii au fost însă în principal câteva. 

Olmecă — prezentă în statele Chiăpas, Oaxaca, coasta 
Pacificului şi Guatemala, 

Principalele sale caracteristici şi contribuţii constau în 
inițierea agriculturii ca ocupație principală, început al sis- 

tematizării aşezărilor umane, sculpturi cu capete gigant şi 
altare monolit, preferințe pentru asocierea omului de un 
animal, cu predilecție jaguar dar şi pentru figuri patologi- 
ce (cocoşați, pitici eţc.). 

Teotihuacană — se dezvoltă pe ruinele culturii olmece 
în anii 100-800 e.n. Cea mai cunoscută creaţie a acestei 
epoci o reprezintă oraşul Teotihuacăn aflat la circa 70 de 
kilometri de capitala de azi a Mexicului; avea circa 20 de 
km. pătraţi şi 50.000 de locuitori şi a ajuns prin anii 600 
e.n. la 120.000 de locuitori, numai Constantinopolul 
depăşindu-l din acest punct de vedere. Teotihuacân, cu- 
noscut şi ca oraş al zeilor, cu celebrele sale piramide ale 
Soarelui şi Lunii, cu templul lui Quetzalcăatl (şarpele cu 
pene - principala zeitate) ce formează o piață inegalabil 
de frumos sistematizată pentru acea epocă reprezintă un 
triumf al arhitecturii de ritual mezoamerican. 

Toltecă — rezultatul amestecului dintre teotihuacani şi 
alte triburi de cuceritori ce veneau din Nord. Aceştia zei- 
fică Teotihuacanul şi îl transformă în adevărat mit la care 
venea, după cum se relatează în cronici, chiar marele 
Moctezuma, regele aztec. Astăzi, la Tula, localitate din 
statul Hidalgo, la circa 180 de km de capitală pot fi admi- 
rate statuile imense — Atlanţii (războinicii) rămaşi din civi- 
lizaţia toltecă, la fel ca şi terenul pe care toltecii îşi dispu- 
tau în jocul de pelota onoarea de a fi jertfiți zeului Tlaloc 
(al ploii). 

Aztecă (mexica) — Aztecii au venit din Nord şi s-au 
stabilit pe actualul teritoriu al capitalei mexicane deoarece 
conform legendei ei urmau să îşi ridice reşedinţa acolo 
unde întâlneau un vultur pe un cactus devorând un şar- 
pe; astăzi, în centrul oraşului se află un impresionant 
grup statuar care înfăţişează exact aceste simboluri. Aşa a 
luat ființă în anul 1325 capitala Tenochititlăn a ceea ce 

urma să fie puternicul Imperiu aztec. Templul Mayor, Pi- 
atra Soarelui sau Calendarul Aztec, supunerea față de ze- 
ul suprem numit Quetzalcoatl dar şi conceptul de organi- 
zare a unui oraş cu lucrări de canalizare şi întreținere cu- 
rentă a apei potabile, obținerea de noi terenuri prin aco- 
perirea cu pământ a acestei lagune imense care era şi încă 
este Ciudad de Mexico, prelucrarea aurului şi arta războ- 
iului sunt numai câteva dintre elementele definitorii ale 
statului şi civilizației aztece. Începând din sec. XV aici se 
dezvoltă o puternică mişcare comercială în aer liber cu 
ramificații până în America Centrală de azi şi care are încă 
ecouri contemporane prin cunoscutele târguri sau bazare, 
tianguis. 

Mayaşă — a înflorit în secolele I î.e.n.-IX e.n. în Ameri- 
ca Centrală de azi şi în partea de sud-est a Mexicului. Ca- 
lendarul solar de 365 de zile, contabilizarea a 23 de mili- 
arde de zile ale existenței lor, templul inscripțiilor hiero- 
glifice de la Palenque,Chitzen -— Itzà, progresele realizate 
în studiul matematicii inclusiv prin descoperirea cifrei 
zero, medicina naturală sunt numai câteva dintre marile 
realizări ale acestor extrem de întreprinzători înaintaşi ai 
mexicanilor de azi. 

Lui Fernando Cortès i-au trebuit numai doi ani pen- 
tru a străbate lungul drum de la Veracruz unde a debarcat 
venind din Cuba pentru a ajunge la Tenochititlàn şi a cu- 
ceri Imperiul Aztec al lui Moctezuma ! Pare greu de ima- 
ginat dar Cortès a reuşit să scrie această pagină de referin- 
tă majoră în istoria Mexicului şi a Regalității Spaniole cu 
numai 500 de soldați, 26 de cai şi praf de puşcă. Să nu ui- 
tăm însă un fapt semnalat mai puțin de unii analişti ai 
acestui dezastru pentru aztecii ce se credeau stăpânii unui 
Imperiu inexpugnabil. Este vorba de credinţa lor oarbă în 
zeul Quetzalcoatl pe care l-au identificat în persoana cu- 


214 , 
www.dacoromanica.ro 


Însemnările nonconformiste ale unui diplomat 


ceritorului spaniol! Eroare fatală! Cu puşca sa care scotea 
foc, pe un cal ce necheza şi făcea salturi impresionante, 
bărbos şi îmbrăcat în armură argintie ce reflecta orbitor 
razele soarelui, Cortès trebuie să le fi inspirat aztecilor, 
marelui Moctezuma personal, teamă şi venerație în egală 
măsură. I-au deschis larg porțile palatului, l-au adăpostit 
şi adulat iar când şi-au dat seama de adevăratele intenții 
ale lui şi soldaților săi era prea târziu. 

Moctezuma este capturat şi izolat într-o aripă a pro- 
priului său palat, Cuitlahuac, fiul său moare datorită 
viruelei contractate de la spanioli iar ultimul mare şef 
hueylahtoyani, Cuauhtemoc rezistă numai două zile atacu- 
lui furibund al armatei lui Cortes întărită cu multe mii de 
duşmani ai aztecilor, printre care cei din Tlaxcala. Când 
Cuauhtemoc este capturat, la 13 august 1521, ia sfârşit 
existența unuia dintre cele mai puternice şi avansate Im- 
perii precolumbiene din Lumea Nouă. Începe cucerirea 
teritorială, economică şi nu după mult timp cea spirituală: 
franciscani, dominicani şi iezuiți vor converti la catoli- 
cism, cu forța sau prin convingere, pe azteci şi celelalte 
populaţii de pe teritoriul ce se va numi până în 1810 Noua 
Spanie. 

Aşadar, cu arme de foc, cai, prin folosirea inamicilor 
lui Moctezuma, cu viruela şi tifosul, spaniolii vor reuşi ca 
în numai 50 de ani, mai exact până în 1550 să reducă cu 
peste 10% populația indigenă. Cucerirea spirituală, reli- 
gioasă, culturală şi occidentalizarea se vor impune puter- 
nic şi inexorabil. Despre o populație mexicană se poate 
vorbi abia din secolul XVII. Cu titlu de legendă şi adevăr 
să menționăm rolul deosebit jucat de o femeie indigenă pe 
nume ei Malinche sau Malintzin sau Marina cum au bote- 
zat-o spaniolii care i-a servit lui Cortes de interpret în 
limba nâhuatl (vorbită de azteci) dar şi de ghid, ea domi- 

nând şi mayaşa pe care o cunoştea şi spaniolul Geronimo 
de Aguilar, sosit cu o expediţie anterioară pe coasta de 
Nord-Est a actualului Mexic. În acest fel spaniolul Cortès 

s-a putut înțelege cu mayaşii şi cu aztecii de-a lungul în- 
tregului său periplu... mexican. Această Malinche, o fe- 
meie frumoasă şi inteligentă a plămădit, împreună cu 
Fernando Cortes primul metis, primul vlăstar al noii po- 
pulaţii a acestui imens teritoriu, Martin Cortes; acesta 
avea să se instruiască în Spania şi să revină în Mexic pen- 
tru a conduce cu pricepere o fermă pe care i-a dăruit-o 
tatăl său. Malinche este considerată pe nedrept de unii 
mexicani drept o trădătoare uitând însă că în momentul în 
care ea se alătură, fără voia ei de fapt, lui Cortes, nu exista 
niciun fel de popor mexican şi nici pe departe conceptul 
de națiune sau de conştiinţă națională. Astăzi, în Mexic 
există o adevărată stare de spirit numită malinchism şi care 
exprimă o atitudine nefericită care a pus stăpânire cu o 
forță neobişnuită pe conştiinţa colectivă a mexicanilor: nu 
le place ceea ce este al lor. Am constatat şi noi acest lucru 
dar nu ne-a atras atenția prea mult deoarece şi noi suntem 
cam la fel, nu-i aşa? 

Cronicarii spanioli Bernal Diaz del Castillo şi 
Bartolome de las Casas au lăsat pagini excepționale des- 
pre primii ani ai conquistei şi despre indigenii şi civilizați- 
ile întâlnite la sosirea lor în Mexicul de azi. 

În 1810 începe lupta de eliberare şi în 1821 este pro- 
clamată independenţa. Până în 1917 au loc războaie de se- 
cesiune, intervenții străine, pierderea a jumătate din terito- 
riu în favoarea SUA, prezenţa Franţei şi crearea unui Impe- 
riu condus de Maximilian iar din 1867 până în 1917 au loc 
noi războaie interne, revoluția neterminată în care apar eroi 
populari ca Francisco „Pancho” Villa, Emiliano Zapata şi 
alţii. Este adoptată o nouă constituție (prima era din 1857) 

în 1917 — valabilă şi astăzi — iar din 1929 până în 2000 Mexi- 
cul a fost guvernat de un singur partid, Partidul Revoluţi- 
onar Instituțional (PRI) după care au urmat două mandate 
consecutive asigurate de un partid de dreapta, Partidul Ac- 
țiunea Naţională (PAN) — 2000-2006 şi 2006-2012. 


MEXICUL DE AZI 


Astăzi, Mexicul este cunoscut în lume nu numai prin 
potenţialul său uman şi economic dar şi prin valori incon- 
testabile naționale şi, multe dintre ele, de interes şi impor- 
tanță universale, incluse în patrimoniul UNESCO. Am să 
încerc să fac scurte referiri la unele dintre acestea, mai exact 
la cele pe care le-am cunoscut direct, pe care am avut posi- 
bilitatea să le savurez la fața locului şi care mi-au rămas 
pentru totdeauna în bagajul personal de amintiri dragi. Ci- 
ne nu a auzit sau nu s-a desfătat cu muzica şi dansurile 
mexicane, sau cu picturile murale ale unor giganţi ca Diego 
Rivera, David Alfaro Siqueiros sau Josè Clemente Orozco, 
cine nu cunoaşte ceva măcar din viața şi creația artistică 
impresionante ale pictorului şi omului Frida Kahlo ? Nu 
poţi vorbi de Mexic fără să te referi la gastronomia acestei 
țări sau la mariachi, la tequila, la muzica ranchera sau la 
fiestas charra, la Cancun şi Acapulco, la marii Octavio Paz, 
premiu Nobel pentru Literatură, scriitorii Carlos Fuentes şi 
Carlos Monsivăis, la universalii Agustin Lara, Maria Felix, 
Vicente Fernàndez, Pedro Armendăriz, Pedro Infante, 
Javier Solis. Cum să vorbeşti despre Mexic fără să te referi 
la cele 64 de idiomuri ce se vorbesc încă în această ţară, la 
gigantul uman care se numeşte Ciudad de Mexico sau 
Distrito Federal, al 32-lea stat în Federaţia care se numeşte 
Statele Unite Mexicane, la muzeele minunate din capitală 
(circa 60) din Tlaxcala, Monterrey, Tuxla Gutierrez, 

Guadalajara, la piramidele de la Palenque, Chichen Itză 
(cultura mayaşă), Teotihuacân sau Monte Albân (cultura 
zapotecă), la atlanții de la Tula etc. Încerc scurte comentarii 
şi impresii personale despre unele dintre aceste elemente 
definitorii ale personalităţii şi idiosincrasiei mexicane. 


Mexicanul este mândru că este mexican! În ciuda tuturor 
aparenţelor, aceasta este prima constatare pe care o poate 
face orice străin ce ajunge în această țară; cu atât mai mult 
unul care conviețuieşte cu ei câţiva ani. Imnul național este 
intonat la aproape toate activitățile oficiale şi textul este 
cunoscut de toți cei prezenţi, steagul mexican flutură pe 
toate clădirile oficiale dar şi în balcoanele caselor inclusiv 
în afara zilelor oficiale, steguleţe tricolore(verde, alb, roşu) 
întâlneşti pe cărucioarele vânzătorilor ambulanți şi pe pos- 
tamentul lustragiilor de pe stradă; cântecele de succes ale 
mexicanilor au texte prin care îşi declară dragostea față de 
țară, de locurile natale (Guadalajara, Mexico lindo y querido 
etc.). Mexicanii, oriunde se întâlnesc prin lume sunt fericiți 
să se salute şi să împărtăşească bucuria revederii.. Îmi 
amintesc cum la Londra pe timpul schimbării Gărzii Rega- 
le în fața Palatului Buckingham, mai mulți mexicani s-au 
recunoscut (nu e nicio dificultate pentru aceasta) în mulți- 
mea curioşilor din toată lumea, s-au salutat cu obişnuitul 
lor „Ce faci cumetre” (¿Que tal, compadre?), s-au îmbrățişat 
şi şi-au lovit reciproc spatele într-o sinceră şi mândră parcă 
reîntâlnire pe alte meridiane. Poate că aici, aşa cum comen- 
tam şi într-un alt capitol, rezidă una dintre explicațiile ca- 
pacității lor de a depăşi momentele de impas pe care istoria 
le-a oferit din plin şi mexicanilor. 

Folclorul este poate cea mai elocventă expresie a per- 
sonalității şi identităţii acestui popor vesel şi plin de fan- 
tezie. În statele mexicane găseşti o varietate impresionan- 

tă de culoare şi forme atunci când este vorba de olărit, ţe- 
sături, obiecte de utilitate casnică din lemn, metal, lut, pie- 
le, lână, paie, hârtie. Ceramica de Talavera, localitate situ- 
ată în statul Puebla, țesăturile din lână de Tlaxcala, rochii- 
le şi, în general, costumele feminine din statele Veracruz, 
Oaxaca şi Chiăpas sunt atrăgătoare şi ieftine, utile şi apre- 
ciate de mexicani dar şi de turişti. 

Dansurile mexicane sunt, la rândul lor, pline de 
energie, expresive pentru temperamentul năvalnic al 
acestui popor. Este demn de menționat că în marea majo- 
ritate a statelor mexicane au loc anual Festivaluri folclori- 
ce cu participare internaţională, excelente prilejuri de cul- 
tivare, stimulare şi conservare a tradițiilor specifice dar şi 
de confruntare cu reprezentanți ai altor culturi. Prezenţele 
noastre la unele dintre aceste Festivaluri s-au soldat de 
fiecare dată cu succese incontestabile. Iar dacă hora noas- 
tră sau geamparalele ne sunt tipice, pentru mexicani, el 
jarabe tapatio, un dans extrem de vioi din statul Jalisco a 
cărui capitală, Guadalajara, a devenit de mult celebră, este 
la fel de apreciat şi cunoscut. 

Muzica mexicană este o componentă indestructibilă şi 
un simbol inconfundabil al idiosincrasiei şi valorilor pe- 
rene ale Mexicului. Aici cred că greu putem găsi, cel puțin 
pe continentul latino-american, un competitor cu şanse de 
a depăşi Mexicul. Genurile muzicale de mare popularitate 
cum sunt muzica ranchera (de la rancho, adică ferma țără- 
nească, populară în sensul muzicii noastre), cea nortefia, 
adică din Nord, la confluența cu SUA, grupera, adică 
compusă şi interpretată de grupuri vocale şi instrumenta- 
le, bolerourile şi baladele, toate sunt promovate şi aprecia- 
te pe teritoriul țării. Interpreţi celebri, considerați adevă- 
rați exponenți ai sufletului acestui mare popor au devenit 
alături de compozitori nu mai puțin cunoscuţi şi apreciați, 

adevăraţi idoli, unii chiar sunt numiţi regi sau prinți sau 
luceferi ai cântecului popular, Amintim printre celebrități 
pe compozitorii Agustin Lara (Granada, Noche de ronda, 
Maria Bonita, Solamente una vez etc), Juan Gabriel (peste 
600 de compoziţii) cunoscut cantautor, Jose Alfredo 
Jimenez (Si nos dejan, El Rey, La Media Vuelta), Consuelo 
Velăzquez (Besame mucho, Cachito, Yo no fui); printre 
marii interpreți ai muzicii mexicane în genurile ranchera, 
bolero sau balade amintim pe „regele“ Vicente 
Fernàndez, pe „prinţul“ Jose Josè, pe Lucero (Luceafărul), 
doamna cântecului Lola Beltrân, inconfundabilul Javier 
Solis, Luis Miguel şi mulți alţii. Dintre grupările de succes 
ce interpretează o muzică, am numi-o fusion, pentru 
amestecul de mexican cu cel nord-american merită a fi 
menționată Los Tucanes din Tijuana, 

Un loc special la acest capitol trebuie să aibă mariachi, 
Este incontestabil că în întreaga lume Mexicul se identifi- 
că cu acest grup de muzicieni care interpretează în cea 
mai expresivă formă muzica mexicană, muzică ce face 
trimitere la sentimente profunde de dragoste, pasiune, 
prietenie şi trăiri zbuciumate. Mariachi îşi au obârşia la 
sfârşitul secolului XIX într-o regiune din statul Jalisco 
numită Cocula în care locuiau indienii numiţi cocas a că- 
ror principală ocupație era chiar muzica. Din anii treizeci 
formațiile de mariachi sunt compuse din 13 instrumentişti 
(viori, trompete, chitare, un instrument tipic de corzi nu- 
mit vihuela, o chitară bas şi harpa din Jalisco). Odată cu 
intrarea în arenă ca interpreți a unor mari figuri ai muzicii 
mexicane, Jorge Negrete, Pedro Infante, Lola Beltrăn sau 
Vicente Fernăndez costumele instrumentiştilor, la fel ca 
cele ale soliştilor au cunoscut transformări radicale: aces- 
tea sunt în mod obligatoriu cele de charro (purtate de călă- 
reți la serbările de cai, tauri şi viței), cu nasturi şi fireturi 

din fire metalizate, ghete înalte din piele cu desene şi in- 
crustații de o eleganţă impresionantă; rar, cum este cazul 
„regelui” Vicente Fernàndez, se permite chiar şi portul 
pistolului în toc; desigur, fără cartuşe! Astăzi, în Mexic 
există mii de formaţii de mariachi dar nimeni nu-l poate 
uita pe primul mare creator al grupului Mariachi de 
Tecatitlân, Silvestre Vargas. 

La Ciudad de Mexico există o piațetă numită 
Garibaldi în care mariachi îşi oferă serviciile; ei ies în 
stradă şi te invită să îi angajezi pentru 1-2 cântece sau 
pentru o oră sau o jumătate de oră, pe loc sau acolo unde 
clientul doreşte. Diferitele grupuri au şi diferite modele 
de costume, iar formaţiile pot avea numai 4-10 compo- 
nenti. În piațeta Garibaldi unde agitația sporeşte odată cu 
înserarea şi în sfârşiturile de săptămână, poți admira sta- 
tuile închinate monştrilor sacri ai cântecului popular me- 
xican, mulți dintre aceştia fiind deja menționați mai sus. 
Pe lacul Xochimilco, loc de promenadă lacustră mai ales 
duminicală, aceleaşi formaţii de mariachi pot fi angajate 
pe loc din multele bărci (trajineras) ce alunecă pe oglinda 
lacului; o tortilla sau un porumb fiert ce pot fi cumpărate 
din alte bărci vecine, o tequila şi umbra oferită de vegeta- 
ţia luxuriantă a lacului nu pot face o casă mai bună decât 
acompaniate de melodii interpretate cu foc de aceste gru- 
puri de mariachi. 

Arhitectura mexicană o găsim şi o admirăm mai ales 
atunci când ne referim la cea colonială adică apărută după 
cucerirea Mexicului. Nu voi intra prea mult în acest dome- 
niu vast dar voi menționa de exemplu catedrala din capita- 
lă situată în Zocalo sau Piaţa Constituţiei. Alături, palatul 
prezidențial, fost sediu al viceregelui spaniol în Mexic, am- 
bele ridicate din pietrele imense şi bine finisate ale Temple- 
lor aztece din vecinătate, Stilul acestor două edificii majore 

şi reprezentative pentru trecerea de la civilizația aztecă la 
cea occidentală este o armonioasă îmbinare între baroc şi 
renascentist, aşa-numitul stil churigueresco după numele 
arhitectului spaniol Churriguero. Catedrala Metropolitană 
a cărei construcție a început la jumătatea secolului XVI a 
cunoscut noi adăugiri de-a lungul a aproape trei secole şi 
astăzi oferă o imagine impresionantă cu un altar uriaş în 
centru şi alte 12 pe părțile laterale iar stilurile sunt o îmbi- 
nare armonioasă între barocul mexican, gotic, renascentist 
şi neoclasic. Palatul de Bellas Artes ridicat la sfârşitul seco- 
lului XIX şi început de secol XX este o bijuterie arhitectoni- 
că în stil art nouveau şi art deco. El adăposteşte picturi mu- 
rale gigantice pe toți pereţii de la primul nivel, semnatari 
fiind toți cei patru mari muralişti mexicani: Diego Rivera, 
Clemente Orozco, David Siqueiros şi RufifioTamayo. Alte 
stiluri, moderne şi curajoase pentru o capitală aflată sub 
amenințarea permanentă a plăcilor tectonice active, pot fi 
admirate la zgârie-norii mexicani Turnul Americii şi, mai 
ales, la recentul Turn Principal (Torre Mayor) din bulevar- 
dul Reforma (55 de nivele, 250 de metri înălțime). Fără în- 
doială că cel mai impresionant punct de atracție pentru 
evoluția stilurilor arhitectonice în Mexic este Plaza de las 
Tres Culturas, situată în Tlatelolco; acolo am admirat biju- 
teriile unui templu aztec, o catedrală spaniolă din secolul 
XVI şi o clădire modernă, fostă până nu demult sediul Mi- 
nisterului de Externe mexican; un adevărat dialog la dis- 
tanță peste secole şi civilizaţii care reflectă tocmai continui- 
tatea şi armonia omului cu el însuşi şi cu propria lui istorie. 
Alte două puncte de atracţie sunt, fără îndoială, Monumen- 
tul Revoluţiei şi Monumentul închinat Mamei. Primul, mă- 
reț şi impresionant în îndrăzneala stilului art deco prin care 
domină întreaga Piaţă a Republicii, adăposteşte la parter 
Muzeul Revoluţiei. Patru coloane sculptate ce reprezintă 

Independenţa, Reformele, Legile muncitoreşti şi Legile 
Agrare adăpostesc sarcofagele a cinci preşedinţi mexicani 
(Francisco I. Madero, Francisco Villa, Lăzaro Cărdenas, 
Venustiano Caranza şi Plutarco Elias Calle). Cupola, cu 
reflexiile sale maron-argintii,străluceşte impozant sub raze- 
le soarelui puternic, mai aproape aici de pământ cu 2230 de 
metri, altitudine la care se află capitala mexicană. 

Al doilea monument m-a impresionat profund de la 
prima mea vizită la Ciudad de Mexico datorită nu numai 
dimensiunilor sale (circa 50 de metri înălțime) şi unui stil 
art deco considerat aici ca inițiator al celui național mexi- 
can; impresionată este inscripția de la baza monumentu- 
lui: „Celei ce ne-a iubit înainte de a ne cunoaşte”. Este 
aceasta poate una dintre explicațiile dragostei necondițio- 
nate a mamei care aici în Mexic se manifestă de o manieră 
unică şi aproape posesivă. Dacă adăugăm că cele două 
monumente se află în apropierea Grădinii de Artă unde în 
fiecare sfârşit de săptămână sute de artişti îşi oferă opere- 
le, vom înțelege mai bine de ce această zonă din apropie- 
rea Bulevardului Reforma este una dintre cele mai aglo- 
merate şi apreciate de mexicani şi de turiştii străini. 

Tequila este un alt brand de ţară probat şi apreciat de o 
bună parte a populaţiei globului. Este vorba despre o bău- 
tură alcoolică ce îşi are, şi ea, o întreagă istorie. Iat-o, pe 
scurt. Tequila sau coniacul mexican se produce, la origini, 
în statul Jalisco, mai exact lângă Guadalajara, în mica loca- 
litate Tequila. Am vizitat această mică aşezare umană cu 
numai câteva mii de locuitori dar care dispune de sute de 
mii de hectare cu agave albastre, un soi special de cactus 
care creşte numai în această zonă (tequila se produce şi în 
alte state din Mexic atestate de Asociaţia producătorilor de 
tequila dar soiurile adevărate provin din Jalisco). Acest soi 
de cactus — agavă — se maturează cam la zece ani iar anu- 

mite specii, pentru tequila specială, chiar la 15 ani. Aşadar, 
recoltarea se face în momentul în care el jimador, adică spe- 
cialistul, constată că fructul e matur şi poate fi tăiat. Ceea ce 
serveşte este tulpina circulară, un bulb cu un diametru de 
1-1,5 metri care se introduce la copt, apoi la macerat iar 
zeama tulbure trece printr-un lent şi atent proces de distila- 
re similar cu cel la care e supusă şi palinca noastră. Sucul 
fermentat din agave se numeşte pulque şi continuă să fie o 
băutură apreciată mai ales în zonele rurale din Mexic; spa- 
niolii nu apreciau această băutură cam dubioasă pentru ei 
iar cu timpul cineva a avut ideea de a distila sucul albicios. 
Alambicele sunt de dimensiuni şi o curățenie impresionan- 
te iar valorosul lichid este introdus în butoaie de 50-100 litri 
confecționate din lemn de tei sau stejar; acolo rămâne, în 
funcţie de soiul şi tăria, de gradul de alcool ce se doreşte a 
se obține dar şi de culoare şi parfum, de... preţul pe care îl 
va avea, între şase luni şi 12 ani. Când, după două vizite în 
Mexic în care nu am probat nicio picătură de tequila, în 
această vizită la ferma cea mai reprezentativă din Tequila, 
am fost invitat să degust un păhărel din acelea foarte înalte 
şi subțiri în care mi s-a turnat puţin din soiul Seleccion 
Especial care arăta cam de culoarea coniacului Napoleon, 
această abstinenţă a încetat. Cam sceptic, însă conştient că 
ambasadorul nu putea refuza gazdele atât de amabile, mi- 
am înmuiat buzele şi... nu mi le-am mai luat de pe pahar 
până l-am terminat! A fost începutul unei apropieri față de 
care am avut şi am respect ori de câte ori mi se oferă prile- 
jul; un păhărel de tequila de bună calitate deschide apetitul 
la masă şi pregăteşte psihicul să se bucure de viață! Să 
mentionez că această licoare cu parfumul sălbatic al cactu- 
sului albastru poate fi savurată inclusiv în cocteiluri rafina- 
te cum sunt margarita sau Bloody Mary. Legenda spune că 
prima care a probat gustul acestei băuturi a fost o femeie 

pe nume Mayahueitl iar când marele Moctezuma a gustat şi 
el lichidul albicios, adică pulque, a fost atât de încântat încât 
a chemat-o la el pe femeie şi a recompensat-o împărăteş- 
te... Şi pentru că suntem la capitolul băuturi, cred că Mexi- 
cul merită a fi amintit şi ca un redutabil producător de vi- 
nuri excelente; mai puțin cunoscute pe plan internațional 
datorită concurenţei acerbe cu cele din Chile şi Argentina, 
din Spania, Italia şi Franța, vinurile roşii mexicane de pro- 
veniență din nord-vestul ţării, în statele Baja California şi 
Baja California Sud oferă o gamă dacă nu mare de soiuri, în 
orice caz de bună calitate. Cum aducerea din ţară a vinuri- 
lor noastre nu era posibilă având în vedere distanţele, dar 
şi lipsa unei administrări inteligente a fondurilor pentru 
toate reprezentanțele noastre în afara granițelor, iar cele 
argentiniene şi chiliene erau destul de scumpe, am probat 
vinurile locale; şi nu am regretat! La recepțiile şi mesele 
oferite de-a lungul celor cinci ani cât a durat misiunea mea 
în această țară am savurat împreună cu miile de oaspeți ce 
ne-au însoțit pe mine şi pe soția mea, pe colaboratorii mei, 
soiuri de neuitat cum sunt Vino de Piedra din podgoria 
Ensenada, Passion din podgoria San Rafael, Chateau 
Domecq, toate roşii cu buchete parfumate şi încărcate de 
soarele dogorâtor de la ocean şi pământurile nisipoase ale 
Californiei mexicane. 

Gastronomia mexicană este fascinantă prin varietate, 
culoare şi arome dar mai ales prin simplitatea cu care se 
prepară zecile de feluri de specialități ce caracterizează 
fiecare regiune şi în cadrul acestora, fiecare aşezare uma- 
nă. În acelaşi timp, mexicanii sunt mândri cu mâncărurile 
lor tradiționale şi au încercat chiar, deocamdată fără suc- 
ces, să înscrie gastronomia lor printre bunurile de patri- 
moniu ale umanității. Cu sau fără UNESCO, în Mexic se 
mănâncă mult, mereu şi bine! Să nu uităm că de aici sunt 

originare roşia, ardeiul iute (există în circa 90 de varietăți), 
fasolea şi porumbul pentru a ne limita doar la legume aşa 
că nu ne mirăm dacă aflăm că numai din porumb se pot 
prepara circa 40 de feluri de mâncare, mai puțin... mămă- 
liga. Nu voi intra în detalii deşi tentația există şi am pro- 
bat în numeroase rânduri peste tot pe unde am călătorit în 
Mexic multe, variate şi delicioase specialități locale. 

Am să amintesc cu titlu de exotic şi de insolit faptul 
că nu m-am sfiit să gust şi să mă delectez cu viermi prăjiţi 
(gusanos), culeşi din agave când acestea nu sunt încă ma- 
ture; aceşti viermi de mărimea unei omizi mari se ameste- 
că cu o pastă numită guacamole (avocado, ardei iute şi 
ceapă albă tocate mărunt, lămâie, cilantro şi sare) şi se în- 
făşoară în nelipsita tortilla, adică o lipie din mălai de boa- 
be de porumb alb, atent selecționate, care se fierbe în apă 
cu var; odată transformată în aluat, masa respectivă capă- 
tă forma lipiei făcute de mână şi se coace pe plită. Ei bine, 
asemenea lipii, adică tortillas se vând şi la marile magazi- 
ne dar cele de mână sunt apreciate de mexicanii „adevă- 
rați”. Tortilla nu lipseşte de la nicio masă, de la niciun 
banchet sau masă câmpenească! Desigur, în ea pot intra, 
în funcție de preferinţe carne de pui, costiță sau piept de 
porc, fructe de mare, carne de vită — ranchera —, caşcaval şi 
ceapă pregătită pe grătar sau pe plită, practic fiecare îşi 
aranjează după dorință şi gust tacos sau arachera sau 
alambres sau botanas sau antojitos. Bucăţelele de carne de 
diferite proveniențe (pui, porc, vită, ied sau miel) pe gră- 
tar sau pe plită pot fi servite şi pe frunze imense de cactus 
numite nopal, la rândul lor coapte pe grătar sau plită. Mai 
trebuie menționat că pe stradă, în parcuri, în piețe mici, 
mari şi mijlocii, mexicanul şi nu numai el poate găsi la 
orice oră din zi sau din noapte aceste specialități îmbie- 
toare ca aspect şi ca mirosuri deşi igienic vorbind ar tre- 

bui să fii mai degrabă prudent şi să preferi a le savura 
acasă sau la restaurantele respectabile. 

Nu poți evita când eşti invitat de un mexican să refuzi 
ceea ce pentru ei este sarmaua noastră! Se numeşte chile en 
nogada (în traducere mot a mot ardei în sos de nuci) şi... este 
aproape de nemâncat pentru noi, cel puţin. Este vorba de o 
specialitate națională cu simbol şi istorie naționale! Se spu- 
ne că la 28 august 1822, Agustin de Iturbide, împărat în 
perioada 1822-1823, a vizitat oraşul Puebla iar locuitorii s- 
au gândit să îi pregătească un fel de mâncare în culorile 
steagului naţional (alb, roşu, verde) şi au reunit ardeiul 
verde gras copt care se umple cu o pastă ce include carne 
tocată fiartă, migdale, nuci,stafide iar în farfurie se toarnă 
un sos din cremă de caşcaval şi fructe diverse mai ales gra- 
nata (roşie). Combinația aceasta între carne, ardei gras copt 
şi dulciurile menţionate este savurată de mexicani, şi nu 
numai, acasă dar şi la restaurantele sau bodegile din toată 
țara, mai ales din centrul şi sud-estul țării. Mole, iată cuvân- 
tul cheie pentru bucătăria mexicană, adică nu lipseşte de la 
nicio masă începând cu micul dejun care este de fapt un 
mare mic dejun şi continuând cu dejunul şi cina pentru a 
nu mai vorbi de mesele intermediare frecvente în această 
țară. Mole înseamnă un sos atotputernic care conține cam 
14 ingrediente şi anume carne de vită cu os, costiță de porc, 
ardei iute de trei feluri în funcție de regiune, ceapă, po- 
rumb fiert, dovlecei, alune, migdale, ciocolată, roşii, ierburi 
diverse de asemenea în funcţie de regiune; acestea se fierb 
în oale de lut ars şi se transformă într-o pastă neagră- 
maronie universal folosibilă! Acest sos celebru este cunos- 
cut mai ales sub două forme majore de expresie — cel 
oaxaqueño (adică din statul Oaxaca) şi poblano (adică din 
statul Puebla). Se exportă, aşa că şi dv. îl puteţi savura fără 
mari eforturi; numai cel de suportabilitate stomacală. Nu 

vreau să fiu malițios în niciun caz dar nu m-am putut aco- 
moda cu mole în niciun moment. Am probat şi m-am de- 
lectat în schimb cu alte specialități ce par stranii pentru noi 
dar care sunt realmente gustoase dacă treci peste originile 
respectivului aliment. Amintesc escamoles, adică ouă de 
furnici, iguane, lăcuste prăjite şi amintiţii viermi de agavă. 
De la mesele mexicane nu lipsesc nici specialităţile din floa- 
re de dovleac, nici specialitatea numită huitlacoche adică o 
pastă din neghina sau ciuma de porumb sau fungus consi- 
derată de noi dăunătoare; iar ea este realmente gustoasă şi 
chiar cu calități curative. Să mai adaug că pe mesele restau- 
rantelor cu mâncare tradițională mexicană vei găsi mereu o 
salată cu tricolorul național asigurat de ceapa albă, ardeiul 
iute verde şi roşiile; cele mai sofisticate restaurante asigură 
pregătirea acestei salate sau sos de ardei iute chiar în fața 
clientului într-un recipient de piatră şi pisat cu un ciocănel 
din acelaşi material. Rezumând, cele mai variate şi solicita- 
te şi apreciate specialități culinare tradiționale provin din 
statele Oaxaca, Michoacăn şi Puebla, dar nu se poate spune 
că celelalte nu au cu ce se lăuda! Nu vreau să mă extind cu 
gastronomia mexicană dar nici nu pot să nu adaug că, 
exact ca şi la noi, mexicanul are un apetit impresionant şi 
aceasta se vede la tot pasul: obezii sau cei ce depăşesc ga- 
baritul omului sănătos reprezintă cam jumătate din popu- 
laţia țării ceea ce creează, desigur, probleme sociale grave 
ce afectează familia, eficiența la locul de muncă şi, bineînțe- 
les, bugetul local sau național sau familial. lată şi două 
proverbe foarte agreate de gurmanzii mexicani: „Barriga 
llena, corazón contento” (burtă plină, inimă mulțumită) şi 
„Mujer que guisa, se casa aprisa” (femeia care găteşte se căsă- 
toreşte repede); nimic mai fals, nu-i aşa? Sau... 

Diego Rivera şi Frida Kahlo, doi monştri sacri ai picturii 
şi muralismului mexican şi universal, un simbol uriaş al 

creativității poporului mexican, un exemplu al dragostei 
paradoxale şi indestructibile! Iată motive pentru care am 
să dedic câteva gânduri celor doi pe urmele cărora am 
fost în multe locuri şi în multe momente din trecerea mea 
prin Mexic. 

Diego Rivera este cel care a pus bazele muralismului 
mexican şi universal atunci când a revenit în țară în 1922, 
după mai mulți ani de pelerinaj şi formare în Europa în- 
ceputului de secol XX. În Franţa, Spania şi Italia, în con- 
tact cu lumea artistică dar şi cu cea politică, inclusiv cu 
burghezii ruşi, „albii” alungaţi de Revoluţia din octom- 
brie. A constatat imediat stadiul de înapoiere şi subcultu- 
ră al mexicanilor din clasele sărace şi a decis să le prezinte 
propria lor istorie, pildele acesteia şi chiar viitorul lor prin 
ample picturi murale. A obținut mai întâi cu oarecare 
uşurinţă dar apoi din ce în ce mai dificil kilometri pătrați 
de pereţi (să îmi fie iertată maniera cantitativă de expri- 
mare dar este riguros reală) şi a purces la ceea ce urma să 
fie cartea de istorie la vedere pentru toți cei ce doreau să 
afle ceva despre ei înşişi, fără a merge la şcoală sau a citi 
cărți de istorie. Dacă scopul educativ poate fi încă discu- 
tabil, nu încape nicio îndoială asupra valorii artistice ex- 
traordinare a imaginilor lăsate de artist pentru eternitate 
la Palatul prezidenţial, Ministerul Educaţiei, Palatul de 
Bellas Artes, Colegiul Iezuit San Idelfonso din Ciudad de 
Mexico, la Palatul lui Cortes şi Casa lui Santiago Reachi 
din Cuernavaca sau Capela de la Şcoala de Agricultură 
din Chapingo, considerată de unii o a doua Capelă 
Sixtină, De la originile precolumbiene şi până la viitorul 
marxist pe care îl prevedea Rivera mexicanilor, frescele 
prezintă expresiv, în culori vii şi cu simboluri dar şi cu 
personaje din viața reală evoluţia vieții economice, politi- 
ce, sociale şi culturale din Mexic. El a făcut, totodată, pro- 

zeliți de cel puțin aceeaşi anvergură căci Siqueiros, 
Orozco şi Tamayo au preluat sau au perfecționat această 
artă, Mexicul fiind cred, din acest punct de vedere un 
adevărat muzeu de pictură în aer liber sau cu expuneri pe 
sute de metri pătrați în locuri publice frecventate de mii şi 
mii de persoane zilnic. O istorie aparte are una dintre 
frescele celebre ale lui Rivera. În 1983 când m-am aflat la 
Ciudad de Mexico ca ziarist am fost cazaţi la hotelul Del 
Prado. La parter, unul dintre pereții restaurantului era 
acoperit practic de o frescă cu dimensiuni de 15 x 4.80 
metri intitulat „Visul unei după-amiezi de duminică în 
Alameda Centrală”, impresionant prin mărime, prin cu- 
loare, prin multitudinea de personaje şi prin simbolistica 
acestora. La cutremurul din septembrie 1985 hotelul s-a 
prăbuşit în întregime dar ca prin miracol fresca lui Rivera 
a scăpat fără daune majore. Astăzi, „Visul unei după- 
amiezi...” se bucură de spațiul exclusiv al unui muzeu 
situat peste drum de fostul hotel fiind recuperat, restaurat 
şi pus în valoare aşa cum o merită. Doresc să amintesc 
faptul că la dezvelirea frescei în 1948, catolicii bigoți — 

erau şi sunt încă destui — au remarcat mai întâi şi au pro- 
testat apoi împotriva unei adevărate „erezii” pe care ar fi 
săvârşit-o Rivera atunci când deasupra unui personaj din 
fresca sa fixase o bucată de hârtie în mâna lui Ignacio 
Ramirez situat chiar deasupra lui Benito Juărez şi pe care 
scrisese „Dumnezeu nu există” (în realitate, Ignacio 
Ramirez fusese unul dintre reformiştii care, alături de 
preşedintele reformist Juărez, contribuise la separarea bi- 
sericii de stat, una dintre prioritățile reformei post- 
maximiliane). Participanţii au dorit ştergerea imediată a 
acestei inscripționări, distrugerea frescei şi arestarea artis- 
tului; au urmat devastarea casei şi atelierului acestuia din 
cartierul San Angel şi amenințări cu moartea. Patronul 

hotelului a decis acoperirea frescei cu o pânză imensă şi a 
aşteptat ca spiritele să se liniştească; oricum, acea bucată 
de hârtie a fost ştearsă din frescă... 

Rivera a mai avut asemenea conflicte şi la New York 
atunci când, la Radio City, magnatul John Rockefeller l-a 
angajat să realizeze o frescă dedicată activității creatoare a 
omului. Numai că Rivera, comunist şi exhibiționist, cu un 
spirit liber până la libertinism s-a încăpățânat să includă 
în această istorie şi figura lui Lenin. Fresca a fost distrusă 
la cererea unanimă şi violentă a anticomuniştilor nord- 
americani care îl acuzau pe magnat că finanţează propa- 
ganda comunistă. Rivera a reuşit însă să facă fotografii 
detaliate cu tot ce realizase până atunci şi să le prezinte 
ulterior în Mexic drept mostră a curajului său. Comunist 
cam non conformist, paradoxal în reacții şi oricum cu o 
morală şi comportament social departe de etica comunis- 
tă, Rivera a fost exclus din PC Mexican, a fost reprimit de 
două ori, a fost expulzat din URSS unde fusese chemat să 
lucreze la o pictură murală la ministerul sovietic de război 
(reuşise anterior să finalizeze un portret festivist al lui 
Stalin pe care l-a adulat iniţial şi l-a blamat ulterior când l- 
a primit în Mexic pe Troțki) şi alte asemenea expresii mai 
puțin artistice erau tipice pentru acest monstru mexican al 
creației artistice; căci pictura sa, pe lângă frescele de care 
vorbim sunt la fel de valoroase şi apreciate în multe dintre 
muzeele lumii. Acest mare artist o va întâlni, sau se va 
lăsa atras de o imberbă şcolăriță numită Frida Kahlo ce 
avea să îi devină soție (de două ori...) şi, mai ales, parte- 
neră în creația artistică de excepție lăsată Mexicului şi pa- 
trimoniului mondial de valori. Frida, cu 21 de ani mai tâ- 
nără va fi marea iubire a lui Rivera, artistă genială crescu- 
tă inițial în umbra maestrului dar strălucind rapid cu 
propriile creaţii ce au avut o bună cotă pe piața artistică 

iar astăzi sunt la nivelul celor ale mentorului său. Viaţa în 
doi a acestor mari artişti poate fi studiată şi urmărită, aşa 
cum am procedat şi eu prin vizitarea a trei puncte de ma- 
re interes aflate în capitala Mexicului: casa şi studioul 
Rivera din San Angel, Casa Albastră din Coyoacăn în care 
s-a născut, a creat şi a murit Frida Kahlo şi piramida din 
Pedregal acolo unde Rivera a construit un adevărat mo- 
nument al artei mexicane în forma unei piramide „în stil 
tradițional aztec, mayaş şi Rivera”. În Guanajuato, unde 
în fiecare an are loc unul dintre cele mai cunoscute Festi- 
valuri Internaționale de Artă din cele două continente 
americane, poate fi vizitată, de asemenea, casa muzeu 
Diego Rivera, acolo unde artistul a văzut lumina zilei în 
1886. El s-a stins în casa sa din Ciudad de Mexico în 1957, 
la numai 3 ani de la dispariţia Fridei, în brațele celei de-a 
cincea soții, Ema Hurtado. Am condus multe delegații şi 
delegați români care s-au aflat în Mexic pe drumurile ce- 
lor doi artişti mexicani şi de fiecare dată am constatat că 
descopeream noi şi noi valențe ale creaţiei şi vieții lui 
Diego şi Fridei. Se pot scrie multe despre dragostea lor 
zbuciumată, divorțul şi recăsătorirea lor, despre desele 
călătorii în SUA şi Franţa, căutările lor amoroase în afara 
matrimoniului, suferințele şi cele 14 operații la care a fost 
supusă Frida ca urmare a unui accident pe vremea când 
avea numai 18 ani; dar şi despre legăturile lor politice şi 
chiar intime ale Fridei cu Troțki, găzduit pentru o vreme 
în casa din Coyoacăn, în sfârşit, despre obiectele persona- 
le ce le-au aparținut şi care s-au transformat în muzeu, 
patul de suferință al Fridei care avea să fie şi cel al morţii 
ei, urna cu cenuşa ei aşezată deasupra patului străjuit de 
portretele lui Marx, Stalin, Lenin şi Mao. Toate acestea 
creează o atmosferă de sacru şi omenesc, de actualitate şi 
istorie, de apropiat şi respectabil, de atracţie şi admiraţie 

fără seamăn; este vorba despre două mari caractere şi per- 
sonalități definitorii pentru forța şi măreția unui popor 
creator, inventiv şi complex, afirmat cu propriile sale mari 
contribuţii la progresul întregii umanități. 


CIUDAD DE MEXICO SAU DISTRICTUL FEDERAL 


Capitala Mexicului merită o atenţie specială din nu- 
meroase puncte de vedere. Chiar dacă am mai făcut unele 
referiri pe parcursul acestei prezentări, ea constituie o 
concentrare umană atât de complexă, paradoxală şi inci- 
tantă încât doresc să vă invit a o cunoaşte pe dinăuntru, 
aşa cum am reuşit, cred, să o fac şi eu în perioada în care 
m-am aflat acolo printre oamenii ei, în contact cu proble- 
mele cu care se confruntă şi se va confrunta. Acestea sunt 
grave, reale şi serioase şi au nevoie de abordări multiinsti- 
tuționale, de participarea locuitorilor ei, de fonduri şi pri- 
cepere, de sacrificii şi dedicație pentru a o ordona, disci- 
plina şi a face locuibilă în următoarele decenii. 

Aşadar, vorbim de un megaoraş în care locuiesc, cu 
acte în regulă, circa 9 milioane de locuitori dar zilnic acolo 
trăiesc, muncesc şi supraviețuiesc mai mult de 20 de mi- 
lioane de oameni. Şeful guvernului capitalei ne oferea la o 
întâlnire cu corpul diplomatic câteva date elocvente des- 
pre Ciudad de Mexico (unele date modificate în mod fi- 
resc între timp nu schimbă aprecierile şi tendințele dez- 
voltării acestui oraş): capitala asigură 21% din PIB-ul na- 
țional, aici circulă zilnic 2 milioane de autoturisme, 50.000 
autobuze şi microbuze, 55.000 de taxiuri, 4 milioane de 
vizitatori se află zilnic în oraş, dintre aceştia 2 milioane 
numai în centrul istoric (zona adiacentă marii Piețe a 
Constituţiei sau Zocalo), 64 de metri cubi de apă se con- 
sumă pe secundă, mai exact se extrag doi litri pe secundă 

din apele freatice şi se poate astupa numai spațiul lăsat de 
un litru ceea ce face ca oraşul să se scufunde anual cu cir- 
ca 6 centimetri. Capitala are 73,000 de poliţişti, 300.000 de 
vânzători ambulanți cu mărfuri de contrabandă pentru 
care nu plătesc niciun impozit, fură apă şi curent electric 
şi creează perturbări pe arterele respective, îndeosebi în 
zona Palatului prezidenţial; 170.000 de indigeni care cer- 
şesc zilnic, atacuri violente şi sechestrări de persoane sunt 
principalele acte antisociale de aici; zgomotul şi poluarea 
sunt preocupante în egală măsură. Acestor cifre şi fapte 
sumar prezentate de cel mai important edil al capitalei 
mexicane le adăugăm câteva aprecieri mai mult decât re- 
levante ale cunoscutului scriitor mexican Carlos 
Monsivăis, autor al unui studiu semnificativ intitulat „Ri- 
tualurile haosului”. Autorul este obsedat de psihologia 
mulțimilor, de aglomerările excesive din capitală. Şi pe 
bună dreptate căci, iată, mulțimile din metro(8 milioane 
zilnic), cele de pe stadionul Azteca (80.000 spectatori), 
economia subterană la vedere, pelerinajele la Bazilica 
Guadalupe cu prilejul Zilei Sfintei Guadalupe la 12 de- 
cembrie când 4-5 milioane de mexicani din toată țara 
ajung şi rămân acolo pentru 2-3 nopţi, Zocalo cu forfota, 
mirosurile, vânzătorii şi dansatorii săi azteci, şamanii care 
asigură contra cost,curățirea” sufletelor, şomerii, turiştii 
şi gură-cască, credincioşii şi necredincioşii care intră în 
Catedrala Metropolitană, toți într-o efervescenţă buimacă 
şi bulversantă; manifestațiile aproape zilnice ce blochează 
circulația pe principalele artere ale oraşului şi aşa supra- 
aglomerat, țărani ce dăruiesc ananaşi în semn de protest 
față de lipsa subvenţiilor statului, studenţi repetenți sau 
neadmişi la UNAM, profesori şi învățători nemulțumiți 
de condiţiile de muncă strigă, cer şi se agită în fața Preşe- 
dinţiei la Los Pinos, la Camera Deputaţilor sau la Senat pe 

care le şi ocupă din când în când, la Ministerul de Interne 
sau declară, condamnă, se bucură cu diferite prilejuri şi 
lasă gunoaie cu tonele la monumentul Independenţei din 
bd. Insurgentes. Aş mai adăuga câteva Zile festive care 
constituie pentru mexicanii din capitală prilejuri de para- 
dă, adunări şi alte rațiuni de supraaglomerare pe străzi, în 
magazine şi,desigur, în mijloacele de transport: Ziua Mor- 
ților, Paştele catolic marcat timp de o săptămână inclusiv 
prin reeditarea Drumului Crucii cu actori şi tot alaiul la 
care sunt prezenți anual peste un milion de participanți. 
Toate acestea l-au îndreptăţit pe scriitorul Carlos 
Monsivăis să exclame cu disperare: „Mulțimea, acest sim- 
bol al izolării! Un haos general în care se regăsesc în părți 
egale contaminarea, comerțul ambulant şi mărfurile de 
contrabandă, aglomeraţia, lipsa legii sau a aplicării ei, co- 
rupția polițistului şi a politicienilor, cartelurile traficanți- 
lor de droguri (internaționali şi naționali), mândria mexi- 
cană bazată pe false valori sau valori revolute, neglijență 
iresponsabilă cu efecte grave(apa, aerul, construcții- 
le),campanii electorale interminabile(preşedinţi, senatori, 
deputați federali şi municipali, guvernatori) şi pe deasu- 
pra tuturor o liberalizare totală a comerțului(ofertă ofen- 
sivă şi ofensatoare) şi a presei, mai ales a TV, mai ales 
TELEVISA care dau tonul în politică dar şi într-o anchetă 
penală oarecare. Să nu uităm un instrument de tembeliza- 
re (adormire a spiritului) a societății mexicane exploatat 
cu succes în mai toată lumea: telenovelele!”. 

Se mai poate spune oare ceva în apărarea acestui gi- 
gant urban atât de hulit şi problematic? Eu cred că da! In 
primul rând că nu este singurul în care se regăsesc ase- 
menea tare; personal nu credeam, de exemplu, că 
Bucureştiul nostru iubit are deja câte ceva din mai toate 
aceste trăsături, desigur la nivelul mărimii sale, de zece 

ori mai mic decât Ciudad de Mexico. Dar le are, din păca- 
te. În al doilea rând, capitala mexicană poate oferi totuşi 
în ciuda acestei caracterizări acide a lui Monsivăis, multe 
locuri şi momente de satisfacție, de reverie şi admirație 
față de ceea ce constituie în ansamblul lor componentele 
pozitive şi atrăgătoare ale acestui megaoraş. 

Vă invit la o plimbare duminicală prin oraş când spiri- 
tele se mai îndulcesc şi agitația urbană diminuează sensibil. 
Începem circuitul nostru de circa cinci-şase ore cu Muzeul 
Naţional de Antropologie aflat pe bulevardul Reforma, 
una din cele două artere principale ale capitalei pe care o 
străbate de la Est la Vest; cealaltă este bd. Insurgentes, care 
are în linie dreaptă cam 30 de kilometri şi care continuă 
cam la fel până în capitalele statelor vecine, Cuernavaca 
(Morelos) şi Pachuca (Hidalgo) adică 120 de kilometri. Mu- 
zeul, creat în 1964, include o istorie ştiinţific reconstituită 
consacrată apariției omului, evoluţiei acestuia pe teritoriul 
Mexicului de azi, civilizațiile precolumbiene şi colonizarea, 
aspecte ale Mexicului modern de azi. Cu exponate în mă- 
rime naturală şi reproduceri la scara 1/1 a caselor şi habita- 
tului indienilor, aztecilor, olmecilor, toltecilor şi celorlalte 
civilizaţii ce au înflorit în anii 1000 î.e.n. şi până la revoluția 
din 1910 vizitatorul îşi poate face o imagine clară asupra 
unei țări în toată splendoarea devenirii sale în contextul 
local, regional şi al vicisitudinilor istoriei. Aici se află expu- 
să celebra Piatră a Soarelui sau Calendarul Aztec cum mai 
este cunoscută această mostră impresionantă a nivelului 
ştiinţific la care ajunseseră aztecii în calcularea şi divizarea 
timpului şi a anului astronomic. La ieşirea din Muzeu te 
poţi delecta cu un spectacol impresionant oferit de zbură- 
torii din Papantla, ritual al eliberării omului şi al dominării 
naturii; se poate intra în cel mai mare şi popular parc din 
oraş, parcul Chapultepec (în náhuatl ar însemna locul lä- 

custelor). Aici ocolim mai întâi un lac mare şi nu prea cu- 
rat, ne facem drum printre biciclişti, cărucioare cu copii 
veniți cu părinţii din toate cartierele capitalei, ajungem la 
grădina zoologică destul de bine amenajată, continuăm la 
zona de verdeață densă asigurată de pini şi de arborele 
spectaculos de mov numit jacarandă. Mirosurile tot mai in- 
tense ne avertizează că ne apropiem de locurile în care la 
sfârşit de săptămână au loc adevărate banchete populare 
improvizate cu acele specialități tradiționale mexicane ser- 
vite la botul calului cum spunem noi, adică pe grătare sau 
plite improvizate de pe care nu lipsesc, desigur, nopalul şi 
tortilla, bucăți nedefinite de cărnuri, ceapă, roşii, caşcaval, 
sosuri cu mirosuri şi culori puternice pe fundalul unei ve- 
selii sincere şi cuceritoare din care doreşti să pleci cât mai 
curând. Următorul popas îl facem în celebra piață centrală 
a oraşului, Zocalo, de circa 5.000 m2, considerată a treia ca 
mărime din lume după Tiananmen şi Piața Roşie. Aici res- 
pirăm încă aerul proaspăt al dimineții uimiți de steagul 
național care domină piața cu dimensiunile lui de 36 x 12 
m. Ceremonia ridicării şi coborârii steagului, în prezenţa 
unui pluton de soldați şi a multor gură-cască este impresi- 
onantă chiar dacă nu are fineţea şi distincţia celei de la 
Buckingham. Intrăm în Catedrala metropolitană unde se 
pot celebra simultan mai multe mise şi, pentru a câta oară, 
admirăm altarul central de 38 de metri cu adevărate dante- 
ării aurite sculptate în lemn de nuc, Spuneam anterior că 
aici spaniolii au vrut să îngroape vechile credinţe ale azteci- 
lor şi să ridice un templu de venerare a catolicismului: au 
reuşit construind o bijuterie monumentală chiar cu blocuri- 
le de piatră culese din templele aztece din zonă. Intrăm 
imediat în Palatul prezidenţial şi ne uităm din nou la bal- 
conul din lemn care dă în piața centrală, balcon de la care, 
în fiecare noapte de 15/16 septembrie, preşedintele țării 

aminteşte de Strigătul de la Dolores, adică inițierea în 1810 
a luptei de eliberare în localitatea cu acel nume sub condu- 
cerea preotului Miguel Hidalgo y Costilla. Palatul este, la 
rândul lui, monumental: adăposteşte Muzeul Benito 
Juărez, liderul insurgenților ridicați împotriva lui 
Maximilian şi devenit preşedinte în 1867 şi o multitudine 
de birouri; curtea interioară, adică patio are, la rândul ei 
proporțiile măreției Coroanei spaniole; ceea ce este însă 
extraordinar la palat se găseşte pe pereţii de la nivelul I, 
adică pe o lungime de circa 80 de metri şi o înălțime de 
cinci metri: frescele lui Diego Rivera! Artistul a lucrat aici 
cu intermitențe timp de şase ani în perioada 1929-1954 şi a 
reuşit o frescă istorică şi socială de mare valoare artistică 
dar şi o adevărată mărturie a formării şi modernizării Me- 
xicului. Ne apropiem de limita de timp propusă şi optăm 
pentru cele două case-muzeu Frida Kahlo şi Diego Rivera 
aflate la distanţe relativ mici în acest oraş uriaş. Casa Al- 
bastră cum este cunoscută locuința în care artista mexicană 
s-a născut în 1907, în familia unei intelectuale mexicane şi a 
unui fotograf ungur de origine evreiască. Aici, la umbra 
unei vegetaţii exotice din care nu lipsesc jacaranda, pä- 
trunzi în intimitatea creatoarei Frida, a matrimoniului 
Rivera-Kahlo, a coabitării lor cu familia revoluționarului 
fugar Lev Troțki şi a atmosferei aproape palpabile a exis- 
tenţei lor încă acolo. Zidul exterior al casei este de un albas- 
tru violent iar pereţii interiori sunt galben limón, asociere 
de altfel tipică caselor populare mexicane; o grădină în care 
mai poate fi admirată piramida construită de Rivera pentru 
Frida şi un patio plin de flori exotice. În interior atrag aten- 
ţia obiectele personale ale artistei, patul suferinței ei de 
aproape 30 de ani, un pat clasic din metal sprijinit pe patru 
coloane şi cu o perdea ce se putea trage ca la teatru, acum 
cu corsetul metalic cu ghips pe care artista l-a purtat mulți 

ani dar şi patul dragostei împărtăşite nu numai cu Diego, 
fotografii de epocă realizate de tatăl artistei, picturi ale 
Fridei dintre care atrag atenția imediat „Cele două Fride”, 
„Diego şi cu mine” şi multe altele. Urna cu cenuşa Fridei 
stă de veghe parcă deasupra patului ei fără ca altceva să se 
mai întâmple în viața de dincolo a acestei geniale dar atât 
de greu încercate artiste. 

Casa studio a lui Diego Rivera din San Angel, conce- 
pută de talentatul arhitect mexican Juan O'Gorman ne 
întâmpină cu o oarecare răceală cu cactuşii ei pe post de 
gard inaccesibil. De aici, de lângă cactuşi, studenți, politi- 
cieni şi mai ales catolici exacerbați au spart geamurile 
studioului artistului în 1948 în semn de protest pentru 
erezia din fresca monumentală „Visul unei după-amiezi 
de duminică...”. Ceea ce ne face să medităm de fiecare 
dată când pătrundem în casa muzeu este pasarela ce leagă 
casa-atelier a artistului de o altă construcție adiacentă ce a 
aparținut Fridei: o singură căsnicie dar două personalități, 
adesea prea puternice,doi artişti de geniu ce aveau nevoie 
de spațiu propriu pentru a crea şi a gândi şi a primi oas- 
peți. Frida folosea pasarela pentru a-i aduce lui Diego mi- 
cul dejun şi dejunul; erau delicioase specialități tradiționa- 
le mexicane pe care Frida le pregătea personal după rețete 
proprii şi le purta în coşuri de nuiele acoperite cu ştergare 
artizanale pentru a le oferi „Broscoiului”, adică marea sa 
iubire, Diego. În jumătatea de casă a lui Rivera, la etaj, cu 
o uşă ce deschide drumul spre pasarela buclucaşă, se află 
modestul dormitor al lui Diego Rivera în care artistul s-a 
stins, în brațele ultimei sale soții, a cincea, în dimineața 
zilei de 24 noiembrie 1957. 

În drum spre casă nu rezistăm tentaţiei de a arunca 
încă o privire în parcul Alameda Centrală acelei opere 
monumentale, Visul unei după-amiezi de duminică”: un 

perete acoperit cu o frescă impresionantă cu peste o sută 
de personaje, inclusiv Dieguito, adică artistul-copil în 
pantaloni scurți alături de Frida, o altă soție cu cele două 
fete ale sale şi... moartea. În fața peretelui, un panou elec- 
tronic ne indică exact numele şi semnificația fiecărui per- 
sonaj din frescă; am ajuns cu timpul să ştim cine era sus în 
stânga sau jos în dreapta, de ce erau grupate anumite per- 
sonaje şi ce culori aveau umbreluțele de soare ale doam- 
nelor aflate la promenadă în acea duminică surprinsă 
pentru eternitate de marele Diego. Această Alameda Cen- 
tral sau Parcul Central fusese teatrul unor momente isto- 
rice ca de exemplu intrarea şi camparea trupelor nord- 
americane în 1848 sau camparea efectuată de țăranul re- 
voluționar Emiliano Zapata în timpul revoluției din 1910. 
Intrebarea următoare pe care ne-o punem este unde 
mâncăm ceva căci suntem deja pe drumuri de mai bine de 
şase ore; obosiţi dar satisfăcuţi de acest tur de forță prin 
capitala „monstruoasă” dar atât de încărcată de istorie, 
artă şi culoare, de mirosuri şi mişcare, de forfotă şi gângu- 
ritul într-o limbă spaniolă din care am învăţat cu timpul 
expresii mexicane neaoşe (exemple mai ales pentru cei ce 
ştiu limba spaniolă: bueno? pentru alo; que padre pentru 
grozav şi que madre pentru teribil; ândale şi orale pentru 
haide, dă-i; la neta es adică adevărul e că...; mucho muy 
adică un superlativ folosit eronat în loc de muchisimo sau, 
oricum muy mucho etc.). Putem servi masa la unul dintre 
cele 3.000 de restaurante sau bodegi ce funcționează aici 
fără întrerupere. Dintre acestea numai 800 sunt la nivel de 
„faţă de masă albă”, criteriu după care se acordă stele 
unuia sau altuia dintre ele. Dintre cele 800, cam 150 sunt 
de cinci stele şi serviciul, ambianța, specialităţile naționale 
şi internaționale sunt ireproşabile. Pentru a nu mai pierde 
timpul şi a forța rezistența propriilor noastre stomacuri ne 

oprim la un restaurant aflat în centrul istoric numit ” 
Cardinalul ”. O clădire veche în stil colonial cu vitralii ce 
reproduc scene biblice dincolo de care găseşti o oază de 
linişte, confort şi bun gust. Muzica ne mângâie auzul cu 
melodii cunoscute — bolero, romanțe mexicane şi latino- 
americane — şi ne ajută să ne revenim după periplul nos- 
tru. Ospătarul apare fără să ne dăm seama de unde şi ne 
prezintă oferta casei. Este irezistibilă: avem în fața noastră 
la numai douăzeci de minute de la intrarea în restaurant 
aperitive apetisante şi irezistibile ca aspect, adică câteva 
specialități tradiționale mexicane la nivel înalt: tortilla în 
coşuri ce le păstrează căldura şi frăgezimea, făcute de 
mână din pastă de porumb alb fără zeamă de var, creveţi 
la tigaie cu urme de usturoi şi nelipsitul guacamole care 
ne unge stomacul ce avea să primească noi surprize la fe- 
lul doi. Un grătar minuscul cu cărbuni arzând incitant ne 
este oferit la fel de discret fiecăruia dintre noi; pe el se 
lăfăie o reprezentativă bucată de carne de vită argentinia- 
nä, adică cea hrănită cu melasă şi nutrețuri ecologice în 
pampă; alături, nelipsitele tortilla, sosurile picante sau 
dulci, la alegere; cuțitele noastre, bine ascuţite alunecă ra- 
pid pe bucăţile de carne mărunţțindu-le pentru a le face 
tocmai bune să încapă în lipiile mexicane pe care le-am 
uns deja cu... guacamole. Un deliciu! Iar berea Corona în 
pahare înalte şi aburite de răceala lichidului cunoscut şi 
apreciat satisfac apetitul nostru duminical. Tarta de fructe 
sau ciocolata mousse ni se par prea mult şi ne mulțumim 
cu o cafea care nu este nici turcească, nici americană ci 
numai o cafea bună care ne trimite acasă la odihna bine- 
meritată. Alte itinerarii la fel de interesante există, dacă 
ştii să cauţi şi să găseşti în Ciudad de Mexico. Coyoacăn, 
cartierul vegetației exotice, al vilelor boeme şi reşedinţa 
primă a lui Cortes, Oraşul Universitar cu cea mai mare 

universitate mexicană, UNAM (Universitatea Naţională 
Autonomă din Mexic) şi stadionul Azteca, catedralele San 
Agustin şi Basilica de Guadalupe, lacul şi zona ecologică 
Xochimilco, cartierele Condesa şi Roma, Parcul Scufundat 
(10-12 metri sub nivelul bulevardului Insurgentes), iar 
dintre cele 60 de muzee poți alege pe cel al charreriei (ser- 
bări tipice campesine), al pantofului, al groazei, al poliţiei, 
cel din Tepotzotlăn, sau al medicinei, al copilului, Rufino 
Tamayo sau Poliforumul lui David Siqueiros etc. 

Un lucru este cert: în Ciudad de Mexico nu te poți 
plictisi niciodată: oferta e imensă, variată şi atrăgătoare iar 
zgomotele sunt omniprezente! Gluma e doar pe jumătate 
căci aici „se vorbeşte”, se comunică inclusiv cu ajutorul 
claxoanelor de la autoturisme, indiferent de oră, zi sau 
loc. Mexicanul e vesel, mexicanul e preocupat să câştige 
din orice ceva, el are necesități imperioase pentru familia 
sa şi ca atare este inventiv, activ şi nu se opreşte nici la 
uşa legii şi nici a preceptelor bisericeşti pentru a-şi atinge 
scopul. Înainte de a pleca la treabă, indiferent despre ce 
treabă este vorba, mexicanul se închină la altarul pe care 
cei mai mulți îl au în propria casă iar mama, sora sau soția 
îl binecuvântează cu semnul crucii pe frunte. Este oare 
blamabil? Convingeţi-vă singuri de veridicitatea celor de 
mai sus vizitându-i la ei acasă. 


MEXICUL — CĂLĂTORIND PRIN ȚARĂ 


Dacă părăseşti capitala Mexicului te vei întâlni cu o 
mare varietate de peisaje, climă, chiar fuse orare diferite; 
pentru că Mexicul cu a lui suprafață acoperă mai multe 
meridiane şi paralele iar formele de relief îți oferă posibili- 
tatea de a trece de la deşert la văi mănoase, de la ocean la 
mare, de la munţi de peste 5.000 de metri altitudine la râuri 

cu un debit impresionant sau în curs de dispariție, de la 
lacuri şi păduri ce formează parte importantă din biosfera 
pământului la zone ce au fost devastate de ploi, furtuni sau 
iresponsabilitatea omului. Mai poţi întâlni oameni care tră- 
iesc încă într-o lume revolută, parcă uitaţi de modernitate 
şi de guverne, de semenii lor, resturi ale vechilor populații 
precolumbiene ce poartă numele de tarahumara (statul 
Chihuahua), totonaci (Veracruz), zapoteci şi chinanteci 
(Oaxaca), nahua şi  huasteci (Puebla), purépecha 
(Michoacan), huichol (Jalisco şi Nayarit), tzotzili (Chiăpas), 
mayaşi (Yucatăn) şi mulți alţii; sunt cam 12 milioane de 
indigeni care vorbesc 62 de idiomuri şi suportă privaţiuni 
şi discriminări incredibile. Scriitorul mexican Carlos 
Fuentes aprecia într-un studiu recent că „Mexicul este o 
țară corcită, rasistă, complexată de culoarea pielii — chiar 
dacă nimeni nu recunoaşte acest lucru; avem o țară cu prea 
multe nemulțumiri îngropate în timp, secole îndelungate 
de sărăcie, nedreptate şi vise înăbuşite”. 

Personal, în multiplele deplasări în interiorul țării am 
constatat existența unor asemenea fenomene şi cred că 
eforturile pe care le-au făcut şi le fac guvernele mexicane, 
locale şi federal, pentru a depăşi asemenea stări de lucruri 
sunt limitate datorită, în egală măsură, problemelor finan- 
ciare ca şi mentalităților adânc înrădăcinate în comporta- 
mentul şi conştiinţa unei bune părți a indigenilor. Voi re- 
veni pe parcursul acestui capitol cu câteva exemple eloc- 
vente. 

Tlaxcala este prima escală pe care o propun pentru 
călătoria noastră în interiorul Mexicului. O fac pentru că 
este aproape de capitală, pentru că am avut prilejul să vi- 
zitez acest stat în multe rânduri şi pentru că între oraşul 
Tlaxcala, capitala statului omolog şi Băile Herculane exis- 
tă un Protocol care le proclamă înfrățirea. 

Statul este cel mai mic ca suprafață şi populaţie din 
întreaga federație mexicană dar are un important potenţi- 
al economic (agricultură, industria artizanală) şi ape ter- 
male care îl pot lansa într-o industrie turistică şi aşa destul 
de dezvoltată. Au fost câteva dintre considerentele ce m- 
au determinat să inițiez această înfrățire cu Băile 
Herculane cu speranța că prin investiții reciproce şi prin 
schimburi de mărfuri (artizanat, băuturi, piei, confecții) 
cele două oraşe se vor putea ajuta reciproc în eforturile de 
modernizare şi dezvoltare. Nu a fost să fie aşa din cauze 
pe care nu le voi analiza aici; cert este că în România cei ce 
cunosc evoluțiile din ultimii 7-8 ani de la Băile Herculane 
vor înțelege fără alte explicații adevăratele cauze ale 
cvasieşuării acestui experiment. 

La sosirea spaniolilor în actualul stat Tlaxcala, acesta 
era împărțit în patru regate, toate atacate permanent de 
triburile mexica-aztece cărora erau obligate să le plătească 
consistente biruri. Tocmai de aceea aceste regate s-au ală- 
turat destul de repede lui Cortes atunci când au crezut că 
acesta le va salva de puternicul Imperiu Aztec, Războinici 
temuțţi, cu o agricultură dezvoltată şi o adevărată indus- 
trie a prelucrării fierului şi lutului, tlaxcaltecii şi predece- 
sorii lor de la Cacaxtla (un bastion impresionant al culturii 
olmece-xicalanca) au lăsat urme ale civilizației lor reunite 
în muzeele locale: o colecţie de cranii cu deformări, ace 
din os, vârfuri de lance, cuțite şi brice din obsidiană ceea 
ce denotă inclusiv practicarea unor operații pe craniu. 

În actualul sediu al guvernatorului există pe peretele 
de la intrare un imens mural ce prezintă istoria zbuciuma- 
tă a tlaxcaltecilor aşa cum a văzut-o istoricul şi pictorul 
Desiderio Hernàndez Xochitiotzin, un adevărat cronicar 
al oraşului. Faptul că Tlaxcala l-a ajutat pe Cortes să cuce- 
rească Imperiul Aztec nu a rămas fără recompensa Co- 

roanei Spaniole care a numit acolo un guvernator puter- 
nic ce a iniţiat şi a realizat adevărate bijuterii arhitectonice 
locale: catedrale, palate, case coloniale ce au supravieţuit 
intemperiilor şi a introdus ritualuri religioase şi laice ce se 
păstrează şi astăzi cu sfințenie (carnavaluri, pelerinaje, 
târguri). Artizanatul tlaxcaltec este unul extrem de variat 
şi bogat, localnicii folosind materiale diverse pentru a 
confecționa obiecte utile personale şi pentru casă. Sunt 
celebre şi bine cotate pe piață şalurile,carpetele,păturile şi 
goblenurile de Contla, vasele de lut tip talavera din San 
Pablo del Monte, finele obiecte gravate din argint din 
Tlaxco, obiecte de artă din carton, piei de vită sau bumbac 
etc. Nu poate lipsi contribuția locală la gastronomia mexi- 
cană; aici în Tlaxcala porumbul a avut dintotdeauna o vo- 
cație divină! Această legumă a avut un tratament aparte 
în epoca prehispanică şi poate de aceea şi numele de 
Tlaxcala căci tortilla din náhuatl se traducea ca tlaxcalli. O 
a doua componentă locală a specialităților tlaxcaltece o 
constituie maguevy-ul din care se obținea băutura de care 
am mai vorbit şi anume puique ca şi mierea; tot aici îşi au 
originea acei viermi din agave ce se culeg la scara întregu- 
lui stat şi se valorifică la prețuri ridicate în restaurantele 
de lux din capitală dar şi locale. Aşadar, bucătăria locală 
se bazează pe o moştenire milenară prehispanică îmbogă- 
țită cu ingrediente spaniole care dau culoare şi o infinitate 
de gusturi felurilor de mâncare de aici. Câteva specialități 
renumite: crema de huitlacoche, supă de năut cu nopal, 
carne de vită în pulque, berbecuţ a la barbacoa în groapă 
acoperită cu frunze de nopal şi nelipsitul mole, aici având 
în plus vanilie pe lângă celelalte 14 ingrediente clasice. 

În acest leagăn al naţiunii mexicane sau inimă a Me- 
xicului cum le place tlaxcaltecilor să li se spună, am avut 
revelaţia eforturilor unor aşezări umane dedicate prospe- 

rității într-un maraton al eforturilor generalizate de con- 
ştientizare a valorilor şi limitelor locale. Primarul devenit 
ulterior guvernator al acestui stat, dl. Hector Ortiz Ortiz, 
un om foarte instruit, jurist, cadru universitar, cunoscător 
al mai multor limbi străine mi-a mărturisit adesea că se 
vede încorsetat în demersurile lui de deschizător de dru- 
muri, de mentalități vetuste dar şi de lupte politice mes- 
chine la nivel local şi național. Proiectul lui de dezvoltare 
a acestui stat mexican s-a văzut la un moment dat ame- 
nințat chiar de colegii de partid care l-au îndepărtat de la 
candidatura pentru postul de guvernator ceea ce l-a de- 
terminat să formeze o alianţă şi să treacă la un alt partid 
cu care a câştigat şi poate să îşi aplice planurile de progres 
pentru populația pe care o cunoaşte foarte bine. În pe- 
rioada preelectorală i-am sugerat d-lui Ortiz să se angaje- 
ze în jurul unui proiect numit „Tlaxcala curată”, cu cono- 
tațiile duble ale expresiei, adică lupta împotriva poluării 
morale şi a mediului înconjurător; şi astăzi guvernatorul 
de Tlaxcala îşi aminteşte cu plăcere că acest slogan l-a aju- 
tat să câştige dar că îi este greu să obțină deocamdată re- 
zultatele dorite în cele două planuri. 

Plecarea mea definitivă din Mexic s-a transformat 
pentru Tlaxcala într-un moment de care îmi voi aminti 
mereu cu plăcere. Guvernatorul şi primarul, alte autorități 
locale, familiile acestora, formații artistice, artizani au ți- 
nut să-l omagieze pe ambasadorul României. În diploma 
ce mi-a fost înmânată într-un cadru cu totul special (reşe- 
dința guvernatorului, grupuri de mariachi şi dansatori, 
presa locală căreia i-am acordat mai multe interviuri) se 
menţionează „Niciodată un ambasador nu a fost atât de 
prieten al oraşului Tlaxcala precum ambasadorul priete- 
niei Vasile DAN, fidel reprezentant al răbdătorului şi ma- 
relui popor român care înnobilează sângele nostru la- 

tin...”. Alături de mine şi soție s-a aflat şi decanul corpu- 
lui diplomatic din Mexic, la rândul lui impresionat de 
căldura cu care statul Tlaxcala, prin cei mai înalți repre- 
zentanţi ai săi, l-au înconjurat pe ambasadorul României. 
Cuernavaca este capitala statului Morelos şi se află la 
circa 100 de kilometri de Ciudad de Mexico. O şosea rapi- 
dă te conduce acolo în mai puţin de o oră imediat ce ai 
ieşit din D.F. Fostă reşedinţă a lui Cortes, fost loc de odih- 
nă pentru împăratul aztec Moctezuma, Cuernavaca a de- 
venit cu timpul localitatea elegantă şi sofisticată a proti- 
pendadei mexicane care îşi petrece aici o parte din vacan- 
te şi mai ales sfârşiturile de săptămână. Considerată drept 
oraşul primăverii veşnice, Cuernavaca îşi confirmă repu- 
tația pe deplin. Aşezare în plină zonă de munte şi dealuri 
cu verdeață de un exotism armonios şi relaxant (arborele 
numit tabachin oferă imaginea unui foc intens cu culori de 
un roş-portocaliu impactant şi odihnitor). Fiecare casă, de 
fapt vilă, cu piscină proprie şi grădină al cărui gazon en- 
glezesc şi arbori ce nu-şi pierd niciodată frunzele, fiecare 
stradă şi străduță ce urcă sau coboară şerpuind printre 
coline dau oraşului un farmec aparte şi oferă condiţii 
splendide de relaxare. Oraşul are însă şi o viață culturală 
şi de noapte atrăgătoare. Muzeul de artă de aici adăpos- 
teşte opere inestimabile semnate Diego Rivera, Frida 
Kahlo, Juan Soriano, palatul lui Cortès cu muralul lui 
Rivera, Grădinile palatului Borda şi multe altele. În statul 
Morelos există multe puncte de atracție turistică într-un 
cadru natural generos; tot aici poți parcurge drumul lui 
Emiliano Zapata, țăranul care a participat decisiv la revo- 
luția din 1910. La Cuernavaca am organizat în două rân- 
duri Săptămâni ale României cu ajutorul Universităţii lo- 
cale şi al Municipalităţii şi i-am înmânat Ordinul Steaua 
României în grad de ofițer senatorului Rodolfo Becerril 

Straffon, ordin conferit de preşedintele României. Am 
avut permanent în oficialitățile locale un ajutor major în 
organizarea de activități dedicate României atât la 
Cuernavaca cât şi la sediul din Ciudad de Mexico al Re- 
prezentanţei statului Morelos. 

Taxco este o mică localitate de munte situată la 75 de 
kilometri de Cuernavaca deci la circa 175 de km. de capi- 
tală. Loc de adevărat pelerinaj cu dublu scop: unul religi- 
os căci Biserica Santa Prisca şi San Sebastian (1751-1759) 
este o adevărată bijuterie de artă barocă şi mexicană în 
care se oficiază mise impresionante prin grandoare într- 
un cadru natural de excepție; al doilea este determinat de 
aşa-numitele tianguis plateros, adică târguri de argintărie. 
Nu cred că mai există vreun loc în lume unde oferta de 
obiecte din argint cu o puritate de 99% să fie atât de boga- 
tă, desăvârşită în finisare şi... ieftină ca aici! 

Ceea ce conferă orăşelului situat printre coline şi 
munţi o atracţie suplimentară este însăşi această situare: 
altitudine de circa 1000-1200 metri, străzi atât de strâmte 
încât nu pot permite circulația a două autoturisme simul- 
tan, magazine şi locuri în care se poate cumpăra orice obi- 
ect din argint doreşti la preţuri ce oscilează pe o scară de 
la 1 la 20, în funcţie de... nivelul la care se află vânzătorul: 
cei de la bază ocupă locuri în aer liber şi au obiecte mai 
ieftine, cei ce au magazine de lux se află sus în zona bise- 
ricii şi preţurile dar şi frumuseţea şi valoarea lucrăturii 
sunt corespunzătoare. 

La începutul secolului XVIII, mai exact în 1716, aven- 
turierul francez Josè de Borda deschide aici o mină de ar- 
gint şi acela a fost momentul de iniţiere a dezvoltării şi 
înfloririi localității. Astăzi, turiştii dublează numărul locu- 
itorilor (circa 80.000 pe o suprafaţă de doar câteva mii de 
hectare) iar localitatea prosperă cu argintul şi restaurante- 

le (mici dar atrăgătoare cu oferte variate şi într-un cadru 
original determinat de criza spațiului — suspendarea po- 
delei, folosirea balcoanelor locuinţelor, intrări cu aparența 
unor grote). Mai poți cumpăra aici şi frumoase măşti con- 
fecționate din materiale ce se găsesc din belşug în minele 
de argint şi anume obsidiană, agată, cuarț şi jabonillo. Ne- 
am oprit după ce am urcat şi am coborât pe străzile lilipu- 
tane, sus, lângă biserica Santa Prisca, pentru a admira cele 
trei altare filigranate din lemn de nuc dar şi pentru a 
imortaliza exteriorul acesteia de un roz impactant datorat 
pietrei de carieră din localitate. Peste drum, la distanță, o 
statuie gigant a lui Cristos, din aceeaşi piatră, domină 
înălțimile şi poate fi admirată şi fotografiată în voie. De pe 
balconul suspendat al unei cafenele admirăm panorama 
orăşelului dar şi muntele accidentat sub care se află încă 
multe tone de argint; materie primă ce asigură mijloace de 
existenţă localnicilor dar şi multor altor comercianți mexi- 
cani şi nu numai care le achiziționează direct de la sursă, 
adică de aici din Taxco. 

Între Taxco şi Cuernavaca se află o mică localitate 
despre care citisem într-un ghid turistic că ar avea mai 
multe puncte de interes şi nu am vrut să pierdem prilejul 
fără a vedea şi noi despre ce este vorba. Localitatea se nu- 
meşte Ticuman. Ghidul vorbea de ecoturism, de Grota Co- 
coşului (picturi rupestre), de o fostă fermă (hacienda) care l- 
a inspirat pe autorul primului roman mexican, Ignacio 
Manuel Altamirano, în a doua jumătate a secolului XIX. 

Ne-am amintit însă repede de proverbul cu pomul 
lăudat; de ce? Am ajuns într-o mică localitate rurală cu un 
parc frumos în care nu era nimeni la acea oră de prânz. 
Ne-am interesat cum am putea ajunge la ferma respectivă 
dar nimeni nu a putut să ne îndrume; am continuat dru- 
mul spre necunoscut şi am trecut printr-o stranie cultură 

de papaya sau fruta-bomba cum i se mai spune acestui 
fruct de mărimea unui pepene galben cu un miez al cărui 
parfum dar şi culoare senzuală face deliciul paladarului; 
numai că la acea perioadă fructele erau necoapte şi atâr- 
nau pe crengile unor arbori pitici sprijiniți de araci pentru 
a susține acele adevărate mini-bombe verzi suspendate, o 
imagine impactantă prin irealul ei pentru un european, 
desigur! Cu dorinţa de a servi masa la unul dintre restau- 
rantele campestre anunțate pe un indicator am pătruns în 
ceea ce se numeşte un caiiaveral, adică o plantație imensă 
de trestie de zahăr. Nu vă puteți imagina ce senzație de 
dispărut în necunoscut sau în infinit poți avea căci trestia 
măsura cam trei metri înălțime, era aproape de maturitate 
adică cu tulpina groasă şi gata să plesnească de atâta suc 
alb din care urma să iasă prețiosul aliment. Numai că noi 
simțeam că ne scufundăm în necunoscut şi dispăream 
parcă înghițiți de această mare verde. Şi atunci, pierduţi şi 
dezorientați ne întâlnim cu Roberto Cartefio Valero, un 
biet țăran mexican care conducea vesel o căruță mai mult 
decât precară trasă de un măgăruş la fel de reprezentativ. 
Roberto, extrem de comunicativ ne spune totul despre el 
în câteva minute — are soție, doi copii minori şi aşteaptă 
cu nerăbdare luna februarie (eram în ianuarie) pentru a fi 
angajat de proprietarul culturii de trestie pentru tăierea şi 
transportul la fabrică; până atunci se mulțumea să ducă 
acasă câteva fire mai debile pentru a stoarce din ele puţi- 
nă sevă dulce şi din resturi să toace pentru animalele din 
gospodărie ceva alimente. Roberto se interesează şi el ce 
căutăm în zonă şi se oferă imediat să ne conducă personal 
la Grota Cocoşului deşi nu a mai fost acolo din copilărie şi 
nu prea ştie pe unde este! Îi mulțumim şi ne continuăm 
drumul exact acolo unde zărim o casă mare într-un spațiu 
verde impresionant. Era chiar fosta cunoscută fermă din 

poveste şi din Ghidul turistic numai că destinaţia ei era 
una foarte pământeană: loc de îngrăşare a taurilor. Gazda, 
amabilă, ne-a invitat să ne arate casa dar ne-am mulțumit 
să vedem doar zona dedicată vitelor de circa 600 de kilo- 
grame fiecare şi am aflat cu oarecare mirare că nutrețul cu 
care se hrăneau aceştia era pe bază de anabolice; livrarea 
cărnii se făcea şi ea de o manieră destul de dubioasă şi nu 
am insistat; am renunțat să mai căutăm şi restaurantul 
lăudat din aceeaşi regiune... nu era exclus ca acolo să gă- 
sim carne din ferma vecină. 

Chiăpas este un stat situat în Sud-Estul Mexicului care 
se învecinează cu Guatemala, Oceanul Pacific şi statele 
mexicane Oaxaca, Tabasco şi Veracruz. Este unul dintre 
cele mai slab dezvoltate din punct de vedere economic şi 
are printre provocări şi pe cea legată de populația indige- 
nă. De asemenea, în zonă se află şi grupuri ale Armatei 
Zapatiste de Eliberare Naţională (EZLN) care chiar dacă 
nu mai sunt atât de active creează o permanentă stare de 
nesiguranţă şi tensiune în regiune. Şi, în sfârşit, frontiera 
de circa 6oo de kilometri cu Guatemala reprezintă o altă 
problemă serioasă pentru Chiăpas şi Mexic. 

Am vizitat Chiăpas împreună cu şefii de misiune ai 
statelor membre ale UE şi am avut posibilitatea să cunoaş- 
tem pe viu dimensiunea dificultăților cu care se confruntă 
autoritățile locale dar şi cele federale pentru a depăşi o 
stare de lucruri care pare, pe alocuri, ruptă din filmele de 
ficțiune. Doresc să precizez că toate aprecierile şi datele pe 
care le voi prezenta în continuare îşi au ca sursă autorită- 
tile locale, extrem de amabile şi deschise în a ne înfățişa 
cât mai corect problematica indigenilor din stat ca şi cele- 
lalte aspecte cu care se confruntă. 

Mexicul ocupă locul opt în lume din punctul de ve- 
dere al numărului indigenilor — 12,5 milioane; dintre aceş- 

tia circa 1,5 milioane trăiesc în statul Chiăpas, adică 30% 
din populaţia ļocaļă. În Mexic există cam 60 de grupuri 
etnice care vorbesc aproape o sută de idiomuri. În 
Chiăpas există indigeni tsotsil, tzeltal, jacalteco, moçhọ, 
Jacanden, zoque, çh’oļ, chuj, răspândiți în peste 20.000 de 
comunități, majoritatea cu circa o sută de |ocuitori, multe 
dintre ele fără curent electric, apă potabilă, cu o ridicată 
rată a analfabetismului, fără acces |a vreun mijloc de ins 
formare în, masă. Populaţia acestui stat vorbeşte 13 idios 
muri şi spaniola; dintre indigeni cam 35% nu vorbesc însă 
limba oficială a Mexicului; paradoxul este că şi idiomurile 
menţionate sunt recunoscute ca |imbi oficiale însă nu exisa 
tă ziare, nici învățământ în acestea cu foarte mici excepții 
şi numai Ja nivele foarte scăzute. 

Intre Uniunea Europeană şi statul Chiăpas există o 
convenţie de asistenţă generală prin care UE finanţează cu 
circa 30 de milioane de euro programe de dezvoltare socis 
ală în aceste comunități. Exact aceste aspecte au fost abors 
date pe timpu] prezenţei noastre în zonă şi ne-am convins 
că asistența |a menţionaţul nive] financiar se |oveşte de 
obstacole multiple şi pe termen |ung. Nivelu] cultura] scă- 
zut, natalitatea ridicată în medii subdezvoltate, dispersa- 
rea populaţiei indigene pe mari suprafețe şi în condiții 
geografice şi climatice adverse, problemele religioase, ets 
nice, agrare ca şi ajcoolismul, violenţa familială şi alimen- 
tația nesănătoasă şi |a întâmplare fac din indigeni victime 
sigure ale bisericii, partidelor politice şi grupurilor Arma- 
tei Zapatiste de EJiberare Naţională; acestea din urmă ac- 
ționează organizat în regiune din 1994 şi au deja circa 40 
de municipii pe care |e conduc cu guverne autonome, ins 
dependente de autorităţile naționale şi statale. 

Este difici] să crezi chjar când vezi cum pot trăi aceste 
ființe umane ce nu înțeleg şi nu vorbesc spaniola şi nu se 

înțeleg nici cu alte comunități de indigeni; cum nu există 
niciun fel de sistem de înregistrare a naşterilor şi nici a 
morților; ei se cunosc numai după prenume, fără nume de 
familie. În comunitatea „Las Abejas” (Albinele) din locali- 
tatea San Juan Cancuc am intrat în locuința unei bătrâne 
pe nume Rosa care credea că are vreo 80 de ani, locuia 
împreună cu o nepoată, Ofelia, de vreo 12 ani. Ambele 
desculțe, cu îmbrăcăminte tipică țesută din frunze de 
palmier, fără pat în unica încăpere din locuință, cu vatra 
focului direct pe podeaua din lut păreau atemporale, fără 
nicio informaţie despre restul lumii şi am avut nevoie de 
un interpret de tsotsil pentru a schimba câteva cuvinte. 
Rosa are un lot de 400 m? pe care cultivă cafea, unica ei 
sursă de existenţă; era nemulțumită că preţul cu care îi era 
cumpărată cafeaua boabe scădea mereu, fiind, era clar, la 
cheremul speculanţilor intermediari. În mijlocul unicei 
camere ce forma casa sa, Rosa îşi ocupa o bună parte din 
timp făcând focul pentru a pregăti micul dejun, masa de 
prânz şi cea de seară; totul cu lemne, desigur. Încălzirea 
pe timpul nopţii şi mai ales în anotimpul rece se face tot 
cu lemne aşa că dacă veți înmulți numărul familiilor de 
indigeni care efectuează aceste operațiuni zilnic de-a lun- 
gul anilor vom înțelege mai exact dimensiunea catastrofa- 
lă a deforestărilor ce se fac tot mai evidente şi la vedere 
pretutindeni. De altfel, în zona de la granița statului 
Chiăpas cu Guatemala, acolo unde locuieşte populaţia 
lacandonă, venită în mare măsură din această țară în tim- 
pul războaielor de guerilă din anii cincizeci, şaizeci sau 
optzeci, în numai 12 ani a dispărut 40% din zona de pă- 
dure ce formează rezerva biosferei... protejată de UNES- 
CO. Ce se va întâmpla peste încă 12-15 ani? În perimetrul 
casei în care locuieşte bătrâna, la fel ca şi în alte 24 de lo- 
cuințe din această localitate se află toalete de tipul celor 


253 
www.dacoromanica.ro 


Vasile Dan 


ţărăneşti de la noi dar cu evacuare şi depozitare într-un 
recipient mare aflat la depărtare de case (erau realizate 
din fondurile şi cu asistenţa directă a UE); Rosa şi Ofelia, 
ca de altfel şi ceilalți vecini nu folosiseră niciodată aceste 
instalaţii care funcționau de circa şase luni. Situaţie iden- 
tică şi cu o mică clinică construită de Crucea Roşie mexi- 
cană în colaborare cu cea germană: de şase luni de când 
exista, era să zic funcționa, pe acolo nu trecuse nimeni 
căci în comunitate şamanul este singurul care decide sta- 
rea de sănătate a membrilor şi tratamentul pe care îl poate 
urma; singura seringă de unică folosință aflată în dotarea 
clinicii era intactă iar asistența era asigurată de un tânăr 
care se deosebea de ceilalți probabil numai pentru că... 
absolvise patru clase elementare. 

Adaptarea indigenilor la normele unei conviețuiri 
decente, normale din punctul nostru de vedere întâmpină 
dificultăți adesea insurmontabile: unele comunități au fost 
strămutate în alte zone dotate cu case sociale ce oferă un 
confort minim de civilizație dar cei mai mulți revin la fos- 
tele lor comunităţi, adică la condiţiile precare de locuit. 
Guvernatorul ne-a vorbit despre un caz tragic petrecut nu 
cu mult timp în urmă soldat cu decesul unei familii de 
indigeni formată din nouă membri care într-una din case- 
le sociale dotate cu sobe au lăsat focul aprins peste noapte 
şi s-au intoxicat cu bioxid de carbon ei nefiind obişnuiţi cu 
minime măsuri de precauţie. Un adevărat motiv de res- 
pingere a acestor gesturi de bunăvoință din partea guver- 
nului, speculat de minune de către şamanul sau şamanii 
din regiune. 

Într-o altă localitate, San Juan Chamula, am fost mar- 
torii unui ritual religios în care ceea ce atrăgea atenția de o 
manieră frapantă era existența pe întreaga podea a unei 
biserici imense a atâtor ramuri de palmieri încât cred că 

fuseseră goliţi cel puţin o sută şi acest ritual se repeta zil- 
nic pentru ca Cel de Sus să aibă verdeață proaspătă mereu 
de-a lungul ceremoniei ce dura şapte zile. Simultan, în 
toate colțurile bisericii erau depuse sticle de pepsi cola de 
diferite mărimi, donaţii ale credincioşilor, în funcţie de 
veniturile şi puterea credinţei lor... În alte comunități cea 
cinstită era coca cola... Foarte rentabil pentru producăto- 
rii respectivelor băuturi, dăunător pentru localnici. Iar pe 
o pancartă imensă aflată la intrarea în localitate vizitatorii 
sunt avizaţi că nu este permisă filmarea sau fotografierea 
ceremoniilor religioase: anunț făcut sub patronaj pepsi 
cola! 

Am aflat că aici există un puternic şi ireconciliabil 
conflict între drepturile colective şi cele individuale: ne- 
supunerea la ritualurile şi conservatorismul comunității 
atrage după sine expulzarea, inclusiv religioasă a ereticu- 
lui. Aşa se explică cum în ultimii ani creşte de o manieră 
preocupantă numărul evangheliştilor, mai permisivi, sca- 
de cel al catolicilor, apar secte ca Biserica Luminii Lumii, 
Biserica Creştină care resping serviciul militar, donațiile 
de sânge, tratamentul medical şi multe altele. În aceste 
condiții nu este greu de înțeles cum populația indigenă 
cade victimă sigură atât partidelor politice care îşi dispută 
voturile lor, bisericii catolice şi sectelor precum şi 
zapatiştilor care divizează şi tensionează comunităţile în 
care s-au instalat. Chiar în zilele în care noi ne aflam în 
vizită în regiune, un grup de zapatişti sechestraseră un 
deputat local care sfătuise localnicii, printre care un mare 
număr de indigeni, să fie de acord cu construirea unui 
drum de utilitate publică; ceea ce nu avantaja interesele 
de securitate ale zapatiştilor. Guvernul federal mexican a 
inițiat un proiect de integrare economică, comercială şi 
socială a regiunii cunoscut sub numele de Planul Puebla- 

Panama (PPP; include nouă state mexicane din Sud-Estul 
țării şi şapte state centro-americane). Până în prezent rea- 
lizările sunt minime din lipsa fondurilor iar aprecierile 
analiştilor converg spre opinia că PPP este mai degrabă o 
expresie a intervenționismului politic al Washingtonului 
care sub ambalajul unui plan pacificator, de dezvoltare şi 
de creare a unor noi locuri de muncă vizează participarea 
marelui capital financiar nord-american într-o regiune cu 
64 milioane de locuitori (18 milioane de indigeni) şi cu 
importante resurse naturale. 

O altă problemă serioasă cu care se confruntă acest 
stat sudic al Mexicului, problemă de fapt în egală măsură 
federală şi chiar nord-americană o constituie frontiera de 
sud cu Guatemala. Pe o lungime de 600 km, Chiăpas asigu- 
ră o adevărată interfață a nordului continentului cu Ameri- 
ca Centrală şi America de Sud. Aceasta pentru că pe aici 
intră zilnic, ilegal, în Mexic sute de persoane: centro- 
americani, asiatici şi europeni, de la guatemalezi care îşi 
aduc şi vând mărfurile în zona adiacentă frontierei şi se 
întorc la casele lor după 10-12 ore, la emigranţi ce încearcă 
să îşi găsească un loc de muncă în Mexic, cu slabe speranțe, 
şi cei care străbat peste trei mii de kilometri până la frontie- 
ra Mexicului cu SUA, cu speranța de a-şi vedea îndeplinit 
visul american. Mulţi dintre aceştia din urmă îşi vor pierde 
viața sau libertatea sau vor îngroşa rândurile celor ce se 
transformă în adevărați sclavi pe latifundiile proprietarilor 
din California sau Arizona. La această frontieră se petrec 
lucruri ce nu au nicio legătură cu normele şi regimul civili- 
zat al unei frontiere: pe râul Suchiate trec zilnic sute de 
„ambarcaţiuni” ale localnicilor mexicani care cu o scândură 
sau două fixate pe un pneu umflat (de obicei este unul ma- 
re de camion sau tractor) percep un dolar de persoană tra- 
versată în unul sau altul dintre sensuri. Vameşii şi paznicii 

de la frontiera mexicană se fac că nu văd nimic şi la sfârşi- 
tul zilei îşi încasează şi ei tainul calculat exact în funcţie de 
numărul traversărilor asigurate de fiecare „întreprinzător” 
mexican. 

Mă refer însă şi la un aspect care merită toată aprecie- 
rea şi stima vizitatorului ce ajunge în al doilea oraş ca mă- 
rime din Chiăpas şi anume la San Cristobal de las Casas. 
Am ajuns acolo după circa şase ore de mers cu autobuzul 
din capitala statului, Tuxla Gutierrez, trecând prin munți 
de până la 3000 de metri altitudine, o vegetație de junglă, 
râuri şi pâraie, localități minuscule, unele cu pancarte la 
intrarea în ele care făceau cunoscut că se află sub control 
EZLN; prezența armatei mexicane era semnalată şi 
ea.Oraşul, în pur stil colonial spaniol conservat şi dezvoltat 
în acelaşi stil, este impresionant prin culoarea caselor, viva- 
citatea locuitorilor, mulți indigeni şi punctele de atracție 
istorică, culturală şi comercială. La tot pasul, în plină stra- 
dă, indigene tsotsil tricotează la vedere, țes şi vopsesc ro- 
chii tipice în culori vegetale vii şi atrăgătoare, cu copiii 
prinşi în spate cu o bretea lată multicoloră ele vând diverse 
obiecte confecționate din frunză de palmier sau hârtie, din 
lână sau piei de vită. Chihlimbarul este definitoriu pentru 
San Cristobal de las Casas iar muzeul chihlimbarului des- 
chis aici în anul 2000 reflectă istoria dar şi adoraţia pe care 
locuitorii o acordă uneia dintre sursele lor de existență. 
Aici, în diferite locuri se găseşte această comoară de frumos 
şi binefacere. Muzeul prezintă chihlimbarul de-a lungul 
evoluției naturii, iar cele circa 300 de piese expuse, de dife- 
rite forme şi culori stau mărturie valorii incontestabile pe 
care o are chihlimbarul de Chiăpas, marcă de altfel înregis- 
trată şi recunoscută în plan internațional. Aici există cre- 
dinţa că acest mineral are nu numai un rol estetic ci şi unul 
curativ, el insuflând puterea revitalizării organismului în 

general şi a locului unde se poartă, în principal. Părăsim 
Chiăpas cu puternice impresii şi cu convingerea că Mexicul 
va trebui să facă multe şi îndelungi eforturi financiare, 
educaționale şi sociale pentru a putea integra în societate 
această categorie profund defavorizată de persoane care se 
numesc indigeni. 

Tabasco şi a lui capitală Villahermosa sunt următoarea 
noastră escală mexicană. 

Am fost în acest stat din Estul mexican în mai multe 
rânduri şi de fiecare dată am fost impresionat de ospitali- 
tatea oamenilor, de culoare şi trecutul olmec şi mayaş al 
zonei. În vizită cu ceilalți ambasadori europeni din ţările 
UE, organizator al unei Săptămâni culturale româneşti 
sau participant la Congresul Internațional de Protocol m- 
am simțit mereu ca acasă, mai puțin desigur clima tropi- 
cală, umedă şi cu 25-30 de grade indiferent de anotimp, 
de ziuă sau noapte. Manuel, guvernatorul de atunci al 
statului, un simpatic şi rotofei mexican, hâtru şi deschis la 
orice provocare a contribuit desigur, consistent, la această 
opinie. 

La reşedinţa guvernatorului, la sediul guvernului 
local, la activităţile oficiale de la universități sau munici- 
palitate, Manuel era prezent cu bonomia şi râsul lui re- 
confortante, de multe ori, împreună cu soția sa asemănă- 
toare în multe dintre calitățile menţionate pentru soț. 

În statul Tabasco a apărut cultura de cacao şi ardeiul 
iute de Tabasco, sosul picant deTabasco; stat cu important 
potenţial agricol dar şi cu portul Dos Bocas pe unde ies 
anual milioane de tone de petrol din zonă, Tabasco are un 
prezent în care se pun bazele dezvoltării moderne, inte- 
grarea într-un Mexic al viitorului dezvoltat în toate do- 
meniile. Şi aici însă se văd semnele sărăciei, preocuparea 
pentru îmbunătățirea nivelului de educaţie a locuitorilor, 

eforturile pentru limitarea sărăciei extreme şi a analfabe- 
tismului; dar Tabasco cunoaşte, este clar, evoluții îmbucu- 
rătoare pentru bunăstarea locuitorilor săi. În Tabasco se 
află piramidele de la Palenque, monument de civilizație 
mayaşă dar şi urmele olmecilor, o civilizație care a dat 
tonul realizărilor de excepţie ale populațiilor ce au trăit pe 
teritoriul de astăzi al Mexicului. 

La Palenque am ajuns ca ziarist dar şi ca diplomat, pe 
calea aerului (elicopter) dar şi pe şosea cu autobuzul; im- 
presia despre acest monument de artă şi civilizație 
mayaşă este copleşitor în ambele situații. Palenque este un 
complex de piramide în care mayaşii efectuau ceremonii 
religioase cu sacrificii umane pentru a implora zeii. 
Această lucrare ce ocupă o suprafață imensă, fără a fi încă 
descoperită în întregime, atrage atenţia din aer asupra si- 
metriei ei incredibile şi situării într-o zonă de junglă ce îi 
asigura fără îndoială, o discreție deplină. Templul inscrip- 
ţiilor pe care l-am vizitat imediat ce am ajuns acolo repre- 
zintă cea mai întinsă inscripție maya găsită până în pre- 
zent-620 de hieroglife-şi este aşezat pe o piramidă la baza 
căreia se află cripta cu mormântul celui mai important 
demnitar mayaş din acea vreme, regele Pakal. O lasă să se 
înțeleagă bijuteriile de jad şi lespedea de piatră ornată cu 
reliefuri a mormântului său. Până să ajungem la mormânt 
am coborât cam 130 de trepte, fiecare de o jumătate de 
metru înălțime pe o căldură sufocantă; a meritat efortul! 

În oraş, la Villahermosa, am vizitat La Venta, un parc 
inundat de vegetație şi de... țânțari (la intrare ți se oferă, 
gratuit, o loțiune care se presupune că te apără de nesuferi- 
tele insecte dar aceasta nu este pe de-a întregul adevărat, 
aşa cum aveam să ne convingem). Aici, ceea ce se poate 
vedea şi admira sunt capetele gigant sculptate în pietre 
imense de olmeci. Inscripțiile şi alte reproduceri ce redau 


259 , 
www.dacoromanica.ro 


Vasile Dan 


uniunea dintre om şi animale (omul-jaguar de exemplu) 
impresionează prin gigantism, trăinicie şi varietate. Am 
întâlnit la Villahermosa, capitala statului, oameni tineri şi 
în vârstă, intelectuali şi muncitori, autorități şi particulari 
interesați să afle cât mai multe despre noi românii despre 
care ştiau şi ne identificau mai ales prin Nadia şi Hagi. 
Manifestările culturale consacrate țării noastre aici (expozi- 
ţii de fotografii şi de artizanat, audiții muzicale, festival 
gastronomic, conferințe despre tranziția democratică în 
România sau despre oferta noastră comercială şi economică 
şi folclorul românesc, multele interviuri acordate presei 
locale) au fost de natură să aducă unele contribuţii la depă- 
şirea minimului cunoscut de cei din Tabasco despre noi. 
Guvernatorul şi primarul, colaboratorii lor din Tabasco dar 
şi reprezentanța statului în Ciudad de Mexico au fost me- 
reu alături de demersul nostru de a face cunoscute valorile 
noastre naționale, provocările şi realizările românilor în 
diferite planuri. Sunt convins că şi astăzi, acolo, mulți din- 
tre tabasqueños îşi amintesc despre aspecte şi concepte pre- 
zentate de mine ca de altfel, cred, şi de alți ambasadori ro- 
mâni, cu prilejuri similare. De altfel, la încheierea misiunii, 
guvernatorul a ținut să îmi trimită o măgulitoare scrisoare 
de mulțumire pentru tot ce am făcut pentru o mai bună 
cunoaştere şi apropiere dintre cele două popoare. 

Guadalajara este locul în care poposim pentru a cu- 
noaşte unele elemente mai puțin ştiute despre această ce- 
lebră localitate, capitală a statului mexican Jalisco. 

Melodia cu acest nume a făcut celebru oraşul iar pen- 
tru noi Guadalajara mai înseamnă şi participarea cu des- 
tul succes a naționalei de fotbal a României la campiona- 
tul mondial din 1970. 

Pentru mine, Guadalajara a însemnat de fiecare dată 
când m-am aflat acolo, participarea la activităţi oficiale 

dedicate țării noastre. Ceea ce nu m-a împiedicat, ba chiar 
dimpotrivă, m-a ajutat să cunosc câte ceva din valorile şi 
locurile de interes ale acestei frumoase capitale a statului 
Jalisco. La numai câteva luni de la sosirea la post am avut 
posibilitatea de a mă deplasa la Guadalajara pentru a ina- 
ugura Consulatul Onorific al României, condus de distin- 
sul şi întreprinzătorul domn Francisco Borrego Estrada de 
al cărui sprijin m-am bucurat pe durata întregii mele mi- 
siuni şi cu care am şi astăzi o corespondenţă interesantă şi 
continuă, 

Guadalajara este considerată perla Occidentului me- 
xican prin aşezare, climă, grădinile şi arborii săi seculari, 
frumoaselor sale femei cu ochi focoşi; să nu uităm cele- 
brul cântec interpretat în zeci de variante „Guadalajara“ 
dar nici multele şi apreciatele sale universități, stadioane, 
imense şi multifuncţionale centre de conferințe internați- 
onale. Să ne reamintim că aici îşi au originile mariachi, 
apreciatele serbări cunoscute aici sub numele de charreria 
(varianta mexicană a rodeo-ului nord-american), ca şi ce- 
lebra tequila şi dansul numit jarabe tapatio. Am vizitat în 
mai multe rânduri catedrala, adevărat simbol al oraşului, 
catedrală construită în perioada 1506-1603, bijuterie fili- 
granată în piatră, lemn de nuc şi aur; la Universitatea din 
Guadalajara, cupola aulei centrale este cunoscută în toată 
lumea datorită frescelor pictate de mexicanul Jose Cle- 
mente Orozco şi considerată o adevărată Capelă Sixtină a 
Mexicului; această frescă, impresionantă prin dimensiuni 
atrage atenția mai ales prin expresiile de o forță extraor- 
dinară a personajelor şi prin dificultatea cu care artistul a 
trebuit să picteze pe suprafeţe ovale şi orizontale la înăl- 
țimi de peste 50 de metri; toate acestea având în vedere şi 
avansatul stadiu de invaliditate al pictorului. Cupola pic- 
tată de la Universitate rivalizează cu frescele gigant şi de 

o expresivitate incendiară ce aparțin aceluiaşi artist aflate 
la Institutul Cabañas; caii şi călăreții, câmpurile în flăcări 
şi confruntarea dintre om şi natură reprezintă aici, pe zeci 
de metri pătrați expresia unei arte fără egal, a sacrificiului 
artistului pe altarul artei sale. 

Am străbătut statul Jalisco a cărui capitală este 
Guadalajara şi am rămas impresionat de suprafețele fără 
sfârşit ale plantațiilor cu agave, acele agave albăstrii fără 
egal din care rezultă tequila dar şi de periile dense ale 
câmpurilor de trestie de zahăr, arbori seculari dintre care 
cei de piper, mangotierii şi avocado sunt predominanți şi 
absolut impactanţi prin maiestuozitate, dimensiuni şi 
verdele lor puternic pentru a nu mai vorbi de fructele sau 
legumele, în cazul avocadoului, pe care le poartă cu ade- 
vărată mândrie. Tot aici sunt evidente prin multitudine, 
dar mai ales prin stilul lor colonial păstrat intact, las 
haciendas, adică fermele latifundiarilor în jurul cărora s-au 
dezvoltat de-a lungul secolelor diferite culturi şi, desigur, 
aşezări omeneşti stabile şi specializate în cultivarea şi pre- 
lucrarea materiilor prime pe care le asigură (agavele — 
tequila, trestia de zahăr, creşterea cailor, creşterea vitelor 
etc.). Astăzi, o bună parte dintre aceste ferme, haciendas, 
sunt reprofilate pe agroturism; am vizitat câteva dintre 
aceste locuri şi am constatat asemănări dar şi unele dife- 
rențe față de preocupările similare de la noi. Dacă aceste 
ferme sunt dotate cu toate utilităţile moderne într-un ca- 
dru interior tipic colonial spaniol iar gastronomia este, 
desigur, mexicană, nu este mai puţin adevărat că lipsesc 
acele activități tipic ţărăneşti prezente în multe din pensi- 
unile noastre agroturistice (mulsul vitelor sau oilor, cosi- 
tul, pregătitul pâinii pe vatră etc.). Lipsesc şi peisajul nos- 
tru cald cu dealurile dulci ale Bucovinei şi Transilvaniei 
sau mănăstirile şi alte lăcaşuri bisericeşti atât de multe şi 

primitoare de la noi, aşa cum la noi întâlnim tot mai rar 
parfumul unei case ţărăneşti autentice cu amenajări co- 
respunzătoare pentru oaspeţi sau servicii opționale. 

Revenind la Guadalajara voi aminti că oraşul ca şi 
întregul stat Jalisco au un potenţial economic, atât agricol 
cât şi industrial, care le fac competitive pe piețele interna- 
tionale; din păcate, în ciuda eforturilor noastre de a iniția, 
inclusiv cu ajutorul Consulatului Onorific, acţiuni de coo- 
perare sau comerciale, nu am reuşit să convingem opera- 
torii români de avantajele prezenței lor acolo. Erau şi cred 
că mai sunt aşteptate în Jalisco maşinile-unelte româneşti, 
rulmenţii, produsele siderurgice, sticlăria, porțelanurile, 
vinurile şi galle-urile noastre iar oamenii de afaceri locali 
sunt interesați în acțiuni de cooperare în domeniile turis- 
mului, electrotehnic, industria textilă şi a pielăriei, a zahă- 
rului şi tutunului. Cu peste trei milioane de locuitori, 
Guadalajara constituie un potențial partener important 
pentru oricine şi tocmai de aceea am propus, fără succes 
însă, o înfrățire a sa cu un oraş oarecum similar din Ro- 
mânia cum ar fi Braşovul sau Aradul; dacă guvernatorul 
statului Jalisco şi primarul Guadalajarei au fost de acord 
cu această idee, autoritățile române nu s-au lăsat impresio- 
nate de idee. 

M-am aflat adesea în redacţiile ziarelor din Guadalajara 
şi am fost impresionat de dotările tehnice de ultimă genera- 
ție dar mai ales de înaltul nivel profesional al ziariştilor. Nu 
întâmplător, actuala soție a prințului Felipe al Spaniei, 
Letizia a efectuat un stagiu de pregătire chiar la Guadalajara, 
la redacţia ziarului Milenio. În întâlnirile cu redactorii aces- 
tui mare cotidian mexican am remarcat interesul dar şi cu- 
noştințele ample şi aprecierile corecte ale acestora despre 
procesele politice, economice şi sociale de la noi; a fost o plă- 
cere să am schimburi de opinii cu ei pe teme cum ar fi statul 

de drept şi psihologia maselor, renovarea guvernelor, rolul 
elitelor în mersul istoriei; am acordat mai multe interviuri 
acestor cotidiene iar la conferințele susținute la universități, 
primării şi şcoli prezența jurnaliştilor a ajutat la o mai bună 
cunoaştere a ideilor şi pozițiilor României față de probleme 
importante interne şi internaționale. 

Aşa cum spuneam, consulul nostru onorific la 
Guadalajara, domnul Francisco Estrada Borrego s-a im- 
plicat permanent în activități comerciale şi culturale care 
să promoveze prezențele reciproce de valori mexicane şi 
româneşti în țările noastre. Domnia Sa a vizitat România 
în mai multe rânduri cu dorința de a construi parcuri in- 
dustriale lângă Bucureşti sau Timişoara, utilitatea lor fiind 
multiplă(depozite, mici fabrici, hoteluri, parcări şi centre 
comerciale); din păcate, legislaţia noastră fluidă în materie 
ca şi birocratizarea excesivă l-au îndepărtat cu timpul pe 
acest onest om de afaceri mexican de planurile generoase 
pe care le-a discutat cu mine şi cu consilierul comercial al 
ambasadei, pe care le-a promovat pe lângă autoritățile 
române competente; fără succes însă... 

În Guadalajara sunt cel puţin alte două puncte de 
atracție majoră: ferma „regelui” muzicii ranchera mexica- 
ne, Vicente Fernăndez şi restaurantele. Cine este,de fapt, 
Vicente Fernandez ? 

Don Chente, adică Vicente Fernăndez este o parte în- 
semnată şi simbolică a sufletului mexican: pasiune, dra- 
goste necondiționată, spirit întreprinzător, regele muzicii 
născute şi trăite la focul pasiunilor de o zi sau de o noapte 
sau de toda una vida (ale unei vieţi întregi)! Vicente 
Fernàndez este ceea ce astăzi se numeşte brand de țară; şi 
pe bună dreptate, căci el a devenit de vreo cinci decenii 
idol nedetronat şi nedetronabil al muzicii ranchera şi al 
romanței şi boleroului; nimeni nu simte şi nu interpretea- 

ză ca el aceste melodii scrise, multe dintre ele chiar pentru 
el de cei mai mari compozitori mexicani şi nu numai. Cine 
nu cunoaşte, nu a ascultat cu auzul şi cu inima vocea pa- 
sională, profundă şi încărcată de patosul chemării dragos- 
tei sau al iubirii de locurile natale, sau al evocării unor 
prieteni, iubite, profesii, bodegi, cai şi tauri ce au devenit 
celebri o dată ce au fost evocaţi de vocea fără egal a rege- 
lui Vicente Fernăndez? 

Am fost oaspete la rancho-ul „Los Tres Potrillos” (Cei 
trei mânji) ce îi aparține într-o frumoasă localitate de lângă 
Guadalajara. Cei trei mânji sunt cei trei fii ai cântărețului 
Fernando, interpret de mare succes al muzicii pop dar şi 
populare mexicane, Vicente jr., fost cântăreț al aceluiaşi gen 
de muzică şi Gerardo, administrator al fermei. Vicente jr. a 
fost sechestrat cu ani în urmă şi eliberat după mai multe 
luni cu două degete tăiate de sechestratori şi cu mai multe 
milioane de dolari dați de Vicente senior pentru răscumpă- 
rare; de atunci tata Vicente i-a interzis juniorului să mai 
cânte în public şi, în general, să apară în locuri periculoase. 
La cei 70 de ani ai săi, Vicente Fernàndez este un om împli- 
nit pe toate planurile: a înregistrat peste 600 de piese muzi- 
cale, a vândut mai multe zeci de milioane de discuri, a ju- 
cat în peste 20 de filme şi telenovele, este un om de afaceri 
de succes cu o avere estimată la câteva sute de milioane de 
dolari; în perimetrul rancho-ului său a construit în 2005 o 
arenă modernă pentru charreria — serbările de cai şi tauri 
specifice mexicane — în care a investit 4 milioane de dolari; 
succesul a fost şi este atât de mare încât chiar înainte de 
inaugurarea arenei se vânduseră toate lojile la prețul de 
30.000 de dolari fiecare iar încasările de la primele manifes- 
tări găzduite de arenă au făcut ca recuperarea investiţiei să 
se facă deja în proporţie de peste 50%. În rancho-ul lui 
Vicente senior există herghelii de cai pur sânge, de ponei şi 

cai pitici care valorează o adevărată avere, un lac artificial, 
o capelă şi 30 de hectare cultivate cu porumb. Cum artistul 
este mare amator de cai iar rancho-ul şi casele din interio- 
rul acestuia sunt adevărate bijuterii arhitectonice în cel mai 
pur stil mexican, aici au loc filmările şi înregistrările hituri- 
lor ce poartă amprenta inconfundabilă a regelui Vicente 
Fernăndez. Am avut privilegiul ca la dejunul de la restau- 
rantul din rancho să fim însoțiți de Vicente jr. care împreu- 
nă cu grupul de mariachi al starului ne-au oferit un recital 
de zile mari la care soția mea a participat activ şi a fost, la 
rândul ei, aplaudată de artiştii mexicani. În încheierea aces- 
tei scurte prezentări aş dori numai să reamintesc cunoscă- 
torilor titlurile câtorva dintre melodiile celebre interpretate 
de-a lungul anilor de regele Fernàndez: „A mi manera”, „El 
Rey”, „Volver, volver”, „Guadalajara”, „Sin ti”, „Mujeres 
divinas”, „El amor de mi vida” şi multe altele. 

Ca aproape peste tot în Mexic, a mânca reprezintă un 
ritual zilnic, simplu sau sofisticat, la colțul străzii sau la 
restaurante de lux, cu tacâm sau cu propriile degete — cu- 
rate sau nu =; la fel s-a întâmplat şi în Guadalajara. Numai 
două exemple voi desprinde din peisajul ofertelor gastro- 
nomice din acest frumos oraş mexican. Primul este restau- 
rantul „Destilleria”, adică chiar distileria deschis pe locul 
unei foste distilerii de tequila, desigur! Nimic deosebit 
chiar dacă interiorul aminteşte de specificul unei aseme- 
nea ocupații, la o privire mai atentă remarcăm că la intra- 
rea în restaurant, perechea sau perechile de clienți sunt 
conduse la mese ale căror scaune sunt ocupate de două 
manechine în mărime naturală ce îi reprezintă pe Clinton 
şi Fidel Castro. Nu ştim dacă cei doi percep o cotă-parte 
din încasări dar am remarcat că succesul ideii este total! 

Un alt restaurant numit „Santo Coyote” (Coiotul 
Sfânt) te lasă cu gura căscată de uimire încă de la intrare 


266 


www.dacoromanica.ro 


Însemnările nonconformiste ale unui diplomat 


iar stomacul se nelinişteşte în aşteptarea bucatelor care îşi 
transmit ca pe adevăraţi ambasadori în misiune specială 
miresmele îmbietoare. Aici am văzut ce înseamnă să mă- 
nânci cu ochii: ambianța este extraordinară mai ales seara 
sub reflectoarele multicolore care scot în evidenţă casca- 
da, plasele de pescari atârnate asimetric pe palmieri şi co- 
cotieri, păpuşile imense ce reprezintă în imagistica popu- 
lară personaje reale sau ireale aducătoare de noroc. Iar la 
mesele impecabil aranjate ospătarii te atenționează imedi- 
at ce ai luat loc şi pregătesc celebrul sos mexican mai iute 
sau mai puțin iute, mai colorat sau mai puţin colorat după 
cum accepţi propunerile competente ale acestora. Specifi- 
cul casei constă în ied al pastor, adică reţetă ciobănească, 
file de porc a la Moctezuma sau creveţi a la Maria în sos 
de tamarindo. Este, desigur una dintre variante căci varie- 
tatea te pune cu uşurinţă în dificultate la momentul alege- 
rii. Masa decurge în acordurile unei muzici discrete care 
se schimbă la o anumită oră într-un adevărat concert im- 
provizat al unui trio la chitare ce au în repertoriu tot ce e 
mai cunoscut şi apreciat în muzica mexicană, latino- 
americană şi spaniolă. 

Monterrey este unul dintre cele trei mari oraşe mexica- 
ne în care viața economică şi financiară a ţării pulsează la 
înalte cote de intensitate. Situat în Nord-Estul țării, aproape 
de granița de Sud-Est a SUA la Golful Mexic, acest oraş cu 
peste patru milioane de locuitori joacă un rol important în 
eforturile de dezvoltare ale mexicanilor. În oraş îşi au sedii- 
le importante grupuri industriale şi financiare, dintre care: 
FEMSA, CEMEX, Grupul Alfa, Industrias Monterrey, 
Televisa Monterrey, Azteca Noreste şi Grupo Multimedios, 
toate efectuând operațiuni de anvergură internațională. De 
asemenea, este sediul Grupului Reforma, o importantă cor- 
porație de medii de comunicaţie, prezentă în mai multe 

oraşe ale țării. Împreună cu Mexico D.F. acest oraş are cel 
mai mare PIB pe cap de locuitor din America Latină, adică 
peste 6.000 de dolari. Fost fief al oţelului, centru siderurgic 
cu pondere importantă în regiune până în anii şaizeci, 
Monterrey a trecut la o economie bazată pe servicii. Oraşul 
acordă o mare atenție dezvoltării sectorului biotehnologic şi 
creşterii cooperării dintre instituțiile universitare şi firme. 
Turismul este promovat cu ajutorul investițiilor asociate cu 
organizarea unor mari evenimente de afaceri. Aici vin 
aproape zilnic oameni de afaceri din SUA pentru a semna 
contracte de zeci şi sute de milioane de dolari, aici au loc 
întreceri sportive de anvergură la nivelul formulei automo- 
bilistice 3 de exemplu sau conferinţe şi întâlniri internațio- 
nale la cel mai înalt nivel. Aici a avut loc în martie 2002 
Conferinţa mondială a şefilor de stat şi guvern consacrată 
finanțării dezvoltării la care a fost prezent şi preşedintele 
României. Delegaţia română a fost impresionată de aspectul 
modern al unui oraş cu multiple valenţe, înscris puternic în 
circuitul național, regional şi internațional de valori materi- 
ale şi spirituale. Acolo, departe de țară, preşedintele Româ- 
niei a avut o participare de fond la dezbateri, a susținut o 
dizertație pe tema surselor de finanțare a dezvoltării şi a 
prezidat una dintre secțiunile Conferinţei. Întrevederile cu 
preşedintele Mexicului, cu alți şefi de stat şi guvern, cu 
înalți demnitari ai unor organisme internaționale specializa- 
te ale ONU şi FMI, interviurile şi conferințele de presă ale 
şefului statului român s-au constituit în tot atâtea elemente 
ale unei prezenţe româneşti cu rezonanţă pe termen scurt şi 
mediu şi cu efecte benefice pentru ansamblul raporturilor 
bilaterale ale ţării noastre cu Mexicul şi nu numai... 

Tot aici, cunoscutul ansamblu folcloric „Mărţişorul” 
din Cluj-Napoca condus de maestrul Dumitru Fărcaş a 
participat cu mare succes la Festivalul de Folclor desfăşu- 

rat în octombrie 2003. Acest moment îmi este încă viu în 
memorie mai ales printr-un episod din afara participării 
oficiale a ansamblului român la Festival. Eram cazat la 
unul dintre marile şi tradiționalele hoteluri din 
Monterrey, alături de hotelul la care erau cazați artiştii 
români. Parcursesem aproape o mie de kilometri din capi- 
tală pentru a fi prezent la festivitatea deschiderii menţio- 
natului Festival. Duminica dinaintea acestei ceremonii, la 
hotel se organiza, la fel ca în oricare altă duminică, tradi- 
ționalul dejun american sau suedez, adică cu autoservire 
la un preţ accesibil pentru toți oaspeţii hotelului dar şi 
pentru locuitorii oraşului cu un anumit venit lunar... Ei 
bine, la acest dejun la care au participat circa 200 de per- 
soane printre care nord-americani, polonezi, unguri, cehi, 
mexicani şi mai mulți latino-americani am avut ideea de a 
perfecta cu gazdele şi cu maestrul Fărcaş un mini-concert 
oferit de grupul instrumentiştilor români ce însoțeau an- 
samblul. Gazdele au fost încântate pentru că era o premi- 
eră absolută iar Dumitru Fărcaş, generos şi gata să colabo- 
reze a considerat că este o bună idee de promovare a an- 
samblului în... avanpremiera Festivalului. Mi s-a oferit 
posibilitatea de a prezenta artiştii români, mai ales pe ma- 
estrul fără de pereche al taragotului, timp de două minute 
la staţia audio a hotelului şi a urmat ceea ce numai marii 
artişti, numai marii români şi marii patrioţi în cel mai di- 
rect şi larg sens al cuvântului sunt capabili să facă. Timp 
de 20 de minute taragotistul de aur şi ai săi colegi au învă- 
luit imensa sală în acordurile Suitelor de melodii mara- 
mureşene, bihorene şi someşene, ale horelor şi învârtitelor 
de pe meleagurile dulci şi fără de egal ale Transilvaniei. 
Consulul nostru onorific la Monterrey, Jorge Manuel 
Pintado Cervera şi soţia, soția mea şi cu mine am avut 
aproape non stop ochii în lacrimi iar participanții au 

amânat cu 20 de minute servirea bunătăților de pe imen- 
sele mese pentru a savura muzica divină şi taragotul des- 
pre care puțini ştiau că există; aplauzele ce au urmat ne- 
au dat încă şi încă o dată măsura adevăratei valori şi a 
impactului pe care o asemenea prezență românească o 
poate transforma în etalon de ridicat nivel pentru imagi- 
nea ţării în orice colț al universului. Să mai spunem că 
acesta poate fi un alt... brand de ţară? 


Ambasada, eu personal am folosit, de altfel, aseme- 
nea deschideri pentru a reveni în mai multe rânduri la 
Monterrey pentru a prezenta şi alte fațete ale României şi 
mai ales pentru a convinge oamenii de afaceri, artiştii, 
oamenii politici din aceste stat - Nuevo Leon - că Româ- 
nia poate fi un partener interesant şi eficient în raporturile 
bilaterale. La cele mai prestigioase universități din oraş, la 
primăria oraşului am susținut conferințe, am avut repeta- 
te întrevederi cu guvernatorii statului, l-am atras pe con- 
sulul onorific în activități de promovare, am avut o bună 
colaborare cu puținii dar sufletiştii membri ai coloniei 
române din Monterrey; expoziţiile de artizanat românesc, 
fotografii şi gravură vernisate la Monterrey însoţite de 
fiecare dată de mici mostre de gastronomie românească 
au contribuit şi ele la întregirea unei imagini capabile să 
convingă de seriozitatea şi valabilitatea unui partener est- 
european recent trecut la o viață economică bazată pe pia- 
ţa liberă şi ancorată puternic în edificarea unui stat de 
drept modern şi ireversibil conectat la deschideri interna- 
ționale regionale şi internaționale. Să mai spun că deşi 
Monterrey este înfrățit cu Iaşul, schimburile dintre aceste 
două mari oraşe nu au prosperat; dezinteresul sau lipsa 
fondurilor, căderea liberă a industriei noastre ca şi prag- 
matismul oamenilor de afaceri mexicani cuceriți cu argu- 

mente forte de vecinii de la Nord, comoditatea parteneri- 
lor români sau toate la un loc au făcut ca Monterrey şi 
laşi, la fel ca şi Băile Herculane şi Tlaxcala şi, ca atare, an- 
samblul relaţiilor economice şi comerciale româno- 
mexicane să fie mai mult decât modest. Să facem însă o 
scurtă incursiune pe străzile acestei metropole aflate evi- 
dent sub influența modernismului nord-american. Nu 
ştiu dacă li se potriveşte mexicanilor din acest stat, cunos- 
cuți sub numele de regiomontanos dar am văzut aici muzee 
şi săli de expoziţii ce pot rivaliza cu cele de la Sao Paolo 
sau Buenos Aires. Aşadar, ce putem vizita, ce putem ve- 
dea la Monterrey sau mai exact ce am putut vedea eu în 
cele patru sau cinci deplasări acolo. Pe lângă vocația sa 
industrială, comercială şi financiară, Monterrey dezvoltă 
o vocație turistică legată de atracţii naturale, parcuri de 
distracții şi muzee. Iată câteva dintre acestea: 

Muzeul Regional al Istoriei în Palatul Obispado, cu- 
noscut şi ca Muzeul Obispado. Se află în fosta reşedinţă a 
episcopului Fray Rafael Jose Verger, în Loma de 
Chepevera, cunoscută şi ca „Dealul Obispado”, unde a 
avut loc o luptă importantă între Mexic şi Statele Unite în 
timpul războiului mexicano-american din 1846-1848. În 
vârf s-a dezvoltat centrul civic cu drapelul monumental şi 
punctul din care se pot admira panorame de neuitat ale 
oraşului şi muntelui înconjurător. Imaginați-vă că exact 
aici în săptămâna 10-15 aprilie 2006 a fost inaugurată o 
reprezentativă expoziție de artizanat românesc formată 
din aproape 200 de piese tipic româneşti din județele Ar- 
geş, Dolj, Olt şi Sibiu donate de statul român Muzeului 
Culturilor din Mexic în anii şaizeci; aceste piese completa- 
te cu costume, ii, cămăşi şi rochii ţărăneşti din colecția 
personală a soției mele au fost admirate de lumea bună a 
oraşului la vernisaj iar ulterior de grupuri de elevi şi stu- 

denți care au primit informaţii competente de la artista 
română Luminița Albişor, stabilită în Mexic. Macroplaza 
este una dintre cele mai mari piețe din lume, rivalizând cu 
Zocalo din capitala mexicană; ea constituie centrul admi- 
nistrativ şi muzeistic al oraşului. Impresionantă prin di- 
mensiuni dar şi prin conceptul său arhitectonic şi prin de- 
sign-ul său futurist, Piaţa este în egală măsură un punct 
de atracție cât şi un punct obligatoriu de trecere prin cen- 
trul oraşului. Dominantă este aici clădirea ce adăposteşte 
sediul Guvernatorului statului Nuevo Leon şi care ocupă 
una dintre laturile Pieței. În fața acestei clădiri monumen- 
tale în stil colonial spaniol se află o fântână arteziană ale 
cărei jocuri de lumini multicolore în jurul unui grup sta- 
tuar de o inestimabilă valoare artistică o transformă într- 
un spectacol deosebit de apreciat. La numai câțiva paşi de 
centrul pieţei se află Muzeul de Artă Modernă construit 
într-un stil modern în sticlă şi beton; pentru a ajunge la el 
treci printr-un parc ale cărui bănci şi umbră deasă asigu- 
rată de arbori seculari te îmbie să te opreşti o clipă pentru 
a respira aerul îmbibat de stropii trimişi de fântână. Aici 
clima este aproape tropicală, apropierea Golfului Mexic se 
face simțită iar umiditatea te obligă la moderarea mişcări- 
lor. În această Piaţă a avut loc ceremonia de deschidere a 
Festivalului Internațional de Folclor la care a fost prezent 
şi „Mărţişorul” nostru clujean şi acolo miile de spectatori 
au răsplătit cu aplauze evoluția dansatorilor studenți şi a 
formației de instrumentişti conduse de Dumitru Fărcaş. 
Acapulco şi Canciin sunt, fără îndoială, două puncte 
turistice atractive atât pentru mexicani cât şi pentru vizi- 
tatorii străini. Am fost la Acapulco în mai multe rânduri, 
fie cu scopuri oficiale fie personale la un sfârşit de săptă- 
mână sau cu prilejul unei sărbători ce a presupus câteva 
zile libere. De fiecare dată am avut de înfruntat mai multe 

inconveniente: umiditatea de aproape sută la sută pe un 
fundal de temperaturi de peste 30 de grade Celsius, 
aglomeraţie deranjantă la plajele populare şi restricţii la 
cele private ale unuia sau altuia dintre hoteluri, agresiuni 
verbale şi fonice ale vânzătorilor de tot feluri de mărfuri şi 
servicii prezenți pe plaje şi pe trotuarele din oraş, aglome- 
rație şi claxoane insuportabile în oraş şi, în sfârşit, în ulti- 
ma perioadă prezenţa deranjantă şi preocupantă a forțelor 
de ordine şi securitate înarmate până în dinţi; acestea din 
urmă, bine intenționate de altfel, se află într-un adevărat 
război declarat cu bandele de contrabandişti, traficanţi de 
droguri, persoane şi arme care îşi dispută la lumina zilei 
zonele de influenţă şi şefii după măsurile drastice luate de 
guvern împotriva lor şi a decapitării multora dintre aceste 
grupări infracționale. Nu este deloc agreabil şi nici sigur 
să vezi cum pe lângă tine trec tineri soldați cu arme sofis- 
ticate în căutarea celor certați cu legea şi nici să asişti la 
schimburi de focuri în plină stradă sau plajă între autori- 
tăți şi infractori. Altfel, Acapulco a devenit o concentrare 
urbană aproape imposibil de locuit datorită şi supra- 
aglomerării — mai bine de un milion şi jumătate de locui- 
tori care adăugaţi altui milion de vizitatori pe durata a 
mai bine de opt luni din an dau măsura unui cazan încins 
la propriu şi la figurat. Să recunoaştem, pe de altă parte 
că, Acapulco cel din anii şaizeci — şaptezeci cunoscut de 
noi din filmele cu Elvis Presley mai există numai prin 
unele vile somptuoase, impresionante prin arhitectura lor 
îndrăzneață şi luxul pe care îl afişează în partea exterioară 
şi a grădinilor şi piscinelor fără apă; asta pentru că multe 
dintre ele sunt aproape abandonate, stăpânii cum ar fi 
Placido Domingo, Silvester Stalone şi alte vedete de la 
Hollywood nu se mai simt atrase de acest Acapulco căzut 
în derizoriu şi lipsit de securitate. 

Am fost la Acapulco cu treabă şi am avut posibilita- 
tea să constat că lumea bună a Mexicului face din prezen- 
ţa acolo mai degrabă un act de afirmare a condiţiei sale 
sociale decât de satisfacere a necesităţii organismului de 
relaxare. Pe de altă parte sunt acolo destui mexicani care 
vin la vilele, casele şi apartamentele lor doar pentru că le 
au şi pentru că plătesc mulți bani pe întreținerea şi păstra- 
rea lor. Este aşadar un joc al puterii şi mai ales pentru păs- 
trarea imaginii acestei puteri decât pur şi simplu urmări- 
rea relaxării şi petrecerii unor zile de odihnă. Cred că me- 
xicanii nu prea mai ştiu să se destindă cu adevărat, ca de 
altfel şi noi, şi o fac rapid şi pe apucate fără a atinge punc- 
tul adevărat al relaxării. 

În ce ne priveşte, ambasada a participat la Acapulco 
într-un sufocant noiembrie 2005 la un Festival Internaţio- 
nal de Gastronomie găzduit de unul dintre cele mai ele- 
gante hoteluri. Cu participarea a peste 200 de meseni din- 
tre clienţii hotelului dar şi invitaţi ai autorităţilor locale, 
membri ai corpului diplomatic acreditat la Ciudad de 
Mexico, artişti, membri ai coloniei române. Din cinci feluri 
de meniuri propuse de ambasadă, organizatorii s-au oprit 
la ciulamaua noastră transilvană din pui de curte cu ciu- 
perci şi mămăliguță! Nu ştiu dacă vă puteți imagina cu 
exactitate ce eforturi am făcut, mai exact au făcut adminis- 
tratorul Dumitrescu şi soția mea acolo în bucătăria hotelu- 
lui pregătind practic această sofisticată mâncare româ- 
nească şi mestecând în tuciuri mămăligile aferente! Dacă 
ne gândim că s-au pregătit cantități pentru cel puţin 50 de 
persoane vă puteţi face o oarecare opinie despre realiza- 
rea de excepție a... României, nu-i aşa, la această confrun- 
tare internațională. Turişti din SUA, Polonia, Grecia, Ar- 
gentina, Canada, mexicani şi români, ambasadorii Israelu- 
lui şi Spaniei, alți membri ai corpului diplomatic s-au în- 

fruptat din ciulamaua şi mămăliga româneşti şi au aplau- 
dat la sfârşit calităţile lor incontestabile. Diploma primită 
de la organizatori a încununat efortul nostru. Acapulco şi 
ciulamaua românească sunt o asociere ce nu poate fi în- 
tâlnită chiar în fiecare zi, nu-i aşa? Mama mea ce se odih- 
neşte în Ceruri poate fi fericită căci rețeta ciulamalei arde- 
leneşti de succes probată şi la Acapulco îi aparţine şi i-a 
împărtăşit-o cu drag şi soției... 

Cancunul, aflat la mare distanță de Ciudad de 
Mexico nu este simplu de a fi vizitat şi cum ocazii oficiale 
nu au existat recunosc că nu am ajuns să îl cunosc la faţa 
locului. Dar cine nu ştie câte ceva despre această stațiune 
la Marea Caraibelor transformată în ultimii ani într-un loc 
de pelerinaj turistic nord-american? Există acolo hoteluri, 
baruri, discoteci şi multe alte locuri de distracții exclusi- 
viste pentru tinerii din SUA care vin cu miile în vacantele 
de primăvară şi de vară şi pun stăpânire practic pe zecile 
de hoteluri moderne şi dotate cu de toate pentru gusturile 
nu prea elevate dar stridente şi ciudate ale acestor turişti 
ce aduc milioane de dolari în buzunarele agenţiilor de tu- 
rism şi proprietarilor de localuri şi hoteluri. Îmi amintesc 
că atunci când în octombrie 2005 uraganul Wilma a făcut 
ravagii în statul Quintana Roo în care se află Cancun dar 
şi Cozumel, Isla Mujeres şi Chetumal, alte locuri de mare 
atracție turistică, s-a calculat că în Cancun s-au produs 
pierderi zilnice de circa 15 milioane de dolari prin absenţa 
activității turistice. lată care este miza acestei stațiuni şi 
iată de ce acolo este permis aproape orice; şi acolo sunt 
depistate şi deținute aproape zilnic persoane ce provin 
din Mexic dar şi din Europa sau America Centrală şi de 
Sud care introduc cantități mai mari sau mai mici de dro- 
guri mai periculoase sau mai puţin periculoase. Câţiva 
români au făcut-o şi au fost condamnați la ani buni de 

puşcărie chiar în carcerele din Cancun. Faţetele urbei- 
stațiuni-loc de pierzanie sunt diverse şi cu efecte nu întot- 
deauna relaxante. 

Aflat în apropiere, la Merida în statul Yucatăn unde 
în decembrie 2003 a avut loc semnarea Convenţiei ONU 
contra corupției, am vizitat împreună cu delegația română 
participantă la reuniune, portul Progreso, unul dintre cele 
mai mari şi moderne la Golful Mexic ca şi ruinele de la Ek 
Balam, expresie elocventă a înaltului grad de civilizație al 
mayaşilor. În limba maya numele cetății înseamnă Jagua- 
rul Negru; complexul datează din secolul III î.e.n. şi a fost 
găsit în bune condiții de cuceritorii spanioli în secolul al 
XVI-lea. El este format din palatul oval, două piramide 
gemene şi un teren de pelota. Ceea ce atrage atenția în 
mod deosebit este pictura murală care îşi păstrează în bu- 
nă măsură culorile originale caracterizate de o plasticitate 
şi delicateţe impresionante; figurile de animale, personaje 
mitice şi zeitățile ilustrate în acest stil elevat face ca Ek 
Balam să se înscrie printre cele mai avansate exponente 
ale culturii mayaşe. 

Portul Progreso pe care l-am vizitat cu acceptul gene- 
ros al administraţiei este unul comercial prin excelență 
dar aici ancorează săptămânal şi vase de croazieră de lux 
care trimit mii de turişti la Ek Balam, la Chitzen-ltză sau 
la Merida, gontribuind substanţial la încasările din turism 
într-o zonă ce are ce arăta. 

Delegaţia noastră, la nivel de ministru al justiţiei, s-a 
bucurat în final de opțiune şi a uitat Cancunul care ar fi 
însemnat o deplasare de 400 de kilometri cu unica posibi- 
litate de a face un tur printre hoteluri şi pe o faleză ce nu 
are nimic special față de altele similare. 


276 
www.dacoromanica.ro 


Însemnările nonconformiste ale unui diplomat 


ROMÂNIA ŞI AMERICA CENTRALĂ 


Nicaragua 7 


America Centrală reprezintă o entitate geografică 
unitară în istmul dintre Sudul Americii de Nord — Rio 
Bravo, unde începe Mexicul — şi câmpiile Pacificului co- 
lumbian unde se termină Panama. Include Belize, Guate- 
mala, Honduras, El Salvador, Nicaragua, Costa Rica şi 
Panama. 

Continentul centro-american, fără Mexic pe care l-am 
tratat separat, are o suprafață de circa 523.000 km? şi o 
populaţie de circa 44 milioane de locuitori. Am zburat în 
mai multe rânduri peste această zonă dintre cele două 
Americi — de Nord şi de Sud -— şi ceea ce mi-a atras atenţia 
au fost numeroasele puncte vulcanice active sau 

semuactive mai ales în El Salvador, Guatemala şi Costa 
Rica. Gurile vulcanilor mai mereu fumegânde dau senza- 
ţia unor coşuri industriale gigant care însă atunci când se 
înfurie pun în pericol viaţa locuitorilor, natura înconjură- 
toare şi infrastructura existentă până la mii de kilometri; 
aşa cum s-a întâmplat în 1931 şi 1972 la Managua în Nica- 
ragua când, practic, capitala a suferit daune majore şi s-au 
înregistrat zeci de mii de morţi, erupțiile vulcanice 
conjugându-se cu puternice cutremure. Placa Caraibelor 
pe care se află din punct de vedere geologic America Cen- 
trală produce adesea asemenea neplăceri locuitorilor din 
regiune. Vulcani la fel de activi şi periculoşi se mai găsesc 
şi în Guatemala (Fuego, Agua), în Costa Rica (Poăs, Irazu, 
Arenal) şi El Salvador (Izalco). Zonele din apropierea vul- 
canilor sunt însă deosebit de fertile şi favorabile culturilor 
agricole tropicale şi subtropicale, țările din regiune fiind 
cunoscute producătoare şi exportatoare de cafea, banane, 
ananaşi, mango şi citrice; de altfel, structura economiei 
acestor țări este eminamente agrară, ele depinzând în ma- 
re măsură de prețurile internaționale la aceste produse. 
Este adevărat că în ultimul deceniu au luat oarecare avânt 
şi industriile electronică, farmaceutică, textilă precum şi 
cea de asamblare a autovehiculelor; serviciile sunt destul 
de dezvoltate iar turismul, ecoturismul şi turismul de 
aventură aduc tot mai multe venituri mai ales pentru Gu- 
atemala şi Costa Rica. Panama este excepţia de la aceste 
aprecieri globale ea situându-se la parametri net superiori 
din punct de vedere economic datorită mai ales Canalului 
Panama şi legăturilor sale speciale cu SUA. 

Celelalte cinci țări centro-americane, mai puţin Belize 
care are un statut special (membru al Commonwealth- 
ului, are drept şef al statului pe regina Marii Britanii), se 
înfruntă în ultimii ani cu limitele propriilor economii, co- 

rupția generalizată şi tendințele tot mai clar conturate ale 
unei piețe centro-americane simultan cu semnarea unui 
tratat de liber comerț cu SUA - CAFTA. Ambele, în acțiu- 
ne, produc deja rezultate încurajatoare pentru ieşirea 
acestor state din zona de ţări bananiere, din zonele perife- 
rice ale clasamentelor corupției şi, în plan politic revigo- 
rează orientările de centru-stânga sau chiar de stân- 
ga(Nicaragua, El Salvador) frustrate de eşecul politicilor 
neoliberale inițiate în anii nouăzeci. Ţările centro- 
americane, cu datorii externe minime şi cu un PIB modest 
par a fi în afara efectelor negative ale globalizării însă 
economiile şi instituționalitatea lor democratică le fac 
vulnerabile. Ele oscilează de altfel între ajutoarele şi coo- 
perarea necondiționată cu Mexicul (amintesc Planul 
Puebla-Panama) şi asistența puternicei economii nord- 
americane. Ceea ce nu le împiedică să aibă excelente rela- 
ţii economice cu Taiwanul cu care de altfel au relații di- 
plomatice şi nu cu RP Chineză. Multe dintre aceste state 
contează încă pe ajutoarele nerambursabile şi aici excelea- 
ză... Taiwanul. 

M-am aflat în mai multe rânduri în aceste țări şi me- 
reu am avut impresia că le lipseşte ceva, ceva ce ar putea 
să le transforme în adevărați parteneri serioşi şi valabili 
politic şi economic. Au resurse naturale ce nu pot fi negli- 
jate, au populații cu o densitatea medie pe km. pătrat, si- 
tuarea lor geografică este atrăgătoare pentru turiştii din 
alte continente şi totuşi ceva nu merge. O nonşalanţă lati- 
nă grefată pe clima tropicală şi instabilitate politică, pe 
conflicte adesea distrugătoare şi bulversante cum au fost 
cele din anii cincizeci, şaizeci sau optzeci din Guatemala, 
Nicaragua sau războaiele dintre Honduras şi El Salvador 
(„războiul fotbalului”), dintre Belize şi Guatemala; aceste 
conflicte au lăsat urme dureroase şi efecte economice dez- 

astruoase în unele dintre aceste state, au dus la valuri de 
refugiaţi în alte state şi regiuni, la dezrădăcinarea multora 
dintre locuitorii regiunii iar populația indigenă, maya şi 
amerindiană în general, este cea mai afectată. 

Din numeroasele mele contacte cu oameni politici 
din zonă, cu diplomaţi străini acreditaţi în aceste state ca 
şi cu români ce locuiesc acolo am desprins dorința centro- 
americanilor sau mai bine zis speranța lor de dezvoltare şi 
de ieşire din stadiul în care se află ca urmare a efectelor 
atacurilor teroriste de la 11 septembrie 2001 din SUA; 
Washingtonul consideră, pe bună dreptate că frontiera sa 
de securitate națională nu mai este cea cu Mexicul ci cea a 
Americii Centrale cu America de Sud! Cu alte cuvinte, 
dezvoltarea economică din această subregiune a continen- 
tului, creşterea numărului de locuri de muncă în plan lo- 
cal pot fi soluții de fond pentru oprirea fenomenului 
migratoriu spre SUA — amintesc că frontiera dintre Ame- 
rica Centrală (Guatemala) şi Mexic este cunoscută şi ca 
„frontieră schweizer”, adică una prin care numai cei ce nu 
doresc nu trec. 

Până una alta, statele din America Centrală se con- 
fruntă cu fenomenul endemic al corupției la nivel înalt 
ceea ce le diminuează credibilitatea, investițiile străine şi 
capacitatea de a ieşi ele însele din criza politică şi morală 
care le macină. În numai doi-trei ani, pe vremea când 
eram acreditat în aceste țări au avut loc încercări majore 
de sancționare a unor şefi de stat, miniştri şi parlamentari 
care au fost implicaţi în fapte grave de corupție, trafic de 
influenţă şi luare de mită dar rezultatele acţiunilor judici- 
are nu s-au ridicat la nivelul aşteptărilor opiniei publice 
naţionale şi chiar internaţionale (SUA au refuzat vize de 
intrare fostului preşedinte nicaraguan Arnoldo Aleman şi 
familiei sale). Acesta nu este singurul caz de corupţie la 

cel mai înalt nivel, în situații similare găsindu-se şi alți doi 
foşti preşedinţi costaricani (Rafael Angel Calderon şi Josè 
Maria Figueres) şi cel guatemalez, Alfonso Portillo 
Cabrera (2000-2004) fugit în Mexic de unde i s-a cerut, fă- 
ră succes, extrădarea. 

Am fost acolo şi am văzut, am înțeles şi am comentat 
chiar cu politicieni locali despre incapacitatea, deocamda- 
tă, a acestor societăți de a eradica sau cel puțin de a limita 
aceste fenomene profund nocive nu numai pentru finan- 
tele publice dar mai ales pentru mentalitatea oamenilor 
simpli care îşi pierd încrederea în oportunitatea şi eficien- 
ţa statului de drept; ori, de aici şi până la revenirea la o 
stângă radicală sau la dictatură nu mai sunt prea mulți 
paşi; iar experienţele unora dintre statele de la Sud de 
America Centrală stau mărturie în acest sens. 

Mă voi referi în continuare la experiențele diplomati- 
ce pe care le presupune momentul prezentării scrisorilor 
de acreditare de către un ambasador nerezident, adică cu 
reşedinţa în altă țară. Pentru a nu repeta această ceremo- 
nie dar şi pentru a aborda teme de interes din două țări cu 
personalitate bine determinată şi cu un potenţial econo- 
mic ridicat în comparație cu alte state din zonă mă voi 
referi la Guatemala şi Costa Rica, țări în care am avut 
posiblitatea să mă aflu în două sau chiar trei rânduri; dar 
care au la rândul lor similitudini şi diferențe din multe 
puncte de vedere atât față de teme naționale cât şi interna- 
tionale. Ţări cu care România a avut bune relații în plan 
politic şi economic dar cu care, la fel ca şi cu celelalte, 
aceste raporturi au cunoscut o constantă diminuare. 

Am sosit la Ciudad de Guatemala, capitala Republicii 
Guatemala într-o după amiază de duminică având plani- 
ficată prezentarea scrisorilor de acreditare pentru marți 3 
decembrie 2002. Am avut la dispoziţie trei zile pentru 

această ceremonie, pentru întrevederi cu ministrul de ex- 
terne, Gabriel Orellana Rojas, cu directorul Direcţiei de 
Relaţii Internaţionale Bilaterale, Josè Arturo Rodriguez şi 
al Direcţiei Protocol şi Ceremonial, Juan Alfredo Rondon 
Maldonado din MAE guatemalez, cu oameni de afaceri şi 
politicieni, acestea din urmă facilitate de energicul şi efici- 
entul nostru consul onorific în Guatemala, Enrique 
Lowenthal. 

Ceremonia prezentării scrisorilor de acreditare a fost 
una cu un fast deosebit, diferită de ceremonialul mai sim- 
plu practicat în celelalte țări din regiune. Cu jachetă (sa- 
cou mai lung cu coadă de rândunică dar cu faldurile ro- 
tunjite), pantaloni reiați, vestă gri, cămaşă albă, cravată 
gri, guler drept, ciorapi negri, cei 12 ambasadori ce ur- 
mam să depunem scrisorile de acreditare în aceeaşi zi am 
dat iama în cel mai elegant magazin care închiria pentru 
24 de ore acest costum de mare ceremonie, cam desuet 
într-o ţară care de altfel nu prea dă impresia de rigoare şi 
înaltă ținută în viaţa de toate zilele. 

După ce limuzina prezidenţială m-a luat de la hotelul 
la care eram cazat, însoțit de directorul protocolului şi ce- 
remonialului din MAE şi de consulul nostru onorific, am 
depus o coroană de flori la monumentul eroului național 
al Guatemalei şi apoi ne-am îndreptat spre palatul prezi- 
denţial aflat în centrul istoric al capitalei; o construcție 
colonială spaniolă din secolul al XVI-lea impresionantă 
prin dimensiuni şi patina vremii ca şi prin crenelurile în 
piatră, adevărate dantelării presărate cu figuri de zeități 
ale mayaşilor şi quiches, vechii locuitori ai Guatemalei pre- 
columbiene. În curtea palatului unde erau arborate drape- 
lele României şi Guatemalei, o fanfară militară a intonat 
imnul național al Guatemalei şi imediat am urcat circa 
douăzeci de scări până în marele coridor prin care am pă- 

truns însoțit de aceleaşi două personalități, în salonul ofi- 
cial unde aşteptau preşedintele țării, Alfonso Portillo 
Cabrera, vicepreşedintele Juan Francisco Reyes Lăpez şi 
ministrul de externe Gabriel Orellana Rojas. Presa a avut 
oportunități de imagine după care am luat loc pe un foto- 
liu încadrat de cei doi înalți demnitari. Convorbirea ce a 
urmat şi care a durat circa 15 minute, cu cinci mai mult 
decât în mod normal, s-a axat pe relaţiile economice din- 
tre țările noastre. Desigur, în primul rând am transmis un 
mesaj de salut din partea preşedintelui României, con- 
form mandatului primit din țară, şi am exprimat dorința 
acestuia, a guvernului român de a continua să dezvolte 
relațiile de prietenie şi colaborare dintre țările noastre. 
Preşedintele guatemalez a mulțumit pentru mesaj şi pen- 
tru aprecieri şi m-a rugat, la rândul său să transmit omo- 
logului său român urări de succes pe drumul democrației 
şi prosperității poporului român. Apoi vicepreşedintele 
guatemalez a intervenit şi a exprimat direct şi clar intere- 
sul imediat al țării sale de a relua comerțul activ cu Ro- 
mânia îndeosebi prin importul de fertilizanți „ieftini”, 
tractoare şi maşini agricole româneşti apreciate şi dorite 
de agricultorii guatemalezi. Demnitarul guatemalez a 
adăugat că guvernul are ca prioritate absolută în această 
etapă sectorul agrar iar românii au exportat în Guatemala 
asemenea produse de bună calitate şi la prețuri convena- 
bile. Dacă partea română doreşte poate trimite în prima 
parte a lunii martie a anului următor o delegație în Gua- 
temala pentru a negocia detaliile unor contracte punctuale 
pe această temă urmând ca „eu personal să coordonez 
programul de întrevederi şi negocieri ale celor două 
părți” a încheiat vicepreşedintele Reyes Lopez. Preşedin- 
tele Alfonso Portillo a adăugat că ţara sa este interesată de 
asemenea în crearea unei linii de montaj tractoare româ- 

neşti dacă partea română are această posibilitate. Era clar 
pentru mine că cei doi demnitari, la fel de altfel ca şi mi- 
nistrul de externe într-o întrevedere anterioară sunt, pu- 
blic, interesați de această temă sensibilă pentru țăranii şi 
indigenii guatemalezi, principalii susținători ai preşedin- 
telui Portillo. La încheierea convorbirii m-am îndreptat 
spre ieşirea din salon şi înainte de a-l părăsi m-am întors 
împreună cu cei doi însoțitori de la venire şi am făcut, 
toți, o reverență spre preşedinte şi însoțitorii săi rămaşi pe 
locuri. Ajunşi în curtea palatului am ascultat imnul de stat 
al țării noastre interpretat de aceeaşi fanfară militară, fă- 
când o nouă reverență în fața drapelelor de stat ale celor 
două țări. În interviurile acordate imediat după ceremonie 
atât posturilor de televiziune cât şi presei scrise (Diario de 
Centroamerica, Periodico, Canal 7 TV) constanta întrebă- 
rilor a fost importul din România al produselor agricole 
menționate. Desigur, la revenirea la Ciudad de Mexico 
unde îmi aveam reşedinţa permanentă am informat ime- 
diat preşedinţia, ministerele de externe şi de comerț exte- 
rior, camerele de comerț despre conținutul acestor con- 
vorbiri cu demnitarii dar şi cu oameni de afaceri guatema- 
lezi, inclusiv cu Enrique Lowenthal, consulul nostru ono- 
rific. Erau interese şi dorințe exprimate fără rezerve la cel 
mai înalt nivel dar şi la nivelul pragmatic al oamenilor de 
afaceri. Să închei această temă menţionând că în ciuda re- 
venirilor mele şi ale consilierului economic al ambasadei 
nu am primit niciun răspuns clar la solicitările noastre iar 
o delegație română mixtă (sector public şi privat) pregăti- 
tă pentru piața centro-americană nu şi-a făcut apariția în 
zonă. Pierdeam teren, pierdeam pieţe tradiționale şi pier- 
deam, ceea ce era cel mai grav, încrederea partenerilor 
noştri din regiune. Eu nu am pierdut însă prilejul de a 
susține o conferință la Universitatea „Gregorio Marañòn” 

din capitala acestei țări. În fața a circa o sută de studenţi 
de la facultăţile de drept şi ştiinţe politice ale Universităţi 
am vorbit despre procesul democratic din România şi am 
făcut câteva comparații între cele două țări tocmai în do- 
meniul instituționalității statului de drept. Întrebările şi 
comentariile ce au urmat mi-au întărit convingerea că ti- 
nerii de pretutindeni, inclusiv din Guatemala sunt des- 
chişi la nou şi la abordări îndrăzneţe în ciuda, sau poate 
tocmai datorită limitelor impuse de regimurile proprii, de 
gerontopolicieni şi preşedinţi dependenţi de marele capi- 
tal în dauna constituției şi a intereselor naționale. Am as- 
cultat opinii ce vizează o societate edificată pe principii 
solide şi mentalități care nu au nimic de a face cu concep- 
tele vetuste şi nocive ale unui neoliberalism feroce, cu sa- 
crificarea individului pe altarul intereselor supreme ale 
naţiei, sintagmă care este adesea golită de conținut în de- 
mersul politicienilor veroşi. O altă conferință am susținut, 
de data aceasta cu circa zece ziarişti guatemalezi care m- 
au bombardat cu întrebări legate de conținutul convorbi- 
rilor cu cei mai înalți demnitari ai țării la ceremonia pre- 
zentării scrisorilor de acreditare şi despre interesele Ro- 
mâniei în această parte a lumii. Sunt şi acum dator acestor 
jurnalişti pentru promisiunea neîmplinită ca o delegație 
comercială română să efectueze o vizită de lucru pentru 
contracte şi alte oportunități de afaceri cu parteneri gua- 
temalezi! 

Aş vrea să mă refer la câteva aspecte relevante cred 
despre această țară, despre clasa ei politică, despre atmos- 
fera ce domneşte aici şi pentru a ne face o impresie cât 
mai realistă despre evoluțiile şi mai ales şansele ei de a 
deveni un partener fiabil în plan politic şi economic. Opi- 
niile consulului nostru onorific coroborate cu ale altor in- 
terlocutori din sfera politicului dar şi a economicului şi 

culturalului, a mass-media cu care am avut întâlniri atât 
cu prilejul prezentării scrisorilor de acreditare cât şi la in- 
stalarea următorului preşedinte Oscar Berger Perdomo 
(ianuarie 2004) sunt elocvente. 

Alfonso Portillo Cabrera, fostul preşedinte şi-a înche- 
iat mandatul de patru ani (2000-2004) acuzat de corupție 
şi de nereuşite grave în plan economic, social şi comercial. 
EI a cerut azil politic în Mexic iar noile autorități au cerut 
extrădarea sa, fără succes însă. Noul preşedinte Oscar 
Berger (2004-2008) şi-a format un guvern pe criterii politi- 
cianiste(ministrul de externe era un fost comerciant care 
renunțase însă la candidatura sa şi s-a alăturat cu partidul 
său cu tot celui ce avea să câştige înalta funcţie în stat; 
ministru al educaţiei a fost desemnată o fostă directoare 
de şcoală medie etc.). Promisiunile noului preşedinte 
aveau şi ele să se topească în neant fără ca el şi guvernul 
său (în Guatemala ca de altfel în marea majoritate a țărilor 
latino-americane, preşedintele ţării este şi şeful guvernu- 
lui) să reuşească reducerea sărăciei, creşterea economică 
sau limitarea delincvenţei şi sporirea securităţii cetățeanu- 
lui. Un preşedinte fost luptător de guerrilă şi cu convin- 
geri de stânga ajunge la putere în fruntea unui guvern de 
coaliție de dreapta, practică cu succes populismul printre 
indigeni şi populația săracă care se vede frustrată însă în 
aşteptările ei, ia parte la acte de corupție şi încurajează 
funcționarii corupți din anturajul său (l-am numit pe 
Alfonso Portillo Cabrera), altul, om de afaceri de succes 
promovează interesele marelui capital financiar intern şi 
internațional deşi promite populaţiei diminuarea drastică 
a sărăciei şi pace socială prin instituirea unui sistem de 
pensii şi salarii echitabil, investiţii în agricultură etc. 

Am mai constatat, de exemplu, că spiritul centro- 
american nu este chiar aşa cum s-ar crede, cel puțin în Gua- 

temala. Guveranţii, şi nu numai, au rezerve în legătură cu 
aspecte ale pieţei-centro-americane, cu liberalizarea vama- 
lă în general la frontierele cu vecinii; aici şi în toată Ame- 
rica Centrală, poate mai puțin în Panama, se aşteaptă aju- 
toare nerambursabile, ajutoare directe sau indirecte prin 
preţuri preferenţiale la exportul produselor lor (cafea, ba- 
nane, citrice) şi la importul din ţările dezvoltate inclusiv 
din Mexic. Faţă de teme internaționale importante (războ- 
iul din Irak, Afganistan) există de asemenea poziţii diferi- 
te la cancelariile țărilor din regiune; în timp ce unele au 
participat cu trupe la aceste acțiuni internaţionale, altele 
le-au condamnat. Ca atare este important să se ştie că nici 
America Latină, nici America Centrală nu pot fi tratate de 
noi, fie în plan politic fie în cel economic şi comercial ca 
entități globalizate; ele sunt compuse din entități naționa- 
le cu specific şi orgolii proprii, cu istorie şi prezent şi de- 
sigur cu viitor diferite, cu nuanțe determinate de condiții 
proprii de dezvoltare, de resurse şi forțe politice şi sociale 
mai mult sau mai puţin evoluate. Partenerii lor din alte 
părți ale lumii trebuie să țină seama de aceste diferențe, să 
le cunoască şi să le respecte iar apoi să se adapteze şi să-şi 
modeleze politicile față de ele în mod nuanţat şi respectu- 
os; numai aşa se poate vorbi de o impulsionare a raportu- 
rilor bi- şi multilaterale cu aceste state şi să nu se uite că 
pe continent există 33 de subiecte de drept internațional, 
adică 33 de voturi în organizații şi organisme internațio- 
nale, extrem de importante la ora adoptării de decizii sau 
la avansarea şi sprijinirea rezoluțiilor ONU etc. 

Am vizitat în Guatemala unele dintre atracțiile ei is- 
torice, culturale şi turistice; sunt multe şi atrag anual un 
număr impresionant de turişti. Doresc să mă refer pe 
scurt la unul din aceste puncte de mare atracție şi anume 
la Vechea Guatemală (Antigua Guatemala), adică la vechea 

capitală a țării. Acest orăşel de nici 40.000 de locuitori este 
o adevărată perlă colonială spaniolă prin arhitectura case- 
lor (un baroc solid şi pur), multitudinea bisericilor, cate- 
dralelor şi mănăstirilor, a muzeelor coloniale şi a şcolilor 
sale de limbă spaniolă şi maya pentru străini, de gastro- 
nomie, dansuri şi cântece tradiționale, cunoaşterea in- 
strumentului național care se numeşte marimba, declarat 
ca atare prin lege(un instrument ce pare o combinaţie de- 
licată între țambal şi xilofon).Case colorate, cu balcoane 
din grilaje metalice, din piatră vulcanică, străzi înguste 
pietruite cu dale mari şi solide din acelaşi material vulca- 
nic, o forfotă poliglotă şi informală care se revarsă perma- 
nent în muzee, catedrale, baruri cu terase ascunse în frun- 
zele imense de banani şi cocotieri sau printre ruinele Mă- 
năstirii Santo Domingo, loc de pelerinaj neîngrădit de 
nicio regulă — toate dau impresia că te afli într-o perpetuă 
vacanţă. Lumea este vie şi dispusă să afle cât mai multe 
despre această fostă capitală a țării: aflăm şi noi de la 
Enrique dar şi de la diferiți ghizi că Vechea Guatemală a 
fost capitală în perioada 1543-1776; mutarea capitalei pe 
actualul său loc s-a produs ca urmare a două cutremure 
devastatoare din 1717 şi 1773. Este impresionant să vezi 
de la nivelul podişului pe care se află Vechea Guatemală 
doi uriaşi ce domină împrejurimile şi care inspiră popula- 
ției respect şi teamă; este vorba de vulcanii activi al Apei 
şi al Focului cu înălțimi de peste 3700 de metri; apusul de 
soare aici îţi dă senzaţia topirii în ceruri a oraşului printr- 
o imensă poartă auriu-roşietică formată de cei doi vulcani. 

Vechea Guatemală am vizitat un parc aflat chiar în 
incinta mănăstirii Santo Domingo construită de domini- 
canii spanioli în 1538, acolo unde se aflau într-o dezordine 
cuceritoare papagali cu dimensiuni şi culori cum numai 
tropicele pot oferi, adică giganți, grupuri de doi-trei in- 

strumentişti cu marimba lor nepreţuită interpretând me- 
lodii locale dar şi clasicele romances sau boleros latinos. Şi 
tot acolo am servit masa într-un restaurant tipic guatema- 
lez adică parcă ascuns în vegetație, cu mese şi scaune din 
trestie de bambus, cu serviciu excelent şi mâncare... tipic 
mexicană. 

Am părăsit Guatemala cu convingerea că această ța- 
ră, la fel ca şi celelalte din subregiunea centro-americană 
are potențial pentru o viață mai bună; are resurse umane 
şi naturale suficiente pentru a-şi asigura un mai bun viitor 
dacă oamenii săi, mai ales clasa politică, oamenii de afa- 
ceri şi marele capital vor găsi cât mai repede calea spre 
interesul național şi nu numai personal, vor putea, îm- 
preună cu legislativul şi justiția să adopte şi să aplice legi 
care să apere cetățeanul corect, să sancționeze drastic co- 
rupția, violența şi încălcarea drepturilor elementare ale 
omului la educație, sănătate şi libertatea de expresie. Pre- 
cepte şi concepte cu valabilitate generală dar a căror în- 
călcare se produce frecvent şi cu urmări nefaste în plan 
național aici unde subdezvoltarea persistă încă la niveluri 
îngrijorătoare. 

Costa Rica reprezintă un exemplu din multe puncte 
de vedere pentru un stat centro-american aflat pe drumul 
dezvoltării în context geostrategic nu tocmai favorabil. 
Această ţară reprezintă un adevărat exemplu de prosperi- 
tate cu forțe proprii şi cu folosirea inteligentă a intereselor 
marilor companii străine, mai ales nord-americane, în 
economia sa. 

Cu o suprafață de 51.000 km. pătraţi şi o populaţie de 
doar 4.7 milioane de locuitori, având ca vecini Nicara- 
gua(la Nord) şi Panama (la Sud), Oceanul Pacific (în Vest) 
şi Marea Caraibelor (în Est), Costa Rica se situează pe lo- 
cul 1 în America Latină la câţiva indicatori foarte semnifi- 

cativi pentru orientarea sa tradițională pro natură şi pro 
individ: activitățile de protejare a mediului ambiant, liber- 
tatea presei, gradul de democratizare a societății, competi- 
tivitatea turistică (locul 3 chiar în lume) şi indicele nivelu- 
lui de trai; să mai amintim că ocupă locul 38 în lume la 
importantul indicator al prosperității locuitorilor săi. 
Costa Rica este o țară în care armata a fost interzisă 
prin lege încă din 1948 iar forţele de poliție şi jandarmerie 
sunt simbolice. Mi s-a părut stranie şi de neînțeles la pri- 
ma vedere maniera de a acționa a poliției rutiere atunci 
când a localizat un autoturism parcat în zonă interzisă: cu 
o şurubelniţă, unul dintre poliţişti a demontat plăcuţele 
de înmatriculare şi a plecat; am aflat că proprietarul acelui 
autoturism trebuie să se prezinte la comisariatul de poliție 
în cel mult 12 ore pentru a-şi prelua plăcuțele contra plă- 
ţii, pe loc, a unei amenzi ce nu este deloc simbolică. Am 
mai văzut cum un canal de televiziune nu transmite al- 
tceva de-a lungul celor 24 de ore decât circulaţia în anu- 
mite puncte conflictive ale oraşului; oricine poate vedea şi 
informa rapid dacă se produce vreun incident iar poliția 
ia notă şi îşi trimite un reprezentant în zona cu pricina. 
Producătoare de bunuri agricole prin excelenţă (cafea, 
banane, zahăr, cacao, ananas) şi cu servicii de nivel compe- 
titiv bine dotate tehnologic, Costa Rica poate asigura un 
nivel decent de trai populaţiei sale în ciuda fluctuațiilor de 
pe pieţele externe. Eu am fost de trei ori în această țară în 
epoci diferite (1979, 2003 şi 2006) şi am putut constata că 
această societate funcționează articulat deoarece între poli- 
tic şi economic, între politicieni şi oamenii de afaceri, între 
aceştia şi cetățenii țării există o comunicare şi cooperare pe 
elementele fundamentale ale dezvoltării unei societăți mo- 
derne şi profund democratice. Am mai constatat cu o oare- 
care invidie cum cetățenii acestei țări îşi cunosc, apără şi 

promovează propriile lor drepturi şi libertăți. Când mi-am 
prezentat scrisorile de acreditare în martie 2003 clasa poli- 
tică costaricană era inflamată de poziția țării față de războ- 
iul din Irak. Cam 55% din populaţie era împotriva războiu- 
lui dar guvernul hotărâse să trimită trupe în cadrul coaliți- 
ei. Preşedintele țării, Abel Pacheco de la Espriella mi-a îm- 
părtăşit cu prilejul prezentării scrisorilor de acreditare, 
preocuparea sa față de faptul că politicienii nu au ştiut să 
explice cetățenilor decizia adoptată de guvern. El mi-a spus 
că de fapt 100% din populaţie este împotriva războiului dar 
Costa Rica este prezentă pe câmpul de luptă din Irak pen- 
tru că “nu doreşte ca dictatura lui Saddam să debiliteze 
pacea şi securitatea din regiune şi chiar din întreaga lume”. 
De altfel, chiar în acea zi, Adunarea Legislativă (parlamen- 
tul) a luat în dezbatere această temă şi în cadrul unei sesi- 
uni extrem de agitate s-a clarificat tocmai această nuanţă. 
Ceea ce nu l-a împiedicat pe succesorul lui Abel Pacheco şi 
anume pe preşedintele ce s-a instalat la 8 mai 2006, Oscar 
Arias Sànchez, deținător al premiului Nobel pentru Pace, 
să purceadă destul de rapid după instalare la retragerea 
trupelor costaricane din Irak. De altfel, preşedintele Oscar 
Arias — la a cărui instalare am fost prezent — a adoptat o 
serie de măsuri în plan extern cu repercusiuni majore pen- 
tru statutul internațional al țării: a restabilit relațiile diplo- 
matice cu Havana, a rupt relațiile cu Taiwan şi le-a restabi- 
lit cu R.P. Chineză (unicat printre țările centro-americane), 
a stabilit relații diplomatice cu alte țări arabe în afara Liba- 
nului, cu țări africane, cu Kosovo şi a mutat sediul amba- 
sadei Costa Rica de la Ierusalim la Tel Aviv, premiere ce s- 
au bucurat de sprijinul majorității populației şi al clasei po- 
litice costaricane. 

Printre dificultățile pe care le înfruntă guvernele 
acestei țări în plan intern ar fi sărăcia (20% din populație 

dintre care 5% extremă), problemele sociale create de nu- 
mărul mare de imigranți nicaraguani iar în plan extern 
conflictul de frontieră, istoric de acum, cu Nicaragua pen- 
tru drepturile de navigaţie pe Rio San Juan precum şi res- 
pingerea constantă de a adera la Parlamentul centro- 
american, fiind singura țară, alături de Belice care nu este 
membră a acestui organism subregional. 

Depunerea scrisorilor de acreditare s-a desfăşurat în 
linii generale conform unui ceremonial obişnuit, fără fas- 
tul cam desuet al celui guatemalez — la care s-a şi renunţat 
între timp... Şi totuşi, iată două-trei elemente de culoare 
care dau unicitate acestui moment, prin el însuşi unic şi 
impresionant. La prezentarea scrisorilor de acreditare, în 
ceremonialul costarican nu este prevăzut ca ambasadorul 
să rostească vreun cuvânt atunci când le înmânează pre- 
şedintelui; în convorbirea avută anterior cu directorul ge- 
neral al protocolului şi ceremonialului de stat, dna. Marta 
Nufiez Madriz de Lopez Trigo i-am propus ca în acel 
moment să spun preşedintelui: „Îmi este deosebit de plă- 
cut să vă înmânez scrisorile prin care Excelenţa Sa preşe- 
dintele României mă acreditează în calitate de ambasador 
extraordinar şi plenipotenţiar în Republica Costa Rica”, 
frază ce a fost însuşită şi apoi primită cu vădită plăcere de 
şeful statului costarican. Înainte de a iniția convorbirea cu 
preşedintele şi ministrul de externe am fost servit cu o 
ceaşcă de cafea costaricană îndulcită cu zahăr costarican, 
aşa cum cu nedisimulată mândrie mi s-a explicat: „sunt 
două dintre valorile noastre naționale”. Mi s-a oferit, to- 
todată, un cadou miniatural sub forma unui ulcior pe care 
era pictată o broscuță, simbol național în Costa Rica. Nu 
mică mi-a fost mirarea când, la încheierea convorbirii ce a 
durat cam 20 de minute, preşedintele şi ministrul de ex- 
terne m-au însoțit până în curtea interioară a palatului 

prezidenţial unde era arborat steagul României şi au as- 
cultat alături de mine imnul de stat al ţării noastre. Sur- 
prizele nu s-au oprit aici căci la plecare am fost însoțit de 
preşedinte până la limuzina oficială, un Hyundai negru, 
cu care venisem la palat. Una dintre explicaţiile acestui 
gest de deosebită curtoazie ar putea fi prezența presei ca- 
re m-a luat în primire imediat ce preşedintele s-a retras. 
Era o activitate de politică externă cu o țară europeană 
care marca deschiderea guvernului spre lume. 

În Costa Rica am avut multiple întâlniri de lucru: la 
Ministerul de Externe cu Marco Vinicio Vargas,adjunct al 
ministrului căruia i-am înmânat copiile scrisorilor de acre- 
ditare, cu directoarea generală a ceremonialului şi protoco- 
lului menţionată deja, cu Jose de Jesus Conejo Amador, 
director general al Serviciului Exterior (Resurse Umane, 
Consulare şi Juridică); cu oamenii de afaceri Fernando 
Cruz Alfaro, preşedintele trustului Automotores Europeos 
de Centroamerica, Carlos Alvarado Moya, preşedintele 
Băncii ELCA şi Gerardo Cruz Rodriguez, importatori tradi- 
ționali ai autoturismelor Dacia. În 2003, interlocutorii mei 
din domeniul afacerilor erau încă încrezători în continua- 
rea importurilor de autoturisme Dacia(circa 200 de exem- 
plare aşteptau să fie îmbarcate la Anvers cu destinația Cos- 
ta Rica), doreau să participe la lucrările Comisiei mixte ro- 
mâno-mexicane ce urma să aibă loc la Ciudad de Mexico în 
iunie 2003 şi mi-au înmânat o listă cu preferințele lor de 
importuri din România (tractoare, vinuri, anvelope, galle- 
uri); informarea instituțiilor noastre despre toate aceste as- 
pecte imediat ce am revenit în Mexic nu a avut însă un 
ecou la nivelul interesului părţii costaricane, aşa că încă o 
relaţie a țării noastre pe continent a diminuat sensibil. La 
MRE costarican am antamat în 2003 posibilitatea desemnă- 
rii unui consul onorific al României în această țară şi după 

câțiva ani de demersuri la Bucureşti şi San Josè am reuşit 
deschiderea acestui consulat cu prilejul participării mele la 
ceremonia instalării noului preşedinte costarican, Oscar 
Arias Sănchez în mai 2006. 

Acesta a fost un moment relevant pentru experiența 
mea diplomatică de câteva decenii pentru că am constatat 
cât de diferite pot fi momentele supreme ale unei nații, 
aşa cum este, nu-i aşa, venirea la putere a unui nou şef de 
stat cu tot cortegiul de activități protocolare dar şi de pre- 
luare a puterii şi formare a noilor autorități; toate purtând 
amprenta şi culoarea unei subregiuni cu caracteristicile ei 
aşa cum este cea centro-americană. 

Aşadar, iată câteva momente ce nu cred că se regă- 
sesc prea des în practica altor state cu asemenea prilejuri. 
Preşedintele al cărui mandat se încheia, Abel Pacheco de la 
Espriella, apare în direct la canalul oficial TV; timp de cir- 
ca 5 minute el îşi prezintă succint realizările şi neîmplini- 
rile mandatului său de patru ani în timp ce îşi împache- 
tează câteva obiecte personale din cabinetul prezidențial 
(o fotografie de familie, un coupe-papier de argint, o car- 
te, o statuetă, o scrumieră, biblia), înghesuite toate într-o 
cutie de carton. Afară ploua cu găleata, aşa cum avea să se 
întâmple în toate cele trei zile care au precedat şi urmat 
ceremoniei de instalare a noului preşedinte. Zilele de 6-9 
mai 2006 s-au remarcat prin ploi constante, apăsătoare 
dar cu nimic deosebite de perioade similare ale altor ani; 
aici în Costa Rica plouă la ore fixe în anotimpuri cunoscu- 
te aşa că los ticos (aşa mai sunt alintaţi locuitorii) ştiu şi iau 
măsuri corespunzătoare. Ceea ce nu au ştiut se pare înso- 
țitorii doamnei Laura Bush care l-a reprezentat pe preşe- 
dintele nord-american la aceste ceremonii: ea nu a venit 
îmbrăcată corespunzător iar umbrelele gărzilor de corp 
au trădat-o în mai multe rânduri ceea ce a obligat-o să în- 

târzie câteva minute la activitățile oficiale — coafura pri- 
mei doamne trebuia recondiționată... 

La ceremonia instalării lui Oscar Arias Sànchez au fost 
prezente 96 de delegații dar numai 16 conduse de şefi de 
stat, printre aceştia cel al Mexicului şi al Taiwanului, toți 
centro-americanii, Columbia, Ecuador, Felipe, prințul moş- 
tenitor al Spaniei etc. A fost un bun prilej pentru ca noul 
preşedinte să găzduiască un summit ad hoc al Centro- 
americii în pregătirea Reuniunii la nivel înalt de la Viena, 
UE-America Centrală, ce urma să aibă loc în câteva luni. 
Îmi amintesc că în mod public era regretată absența preşe- 
dintelui Venezuelei, Hugo Chăvez cu care partea costari- 
cană dorea să abordeze delicata problemă a prețului ben- 
zinei venezuelene pe piața din Costa Rica. Discursul oficial 
pronunțat de noul preşedinte a fost axat pe lupta contra 
sărăciei (25% din populaţia țării) şi pe promovarea dialogu- 
lui cu toate forțele politice, sociale şi economice ale țării. 
Excepţională mi s-a părut desfăşurarea la numai câteva ore 
de la instalare a primei şedinţe a noului guvern (în Costa 
Rica preşedintele țării este şi şeful guvernului); şi nu a fost 
o şedinţă formală ci una de lucru şi foarte pragmatică căci 
la ea s-au adoptat câteva decizii importante: noul cod etic 
al funcționarilor publici, instituirea unor ajutoare pentru 
familiile sărace (decret contra sărăciei prin care erau alocate 
50.000 de euro pentru circa 13.000 de familii) precum şi in- 
terzicerea creşterii taxelor sau impozitelor de către vreo 
instituție publică pe orice categorie de servicii. Acest înce- 
put ex abrupto se impunea în condițiile în care masa alegă- 
torilor pro Arias conta tocmai pe asemenea măsuri sociale; 
iar preşedintele ales nu i-a deziluzionat; cel puțin nu la în- 
ceputul mandatului său de patru ani. 

Prilejul de a mă afla din nou în Costa Rica nu putea fi 
mai prielnic pentru a inaugura, în sfârşit, Consulatul 

Onorific al României în această țară. Reuşisem ca după 
multe demersuri şi insistențe să obțin aprobările pentru 
deschiderea acestei importante instituții într-o țară în care 
nu mai aveam nicio altă reprezentare diplomatică sau 
economică şi, mai ales să desemnăm persoana celui ce va 
prelua funcția-era avocatul Arturo Terân Paris. Cu spriji- 
nul acestuia am organizat ceremonia inaugurării Consula- 
tului Onorific şi înmânarea carnetului eliberat de MAE 
român simultan cu prezentarea unei colecții de cărți şi 
reviste româneşti, o conferință a mea pe tema evoluţiilor 
politice din ţară la care au fost invitați ziarişti, oameni de 
afaceri şi membri ai coloniei române din San Josè, cam 
zece persoane. Acest act complex şi cu semnificații aparte 
în relațiile bilaterale s-a bucurat de participarea unui nu- 
măr important de cadre didactice ale Universităţii Naţio- 
nale din Costa Rica, acolo unde a avut el loc. A fost un 
excelent prilej să mă întâlnesc şi să cunosc români stabiliți 
în Costa Rica şi care se simt bine, au locuri de muncă ce le 
plac şi mai ales au planuri pentru ei şi familiile lor, pla- 
nuri pe care „nu ni le putem permite în România”. Le-am 
spus românilor care au fost prezenţi că preşedintele Costa 
Ricăi este foarte mulțumit de maniera în care s-au integrat 
în societatea costaricană, pe unii dintre aceştia cunos- 
cându-i personal deoarece sunt interpreți guvernamentali; 
alții sunt medici, profesori sau ingineri petrolieri şi fores- 
tieri, toți mulțumiți de viața lor acolo dar cu un perpetuu 
dor de casă, de ai lor, de prietenii şi rudele lor pe care nu 
îşi pot permite să îi revadă decât la patru-cinci ani o dată. 
Printre românii prezenți la ceremonia inaugurării Consu- 
latului Onorific mi-a atras atenţia familia Iordan şi Elena 
Neagu veniți cu patru ani în urmă la San Josè împreună 
cu fiica lor, acum studentă eminentă şi cu gânduri de doc- 
torat la o universitate prestigioasă din Franța sau SUA. 

Cei doi, cu vârste între 35-40 de ani lucrează la unul din- 
tre marile cazinouri din capitala costaricană, au acumulat 
suficienți bani pentru a-şi cumpăra o fermă în apropiere 
de oraş şi se simt ca acasă printre aceşti „oameni calzi şi 
primitori, paşnici şi veseli” cum îmi spunea Iordan. Păs- 
trez o frumoasă amintire acestei familii şi celorlalți români 
din Costa Rica pe care i-am cunoscut cu acel prilej şi care 
au avut gentilețea de a-mi înmâna o plachetă din marmu- 
ră verde pe care au inscripționat „ambasadorului Româ- 
niei, Vasile Dan în semn de înaltă prețuire pentru efortul 
şi dedicaţia sa în calitate de ambasador — 9 mai 2006, San 
Jose, Costa Rica”. 

Am constatat personal calitățile şi o parte dintre 
atracțiile costaricane inclusiv cu prilejul unor deplasări în 
afara capitalei. Am fost în unele zone rurale în care culti- 
vatul pământului este aproape sacru, am vizitat şi m-am 
bucurat de soarele mângâietor al unei după amiezi de 
aprilie pe o plajă la Pacific cu nisip gri perlat de o finețe 
rar întâlnită; am fost uimit să stau pe marginea craterului 
gigant al vulcanului activ Poas într-o zi de martie cu o 
ceață atât de deasă încât nu vedeam, din păcate sau poate 
din fericire fundul craterului şi nici cealaltă parte a acestu- 
ia. Aici te scufunzi parcă în liane şi vegetaţie de diverse 
tipuri de la verdele crud al palmierilor la maroniul roşie- 
tic al pinilor mediteraneeni, de la bambuşi la flamboiani şi 
de la flori silvestre la buruieni fără nume, toate într-o am- 
bianță sălbatică şi atrăgătoare, în egală măsură. Nu ştiu de 
ce apetitul nostru a crescut într-atâta încât însoțit de unul 
dintre oamenii de afaceri costaricani ce a avut amabilita- 
tea să mă acompanieze în acest periplu în interiorul ţării 
am intrat în primul restaurant ce ne-a ieşit în cale. A fost 
un adevărat festin într-o, de fapt, mică bodegă rurală în 
care singura ofertă era carnea de vită la grătar pregătită la 

vedere cu tot parfumul şi mai ales fumul de rigoare; un 
deliciu scăldat în sosuri picante şi atrăgător colorate ală- 
turi de salate din avocado scăldat în suc de lămâi culese 
chiar de noi din pomul de lângă masa noastră. Privind 
spre craterul uriaş şi spre pădurile virgine din apropiere 
am avut senzaţia că mă aflu într-o lume nedefinită ca aşe- 
zare şi norme; erau momente de uitare şi de meditație la 
mizeriile lumii cotidiene din care ştim tot mai puţin să 
evadăm pentru a ne încărca cu adevărat bateriile şi plă- 
mânii; adică fără zgomote şi fumat, fără muzică stridentă 
şi/sau de prost gust, cu singura companie a trilurilor pă- 
sărilor şi cu aerul curat al pădurilor... nepoluate. Costa 
Rica ştie să îşi conserve bogăţiile naturale, ştie să atragă 
turişti din toată lumea şi ştie să îi păstreze mereu 
oferindu-le exact ceea ce noi nu mai ştim sau nu putem 
sau nu vrem să arătăm şi să oferim; iar în curând nici nu 
vom avea ce să arătăm în ritmul distructiv în care merg 
lucrurile pe frumoasele noastre meleaguri. 

Fără a mai intra în detalii legate de celelalte ţări 
centro-americane, poate cu un alt prilej voi dedica o lucra- 
re specială acestei zone la fel de speciale, am să mă refer 
totuşi la câteva aspecte anecdotice, semnificative pentru 
ceea ce se întâmplă încă pe acele meleaguri politice, căci 
despre asta este vorba. Voi începe cu Honduras unde am 
stat câteva zile cu prilejul depunerii scrisorilor de acredi- 
tare în iulie 2002. Am sosit la Tegucigalpa, capitala acestui 
stat, chiar în ziua în care se declanşase o criză politică ce 
părea fără precedent şi menită să provoace o adevărată 
criză guvernamentală: zece deputați ai Partidului Naţio- 
nal, de guvernământ, căruia îi aparținea preşedintele țării, 
Ricardo Maduro Joest, l-au „somat” pe acesta să demită 
miniştrii sănătăţii, al educaţiei şi al fondului de dezvolta- 
re, nemulțumiți de prestațiile acestora; preşedintele a res- 

pins însă cu „fermitate“ amestecul colegilor de partid în 
treburile guvernului ceea ce a dat un semnal pozitiv către 
țară. Numai că dl. Fuad Elias Canahuati, consulul nostru 
onorific mi-a „tradus“ imediat subînțelesurile acestor po- 
ziţii: cei zece rebeli urmau să fie îmblânziţi prin desemna- 
rea lor în tot atâtea funcții de subsecretari de stat care chi- 
ar au fost create la numai câteva zile după ce am părăsit 
Honduras (să menţionez că dl. Fuad Elias era el însuşi 
membru al aceluiaşi Partid Naţional şi cunoştea, nu-i aşa, 
comportamentul colegilor săi). În convorbirea avută cu 
preşedintele Maduro acesta mi-a mărturisit că democraţia 
honduriană -— într-o ţară care a cunoscut între 1821-1981, 
160 de guverne, 260 de revolte populare şi 20 de războaie 
cu vecinii-se maturizează cu dificultate. Şi încă un „indi- 
cator hondurian” cu semnificaţiile şi conotațţiile sale mai 
mult decât elocvente: din cei 128 de deputați membri ai 
Congresului Naţional, numai 25 sunt cunoscuți şi recu- 
noscuţi drept buni profesionişti şi cu o morală intactă, res- 
tul sunt şi ei cunoscuţi şi recunoscuţi drept carierişti, 
oportunişti şi corupți, clienți obişnuiţi ai guvernelor ce se 
succed la conducerea unei țări cu multe probleme. 

În El Salvador am întâlnit o țară dependentă în plan 
intern de acţiunile agresive ale Frontului Mişcării de Eli- 
berare Naţională(FMLN) care cu cei 31 de deputaţi ai săi 
şi cu primarul capitalei îşi aroga toate realizările economi- 
ce şi de politică externă ale ţării, este adevărat nu prea 
multe. În plan extern, dependența El Salvadorului de 
Washington era atât de clară încât ai nevoie de numai câ- 
teva ore să o percepi: moneda care circulă acolo este dola- 
rul nord-american, ministrul salvadorian de finanţe re- 
prezintă Banca Interamericană de Dezvoltare şi Banca 
Mondială iar El Salvador, din spusele preşedintelui țării 
căruia i-am prezentat scrisorile de acreditare la 17 octom- 

brie 2002 „nu poate avea decât alternativa agreării unei 
intervenţii armate a SUA în Irak dacă aceasta se va pro- 
duce”; şi într-adevăr, El Salvador şi-a trimis trupe în Irak 
imediat ce s-a declanşat războiul pe acest front. Din păca- 
te, această dependenţă presupunea şi distrugerea, practic, 
a sectorului agricol salvadorian pe altarul importului ma- 
siv de produse agricole şi textile din SUA, Japonia, Koreea 
şi Germania. 

În Nicaragua m-am aflat în luna mai 2002 pentru 
prezentarea scrisorilor de acreditare. Preşedintele Enrique 
Bolaños Geyer câştigase alegerile cu numai câteva luni în 
urmă şi era creditat cu un uluitor 92% al încrederii conce- 
tățenilor săi; hotărârea de a lupta până la capăt contra co- 
rupției şi a sărăciei extreme erau cauza acestui impactant 
procent de încredere a populației. Şi preşedintele nu şi-a 
defraudat concetățenii; el a reuşit trimiterea în justiție a 
precedentului preşedinte, Arnoldo Alemăn dar nu înainte 
de a depăşi amenințările conservatorilor uniți cu deputații 
lui Daniel Ortega (Frontul Sandinist de Eliberare Naţiona- 
lă) de a-l destitui. A fost necesară inclusiv recurgerea la 
sprijin internațional pentru ca aceasta să nu se întâmple şi 
preşedintele Bolaños să îşi încheie cu bine mandatul de 
patru ani. 

DINCOLO DE CORTINA DE PLUŞ 
A SERVICIULUI EXTERIOR ROMÂNESC 


Din dragoste pentru instituția în care m-am născut 
din punct de vedere profesional, ca şi din dorința sinceră 
de a exprima opinii obiective dar în cunoştinţă de cauză, 
cer îngăduinţa cititorului... şi nu numai, să prezint opinii 
şi poate sugestii ce ar putea eventual să contribuie la cris- 
talizarea unei imagini corecte asupra MAE şi a serviciului 
exterior românesc. 

Nu este nici simplu şi nici lipsit de riscuri să afirmi 
chiar cu argumente, ce şi cum ar trebui să se facă ceva; 
este mult mai important şi mai dificil să acționezi din pos- 
tura celui ce poate şi trebuie să o facă cu condiția ca acesta 
să ştie ce să facă şi să fie lăsat să o facă... 

În ultimii ani, transparența actului de conducere şi 
presiunea adesea exercitată de mass-media au produs 
efecte neaşteptate pentru a nu spune nedorite inclusiv 
asupra manierei de construire şi apoi de aplicare a pre- 
ceptelor politicii externe a României. Efecte ce nu puteau 
să nu influenţeze activitatea MAE şi a celor ajunşi printr-o 
formă sau alta în fruntea acestei importante, sensibile şi 
elevate instituții. Aceste ultime atribute riscă să se risi- 
pească în derizoriu dacă autoritățile statului cu competen- 
te în materie nu vor dispune măsuri radicale şi ferme, co- 
erente şi pertinente pentru a opri o anumită degringoladă 
percepută ca atare de opinia publică vizavi de MAE. De la 
succedarea fără precedent în practica noastră dar şi a altor 

diplomaţii europene a miniştrilor de externe (12 în ultimii 
20 de ani până la ora editării acestui volum). 

Iată, în continuare, câteva puncte sensibile şi proble- 
matice în activitatea mai puţin vizibilă şi cunoscută a Cen- 
tralei MAE dar şi a activității misiunilor diplomatice din 
străinătate. 


SELECTAREA PERSONALULUI LA INTRAREA ÎN MAE 


Momentul în care un candidat la diplomaţie ia cu- 
noştință cu instituţia îl constituie înscrierea şi participarea 
la concursul de admitere la cursurile Institutului de Studii 
Diplomatice (pentru a ne referi la calea normală de anga- 
jare în această instituție). Tinerii provin din medii diferite 
şi au pregătiri diferite, profesii diferite şi, mai ales, carac- 
tere diferite. Cine poate stabili şi cum dacă un candidat 
este apt pentru serviciul exterior al țării? Desigur, comisia 
de la concurs; dacă aceasta va fi fermă şi exigentă în a 
aplica unități de măsură egale tuturor, fără vreun rabat la 
calitate şi perspectivele pe care le oferă candidatul; şi dacă 
va dispune de suficiente date referitoare la antecedentele 
profesionale şi comportamentale ale candidatului. 

Interviul joacă un rol extraordinar pentru că permite 
ca, pe lângă calităţile demonstrate în scris la testele respec- 
tive, candidatul să arate şi să i se vadă aptitudini, cum ar fi: 
capacitatea de a purta un dialog liber pe teme spontan ale- 
se, reacţii la unele întrebări incomode, capacitatea de a sin- 
tetiza o idee, înfăţişarea şi ținuta, starea sa fizică fiind im- 
portantă în această profesie de reprezentare. Cred că se 
acordă o atenție minoră acestor aspecte şi nu sunt limitate 
intrările în MAE ale unor tineri care în mod evident sunt 
prea voluntari, prea moderni într-un sens neadecvat pen- 
tru o ținută decentă, discretă care să impună prin eleganță 
şi armonie, şi nu prin excentricism şi exhibiționism. 

Un al doilea moment important se produce odată cu 
angajarea noului venit, a tânărului diplomat care primeşte 
gradul de ataşat sau secretar III. Acesta este o materie 
primă neşlefuită încă dar plin de bunăvoință şi ambiţii — 
vorbesc de situațiile normale. Cine se ocupă de orientarea 
lui şi de înarmarea lui cu acele cunoştinţe generale speci- 
fice instituţiei şi muncii diplomatice? Directorul şi colegii? 
Uneori da, alteori mai puțin. Nu există din câte cunosc o 
normă care să stabilească că aceşti tineri repartizați inițial 
la un compartiment din Centrală au obligaţia ca timp de 
una-două luni să facă un adevărat tur de cunoaştere pe la 
Direcţii cum ar fi cele Juridică, Organizaţii Internaţionale, 
Protocol, Culturală, Presă, Consulară şi altele pentru a se 
familiariza cu specificul dar şi cu organizarea şi funcțio- 
narea instituției în ansamblul ei; abia apoi acest tânăr di- 
plomat poate rămâne timp de 1-2 ani, şi nu mai puţin, la o 
Direcţie în funcție de interesele şi necesitățile MAE, de 
pregătirea şi, de ce nu, de preferințele sale. Aici, MAE se 
confruntă însă cu problema absenței celor ce ar putea ori- 
enta şi sfătui competent şi din propria experiență pe cei 
mai tineri: pur şi simplu această categorie este pe cale de 
dispariție... din instituţie. Când tânărul nou-intrat ar mer- 
ge la o altă Direcţie pentru orientare şi studiu va găsi un 
altul sau alți tineri la fel de neformaţi sau formaţi după 
ureche; rezultatul — improvizaţia. 
vitabil la existența unor tineri care, fără să cunoască prea 
multe despre instituție şi diplomație, încep să emită pre- 
tenții de plecare la posturi în străinătate fără acel bagaj 
minim de informație chiar despre Centrala MAE căreia 
urmează să Îi trimită raportări şi informații şi care, la rân- 
dul ei, îi transmite instrucțiuni pertinente ce nu vor putea 
fi înţelese şi nici aplicate întocmai. Este şi mai grav atunci 

când unii dintre cei nou- intrați în MAE aspiră de fapt la 
formarea unui CV bogat în specializări şi burse ale MAE 
asigurate generos de organisme şi organizații internațio- 
nale după care părăsesc Centrala şi diplomația în interes 
privat. Libertatea opțiunii, nu-i aşa, dar cum rămâne cu 
procesul de selectare şi de cunoaştere a celui ce a fost nu 
cu mult timp în urmă un candidat, cu aferenta investiție 
de bani şi timp în acesta? 


PLECAREA LA POST ÎN STRĂINĂTATE 


Moment extrem de important pentru cei tineri şi re- 
cent intrați în MAE dar şi pentru cei care repetă această 
experiență sau pentru cei care vin în MAE numai pentru a 
se pregăti în vederea plecării la post pe diferite funcţii, 
inclusiv pe cea de ambasador. 

Ceea ce se întâmplă de cele mai multe ori în asemenea 
situații lasă mult de dorit. Pregătirea celor ce doar trec prin 
minister înainte de a pleca la post se face aproape în între- 
gime într-un regim de bun plac, la voia întâmplării sau... 
conform unei sugestii telefonice de la cineva; în ciuda exis- 
tenței obligatorii a unui Plan de pregătire destul de bine 
detaliat — pe hârtie. Şi astfel pleacă la post, ca regulă, oa- 
meni ce nu cunosc decât salariul pe care îl vor primi şi, 
eventual, cine le sunt colaboratorii. Nu este posibil ca un 
viitor şef de misiune (ambasador, însărcinat cu afaceri a.i., 
consul sau consul general) să nu fi trecut prin furcile cau- 
dine ale unui proces de pregătire sever şi complex în Cen- 
trala MAE, sub atenta îndrumare şi control ale Direcţiei 
competente şi cu o verificare serioasă a cunoştinţelor acu- 
mulate înainte de a părăsi țara şi a prelua conducerea unei 
ambasade, a unui colectiv, a unor diplomaţi şi personal 
tehnico-administrativ şi de serviciu care aşteaptă compe- 

tențe, orientare clară şi conduită exemplare din partea nou- 
lui venit, mai ales când acesta este noul şef. Cunoştinţe se- 
rioase de corespondență diplomatică, importanța muncii 
de informare, a celei de reprezentare şi de negociere în 
numele preşedintelui şi al țării, cunoaşterea Convenţiilor 
de la Viena privind relaţiile diplomatice şi consulare, nor- 
mele fundamentale de ceremonial şi protocol inclusiv cele 
specifice din țara de reşedinţă sunt numai câteva dintre 
componentele bagajului minimal cu care cei proaspăt in- 
trați în minister, ca şi cei mai vechi, ca şi cei mai... diplo- 
mați sau mai puțin diplomaţi trebuie să le ia cu ei; în afara 
câinelui personal sau a altor mascote pe care în ultima 
vreme membri ai personalului misiunilor diplomatice au 
grijă să le includă printre însoțitorii lor la post. 

Plecarea la post se face pentru patru-cinci ani în mod 
normal şi ca atare familia are un rol important aici şi ea 
trebuie tratată cu atenţie şi de către cei care pleacă şi de 
instituția ce îi trimite, O convorbire de fond pe probleme- 
le specifice țării de reşedinţă (climă, starea de securitate, 
stare de război, diferențe de fus orar, tradiţii şi norme 
specifice cu caracter religios, prohibiţii şi limite de tot fe- 
lul, nivelul învățământului şi diferențe față de cel româ- 
nesc etc.) cu membrii familiei la Direcţia de Resurse 
Umane mi se pare strict necesară şi utilă. S-ar evita astfel 
o multitudine de probleme care costă ulterior statul ro- 
mân nu numai bani dar şi imagine. 


ROLUL SOȚIEI ŞI AL FAMILIEI 


La misiunile diplomatice şi consulare ale României ca 
şi la Misiunile Permanente se deplasează de regulă soți, 
indiferent dacă unul dintre ei nu este încadrat pe vreun 
post şi, atunci când este cazul, împreună cu copiii. Dacă 

ambii soți lucrează răspunderea familiei creşte căci obli- 
gațiile sunt duble — serviciu şi acasă; în cazul unei familii 
de diplomați în care ambii soți au post, indiferent de func- 
ție, nu este uşor să se acopere în bune condiții atât sarcini- 
le de serviciu cât şi cele de acasă, mai ales când există şi 
copii de vârstă şcolară. Tocmai de aceea guvernul acordă 
o serie de facilități inclusiv de ordin financiar (indemniza- 
ţii, transport internațional, locuinţă, auto) familiilor de 
diplomați dar şi ale personalului tehnico-administrativ. 
Nu întotdeauna însă acest personal răspunde cu prestații 
la înălțimea misiunii încredințate. Se cunosc destule ca- 
zuri de încălcări ale conduitei specifice, a normelor MAE, 
a celorlalte reglementări naționale şi internaționale al că- 
ror obiect este tocmai aceste tip de personal: de la certuri 
şi violenţe în familie şi în colectivele ambasadelor la dero- 
gări de la morala şi etica comportamentală. Nici unele în- 
cercări de sustragere din banul public, din bunurile aflate 
la misiuni nu fac excepție de la asemenea atitudini. Cred 
cu tărie că: 

- decizia trimiterii la post a tuturor categoriilor de per- 
sonal, fie prin MAE, fie prin alte instituţii ale statului 
trebuie să fie riguroasă, bazată pe îndeplinirea anumi- 
tor criterii ferme aplicabile tuturor indiferent despre 
cine este vorba; 

- verificarea riguroasă a comportamentului şi anumitor 
practici ce s-au manifestat cu prilejuri anterioare la ni- 
velul respectivului sau respectivilor salariați ai MAE 
şi altor instituții ce îşi trimit salariați în exterior. 

- modificarea sistemului de sancțiuni cu accent pe cele 
pecuniare şi pe rechemarea de la post inclusiv înceta- 
rea contractului de muncă pentru situații grave şi ati- 
tudini recalcitrante; să nu se uite că orice asemenea 
atitudine în exterior poate produce daune interne dar 

şi externe prin crearea unei imagini pătate asupra ser- 
viciului exterior român, ca şi a țării în general. 

Soţia şefului de misiune şi soțiile celorlalți membri ai 
ambasadelor pot şi trebuie să joace un rol de deosebită 
relevanţă în economia de personal şi multitudinea de sar- 
cini cu care se confruntă aceste instituții de un specific 
deosebit în afara țării. Soţiile diplomaților participă la ac- 
tivități protocolare la care sunt invitate împreună cu soții 
(recepții, cocteiluri, dejunuri şi dineuri) sau fără soți (reu- 
niunile Asociaţiilor de soţii ale diplomaților, ceaiuri, pre- 
zentări de modă, vizite la obiective culturale şi turistice, 
mese rotunde pe teme literare, opere de binefacere). Ace- 
leaşi doamne participă activ şi creator la pregătirea mese- 
lor şi a recepțiilor cu prilejuri deosebite organizate de am- 
basadă: de la înfăşuratul sarmalelor la aranjatul saloane- 
lor, de la instruirea personalului de serviciu la întâmpina- 
rea şi întreținerea oaspeţilor; ele trebuie să fie active la 
întâlnirile diplomatice, să facă față conversaţiilor pe care 
le susțin cu interlocutori de diferite orizonturi culturale, 
religioase, politice şi continentale; trebuie să prezinte cu 
decenţă aspecte ale vieţii sociale, culturale şi artistice din 
țara noastră, fără a fi tendenţioase, agresive sau, dimpo- 
trivă, pasive şi nepăsătoare la unele afirmaţii ale interlo- 
cutorilor. Orice informație culeasă de soții cu asemenea 
prilejuri poate fi interesantă pentru diplomatul soț atunci 
când se pune problema coroborării acestora. Toate acestea 
presupun, desigur, dedicație, efort, cunoaşterea limbii ță- 
rii de reşedinţă sau a uneia de circulație internațională şi 
multă, multă modestie şi demnitate. Indemnizaţia primită 
de soțiile fără post în schemă este de natură să stimuleze 
şi să răsplătească tocmai asemenea mod de implicare şi 
efort în activităţile specifice muncii diplomatice. 

CE FACE UN DIPLOMAT LA POST ÎN STRĂINĂTATE? 


Multe s-au spus, se spun şi se vor mai spune despre 


specificul muncii diplomatice, despre faptul că un diplo- 
mat nu are altceva de făcut decât să participe la recepții şi 
să se plimbe prin ţara de reşedinţă. Nimic mai departe de 
adevăr! 


Dacă din cele citite de dv. până în acest punct al cărții 


de față nu aţi depistat încă şi alte preocupări şi probleme 
cu care se confruntă corpul diplomatic şi consular al Ro- 
mâniei, ca de altfel al oricărei alte țări (cu fireşti nuanţe...), 
atunci vă mai ofer câteva elemente ajutătoare: 


călătorii cu avionul sau autoturismul pe distanţe şi cu 
durate ce adesea sunt istovitoare; şi aceasta nu numai 
la plecarea la post şi la efectuarea concediilor de odih- 
nă în țară, ci şi în interiorul țărilor de reşedinţă; 
adaptarea la condiţii de climă, altitudine şi la fuse ora- 
re ce adesea sunt atât de diferite de ale noastre încât 
trece timp pentru acomodare şi afectează organismul 
până se produce; 

respectarea reglementărilor specifice țării de reşedinţă 
(circulație, raporturi cu poliția, alte organe de ordine 
şi pază, regim vamal etc.), a celor impuse de Conven- 
tiile de la Viena constituie o limitare a mişcărilor zilni- 
ce cu care eşti obişnuit în țara ta, în afara statutului de 
diplomat; 

programul zilnic este unul în continuă formare şi miş- 
care şi depinde doar parțial de propria voinţă: vizite 
de lucru la autorităţile locale, printre acestea MAE lo- 
cal fiind o relație curentă, pregătirea vizitelor delegați- 
lor şi delegaţiilor române indiferent că sunt politice, 
parlamentare, economice sau culturale cu atenţie şi 
efort sporite la nivelurile înalte, deplasări în provincie 

la activități oficiale (o deplasare chiar în oraş dacă 
vorbim de exemplu de Ciudad de Mexico, Paris sau 
Madrid înseamnă adesea trei ore din care numai una a 
fost dedicată întrevederii sau altei activități utile), par- 
ticiparea la acțiuni protocolare (mese, recepții, coctei- 
luri, întâlniri ale diferitelor grupuri regionale sau sub- 
regionale — UE, SEECP, OSCE etc.); 

redactarea de informări zilnice pentru Centrala MAE 
şi alte instituții ale statului (preşedinţie, guvern, mi- 
nistere, camere de comerț, instituții culturale, artistice, 
turism etc.) pe teme de interes general şi punctual sau 
trimiterea de răspunsuri la solicitări exprese ale MAE 
sau ale altor instituții române; 

raportări lunare, trimestriale şi anuale asupra activită- 
ţii de ansamblu a misiunii sau numai a unora dintre 
compartimentele acesteia; activitate deosebit de rigu- 
roasă, necesară şi de referință pentru îndrumarea şi 
orientarea activității unei misiuni diplomatice; 
îndrumarea şi controlul activităţii colegilor, organizarea 
activității şi planificarea acestora în strânsă legătură cu 
cele din țară dar şi din țara de reşedinţă; uneori aceasta 
presupune consultarea şi punerea de acord a unei activi- 
tăți cu MAE local dar şi cu una sau mai multe misiuni 
acreditate în aceeaşi țară (ex. fixarea datei pentru o re- 
cepție sau inaugurare/vernisare de expoziţii pentru evi- 
tarea mai multor acțiuni relevante în aceeaşi zi şi oră). 
comportament aflat permanent sub autocontrol pen- 
tru evitarea de conflicte sau atitudini ce ar putea da 
naştere la interpretări sau să afecteze imaginea perso- 
nală sau națională; regulă valabilă atât în interiorul 
misiunii, cât şi în afara acesteia, pentru personalul di- 
plomatic, tehnico-administrativ ca şi desigur, pentru 
membrii familiilor acestora. 

-  mutatul dintr-o casă în alta cu tot bagajul aferent, ope- 
rațiune ce se poate repeta de mai multe ori în timpul 
carierei; cu toate consecințele pe care aceasta le presu- 
pune. 

Şi toate acestea se produc pe fundalul, din păcate 
adesea confirmat, al lipsei de reacţii din partea autorități- 
lor competente din țară, a dezinteresului sau proastei co- 
ordonări interinstituționale cu efecte imediate sau pe ter- 
men mediu la nivelul credibilității noastre printre parte- 
neri... 

Cu alte cuvinte, muncă, efort şi strădanie fără acope- 
rire în interesul şi sprijinul propriilor autorități, adică a 
acelora care te-au trimis în misiune. 

Să căutăm, aşadar, cauze şi rațiuni ale multora dintre 
neajunsuri şi neîmpliniri în plan extern, chiar în interiorul 
serviciului exterior al României, atât la nivelul pregătirii şi 
calității personalului selecționat şi trimis afară, cât şi al 
dezorganizării şi aproximațiilor noastre administrative. 


CE URMEAZĂ DUPĂ ÎNCHEIEREA SERVICIULUI 
DIPLOMATIC? 


Urmează în mod logic... pensia! Numai că la noi aces- 
te proces logic, natural este forțat şi supus influențelor şi 
presiunilor fie al unor factori politici „de serviciu”, aflați 
la un moment dat la putere, fie presiunilor exercitate de 
presă, fie de factorul ineludabil al vârstei biologice grăbit 
uneori de factori ce depind de condiţiile în care unii din- 
tre noi şi-au desfăşurat marea majoritate a misiunilor în 
străinătate. 

Şi se formează astfel un nou grup de pensionari de 
această dată, de foşti diplomaţi care, nu-i aşa, se retrag 
sau sunt eliminați din serviciul exterior al României. 

Aceştia au la îndemână o Asociaţie a foştilor diplomați la 
reuniunile căreia se întâlnesc şi dezbat, oare pentru cine, 
teme de interes... pentru ei înşişi. Nici MAE şi nicio altă 
instituție a statului român nu manifestă interes pentru 
aceşti oameni care timp de mai multe decenii au acumulat 
experienţe incomparabile cu ale altor cetățeni, au o privire 
de ansamblu, comparativă şi analitică față de fenomene 
ale lumii contemporane şi au, mai ales, expertiza ce ar 
trebui stimulată şi folosită în interes național. Aceşti foşti 
mai au încă o viață socială care presupune întâlniri cu 
foşti colegi din corpul diplomatic de la Bucureşti, care îi 
scot din casă pentru a viziona un spectacol sau a participa 
la o recepție sau la un vernisaj la care încă mai sunt invi- 
taţi; aceşti oameni cu un trecut ce poate fi considerat o 
adevărată bancă de date unice mai sunt utili sau ar putea 
fi utili dacă ar fi luaţi în seamă. Participarea unora dintre 
ei la programe TV sau susţinerea de conferințe la univer- 
sități sau chiar implicarea în predarea de cursuri este spo- 
radică şi puţin gratificantă. 

Folosirea lor de către MAE şi alte instituţii ale statu- 
lui ar trebui să se producă de o manieră firească şi reci- 
proc benefică; aprecierile oficiale şi publice ale activității 
şi meritelor acestora ar servi ca stimulente pentru noile 
generații de diplomați şi ar constitui o recunoaştere natu- 
rală a importanței şi prestigiului serviciului exterior al 
țării. 

Pensionarii care au fost diplomați de carieră şi au la 
activ trei sau mai multe posturi permanente în străinătate 
şi trei-patru sau chiar cinci decenii de activitate poartă cu 
ei sechelele trecerii prin lumi diverse, cu urme ale unui 
regim sau regimuri politice, climatice şi alimentare ce 
produc efecte adesea majore şi ireversibile pentru sănăta- 
tea şi viața lor. Ingrijirea oaselor şi a altor beteşuguri 

acumulate pe meridianele lumii presupune tratamente de 
specialitate şi acestea necesită, nu-i aşa, bani. Pensiile pot 
şi trebuie să fie o recunoaştere a specificității acestei pro- 
fesii frumoase dar riscante, atrăgătoare dar cu multe pri- 
vațiuni; o recunoaştere a contribuției de excepţie adusă cu 
pricepere la înalt nivel de competență şi implicare pentru 
promovarea intereselor României peste hotare. Deocam- 
dată(?),unicul meu venit, cel din drepturile de pensie este 
egal cu cel primit la intrarea în diplomaţie acum 44 de 
ani... Guvernul sau mai bine zis guvernele României ca şi 
întreaga clasă politică ar trebui să conştientizeze rapid şi 
definitiv că tratamentul cetățenilor ţării trebuie să fie 
gândit pentru toți, dar nu poate fi egal pentru toți. 

Din rațiuni pe care am încercat să le prezint în aceas- 
tă modestă contribuţie scrisă a unui diplomat de carieră. 

POSTFAȚĂ 


Deoarece simt nevoia unui scurt comentariu final, a 
unor sublinieri ce se doresc o încercare de explicare a unui 
comportament uman chiar dacă sub formă diplomatică, 
mă voi referi la aspecte pe care le-am păstrat pentru mine 
mai multe decenii, dar care îşi cer dreptul de a apărea în 
public; spre eventuala luare aminte a cititorului... 

Cele patru decenii de diplomaţie şi activitate neîntre- 
ruptă în slujba părții publice a societății româneşti îmi pot 
îngădui acum, aici, considerente fireşti despre împrejurări 
la care am fost martor şi chiar participant activ, uneori. 
Cu bucurii dar şi cu frustrări, cu aşteptări dar şi cu dez- 
iluzii generate de evoluții obiective dar cu influența unor 
factori subiectivi ce s-au dovedit a fi decisivi în multe îm- 
prejurări. 

După aproape douăzeci de ani petrecuţi în afara țării, 
dar în serviciul acesteia, şi alți aproape cincizeci în inter- 
iorul ei, adică acolo unde m-am născut şi m-am format, 
unde am revenit mereu cu plăcere şi nesăturarea de pla- 
iuri transilvane şi parcuri bucureştene, de semenii mei şi 
de toți cei cu care am crescut şi m-am bucurat de fiecare 
copac înflorit şi fir de iarbă încolțit primăvara, câteva 
comparații şi paralele sunt inevitabile. 

Munca diplomatică este un privilegiu pe care ar tre- 
bui ca toți cei ce se află sub adevărata ei vrajă să o respec- 
te şi să o iubească. Ea te învăluie şi te cucereşte dacă există 
un teritoriu interior deschis pe care a fost sădită cu mult 

timp înainte şi pentru o lungă perioadă de timp acea să- 
mânţă a dragostei de ale tale, dacă ai înmagazinat acei 
sâmburi ai cunoaşterii de tezaure aflate la îndemâna fie- 
căruia ce doreşte şi ştie să le descopere şi să le savureze. 
Diplomaţia îți oferă în aceste condiţii satisfacţii chiar şi 
atunci când din varii motive nu au putut fi atinse unele 
obiective; rămâne în final satisfacția de a fi încercat din 
interior să contribui tu personal cu ceva. Ca şi în general în 
viață, succesul, satisfacțiile şi bucuria împlinirii nu sunt 
scutite, ba chiar uneori condiționate de eşecuri, de frus- 
trări; mereu însă atunci când aceasta se termină cu bine... 
Era într-un întâi de mai 2004 când am încercat un 
profund sentiment de frustrare şi neputinţă: în frumoasa 
reşedinţă a ambasadorului irlandez la Ciudad de Mexico 
avea loc o impresionantă ceremonie legată de intrarea în 
Uniunea Europeană a celor zece țări (R. Cehă, Cipru, Es- 
tonia, Letonia, Lituania, Malta, Polonia, Slovacia, Slovenia 
şi Ungaria). Ambasadorul Irlandei şi ambasadorul UE în 
Mexic au rostit inspirate discursuri şi au citit mesajul de 
felicitare adresat cu acest prilej de preşedintele în exerci- 
țiu al Comisiei Europene; presa a intervievat pe fiecare 
dintre ambasadorii țărilor nou-intrate, au fost intonate 
imnurile de stat ale celor zece şi al UE; fotografia de fami- 
lie a celor zece a completat acest moment de o extraordi- 
nară încărcătură politică, umană şi diplomatică. Nu m-am 
simțit niciodată în carieră atât de frustrat, atât de neîn- 
semnat, atât de marginalizat cum m-am simțit în cele do- 
uă ore cât a durat ceremonia aceea atât de frumoasă şi în- 
cărcată de atâtea semnificaţii. La numai câteva zile a ur- 
mat o alta de la care, din nou, numai doi ambasadori eu- 
ropeni au lipsit; cei zece împreună cu ambasadorul UE au 
fost primiți într-o audienţă fastuoasă la palatul preziden- 
țial de către preşedintele Mexicului, Vicente Fox Quesada 


314 


www.dacoromanica.ro 


Însemnările nonconformiste ale unui diplomat 


pentru a primi felicitări şi a fi considerați parteneri privi- 
legiați ai Mexicului! Printre absenţi eram eu şi colegul 
meu bulgar, Ivan Hristov. Sentimentul de înfrângere era 
similar cu cel pe care îl încearcă un mare sportiv ce pierde 
o cursă importantă pentru titlul olimpic sau mondial... 

Doi ani şi jumătate mai târziu mă aflam în Piaţa 
Universităţii din Bucureşti — eram deja un tânăr pensionar 
— şi am fost martorul ceremoniei de mase care a marcat 
intrarea României în UE. Preşedintele țării şi înalții dem- 
nitari europeni veniți special de la Bruxelles au relevat 
importanța momentului. O mulțime curioasă şi indisci- 
plinată era prezentă acolo şi comenta ca la fotbal eveni- 
mentul... Cu puţine minute înainte o ceremonie oarecum 
similară, mai puțin caracterul masiv al participanţilor, 
avusese loc în parcul Ateneului Român; am avut două 
ceremonii căci la Bucureşti nimic nu este la fel ca în alte 
părți. Două ceremonii, aceeaşi țară, două autorități şi un 
ideal împlinit. 

În ambele momente, cel de la Ciudad de Mexico şi cel 
de la Bucureşti, mi-am amintit o seară de decembrie a 
anului 2000 când preşedintele țării de atunci se întorcea 
de la Helsinki cu vestea cea mare: România este aşteptată 
să intre în proximul val în UE. Era un moment de mare 
importanță căci aveam atunci clar aquis-ul comunitar şi se 
presupunea că ştim exact ce trebuie să facem şi ce să nu 
facem. Acel moment la rândul lui fusese precedat de alte- 
le, startul nostru spre integrarea europeană fiind dat încă 
din primii ani ai deceniului 90. De ce atunci nu am fost 
printre cei ce au intrat în mai 2004? 

De ce bucuria noastră a fost haotică şi mai degrabă 
de mulțime dezorientată? De ce am apărut divizați la ni- 
velul clasei politice într-un moment a cărui încărcătură 
politică şi morală era de uniune? Iată, în continuare, câte- 

Vasile Dan 


va încercări de explicații. Am să o fac prin prisma a ceea 
ce îmi place şi ceea ce nu îmi place în țara mea unde am 
revenit mereu şi mereu cu nesaţ la porțile dorului de AL 
MEU, adică de AL NOSTRU. 

În România îmi place pentru că sunt ACASĂ, îmi 
plac râurile nepoluate şi Transfăgărăşanul, dulcile dealuri 
harghitene de la Izvorul Mureşului, pădurile stufoase de 
fagi şi stejari de la Mermezeul Călimanului, folclorul ade- 
vărat cu taragotul fermecat al lui Dumitru Fărcaş, ciula- 
maua ardelenească, vinul bun şi o companie decentă în 
tăcerile ei, parcul Herăstrău inundat de verdeaţa lunii 
mai, mănăstirile Bârsana şi Prislop, oşanul neeuropenizat, 
Marea Neagră în septembrie, interlocutorii ce ştiu să se 
asculte şi care cunosc regulile unui dialog civilizat, Albota 
Făgăraşului şi pensiunea doamnei Erika Stiller, „Altfel“ 
cu Pleşu şi Liiceanu (o tempora...), Ţara Hațegului cea se- 
meaţă cucerită de norii îngreunați de ploaie şi încă unele 
puţine lucruri. 

Ce nu îmi place în România? Nu îmi plac incultura 
omului public, lenea, nepăsarea, bădărănia stradală şi tele- 
vizată, indisciplina şi dezordinea publică şi individuală, 
lipsa de respect față de cel de lângă tine şi de spaţiul co- 
mun, clevetirea contra a tot ce avem şi ce nu avem, manele- 
le, suficiența celor ce apar „pe sticlă”, kitsch-urile folclorice, 
secvențele penibile din spațiul politic şi guvernamental, 
agresivitatea verbală şi de atitudine, siluirea limbii române, 
lipsa de profesionalism, cabotinismul funcţionarului public 
şi nu numai, gropile din asfalt şi şoselele desfundate, defe- 
tismul şi văicăreala, lehamitea generalizată, obezitatea tine- 
rilor, fast food-ul, zgomotul, nesimţirea, excrementele câi- 
nilor în spațiul public şi încă multe alte lucruri. 

Ceea ce îmi doresc nespus, odată retras din viața pu- 
blică, de pe baricadele unei profesii pe care m-am străduit 

Însemnările nonconformiste ale unui diplomat 


să o onorez la nivelul exigenţelor ei şi al priorităților fiecă- 
rei etape din evoluția României sub diferite regimuri, gu- 
verne şi conducători, este să trăiesc într-o ţară în care toți 
să ne simțim ACASĂ. Ceea ce înseamnă să o respectăm şi 
să ne respectăm reciproc, să învăţăm să respectăm ce au 
ceilalți semeni ai noştri de pretutindeni şi să mai învăţăm 
să învăţăm de la noi şi de la ceilalţi... Să ne cunoaştem şi 
să ne respectăm valorile şi mai ales să reintrăm în normali- 
tate; normalitatea omului purtător de progres şi nou, de 
calm şi demnitate, de germenii unui viitor al nostru şi nu 
numai al meu. 


Bucureşti, 
mai 2010 


317 
www.dacoromanica.ro 


AENA - VUEEB 


SCIENTIFIQUE ; D 
e Up 
se 


FONDÉE À SANTIAGO EN 1891 


"— 


X But Erau de Z fa lh landdaskiannei dig 
i ra nemlehet. Monten Mi Cal, hy UUD, Pta 
zale (tatea. Cute | 


SA MA, 
EI cADEMIA [EA excicAna DE 
[El ERECHO E EINTERNACIONAL 


Teniendo en cuenta e] saber y los méritos del 


Dr. Vasile Dan 
tiene a bien designarie ACADEMICO 
HONORIS CAUSA 


Ciudad de México. e de Jukio de 2003 yg] 
L / 
Comana în Marte 7 
E i - 


y ri K 


ʻa , pd 


www.dacoromanica.ro 


NNRIQUN BRRRUGA FILLOY 


BUBSECALTARIO DE RELACIONES ExTERIORES 


México, D. F., a 11 de agosto de 2003 


Excelentisimo señor Vasile Dan 
Embajador de Rumania en Mxico 


Muy estimado señor Embajador : 


Reciba mis más calurosas felicitaciones por el titulo de Doctor 
Honoris Causa y por su nombramiento en grado de Comendador de 
la Orden dei Derecho, la Cuitura y la Paz, que le fueron conferidos 
por ia Academia Mexicana de Derecho internacionai ei pasado mes 
de julio. 


El otorgamiento de tan altas distinciones pone de relieve la 
importante labor de Su Excelencia al frente de la Embajada de 
Rumania para estrechar los lazos entre nuestros palses y dar cada 
vez mayor relevancia a ia presencia de Rumania en México. 


Le agradezco también el amable envío de su trabajo acerca de 
Rumania y el futuro de Europa, en el que da cuenta del desarrollo 
histórico de la relación entre su pais y las instituciones europeas, asi 
como dei camino aún por recorrer para integrarse a la Unión 
Europea, opción elegida par el pueblo rumano para garantizar su 
prosperidad y su seguridad en el futuro 


Al relterarie mis felicitaciones más sinceras, solicito a Su Excelencia 
aceptar la expresión de mi consideración distinguida. 

Enrique Berruga Filloy 
Subsecretariatul Relatiilor Exteme 


Mexic, D.F., 1| august 2003 


Excelentei Sale Domnul Vasile Dan 
Ambasadorul Roamniei in Mexic 


Stimate domnule ambasador, 


Primiti felicitarile mele cele mai calduroase pentru titlul de Doctor Honoris 
Causa si numirea in gradul de Comandor al Ordinului Mexican al Dreptului, Culturii si 
Pacii care v-au fost conferite de catre Academia Mexicana de Drept International in 
luna iulie a acestui an. 

Acordarea acestor inalte distinctii pun in evidenta importanta activitate a 
Excelentei Voastre in fruntea ambasadei Romaniei in Mexic in scopul intaririi relatiilor 
dintre tarile noastre si al cresterii relevantei prezentei Romaniei in Mexic. 

Va multumesc, totodata, pentru amabilitatea cu care mi-ati trimis teza “Romania 
si viitorul Europei” in care prezentati legaturile istorice dintre tara dv. si institutiile 
europene, precum si drumul ce ramane inca sa fie parcurs pentru integrarea in Uniunea 
Europeana, optiune a poporului roman pentru garantarea prosperitatii si securitatii sale 
viitoare. 


SS  Berrupa 

Main identity 


De: “Embajada dé Rumania en México” <ambromanier(prodigy.not.m> 
Para: “trandafir oana” <oanatrandafirQhotmail.com> 

Enviado: 24 martie 2004 13:26 

Asunto: Re: 


Stimate domnule Corpodean, 


Invitatia dv. ma onoreaza si ma grabesc sa impartasesc cateva 
ganduri cu cititorii revistei SEMN pe marginea turneului 
Ansamblului MARTISORUL in Mexic. 


Turneul MARTISORULUI romanesc in Tara Cactusilor a marcat, un: 
moment de referinta in prezentele romanesti in Tara Aztecilor. Spun 
moment in general si nu numai unul cultural ! Aceasta deoarece 
turneul artistilor romani a fost unul de inalta reprezentativitate 
romaneasca y Cei 25 de membri ai Grupului care au strabatut sase 
state mexiçane si au sustinut 25 de spectacole s-au constituit pe 
durata turneului in adevarati ambasadori ai Romaniei atat prin 
înaltul nivel artistic al spectacolelor cat si prin tinuta umana de 
mandra'reprezentativitate a unei tari care a daruit spiritualitate 
si 'cultura unei surori latine bogate in aceleasi valori. 

Cactusii mexicani au fost imblinziti de romanii MARTISORULUI si 
s-au lasa pangaiati de cantecul, dansul si duiosia fratilor de la 
Carpati intr-ale creatiei si bucuriei de a trai si a impartasi 
valorile. 

Ambasadorul acreditat aici a fost si este mandru sa constate ca 
pe drumul lasat adanc incrustat in memoria si sufletele mexicanilor 
de catre MARTISOR ne putem desfasura parca mai placut si mai 
eficient pe toate planurile- sunt urme perene, adanci si cu efecte 
de durata pe care ambasadorii martisoreni le-au sapat in constiinta 
celor ce i-au insotit si aplaudat pe meleaguri mexicane, in tara 
cactusilor, a piramidelor mayase si teotihuacane, a muzicii 
ranchera si a ..tequilei. Reveniti aici, frati dragi, caci inimile 
sunt deschise deopotriva printre mexicani ca ai printre cei ce din 
tara am venit vremelnic pe aceste meleaguri. 


Cu toata dragostea, 
Ambasador, 
VASILE DAN 


—— Original Message — 

From: trandafir oana 

To: ambromaniei(prodigy net mx 

Sent: Wednesday, March 24, 2004 7:38 AM 


Domnule Ambasador, 


In curand, Casa de Cultura a Studentilor, Cluj-Napoca va lansa cel de al treilea numar al revistei 
“SEMN”, numar in care am dori sa scriem despre extraordinara experienta din “Tara Cactusilor”. 


In acest sens am fi onorati daca Excelenta Voastra ne-ati trimite cateva impresii despre prezenta in 
Mexic a an<amblului "Martisor" 


Domnule Ambasador, 

Mesaj ul Dvs. a ajuns la inima martisorenilor si, in scurt timp va ajunge la inima tuturor studentilor 
clujeni. Va multumim din tot sufeitul pentru cuvintele calde si amintirile frumoase pe care ne-ati 
ajutat sa le cream. 

Cu deosebita stima si respect, 


Ing. Silviu CORPODEAN 


322 
www.dacoromanica.ro 


sp 
piu: 
EL Hesadnto 
o dis Codul Deca o Wozieanatr 
a pagpuesta del Como de du loden ozana dl 
cau ora Ma deneda w bem 


apa 


al geme Le Vacile Dar 
mape POER A 


API IA (2001-2006) 


Dodo on di ciudad div Mizica i d doce dias 
el mes dy pie de dot mil deis. 


Belt 
Pop red PIXI oboi 
I2 9> 


EU Kenakosor de de Gdor 


323 
www.dacoromanica.ro 


Niciodata un Ambasador nu a fost atat de prieten al orasului 
Tlaxcala, precum “Ambasadorul Prieteniei” 


Vasile 'Dan 


Este, un fidel reflex al rabdatorului si marelui Popor Roman, 
care innobileaza Sangele nostru Latin 
Fie ca afectiunea noastra permanenta sa reduca distantele si 
sa ne permita sa continuam sa ne buram de prietenia domniei 
; sale sia lui Nicoleta. 


é dih nhs 
Mexico 1 Julio 2006 

EXPOSICION 
LIBROS RUMAN^ 


(i 


e 
TN 


ANE tăi E ai f $ t > 
Discurs la inaugurarea unei expoziții de carte românească 
la Havana (august 1973) 


Cu marele poet cubanez Nicolas Guillen (iulie 1974) 
în ținuta protocolară locală — guayabera 

Eog 3 : Te 

i A PE e > A 
Traducător la prezentarea scrisorilor de acreditare 
a noului ambasador român în Cuba (martie 1976) 


A PO G Pi | | 
Cu parlamentari români în Costa Rica (aprilie 1979) 

Recepție la Pala- 
tul Oriente din 
Madrid 
(ianuarie 1992) 

Depunerea scrisorilor de acreditare în Chile (octombrie 1994) 


Cu generalul Augusto Pinochet Ugarte (martie 1995) 

Costume populare românești la parada modei tradiţionale 
organizată de soțiile șefilor de Misiuni diplomatice din Chile 
(a doua din stânga este soția ambasadorului Noii Zeelande 
în cămașă de noapte din Vrancea) — ianuarie 1996 


A | E 
Sfințirea Bisericii Ortodoxe Române de lemn de la Caracas 
(decembrie 1999) 

Depunerea scrisorilor de acreditare în Guatemala 
(decembrie 2002) 


Samman î în Zócalo = Ciudad de Mèxico 


330 
www.dacoromanica.ro 


Împreună cu marele Dumitru Fărcaș 
și familia dra. Ionescu — octombrie 2003 


la sediul parlamentului mexican — noiembrie 2004 

E gigi ete NEDA 2 Nas 
O incredibilă plantație de papaya (frutas bomba) 
în Mexic — ianuarie 2005 


Do AX i E. ina LL, 
Cu Hector Ortiz Ortiz, guvernatorul statului Tlaxcala — martie 2005 

Ciulama românească la Acapulco 
(Festival Gastronomic, noiembrie 2005) 

Tava de argint din partea corpului diplomatic acreditat 
la Ciudad de Mexico- un ultim omagiu la încheierea activității 
diplomatice 

Erata 


la p. 38 rând 3, în loc de „cazarma Moncada din Santiago de Chile” se va 
citi cazarma Moncada din Santiago de Cuba; 

la p. 94 rând 16, în loc de „martie 1990” se va citi iunie 1990; 

la p. 126 rând 30, în loc de „Ministrului“ se va citi Ministerului; 

la p. 291 rândul 17 în loc de gerontopolicieni se va citi gerontopoliticieni; 
la p. 219 rând 32, în loc „de pe nume ei” se va citi pe numele ei. 

Când am hotărât să aştern pe hârtie aceste gânduri şi să răstorn tolba plină de 
amintiri şi însemnări adunate de-a lungul unei cariere de patru decenii, 32 de ani în 
diplomaţie şi alți 8 în jurnalistică, nu bănuiam că am deschis o adevărată cutie a 
Pandorei şi că voi fi copleşit de ceea ce mi s-a întâmplat în clipa vieții ce mi-a fost 
hărăzit să o trăiesc. 

Nu am bănuit nici că îmi va fi, pe alocuri, dificil să pot reda numai acele fapte şi 
idei care ar putea prezenta interes pentru un public cât mai larg şi nu numai pentru, 
sper, foştii şi actualii mei colegi, mai tineri sau aflaţi deja în aceeaşi ambarcațiune a 
pensionarilor. 

Subiectivismul inerent selectării precum şi spaţiul acordat momentelor incluse 
în carte m-au stânjenit adesea şi a fost nevoie de rigoare şi mult discernământ în 
prezentarea faptelor mai semnificative. 

Din rațiuni de organizare a materialului dar şi pentru a aborda, exact aşa cum 
s-au desfăşurat evenimentele, simultan cu aspectele oficiale, diplomatice, m am 
oprit şi asupra altora, neoficiale, doar aparent colaterale, aşa cum le-am perceput 
direct în contactele cu țările în care m-am aflat şi cu oamenii pe care i-am cunoscut; 
niciun diplomat nu poate trece nepăsător pe lângă valorile sau punctele de interes 
pe care, fără îndoială, fiecare ţară le are. 

Am rezervat spaţii simbolice opiniilor mele legate de funcționarea MAE, 
instituție cu un specific şi cu o problematică sensibile şi în legătură cu care atât din 
interior cât şi, mai ales, din exterior, se emit judecăți de valoare nu întotdeauna 
exacte şi nici binevoitoare. 

Mentalitatea adesea păguboasă pe întreaga scară ierarhică ca şi loviturile la care 
a fost expusă această instituție, pe drept considerată de elită, atât înainte cât şi 
după 1990, le-am perceput şi înfruntat atât în Centrala MAE cât şi la misiunile la 
care am lucrat. 

